
Capitolul I. 

De la Paris la Croydon. 

Soarele de septembrie scălda în razele sale arzătoare 
aeroportul Le Bourget, în timp ce pasagerii traversau pista şi 
se îmbarcau la bordul aeronavei „Prometheus”, ce avea să 
decoleze în câteva minute cu destinaţia Croydon. 

Jane Grey era printre ultimii care urcau şi îşi ocupau 
locurile. Avea numărul 16. Câţiva pasageri trecuseră deja prin 
uşa centrală, pe lângă micuța bucătărioară şi cele două 
toalete, spre partea din faţă a avionului. Majoritatea 
pasagerilor se aşezară. Pe partea opusă a intervalului, se purta 
o discuţie animată, dominată de un glas de femeie înalt, 
întrucâtva strident. Gura lui Jane se strâmbă uşor. Cunoştea 
prea bine glasul acela deosebit. 

— Draga mea... E extraordinar... N-ai idee... Unde spui? 
Juan les Pins? Oh, da. Nu... Le Pinet... Da, exact aceeaşi 
veche adunătură... Dar, fireşte să stăm alături! Oh, nu putem? 
Cine?... Oh, înţeleg... 

Şi apoi un glas bărbătesc — politicos, cu accent străin: 

— Cu cea mai mare plăcere, doamnă. 

Jane aruncă o privire cu coada ochiului. 


Un omuleţ în vârstă, cu o mustață mare şi cap în formă de ou 
se muta plin de solicitudine pe locul corespunzător celui al lui 
Jane, pe partea opusă a intervalului. 

Jane îşi întoarse uşurel capul şi le văzu pe cele două femei a 
căror neaşteptată întâlnire generase gestul politicos al 
străinului. Menţionarea numelui Le Pinet îi provocase 
curiozitatea, căci şi Jane fusese la Le Pinet. 

Pe una şi-o amintea perfect — şi-o amintea cum o văzuse 
ultima oară — la masa de bacara, încleştându-şi şi 
descleştându-şi mâinile mici, în timp ce chipul delicat, 
machiat ca un porțelan de Dresda se îmbujora şi pălea 
alternativ. Jane îşi spuse că, dacă ar face un mic efort, şi-ar 
putea aminti numele ei. I-l menţionase o prietenă, care 
spusese: „E soţie de pair, dar nu una din cele veritabile... A 
fost coristă sau aşa ceva”. 

Vocea prietenei trădase un dispreţ profund. Prietena era 
Maisie, o maseuză de primă clasă. 

Cealaltă femeie, gândi Jane, în treacăt, era „autentică”. Tipul 
de „rasată” sadea, îşi spuse Jane, şi le uită imediat pe 
amândouă pentru a se concentra asupra priveliştii 
aeroportului Le Bourget, atât cât îi permitea hubloul 
avionului. În preajmă, se aflau alte câteva avioane, dintre care 
unul arăta ca un miriapod mare, metalic. 

Singurul loc spre care era ferm hotărâtă să nu privească se 
afla chiar în faţa ei, unde, pe scaunul de vizavi, stătea un 
tânăr. 

Acesta purta un pulover de un albastru-petrol. Jane se 
încăpăţâna să nu privească mai sus de pulover. Dacă o făcea, 
s-ar fi putut să-i întâlnească ochii, or asta nici în ruptul 
capului! 

Mecanicii strigau în franceză... Avionul trepidă... Se linişti... 
Trepidă iar... Piedicile de la roţi fură înlăturate... Avionul 
porni. 

Jane îşi ţinu respiraţia. Era abia la al doilea zbor. Încă se mai 
simţea înfiorată. Părea... Părea că vor intra inevitabil în 
gardul ăla... Nu, se desprindeau de pământ... Sus... Tot mai 
sus... Planau în arc de cerc... Le Bourget rămăsese sub ei. 


Zborul de amiază spre Croydon începuse. La bordul 
avionului se aflau douăzeci şi unu de pasageri — zece în 
compartimentul din faţă, unsprezece în cel din spate. 
Echipajul era format din doi piloţi şi doi stevarzi. Zgomotul 
motoarelor era foarte estompat. Nu trebuia să-ţi pui vată în 
urechi. Totuşi se auzea suficient de puternic pentru a 
descuraja conversaţia şi a încuraja gândurile. 

În timp ce avionul zbura deasupra Franţei în drum spre 
Canalul Mânecii, pasagerii din compartimentul din spate îşi 
rumegau propriile gânduri. 

Jane Grey gândea: „N-am să mă uit la el... N-am să mă uit.. 
E mult mai bine aşa. Voi continua să privesc pe hublou şi să 
mă gândesc. Îmi voi alege un lucru anume la care să mă 
gândesc — ăsta-i întotdeauna cel mai bun mijloc. Îmi va ţine 
mintea în frâu. Voi începe şi voi trece în revistă totul”. 

Hotărâtă, îşi îndreptă mintea în urmă, la ceea ce numea ea 
început şi anume la procurarea unui bilet pentru Tombola 
Irlandeză. Fusese o extravagantă, una plină de emoţii. 

În salonul de coafură, în care lucrau Jane şi alte cinci tinere, 
se dezlănţuise o mulţime de râsete, glume şi tachinări. 

— Ce faci dacă câştigi, dragă? 

— Ştiu eu ce fac. 

Planuri... Castele în Spania... O grămadă de mici 
împunsături prieteneşti. 

Fi bine, nu câştigase... Mai precis, nu câştigase marele 
premiu; dar câştigase o sută de lire. 

O sută de lire. 

— Cheltuie o jumătate, dragă, şi cealaltă păstreaz-o pentru 
zile negre. Nu se ştie niciodată. 

— În locul tău mi-aş cumpăra o blană... Una cu adevărat tip- 
top. 

— Ce zici de-o croazieră? 

Jane se oprise o clipă la ideea unei croaziere, dar, în cele din 
urmă, rămase credincioasă primului gând. O săptămână la Le 
Pinet. O mulţime de cliente de-ale ei fuseseră sau tocmai 
reveniseră de la Le Pinet. În timp ce degetele-i dibace 
mânuiau bigudiurile, iar gura rostea mecanic obişnuitele 


fraze: „Să vedem, de cât timp aveţi permanentul, doamnă?”, 
„Părul dumneavoastră are o culoare deosebită, doamnă”. „A 
fost o vară minunată, nu-i aşa, doamnă?”, Jane îşi spunea în 
gând: „De ce dracu nu pot să merg şi eu la Le Pinet?” Ei bine, 
putuse. 

Îmbrăcămintea nu prezentase cine ştie ce greutate. Jane, 
asemenea majorităţii fetelor londoneze care lucrau în 
stabilimente elegante, se pricepea să scoată efecte miraculoase 
în materie de modă cu o cheltuială extrem de redusă. 
Manichiura, machiajul şi coafura erau fără reproş. 

Jane plecă la Le Pinet. 

Acum, în gând, se întreba cum de fusese posibil ca cele zece 
zile la Le Pinet să se ducă de râpă din cauza unui incident. 

Un incident la ruletă, Jane îşi permise să aloce o anumită 
sumă pe seară plăcerii jocurilor de noroc. Era hotărâtă să nu 
depăşească suma stabilită. Contrar regulei împământenite, 
începutul lui Jane fusese marcat de ghinion. Era în a patra zi, 
la ultima miză din seara aceea. Până acum mizase cu prudenţă 
pe culoare sau pe una din cifre. Câştigase ceva, dar mai mult 
pierduse. Acum aştepta, cu miza în mână. 

Erau două numere pe care nu mizase nimeni — cinci şi şase. 
Să mizeze, acum, la sfârşit, pe unul din ele? Dar, pe care? 
Cinci, sau şase? Care o inspira? 

Cinci... Cinci avea să iasă. Bila fu lansată. Jane întinse mâna, 
şase, va miza pe şase. 

Chiar la timp. Ea şi un alt jucător de peste drum de ea 
mizară simultan -— ea pe şase, el pe cinci. 

— Rien ne va plus, spuse crupierul. 

Bila clincăni şi se opri. 

— Le numéro cinq, rouge, impair, manque. 

Lui Jane Îi venea să plângă de enervare. Crupierul adună 
mizele, plăti. Bărbatul de vizavi spuse: 

— N-ai de gând să-ţi iei câştigul? 

— Al meu? 

— Da. 

— Dar eu am mizat pe şase. 

— Ba deloc. Eu am mizat pe şase, iar dumneata pe cinci. 


Zâmbea... Un zâmbet foarte atrăgător. Dinţi albi strălucind 
pe-o faţă foarte bronzată, părul scurt, creţ. 

Pe jumătate neîncrezător, Jane îşi ridică câştigul. Era 
adevărat? Se simţea puţin zăpăcită. Poate chiar mizase pe 
cinci. Se uită cu îndoială la străin, iar acesta îi zâmbi din nou. 

— Perfect, spuse el. Dacă-l lăsai acolo, se găsea imediat 
cineva care să-l ia, cineva care n-avea nici un drept asupra lui. 
E un truc vechi. 

Apoi, cu o înclinare prietenească din cap, se îndepărtase. Şi 
ăsta fusese un gest drăguţ din partea lui. Altfel, ar fi putut 
crede că-i oferise câştigul lui doar pentru a se apropia de ea. 
Dar nu... Nu-i genul acela de bărbat. Era drăguţ... (lar acum 
uite-l stând chiar în faţa ei!) 

Dar acum totul se terminase... Banii cheltuiţi... Trecuseră şi 
cele două zile, ultimele, la Paris (zile destul de dezamăgitoare) 
... Iar acum spre casă... 

„Şi ce va urma?” „Stop! Le porunci Jane gândurilor ei. Nu vă 
îndreptaţi spre ce va urma. Nu ajută la nimic”. 

Cele două femei îşi întrerupseră sporovăiala. 

Jane se uită în lungul intervalului. Porţelanul de Dresda, 
scoase o exclamaţie iritată, examinându-şi o unghie ruptă. 
Sună, iar la apariţia stevardului, spuse: 

— Trimite-mi servitoarea. E în compartimentul celălalt. 

— Da, doamnă. 

Stevardul, respectuos, foarte rapid şi eficient, dispăru. Apăru, 
în scurt timp, o franţuzoaică tănără şi brunetă, îmbrăcată în 
negru, purtând o casetă mică de bijuterii. 

Lady Horbury îi vorbi în franceză. 

— Madelaine, vreau caseta roşie de marochin. 

Servitoarea o luă în lungul intervalului. În capătul avionului 
erau stivuite nişte pături şi genţi. 

Fata reveni cu o mică trusă de toaletă, roşie. 

Cicely Horbury o luă şi expedie servitoarea. 

— În regulă, Madeleine, am s-o ţin la mine. 

Servitoarea plecă. Lady Horbury deschise trusa şi scoase o 
pilă de unghii. Apoi se cercetă lung şi atent într-o oglinjoară şi 
îşi refacu ici, colo, machiajul... Puţină pudră, ruj mai mult. 


Jane zâmbi dispreţuitor, privirea îi trecu mai departe. 

În spatele celor două femei stătea străinul mic de statură 
care îi cedase locul „rasatei”. Înfofolit zdravăn în fulare de 
prisos, părea cufundat într-un somn adânc. Poate stânjenit de 
privirea lui Jane, deschise ochii, se uită o clipă la ea, apoi îi 
închise din nou. 

Lângă el se afla un bărbat înalt cu părul cărunt şi cu un chip 
autoritar. Avea în faţă o cutie de flaut deschisă şi lustruia 
flautul cu o grijă drăgăstoasă. Ciudat, gândi Jane, nu arăta a 
muzician... Mai degrabă a judecător sau doctor. 

În spatele lor se găseau doi francezi, unul cu barbă, iar 
celălalt mult mai tânăr — probabil fiul lui. Vorbeau şi 
gesticulau cu însufleţire. 

Pe partea avionului pe care stătea Jane, priveliştea era 
blocată de bărbatul în pulover albastru, bărbatul la care, din 
anumite motive absurde, era hotărâtă să nu se uite. 

„E absurd să mă simt... Atât de emoţionată. Parcă aş avea 
şaptesprezece ani”, gândi cu ciudă Jane. 

În faţa ei, Norman Gale gândea: „E drăguță... Într-adevăr 
drăguță... Îşi aminteşte perfect de mine. Arăta atât de 
dezamăgită când pierduse tot ce mizase. Merita mult mai mult 
s-o vezi bucurându-se când câştiga. Mam descurcat destul de 
bine. E foarte atrăgătoare când zâmbeşte. Nu are pioree... 
Gingii sănătoase, dinţi strălucitori... La dracu, sunt foarte 
emoţionat. Trezeşte-te, băiatule...” 

Spuse stevardului care se agita prin preajma lui cu meniul: 

— Vreau limbă rece. 

Contesa de Horbury se gândea: „Dumnezeule, ce mă fac? E 
încurcătura dracului... Încurcătura dracului! Nu văd decât o 
soluţie. Măcar de m-ar ţine nervii. Pot s-o fac? Pot să pozez? 
Sunt cu nervii la pământ. Asta-i cocaina! De ce m-oi fi luat de 
cocaină? Faţa mea arată îngrozitor, pur şi simplu îngrozitor. 
Ce-i mai rău e că pisica asta, Venetia Kerr, e lângă mine. 
Întotdeauna se uită la mine de parcă aş fi murdară. Îl vroia pe 
Stephen pentru ea. Ei bine, nu l-a avut! Faţa asta lungă a ei 
mă calcă pe nervi. Seamănă perfect cu o iapă. Nu pot să sufăr 
femeile asta rasate. Dumnezeule, ce mă fac? Trebuie să mă 


hotărăsc. Ticăloasa bătrână se va ţine de cuvânt”... 

Cotrobăi în poşetă după tabacheră şi înfipse una într-un 
portțigaret lung. Mâinile îi tremurau uşor. 

Onorabila Venetia Kerr gândea: „Târfuliţă împuţită — asta e. 
Teoretic, poate fi virtuoasă, dar e târfă din fire. Bietul 
Stephen... Măcar de-ar putea scăpa de ea...” 

Simţi la rândul ei nevoia unei ţigări. Acceptă focul oferit de 
Cicely Horbury. 

Stevardul spuse: 

— Scuzaţi-mă, doamnelor, nu se fumează. 

Cicely Horbury exclamă: 

— La dracu! 

Hercule Poirot gândea: „E drăguță micuța aia de acolo. Are o 
bărbie hotărâtă. De ce o fi atât de necăjită? De ce e atât de 
hotărâtă să nu se uite la tânărul chipeş din faţa ei? E foarte 
conştientă de prezenţa lui, şi el de a ei...” Avionul prinse un 
gol de aer. „Mon estomac”, îşi spuse Hercule Poirot şi închise 
ochii. 

Lângă el, doctorul Bryant, lustruindu-şi flautul cu mâini 
nervoase, gândea: „Nu mă pot decide. Pur şi simplu nu pot să 
mă decid. E un punct-cheie în cariera mea...” 

Nervos, îşi scoase flautul din cutie mângâindu-l drăgăstos... 
Muzica... În muzică uiţi de toate. Aproape zâmbind, duse 
flautul la buze, apoi îl coborî din nou. Omuleţul mustăcios de 
lângă el dormea adânc. Fusese un moment, când avionul se 
zgâlţâise puţin, când se făcuse verde la faţă. Doctorul Bryant 
fu fericit că nu suferea nici de rău de tren, nici de rău de 
mare, nici de rău de înălţime... 

Domnul Dupont pere se întoarse emoţionat şi strigă spre 
domnul Dupont fils de lângă el: 

— Nu încape nici un dubiu. Se înşeală cu toţii — nemţii, 
americanii, englezii! Datează total greşit olăritul preistoric. Ia 
mostrele de Samarra... 

Jean Dupont, înalt, blond, cu un fals aer indolent, spuse: 

— Trebuie să iei în considerare toate sursele. Există Tall 
Halaf, şi Sakje Geuze... 

Îşi continuară discuţia. 


Armand Dupont deschise o servietă burduşită. 

— la pipele astea kurde, aşa cum sunt făcute azi. Sunt 
ornamentate cu motive aproape identice cu cele de pe oalele 
din anii 5000 î. C. 

Un gest grăitor aproape zbură farfuria pe care stevardul i-o 
punea în faţă. 

Domnul Clancy, scriitor de romane polițiste, se ridică de pe 
locul său, din spatele lui Norman Gale şi se îndreptă spre 
capătul avionului, scoase din buzunarul fulgarinului său un 
ghid Bradshaw al continentului, se întoarse şi începu să 
elaboreze un complicat alibi în scopuri profesionale. 

Domnul Ryder, pe locul din faţa scriitorului, gândea: „Va 
trebui să fiu cu ochi-n patru, dar nu va fi uşor. Nu văd cum 
am să ridic cota următorului dividend. Dacă scăpăm ocazia, 
ne-am ars... Oh, la dracu!” 

Norman Gale se ridică şi se duse la toaletă. De îndată ce-l 
văzu plecând, Jane scoase o oglindă şi se privi neliniştită. Şi 
ea îşi reîmprospătă machiajul. 

Un stevard îi aduse cafeaua. 

Jane privi pe hublou. Dedesubt, Canalul Mânecii strălucea 
albastru în soare. 

O viespe băzâi pe lângă capul domnului Clancy, şi acesta o 
alungă absent. Viespea zbură să inspecteze cafelele domnului 
Dupont. 

Jean Dupont o strivi cu îndemânare. 

În avion se instaură liniştea. Discuţiile încetară, dar 
gândurile îşi urmară cursurile. 

Chiar la coada avionului, pe locul numărul 2, capul doamnei 
Giselle căzu uşor înainte. S-ar fi putut zice că adormise. Dar 
nu vorbea, nici nu se gândea. 

Madame Giselle murise... 

Capitolul II. 

Descoperirea. 

Henry Mitchell, cel mai mare dintre cei doi stevarzi, trecea 
ager de la o masă la alta lăsând notele de plată. Într-o 
jumătate de oră aveau să aterizeze la Croydon. Aduna 
bancnotele şi monedele, se înclina, rostea: „Mulţumesc, 


domnule. Mulţumesc, doamnă.” La masa celor doi francezi 
trebui să aştepte câteva clipe, cei doi fiind ocupați cu 
gesticulatul şi discuţia. Şi nici nu se putea aştepta la cine ştie 
ce bacşiş de la ei, îşi spuse răutăcios. Doi dintre pasageri 
dormeau - omuleţul cu mustață şi bătrâna din spate. Ea dădea 
bacşiş gras... Şi-o amintea din alte câteva zboruri. De aceea se 
reţinea de la o trezi. 

Omuleţul se deşteptă şi plăti sticla cu apă minerală şi 
biscuiţii, ceea ce reprezenta toată consumaţia lui. 

Mitchell o lăsă cât putu pe cealaltă pasageră. Cu aproximativ 
cinci minute înainte de aterizarea la Croydon, se opri lângă ea 
şi se aplecă. 

— Scuzaţi, doamnă, nota dumneavoastră, îşi lăsă respectuos 
mâna pe umărul ei. Femeia nu se trezi. Apăsă mai tare, o 
scutură cu blândeţe, dar singurul rezultat fu neaşteptata 
prăbuşire a trupului în scaun. Mithell se aplecă asupra ei, apoi 
se îndreptă alb la faţă. 

Albert Davis, stevardul secund, spuse: 

— Phiuu! Ei, lasă-mă! 

— Îţi spun că-i adevărat. 

Mitchell era alb şi tremura. 

— Eşti sigur, Henry? 

— Al naibii de sigur. Cel puţin... Ei bine, presupun că ar 
putea fi un atac de cord. 

— În câteva minute ajungem la Croydon. 

— Măcar de i s-ar fi făcut doar rău... 

Rămaseră indecişi câteva clipe, apoi îşi puseră la punct 
strategia. Mitchell reveni în compartimentul din spate. Merse 
din masă în masă, îşi înclină capul şi murmură confidenţial: 

— Scuzaţi-mă, domnule, sunteţi cumva doctor...? 

Norman Gale spuse: 

— Sunt stomatolog. Dar dacă pot să ajut cu ceva... Se ridică 
pe jumătate. 

— Eu sunt doctor, spuse domnul Bryant. Care-i problema? 

— Acolo, în spate, e o doamnă... Nu-mi place cum arată. 

Bryant se ridică şi-l însoţi pe stevard. Neobservat, omuleţul 
cu mustață îi urmă. 


Doctorul Bryant se aplecă asupra siluetei de pe locul 
numărul 2, silueta unei femei solide, de etate medie, 
îmbrăcată toată în negru. 

Examenul doctorului fu scurt. Spuse: 

— E moartă. 

Mitchell întrebă: 

— Ce credeţi că a fost... Atac de cord? 

— Nu mă pot pronunţa fără un examen amănunţit. Când ai 
văzut-o ultima dată... În viaţă, adică? 

Mitchell reflectă. 

— Era bine când i-am adus cafeaua. 

— Când a fost asta? 

— Păi cam acum vreo trei sferturi de oră... Cam p-aici. Apoi, 
când am venit cu nota de plată, am crezut că dormea... 

Bryant spuse: 

— E moartă de cel puţin o jumătate de oră. 

Discuţia lor începuse să provoace interes... Capetele se 
întorceau spre ei, gâturile se răsuceau să asculte. 

— S-ar putea să fi fost un atac, nu-i aşa? Întrebă Mitchell cu 
speranţă. 

Se agăţase de teoria atacului de cord. 

Sora soţiei sale avea atacuri, şi el îşi închipuia că atacurile 
erau lucruri obişnuite, uşor de înţeles. 

Doctorul Bryant nu avea nici o intenţie să se pronunţe cu 
hotărâre. Se mulţumi doar să clatine din cap cu o expresie 
încurcată. 

De lângă el se auzi un glas — glasul omuleţului înfofolit, cu 
mustață. 

— Are un semn pe gât, spuse el. 

Vorbea parcă scuzându-se conştient că i se adresează unui 
specialist. 

— Adevărat, spuse doctorul Bryant. Capul femeii fu mişcat 
dintr-o parte în alta. Pa gât, lateral, se afla un semn minuscul, 
cât un punct. 

— Pardon... Cei doi Dupont se alăturară grupului. Ascultară 
de câteva minute. Spuneţi că doamna e moartă şi că are un 
semn pe gât? 


Cel care vorbise era Jean Dupont. 

— Îmi permiteţi să fac o remarcă? O sugestie, poate. Pe aici 
zbura o viespe. Eu am omorât-o. Arătă insecta de pe o 
farfurioară de cafea. N-ar fi posibil ca doamna să fi murit ca 
urmare a înţepăturii viespii? Am auzit că se întâmplă astfel de 
lucruri. 

— E posibil, aprobă Bryant. Cunosc cazuri. Da, asta poate fi 
o explicaţie, mai ales dacă suferea de inimă... 

— Mai pot să vă ajut cu ceva? Întrebă stevardul. Într-un 
minut, suntem la Croydon. 

— Uşurel, uşurel, rosti doctorul Bryant, dându-se puţin într-o 
parte. Nu mai e nimic de făcut. Stevardul... Ăă... Cadavrul nu 
trebuie mişcat din loc. 

— Da, domnule, înţeleg foarte bine. 

Doctorul Bryant se pregăti să-şi reia locul şi se uită oarecum 
surprins la străinul înfofolit care-i stătea în cale. 

— Dragul meu domn, spuse el, cel mai bun lucru e să te 
întorci la locul dumitale. Într-o clipă suntem la Croydon. 

— Asta-i drept, domnule, spuse şi stevardul şi ridică glasul. 
Vă rog să vă reluaţi locurile, toată lumea. 

— Pardon, spuse omuleţul, mai e ceva... 

— Ceva? 

— Mais oui, ceva ce s-a scăpat din vedere. 

Se făcu înţeles cu vârful pantofului. Stevardul şi doctorul 
Biyant urmăriră mişcarea. Pe podea, pe jumătate ascunsă de 
poala fustei, surprinseră o licărire de galben cu negru. 

— Altă viespe? Rosti surprins doctorul. 

Hercule Poirot îngenunche. Scoase din buzunar o mică 
pensetă şi o mânui cu delicateţe. Apoi se ridică ţinând în 
mână trofeul. 

— Da, seamănă mult cu o viespe, spuse el; dar nu e viespe! 

Întoarse obiectul, aşa încât stevardul cât şi doctorul să-l 
poată vedea foarte bine. Era un mic nod din mătase 
scămoşată, galben cu negru, ataşat la un pin lung, ciudat ca 
aspect, cu vârful decolorat. 

— Doamne milostive! Sfinte Doamne! Exclamaţia venea de la 
scundul domn Clancy, care îşi părăsise locul, şi care căuta cu 


disperare să se înalțe peste umărul stevardului. Extraordinar, 
zău, e cel mai extraordinar lucru pe care l-am văzut în viaţa 
mea! Pe ce am mai sfânt, n-aş fi crezut niciodată una ca asta! 

— Vreţi să fiţi mai explicit, domnule? Întrebă stevardul. 
Recunoaşteţi obiectul ăsta? 

— Dacă-l recunosc? Bineînţeles că îl recunosc. Domnul 
Clancy se umflă în pene cu mândrie şi satisfacţie. Obiectul 
acesta, domnilor, este un spin aruncat prin tuburi de suflat de 
anumite triburi... ÄÄ... Nu-mi aduc aminte pe moment dacă 
din America de Sud sau din Borneo; dar, neîndoielnic, e o 
săgeată a băştinaşilor care a fost suflată printr-o ţeavă, şi tare 
mă tem că în vârf... 

— Este renumita otravă a indienilor din America de Sud, 
completă Hercule Poirot. Şi adăugă: Mais enfin! Est-ce que 
c'est possible? 

— E de-a dreptul extraordinar, spuse domnul Clancy, încă 
animat de-o emoție radioasă. Cu totul extraordinar! Sunt eu 
scriitor de romane polițiste, dar ca să întâlnesc în realitate... 

Nu-şi mai găsi cuvintele. 

Avionul se înclină uşor şi cei ce stăteau în picioare se 
dezechilibrară puţin. Avionul plana în cerc pregătindu-se să 
aterizeze pe aeroportul din Croydon. 

Capitolul III. 

Croydon. 

Stevardul şi doctorul nu mai erau stăpânii situaţiei. Locul 
fusese uzurpat de un omuleţ ou o înfăţişare destul de absurdă, 
înfofolit în fulare. Vorbea cu o autoritate şi o siguranţă ce se 
cereau ascultate, astfel încât nimănui nu-i trecu prin minte să- 
l ia la întrebări. 

Îi şopti ceva lui Mitchell, acesta dădu din cap şi, facându-şi 
loc printre pasageri, se postă în pragul uşii care ducea pe 
lângă toalete spre partea din faţă a avionului. Avionul atinse 
pământul şi rula în lungul pistei. Când în sfârşit se opri, 
Mitchell ridică glasul. 

— Trebuie să vă rog, doamnelor şi domnilor, să vă păstraţi 
locurile şi să rămâneţi aici până când cineva dintre autorităţi 
va prelua cazul. Sperăm că nu veţi fi nevoiţi să aşteptaţi mult. 


Îndreptăţirea acestui ordin fu apreciată de majoritatea 
pasagerilor, însă o persoană protestă strident. 

— Prostii, strigă lady Hosbury mânioasă. Nu ştii cine sunt? 
Insist să mi se permită să plec imediat. 

— Îmi pare foarte rău, doamnă. Nu se pot face excepţii. 

— Dar e absurd, complet absurd. Cicely bătu din picior 
furioasă. Am să mă plâng la companie. E revoltător să fim 
închişi aici cu un cadavru. 

Venetia Kerr vorbi cu glasul său tărăgănat, educat: 

— Zău, dragă, e cu adevărat cutremurător, dar îmi închipui 
că va trebui să ne supunem. Se aşeză şi scoase pachetul cu 
ţigări. Acum pot fuma, stevarde? 

Hărţuit, Mitchell spuse: 

— Presupun că acum nu mai contează, domnişoară. 

Se uită peste umăr. David debarcase pasagerii din 
compartimentul din faţă al avionului pe uşa de urgenţă şi 
acum pleca în căutarea de noi ordine. 

Aşteptarea nu fu lungă, dar pasagerilor li se păru că trecuse 
cel puţin o jumatate de oră până când o siluetă dreaptă, 
soldăţească în civil, însoţită de un poliţist în uniformă 
traversară în fugă aerodromul şi năvăliră în avion prin uşa pe 
care Mitchell o ţinea deschisă. 

— Ei, ce sunt toate astea? Întrebă noul venit pe un ton oficial 
şi repezit. 

Îl ascultă pe Mitchell, apoi pe doctorul Bryant şi aruncă o 
privire rapidă spre silueta prăbuşită a moartei. 

Dădu un ordin poliţistului, apoi se adresă pasagerilor. 

— Vreti să fiţi amabili să mă urmăriţi, doamnelor şi 
domnilor? 

Îi escortă afară din avion şi apoi de-a lungul aerodromului, 
dar nu intră în aripa destinată călătorilor; în schimb, îi 
conduse într-o cameră particulară. 

— Sper să nu vă rețin mai mult decât este necesar, 
doamnelor şi domnilor. 

— Ascultă, inspectore, spuse domnul James Ryder. Am o 
importantă întâlnire de afaceri la Londra. 

— Regret, domnule. 


— Sunt lady Horbury. Consider că este absolut revoltător să 
fiu reţinută în această problemă! 

— Îmi pare sincer rău, lady Horbury; dar, vedeţi 
dumneavoastră, asta este o problemă foarte serioasă. Se pare 
ca e vorba de o crimă. 

— Săgeţile otrăvite ale indienilor sud-americani, murmură în 
delir domnul Clancy, zâmbind fericit. 

Inspectorul îl privi bănuitor. 

Arheologul francez vorbi agitat în franceză, şi inspectorul îi 
răspunse rar şi cu grijă în aceeaşi limbă. 

Venetia Kerr spuse: 

— Povestea asta este cum nu se poate mai agasantă, dar 
presupun că trebuie să-ţi faci datoria, inspectore, la care 
acesta răspunse cu o oarecare gratitudine: 

— Mulţumesc, doamnă. 

Apoi continuă: 

— Doamnelor şi domnilor, vă rog să rămâneţi aici, aş vrea să 
schimb câteva cuvinte cu doctorul... ÄÄ. Doctorul.? 

— Bryant e numele meu. 

— Mulţumesc. Urmaţi-mă, doctore. 

— Pot să asist la întrevederea dumneavoastră? 

Cel care vorbise era omuleţul cu mustață. 

Inspectorul se întoarse spre el cu o replică tăioasă pe buze. 
Apoi chipul i se schimbă brusc. 

— Îmi pare rău, monsieur Poirot, spuse el, eşti atât de 
înfofolit încât nu te-am recunoscut. Cum să nu, poftim. leşi 
însoţit de Bryant şi Poirot, urmărit de privirea bănuitoare a 
celorlalți. 

— Lui de ce i s-a permis să iasă şi noi trebuie să rămânem 
aici? Strigă Cicely Horbury. 

Venetia Kerr se aşeză resemnată pe o banchetă. 

— Probabil e unul din poliţia franceză, spuse ea, sau un 
spion. Îşi aprinse o ţigară. 

Norman Gale îi spuse destul de timid lui Jane: 

— Cred că te-am văzut la... Ăă... Le Pinet. 

— Am fost la Le Pinet. 

Norman Gale continuă: 


— E un loc extraordinar de atrăgător. Îmi plac pinii. 

Jane spuse: 

— Da, miros atât de plăcut. 

Apoi amândoi se opriră, neştiind cum să continue. 

În cele din urmă, Gale spuse: 

— Eu... Ăă... Te-am recunoscut imediat în avion. 

Jane exprimă o mare surpriză: 

— Serios? 

Gale întrebă: 

— Crezi că femeia aia chiar a fost omorâtă? 

— Aşa presupun, răspunse Jane. Într-un fel e cutremurător, 
dar e şi destul de scârbos, şi se înfioră un pic, iar Norman Gale 
se apropie uşurel, într-un mod protector. 

Domnii Dupont vorbeau între ei în franceză. Domnul Ryder 
făcea calcule într-un carneţel şi, din când în când, se uita la 
ceas. Cicely Horbury bătea nerăbdătoare cu piciorul în podea. 
Îşi aprinse o ţigară cu o mână tremurătoare. 

Un poliţist masiv, cu o înfăţişare impasibilă, stătea rezemat 
de partea dinspre interior a uşii. 

În camera alăturată, inspectorul Japp vorbea cu doctorul 
Bryant şi Hercule Poirot. 

— Ai un talent nemaipomenit de a apărea în cele mai 
neaşteptate locuri, monsieur Poirot. 

— Oare nu e aeroportul Croydon niţeluş mai departe de raza 
dumitale de acţiune, prietene? Întrebă Poirot. 

— Ah, sunt în urmărirea unui mare contrabandist. A fost un 
noroc să mă aflu la faţa locului. Asta este cea mai uluitoare 
afacere pe care am întâlnit-o în ultimii ani. Şi acum, să trecem 
la treabă. 

În primul rând, doctore, poate vreţi sa-mi daţi numele 
dumneavoastră complet şi adresa. 

— Roger James Bryant. Sunt specialist în O. R. L. Adresa 
mea este Harley Street 329. 

Un poliţist placid, ce stătea la o masă, aşternu pe hârtie 
aceste date. 

— Fireşte, medicul nostru legist va examina cadavrul, spuse 
Japp, dar am vrea să veniţi la anchetă, doctore. 


— Foarte bine. 

— Puteţi să ne daţi vreun indiciu cu privire la ora când a 
survenit moartea? 

— Când am examinat-o, femeia trebuie să fi fost moartă de 
cel puţin jumatate de oră; asta s-a petrecut cu câteva minute 
înainte de a ateriza la Croydon. Nu pot să merg mai departe 
de atât, dar am înţeles de la stevard că vorbise cu ea, cu 
aproximativ o jumătate de oră mai devreme. 

— Ei bine, din punct de vedere practic, asta ne uşurează 
sarcina. Presupun că nu are rost să vă întreb dacă nu aţi 
observat ceva suspect? 

Doctorul scutură din cap. 

— Iar eu, eu dormeam, spuse Poirot cu un regret adânc, îmi 
e aproape tot atât de rău în aer, cum îmi e şi pe mare. 
Întotdeauna mă înfăşor bine şi încerc să dorm. 

— Vreo idee cu privire la cauza morţii, doctore? 

— N-aş vrea să mă pronunţ hotărât în acest stadiu. Ăsta e un 
caz de autopsie. 

Japp dădu înţelegător din cap. 

— Ei bine, doctore, spuse el, nu cred că mai e nevoie să vă 
mai reținem. Mă tem că... Ăă... Va trebui să îndepliniţi 
anumite formalităţi, ca toţi pasagerii, de altfel. Nu putem face 
excepţii. 

Doctorul Bryant zâmbi. 

— Aş prefera să vă asiguraţi că n-am nici o... ăă... Ţeavă de 
suflat sau altă armă mortală asupra persoanei mele, spuse el 
cu gravitate. 

— Roger va avea grijă de asta. Japp arătă cu capul spre 
subordonatul său. Apropo, doctore, aveţi vreo idee ce ar putea 
fi pe ăsta...? 

Indică spinul pătat care zăcea într-o cutiuţă pe masa din faţa 
lui. 

Doctorul Bryant clătină din cap. 

— Greu de spus fără analize. Curara este otrava obişnuită 
folosită de băştinaşi, cel puţin aşa cred. 

— Ar fi putut provoca moartea? 

— Este o otravă cu acţiune foarte rapidă. 


— Dar nu foarte uşor de procurat, nu-i aşa? 

— Deloc uşor pentru un profan. 

— Atunci va trebui sa vă cercetăm în mod suplimentar, 
spuse Japp, deja îndrăgostit de propria-i glumă. Rogers! 

Doctorul şi polițistul părăsiră camera. 

Japp se lăsă pe spate cu scaunul şi se uită la Poirot. 

— Bizară afacere, spuse el. Puțin prea senzaţională să fie 
adevărată. Vreau să spun, ţevi de suflat şi săgeți otrăvite într- 
un avion... Ei bine, asta este o insultă la adresa inteligenţei. 

— Asta este o remarcă foarte profundă, prietene, spuse 
Poirot. 

— Doi oameni de-ai mei cercetează avionul, spuse Japp. Mai 
vin un om care să ia amprentele şi un fotograf. Cred că ar fi 
mai bine să-i vedem acum pe stevarzi. 

Se îndreptă spre uşă şi dădu un ordin. Cei doi stevarzi fură 
introduşi. Cel mai tânăr părea pierdut şi emoţionat. Celălalt 
stevard încă arăta alb la faţă şi înspăimântat. 

— Perfect, flăcăilor, spuse Japp. Luaţi loc. Aveţi toate 
paşapoartele? Bun. 

Se uită repede prin ele. 

— Ah, iată. Marie Morisot — paşaport francez. Ştiţi ceva 
despre ea? 

— Am mai văzut-o. Călătorea foarte des dinspre Anglia, 
spuse Mitchell. 

— Ah! Probabil în probleme de afaceri. Ştii cumva ce fel de 
afceri? 

Mitchell scutură din cap. Stevardul mai tânăr spuse: 

— Şi eu mi-o amintesc. Am văzut-o în zborul de dimineaţă — 
cel care pleacă la opt din Paris. 

— Care din voi a fost cel care a văzut-o ultimul în viaţă? 

— FI. Stevardul mai tânăr îl indică pe colegul său. 

— Aşa e, spuse Mitchell. Asta a fost când i-am dus cafeaua. 

— Cum arăta atunci? 

— Nu pot spune că am observat. Doar i-am dat zahărul şi i- 
am oferit lapte, pe care l-a refuzat. 

— Ce oră era? 

— Ei bine, n-aş putea preciza. La ora aceea, eram deasupra 


Canalului. S-ar putea să fi fost în jur de două. 

— Cam pe aici, spuse Albert Davis, celălalt stevard. 

— Şi când ai mai văzut-o după aceea? 

— Când i-am dus nota de plată. 

— Ce oră era? 

— Cam cu un sfert de oră mai târziu. Credeam că doarme. 
Dumnezeule... Atunci trebuie să fi fost moartă! 

Vocea stevardului suna impresionată. 

— N-ai observat nici un semn al acesteia... 

Japp arătă mica suliță asemănătoare unei viespi. 

— Nu, domnule, nu am observat. 

— Şi acum dumneata, Davis? 

— Ultima oară când am văzut-o a fost când am împărţit 
biscuiţi pentru brânzeturi. Pe atunci arăta perfect. 

— Care este sistemul vostru de a servi masa? Întrebă Poirot. 
Serviţi fiecare în compartimente separate? 

— Nu, domnule, lucrăm împreună. Supa, apoi carnea, 
legumele şi salata, apoi desertul şi aşa mai departe. De obicei, 
servim prima dată în compartimentul din spate, apoi ducem în 
compartimentul din faţă porţii proaspete. 

Poirot dădu din cap. 

— A vorbit această femeie Morisot cuiva din avion sau a 
arătat că recunoaşte pe cineva? Întrebă Japp. 

— N-am observat, domnule. 

— Dumneata, Davis? 

— Nu, domnule. 

— Şi-a părăsit locul în timpul călătoriei? 

— Nu cred, domnule. 

— Nu aveţi niciunul din voi vreo idee, care ar putea arunca 
o oarecare lumină asupra acestei afaceri? 

Amândoi bărbaţii reflectară, apoi clătinară din cap. 

— Ei bine, atunci asta e tot, deocamdată. Ne vedem mai 
târziu. 

Henry Mitchell spuse cu tristeţe: 

— S-a întâmplat o treabă urâtă, domnule. Nu-mi place că s-a 
întâmplat în tura mea. 

— Ei bine, nu văd de ce ai avea vreo vină, spuse Japp. 


Totuşi, sunt de acord cu dumneata, e o treabă urâtă. 

Făcu un gest de concediere. Poirot se înclină. 

— Permite-mi o mică întrebare. 

— Dă-i drumul, monsieur Poirot. 

— Aţi observat vreunul din voi vreo viespe zburând în 
avion? 

Cei doi bărbaţi clătinară din cap. 

— Din câte ştiu eu, nu a fost nici o viespe, spuse Mitchell. 

— A fost o viespe, spuse Poirot. Am găsit-o moartă pe 
farfuria unuia dintre pasageri. 

— Ei bine, eu nu am văzut-o, domnule, spuse Mitchell. 

— Eu nici atât, spuse Davis. 

— Nu contează. 

Cei doi stevarzi părăsiră încăperea. Japp îşi aruncă rapid 
privirea prin paşapoarte. 

— Avem o contesă la bord, spuse el. Presupun ca e cea care 
face tărăboi. E bine să o vedem pe ea mai întâi, înainte de a se 
duce fuguţa la Casa regală să se plângă de metodele brutale 
ale poliţiei. 

— Presupun că veţi cerceta cu mare grijă toate bagajele — 
cele de mână - ale pasagerilor din compartimentul din spate? 

Japp făcu vesel cu ochiul. 

— Vai, dar ce crezi, monsieur Poirot? Trebuie să găsim ţeava 
aceea — dacă într-adevăr există o ţeavă şi nu visăm cu toţii! 
Mie mi se pare ca un coşmar. Sper că scriitoraşul ăla nu a luat- 
o razna şi s-a hotărât să comită o crimă pe viu, nu pe hârtie? 
Afacerea asta cu săgeata otrăvită pare să-i placă. 

Poirot clătină neîncrezător din cap. 

— Da, continuă Japp, fiecare va fi cercetat, indiferent de ce 
hram poartă; şi va fi cercetat şi cel mai mic colţişor al 
bagajelor pe care le-au avut pasagerii la ei — asta-i clar. 

— S-ar putea face o listă foarte exactă, sugeră Poirot, o listă 
cu ce avea fiecare la el. 

Japp îl privi curios. 

— Dacă spui aşa, aşa se face, monsieur Poirot. Deşi, nu prea 
înțeleg unde vrei să ajungi. Doar ştim ce căutăm. 

— Dumneata, poate, mon ami, dar eu nu sunt sigur. Eu caut 


ceva, dar nu ştiu ce. 

— O luăm iar de la capăt monsieur Poirot. Dumitale chiar îţi 
place să complici lucrurile, nu-i aşa? Şi acum să o chemăm pe 
Excelenţa sa, înainte să apuce să-mi scoată ochii. 

Totuşi, lady Horbury se arătă remarcabil mai calmă. Acceptă 
un scaun şi răspunse la întrebările lui Japp fără cea mai mică 
ezitare. Spuse că era soţia contelui de Horbury, îşi dădu 
adresa Horbury Chase, Sussex, şi Grosvenor Square 315, 
Londra. Se întorcea la Londra de la Le Pinet şi Paris. Moarta îi 
era total necunoscută. Nu observase nimic suspect în timpul 
zborului. În orice caz, locul ei era orientat spre partea din faţă 
a avionului, aşa că nu avusese ocazia să vadă nimic din ceea 
ce se întâmpla în spatele ei. Nu-şi părăsise locul în timpul 
călătoriei. Din câte îşi amintea, nimeni nu intrase în 
compartimentul din spate venind din cel din faţă, cu excepţia 
stevarzilor. Nu-şi amintea exact, dar credea că doi dintre 
bărbaţi părăsiseră compartimentul din spate ca să meargă la 
toaletă, însă nu era sigură. Nu observase pe nimeni mânuind 
ceva care ar fi putut semăna cu o ţeavă. Nu - ca răspuns la 
întrebarea lui Poirot — nu observase nici o viespe în avion. 

Lady Horbury ieşi. Fu urmată de onorabila Venetia Kerr. 

Mărturia domnişoarei Kerr fu foarte asemănătoare cu cea a 
prietenei sale. Spuse că se numeşte Venetia Anne Kerr, şi 
locuia la Little Paddocks, Horbury, Sussex. Se întorcea din 
sudul Franţei. Din cât ştia, nu o mai văzuse pe defunctă. Nu 
observase nimic suspect în timpul zborului. Da, îi văzuse pe 
unii din pasageri în partea din spate a avionului alungând o 
viespe. Unul din ei, credea ea, o omorâse. Asta fusese după 
servirea mesei. 

Domnişoara Kerr ieşi. 

— Pari foarte interesat de viespea aceea, monsieur Poirot. 

— Viespea nu e prea interesantă, aşa-i? 

— După părerea mea, spuse Japp schimbând subiectul, cei 
doi francezi sunt implicaţi în afacerea asta! Erau chiar peste 
drum de locul în care stătea femeia Morisot. Sunt un cuplu 
ponosit şi servieta aia veche a lor burduşită e plină de etichete 
străine. N-ar surprinde pe nimeni să afle că au fost în Borneo 


sau America de Sud, sau oriunde or fi fost. Fireşte, 
deocamdată, nu cunoaştem motivul, dar aş spune că îl putem 
afla de la Paris. Va trebui sa apelăm la cei din Sûreté să 
colaboreze în afacerea asta. E mai mult treaba lor decât a 
noastră. Dar, după părerea mea, bandiții ăştia doi sunt 
oamenii noştri. 

Poirot zâmbi uşor. 

— Ceea ce spui e posibil, fireşte, dar, în anumite puncte te 
înşeli, prietene. Bărbaţii ăştia doi nu sunt bandiți sau ucigaşi 
ordinari, cum sugerezi. Dimpotrivă, sunt doi foarte distinşi 
eminenţi arheologi. 

— Ei, nu mai spune, mă tragi pe sfoară! 

— Ba deloc. Îi ştiu perfect din vedere. Sunt domnul Armand 
Dupont şi fiul său, domnul Jean Dupont. S-au întors de curând 
din Persia unde au condus nişte excavații nu departe de Susa. 

— Ei aş! 

Japp răsfoi un paşaport. 

— Ai dreptate, monsieur. Poirot, spuse el, dar trebuie să 
recunoşti că nu arată cine ştie ce, nu-i aşa? 

— Marii oameni ai lumii, rareori, arată ceea ce sunt de fapt! 
Eu însumi — moi, qui vous parle — am fost luat nu demult 
drept frizer! 

— Nu mai spune! Rosti Japp rânjind. Ei bine, să-i vedem pe 
distinşii noştri arheologi. 

Domnul Dupont pere declară că defuncta îi era total 
necunoscută. Nu observase nimic din ceea ce se întâmplase, în 
tot timpul călătoriei, deoarece discuta o problemă foarte 
interesantă cu fiul său. Nu-şi părăsise deloc scaunul. Da, spre 
sfârşitul prânzului, văzuse o viespe. Fiul său o omorâse. 

Domnul Jean Dupont confirmă această mărturie. Nu 
observase nimic din ceea ce se petrecea în jurul lui. Viespea îl 
deranjase şi o omorâse. Ce problemă discutaseră? Olăritul 
preistoric în Orientul apropiat. 

Domnul Clancy, care veni la rând, nu-i fu prea lesne. Domnul 
Clancy, gândea inspectorul Japp, cunoştea cam prea multe 
despre ţevi de sulfat şi săgeți otrăvite. 

— Personal, aţi avut vreodată ţeavă de suflat? 


— Ei bine... Eu. Ăă. Păi da, de fapt am avut. 

— Nu zău! Inspectorul Japp se aruncă asupra afirmației. 

Micuţul domn Clancy chiţăia uşor de agitat ce era. 

— Nu trebuie... Ăă... Să mă înţelegeţi greşit; motivele mele 
sunt total nevinovate. Pot explica... 

— Da, domnule, poate chiar va trebui să explicaţi. 

— Ei bine, vedeţi dumneavoastră, scriam o carte în care 
crima era comisă în felul acesta... 

— Nu zău...! 

Din nou intonaţia amenințătoare. Domnule Clancy se grăbi: 

— Era vorba, în întregime, de o problemă de amprente... 
Dacă mă înţelegeţi. Aveam nevoie de o schiţă care să ilustreze 
ceea ce mă preocupa... Vreau să spun... Amprentele... Poziţia 
lor... Poziţia lor pe tubul de sulfat, dacă înţelegeţi, şi cum 
observasem un astfel de obiect — în Charing Cross Road -— asta 
era acum mai bine de doi ani — aşa ca am cumpărat tubul de 
sulfat... Şi un prieten al meu pictor mi l-a desenat... cu 
amprentele... ca să ilustreze punctul meu de vedere. Pot 
indica şi care este cartea — „Misterul petalei roşii” — şi pot să 
spun şi care e prietenul. 

— Aţi păstrat tubul de suflat? 

— Vai, da... Da... Aşa cred... Vreau să spun, da, l-am 
păstrat. 

— Şi unde este acum? 

— Păi, presupun... Ei bine, trebuie să fie pe undeva. 

— Mai precis, cum adică pe undeva, domnule Clancy? 

— Vreau să spun... Ei bine... pe undeva... Nu pot preciza 
unde. Eu... Eu nu sunt un om foarte ordonat. 

— De exemplu, nu-l aveţi la dumneavoastră? 

— Categoric nu. Vai, nu am văzut obiectul de aproape şase 
luni. 

Inspectorul Japp îi aruncă o privire rece, încărcată de 
bănuială şi îşi continuă întrebările. 

— În avion v-aţi părăsit locul? 

— Nu, categoric nu... Cel puţin... Ei bine, da, l-am părăsit. 

— Oh, l-aţi părăsit. Unde v-aţi dus? 

— M-am dus să iau un ghid din buzunarul fulgarinului meu. 


Fulgarinul era pe nişte pături şi genţi de lângă intrarea din 
spate. 

— Aşadar, aţi trecut aproape de locul decedatei? 

— Nu... Cel puţin... Ei bine, trebuie să fi trecut. Dar asta a 
fost cu mult înainte să se fi întâmplat ceva. De abia îmi 
terminasem supa. 

Întrebările următoare primiră răspunsuri negative. Domnul 
Clancy nu observase nimic suspect. Fusese absorbit în 
perfecţionarea alibiului său literar. 

— Alibi, deci? Repetă inspectorul întunecat. 

Poirot interveni cu întrebarea despre viespe. 

Da, domnul Clancy observase o viespe. Aceasta îl atacase. Se 
temea de viespi. Când a fost asta? Chiar după ce stevardul i-a 
adus cafeaua. A alungat-o şi ea a zburat. 

Domnul Clancy îşi dădu numele şi adresa, apoi i se permise 
să plece, lucru pe care îl făcu uşurat. 

— Treaba asta nu-mi miroase a bine, spuse Japp. De fapt, are 
un tub de suflat; şi uite cum se poartă. Dă din colţ în colţ. 

— Asta este datorită severităţii purtării dumitale, bunul meu 
Japp. 

— Nimeni care spune adevărul nu are de ce să se teamă, 
observă omul de la Scotland Yard cu austeritate. 

Poirot se uită cu milă la el. 

— Zău, îmi dau seama că dumneata crezi sincer în ceea ce 
spui. 

— Fireşte că eu cred. E adevărat. Ei, şi acum să-l chemăm pe 
Norman Gale. 

Norman Gale îşi dădu adresa din Shepherd's Avenue 14, 
Muswell Hill. De profesie era dentist. Se întorcea dintr-o 
vacanţă petrecută la Le Pinet pe coasta franceză. Rămase o zi 
la Paris, uitându-se la diferite tipuri de instrumente medicale 
noi. 

Nu o văzuse niciodată pe moartă şi nu observase nimic 
suspect în timpul călătoriei. În orice caz, locul său era orientat 
spre compartimentul din faţă al avionului. Îşi părăsise o 
singură dată locul ca să meargă la toaletă. Se întorsese direct 
la locul său şi nu se apropiase deloc de partea din spate a 


avionului. Nu observase nici o viespe. 

După el veni James Ryder, într-o dispoziţie cam iritată şi 
repezită. Se întorcea dintr-o vizită de afaceri de la Paris. Nu o 
cunoştea pe decedată. Da, ocupase locul imediat din faţa ei, 
dar n-ar fi putut-o vedea fără să se ridice şi să privească peste 
speteaza scaunului. Nu auzise nimic... Nici un strigăt, nici o 
exclamaţie. Nimeni nu intrase în compartiment cu excepţia 
stevarzilor. Da, cei doi francezi ocupaseră locurile de peste 
interval. Vorbiseră, practic, în tot timpul călătoriei. Cel mai 
tânăr dintre ei omorâse o viespe la încheierea prânzului. Nu, 
nu observase dinainte viespea. Nu ştia cum arată un tub de 
suflat, deoarece nu văzuse niciodată unul, aşa că nu putea 
spune dacă zărise sau nu unul, în timpul călătoriei... 

Chiar în acest punct, se auzi o bătaie în uşă. Intră un ofiţer 
de poliţie, cu o înfăţişare triumfătoare. 

— Sergentul tocmai a găsit asta, domnule, spuse el. M-am 
gândit că aţi vrea să-l vedeţi imediat. 

Îşi lăsă trofeul pe masă, despachetându-l cu grijă din batista 
în care fusese învelit. 

— Atât cât a putut vedea sergentul, nu există amprente, 
domnule, dar mi-a spus să am grijă. 

Obiectul astfel prezentat era un tub de suflat confecţionat 
rudimentar. 

Japp îşi tinu respiraţia. 

— Doamne sfinte! Atunci, e adevărat? Pe viaţa mea, n-am 
crezut! 

Domnul Ryder se aplecă interesat. 

— Aşadar, asta este ceea ce folosesc sud-americani, nu-i aşa? 
Am citit despre astfel de lucruri, dar n-am văzut niciodată 
unul. Ei bine, acum pot să vă răspund la întrebare. N-am 
observat pe nimeni mânuind ceva de genul ăsta. 

— Unde l-aţi găsit? Întrebă repede Japp. 

— Ascuns din vedere, înghesuit în spatele unuia dintre 
scaune, domnule. 

— Care scaun? 

— Numărul 9. 

— Foarte amuzant, spuse Poirot. 


Japp se întoarse spre el. 

— Ce vezi amuzant în asta? 

— Doar că numărul 9 era scaunul meu. 

— Ei bine, nu vă văd prea bine, spuse domnul Ryder. 

Japp se încruntă. 

— Mulţumesc, domnule Ryder, vom avea noi grijă. 

Când Ryder ieşi, se întoarse rânjind spre Poirot. 

— E opera dumitale, vulpe bătrână? 

— Mon ami, spuse Poirot cu demnitate, când voi comite o 
crimă, nu o voi face cu o săgeată otrăvită a indienilor 
sudamericani. 

— E cam înapoiat, într-adevăr, aprobă Japp. Dar se pare că a 
ţinut. 

— Tocmai de asta îţi dă de gândit. 

— Oricine ar fi fost, trebuie să fi pândit o ocazie potrivită. 
Doamne, tipul trebuie să fi fost absolut nebun. Cine a mai 
rămas? Doar o fată. Hai să o vedem şi să terminăm cu asta. 
Jane Grey — sună ca un titlu de roman. 

— Este o fată drăguță, spuse Poirot. 

— Serios? Deci n-aţi dormit tot timpul, nu-i aşa? 

— E drăguță... Şi era nervoasă, spuse Poirot. 

— Nervoasă, ai? Întrebă repede Japp. 

— Oh, dragul meu prieten, când o fată e nervoasă te duci 
imediat cu gândul la un tânăr — nu la o crimă. 

— Ei bine, presupun că ai dreptate. Iat-o. 

Jane răspunse la întrebările puse destul de clar. Se numea 
Jane Grey şi lucra la salonul de coafură al domnilor Antoine 
din Bruton Street. Adresa ei de acasă era Harrogate Street 10, 
NW5. Se întorcea în Anglia de la Le Pinet. 

— Le Pinet... hm! 

Următoarele întrebări aduseră în discuţie povestea biletului 
de tombolă. 

— Această tombolă irlandeză ar trebui scoasă în afara legii, 
mârâi Japp. 

— Cred că este minunată, spuse Jane. Dumneavoastră n-aţi 
pariat niciodată o jumătate de coroană pe un cal? 

Japp se înroşi şi păru încurcat. 


Întrebările fură reluate. Arătându-i-se ţeava, Jane negă să o 
fi văzut vreodată. Nu o cunoştea pe decedată, dar o remarcase 
pe Le Bourget. 

— Ce v-a făcut să o remarcaţi în mod deosebit? 

— Am remarcat-o pentru că era înspăimântător de urâtă, 
spuse cu sinceritate Jane. 

Nu fu în măsură să mai dea vreun alt amănunt preţios, aşa că 
i se permise să plece. 

Japp recăzu în contemplarea ţevii de suflat. 

— Mă depăşeşte, spuse el. E cea mai incredibilă poveste 
polițistă ce se poate inventa! Şi acum, ce trebuie să căutăm? 
Un bărbat care a călătorit în acea parte a lumii de unde 
provine obiectul ăsta? Şi de unde provine exact? Va trebui 
consultat un expert în privinţa asta. Poate fi din Malayesia sau 
din America de Sud sau din Africa. 

— La origine, da, spuse Poirot. Dar, dacă te uiţi mai bine, 
prietene, ai să observi o bucăţică microscopică de hârtie lipită 
pe tub. Mi se pare foarte probabil să fi rămas de la o etichetă 
cu preţul. Îmi închipui că acest specimen ciudat a călătorit din 
ţinuturile sălbatice via un magazin de curiozităţi. S-ar putea 
ca asta să ne uşureze cercetările. Mai am o mică întrebare. 

— Să auzim. 

— Vei mai face încă acea listă — lista obiectelor pasagerilor? 

— Ei bine, asta nu e chiar atât de important acum, dar se 
poate face. Ţii neapărat? 

— Mais oui. Sunt încurcat, foarte încurcat. Dacă aş putea 
găsi ceva care să-mi ajute... 

Japp nu asculta. Examina bucăţica de hârtie. 

— Lui Clancy i-a scăpat că a cumpărat o ţeavă de suflat. 
Scriitorii ăştia de romane polițiste... Întotdeauna fac să reiasă 
că poliţiştii sunt proşti... Şi că metodele lor sunt total greşite. 
Vai, dacă ar trebui să relatez superiorilor mei treburile pe care 
inspectorii le spun superintendenţilor, aş fi aruncat de urechi 
mâine din poliţie. Gloată de scribălăi ignoranţi! Asta este 
exact genul de crimă drăcească pe care ar scorni-o un scriitor 
de prostii. 

Capitolul IV. 


Ancheta. 

Ancheta privind cazul Marie Morison avu loc câteva zile mai 
târziu. Modul senzaţional în care fusese omorâtă stârnise 
interesul marelui public şi sala tribunal era înţesată de lume. 

Primul martor chemat fu un francez înalt, în vârstă, cu barbă 
căruntă - maâtre Alexandre Thibault. Vorbea engleza rar şi 
corect, cu un uşor accent. 

După întrebările preliminare, procurorul întrebă: 

— Aţi văzut cadavrul defunctei. Îl recunoaşteţi? 

— Da. Este cadavrul clientei mele, Marie Angélique Morisot. 

— Acesta e numele din paşaportul defunctei. Era cunoscută 
în lume sub un alt nume? 

— Da, acela de madame Giselle. 

În sală se stârni un val de emoție. Reporterii stăteau cu 
creioanele pregătite. Procurorul spuse: 

— Vreti să ne spuneţi exact cine era madame Giselle... Sau 
Morisot? 

— Madame Giselle — ca să folosesc numele sub care făcea 
afaceri — era una dintre cele mai cunoscute cămătărese din 
Paris. 

— Unde îşi desfăşura... Afacerile? 

— În Rue Joliette, numărul 3. Tot acolo şi locuia. 

— Am înţeles că voiaja destul de des în Anglia. Afacerile ei 
se extindeau şi în această ţară? 

— Da. Avea mulţi clienţi englezi. Era foarte cunoscută într- 
un anumit sector al societăţii engleze. 

— Cum aţi descrie acest sector? 

— Clientela ei era alcătuită, în majoritate, din oameni 
aparţinând clasei superioare şi a celei a oamenilor de afaceri, 
unde e absolut necesar să se păstreze o discreţie desăvârşită. 

— Avea reputaţia unei femei discrete? 

— Extrem de discretă. 

— Pot să vă întreb dacă aveţi cunoştinţă de... Ăă... Câteva 
din afacerile ei? 

— Nu am. Eu întreţineam cu ea o afacere de consultanță 
juridică, dar madame Giselle era o femeie de afaceri de primă 
mână pe deplin capabilă să-şi dirijeze cu competenţă 


propriile-i afaceri. Îşi controla singură afacerile. Era, dacă mă 
pot exprima aşa, o femeie cu un caracter foarte original şi o 
persoană publică bine cunoscută. 

— Din cât cunoaşteţi, la ora morţii ei era bogată? 

— Extrem de bogată. 

— Cunoaşteţi dacă avea vreun duşman? 

— Nu. 

Maâtre Thibault se retrase şi, în locul său, fu chemat Henry 
Mitchell. 

Procurorul întrebă: 

— Vă numiţi Henry Charles Mitchell şi locuiţi în Shoeblack 
Lane 11, Wandsworth? 

— Da, domnule. 

— Sunteţi angajatul companiei Universal Airlines Ltd? 

— Da, domnule. 

— Joia trecută, pe optsprezece, eraţi în tură pe 
„Prometheus”, cursa de la ora douăsprezece pe ruta Paris- 
Croydon. Defuncta călătorea cu această cursă. O mai văzuseţi 
până atunci? 

— Da, domnule. Acum şase luni, eram de serviciu pe cursa 
de la 8:45 şi am remarcat-o de câteva ori. 

— Îi ştiaţi numele? 

— Păi, trebuie să-l fi avut pe listă, dar nu l-am reţinut în 
mod special, ca să spun aşa. 

— Aţi auzit vreodată de madame Giselle? 

— Nu, domnule. 

— Vă rog să ne descrieţi, în felul dumneavoastră, ce s-a 
întâmplat marţea trecută. 

— Servisem pasagerilor masa şi împărţeam notele de plată, 
încasând şi banii. Defuncta dormea, aşa am crezut. M-am 
hotărât să n-o trezesc decât cu cinci minute înainte de 
aterizare. Când am încercat s-o fac, am descoperit că era 
moartă, ori foarte bolnavă. Apoi am aflat că aveam un medic 
la bord. Acesta a spus... 

— Vom avea depoziţia doctorului la momentul potrivit. Vreţi 
să vă uitaţi la asta? 

Îi fu înmânat tubul de suflat. Mitchell îl luă cu grijă. 


— L-aţi mai văzut? 

— Nu, domnule. 

— Sunteţi sigur că nu l-aţi văzut în mâna vreunuia dintre 
pasageri? 

— Da, domnule. 

Urmă Albert Davis. Stevardul mai tânăr veni la bară. 

— Sunteţi Albert Davis din Barcome Street, nr. 23, Croydon. 
Sunteţi angajat la Universal Airlines Ltd.? 

— Da, domnule. 

— Marţea trecută eraţi în tură, ca stevardul secund, pe 
„Prometheus”? 

— Da, domnule. 

— Cum aţi aflat de tragedia petrecută? 

— Domnul Mitchell mi-a spus că se temea să nu i se fi 
întâmplat ceva unuia dintre pasageri, domnule. 

— Aţi mai văzut până acum asta? Îi fu arătat tubul. 

— Nu, domnule. 

— Nu l-aţi observat în mâna vreunuia dintre pasageri? 

— Nu, domnule. 

— Aţi remarcat ceva deosebit care credeţi că putea arunca o 
oarecare lumină în cazul de faţă? 

— Nu, domnule. 

— Mulţumesc. Sunteţi liber. 

— Doctorul Roger Bryant. 

Doctorul Bryant îşi dădu numele şi adresa, şi spuse că era 
specialist în O. R. L. 

— Ne puteţi spune, cu vorbele dumneavoastră, ce s-a 
întâmplat martea trecută, pe optsperezece? 

— Chiar înainte de aterizarea la Croydon, am fost abordat de 
stevardul şef. M-a întrebat dacă sunt medic. Răspunzându-i 
afirmativ, mi-a spus că unuia dintre pasageri îi era rău. Mam 
ridicat şi m-am dus cu el. Femeia în cauză zăcea prăbuşită în 
scaunul ei. Era moartă de câtva timp. 

— După părerea dumneavoastră, doctore Bryant, de cât 
timp? 

— Aş spune că de cel puţin o jumătate de oră. S-ar putea 
estima între o jumătate de oră şi o oră. 


— V-aţi format vreo idee despre cauza decesului? 

— Nu. Fără un examen amănunţit ar fi fost greu de spus. 

— Dar aţi observat o mică înţepătură pe gât? 

— Da. 

— Mulţumesc... Doctorul James Whistler. 

Doctorul Whistler era un omuleţ sfrijit. 

— Sunteţi medicul legist al acestui district? 

— Sunt. 

— Am dori să vă auzim declaraţia. 

— Marţea trecută, pe optsprezece, puţin după ora trei, am 
fost comvocat la aeroportul din Croydon. Acolo mi-a fost 
arătat cadavrul unei femei de etate medie, zăcând pe unul din 
scaunele avionului „Prometheus”. Era moartă, iar moartea 
survenise, aş putea spune, cam cu o oră în urmă. Am observat 
o înţepătură, un semn rotund pe partea laterală a gâtului... 
Chiar pe vena jugulară. Acest semn putea fi tot atât de bine 
provocat de înțepătura unei viespi, sau de spinul care mi-a 
fost arătat. Cadavrul a fost transportat la morgă, unde am avut 
posibilitatea să-l examinez în amănunţime. 

— La ce concluzie aţi ajuns? 

— Am ajuns la concluzia că moartea a fost cauzată de 
introducerea în circuitul sangvin a unei toxine puternice. 
Decesul s-a datorat acutei paralizii a inimii şi trebuie să fi fost 
practic instantaneu. 

— Ne puteţi spune ce toxină? 

— O toxină pe care, personal, n-am mai întâlnit-o. 

Reporterii, care ascultau atenţi, scriseră: „Otravă 
necunoscută”. 

— Mulţumesc... Domnul Henry Winterspoon. 

Domnule Winterspoon era un bărbat solid, cu înfăţişare 
visătoare şi cu o expresie blândă. Părea blajin dar prost. Te 
şoca să afli că era şeful laboratorului guvernamental şi o 
autoritate în otrăvuri rare. 

Procurorul apucă spinul fatal şi îl întrebă pe domnul 
Winterspoon dacă îl recunoştea. 

— Da. Mi-a fost trimis spre analiză. 

— Ne puteţi spune rezultatul analizelor? 


— Desigur. Aş putea spune că, la început, săgeata afost 
înmuiată într-un preparat de curara naturală — o otravă 
folosită de anumite triburi pentru săgeți. 

Reporterii scriau de zor. 

— Consideraţi, deci, că moartea s-a datorat curarei? 

— Oh, nu, spuse domnul Winterspoon. S-au găsit doar urme 
uşoare ale preparatului original. Conform analizelor mele, 
săgeata a fost, de curând, înmuiată în venin de Dispholidus 
Typus, cunoscut mai bine ca spurcătură sau şarpe de copac. 

— Spurcătură? Ce e spurcătură? 

— Este un şarpe din sudul Africii — unul dintre cei mai 
veninoşi din câţi există. Efectul lui asupra ființei umane nu 
este cunoscut, dar vă puteţi face o idee despre virulenţa 
acestui venin dacă vă spun că injectând o hienă cu el, hiena 
moare înainte ca acul să fie scos. Un şacal moare ca împuşcat. 
Otrava produce o hemoragie acută sub piele, şi acţionează şi 
asupra inimii, paralizând-o. 

Reporterii scriau: „Poveste senzaţională. Drama aeriană cu 
venin de şarpe. Mai periculos decât cobra”. 

— Aţi auzit vreodată că veninul să fi fost folosit într-un caz 
de otrăvire deliberată? 

— Niciodată. E extrem de interesant. 

— Mulţumesc, domnule Winterspoon. 

Sergentul-detectiv Wilson declară că găsise ţeava de suflat în 
spatele pernii unuia dintre scaune. Nu existau amprente. Se 
făcuseră experienţe cu sageata şi tubul. Raza de acţiune era în 
jur de zece yarzi. 

— Domnul Hercule Poirot. 

Se stârni un val de interes, dar mărturia domnului Poirot fu 
foarte concisă. Nu observase nimic deosebit. Da, el găsise 
micuțul ciucure pe podeaua avionului. Era în poziţia pe care 
ar fi ocupat-o în mod firesc, dacă ar fi căzut din gâtul moartei. 

— Contesa de Horbury. 

Reporterii scriau: „Soţie de conte depune mărturie în 
misterul unei drame aeriene”. Câţiva scriseră:,,...În misterul 
veninului de şarpe. 

Cei care scriau la ziarele pentru femei, detaliaseră: „Lady 


Horbury purta una din noile tipuri de pălării şi blănuri de 
vulpe”, sau „Lady Horbury, care este una din cele mai 
elegante femei din capitală, era înmbrăcată în negru şi cu o 
pălărie nouă”, sau „Lady Horbury, care, înainte de căsătorie, 
se numea domnişoara Cicely Bland, era elegantă în hainele 
sale negre şi pălăria ultramodernă... , 

Toţi se uitară cu plăcere la tânăra elegantă şi încântătoare, 
deşi mărturia ei fu extrem de scurtă. Nu observase nimic. Nu o 
mai văzuse până atunci pe defunctă. 

Îi urmă Venetia Kerr, dar depoziţia ei fu total lipsită de 
senzaţional. 

Neobosiţii purtători de veşti pentru femei scriau: „Fiica 
lordului Cottesmore purta un taior bine croit şi ciorapi la 
modă”, şi notară sub frază: „Femei de societate la anchetă”. 

— James Ryder. 

— Vă numiţi James Bell Ryder şi locuiţi în Blainberry 
Avenue 17, NW? 

— Da. 

— Care este ocupaţia dumneavoastră? 

— Sunt manager la „Ellis Vale Cement Co”. 

— Vreti sa fiţi amabil şi să examinaţi acest tub? (O pauză). 
Laţi mai văzut înainte? 

— Nu. 

— Nu l-aţi văzut în mâinile nici unui pasager de la bordul lui 
„Prometheus”? 

— Nu. 

— Stăteaţi pe locul nr. 4, imediat în faţa decedatei? 

— Şi ce dacă? 

— Vă rog să nu îmi vorbiti pe tonul acesta. Stăteaţi pe 
scaunul nr. 4. De pe locul pe care îl ocupați puteaţi vedea, 
practic, pe toată lumea din compartiment. 

— Nu, nu puteam. Nu puteam vedea pe nimeni care stătea 
pe partea mea dintr-un anumit motiv. Şi acela că scaunele au 
speteze înalte. 

— Dar dacă unul dintre pasageri ar fi păşit pe interval, într-o 
astfel de poziţie încât să îndrepte tubul spre defunctă, l-aţi fi 
putut vedea? 


— Desigur. 

— Şi nu l-aţi văzut? 

— Nu. 

— Vreunul din pasagerii din faţa dumneavoastră şi-a părăsit 
scaunul? 

— Ei bine, bărbatul care stătea cu două scaune în faţa mea s- 
a ridicat şi s-a dus la toaletă. 

— Era în direcţia opusă celei în care stătea decedata? 

— Da. 

— A venit cumva spre spatele avionului? 

— Nu, s-a întors direct la scaunul lui. 

— Avea ceva în mână? 

— Absolut nimic. 

— Sunteţi sigur? 

— Foarte. 

— Şi-a mai părăsit cineva locul? 

— Tipul din faţa mea. Fl s-a dus în partea din spate a 
avionului. 

— Protestez, chiţăi domnul Clancy, sărind de pe scaunul său. 
Asta a fost mai devreme... Mult mai devreme... Cam pe la 
unu. 

— Vă rog să fiţi amabil şi să vă aşezaţi, spuse procurorul. 
Veţi fi audiat la momentul respectiv. Continuaţi, domnule 
Ryder. Aţi observat dacă acest domn avea ceva în mână? 

— Cred că avea un stilou. Când s-a întors din spate avea în 
mână o carte portocalie. 

— Este singura persoană care a venit în direcţia 
dumneavoastră? Dumneavoastră v-aţi părăsit locul? 

— Da, m-am dus la toaletă... Dar în nici un caz nu am avut 
un tub de suflat cu mine. 

— Adoptaţi un ton cu totul necorespunzător. Sunteţi liber. 

Domnul Norman Gale, stomatolog, depuse o mărturie cu 
caracter negativ. Apoi la bară veni indignatul domn Clancy. 

Domnul Clancy eră un subiect de importanţă minoră, cu 
câteva grade inferior unei contese. 

„Un scriitor de romane polițiste depune mărturie. Bine 
cunoscutul autor recunoaşte procurarea unei arme mortale. 


Senzaţie în sala tribunaluluf.” 

Dar senzaţia fu, poate, un pic prematură. 

— Da, domnule, spuse ascuţit domnul Clancy. Mi-am 
procurat un tub de suflat, ba mai mult, l-am adus azi cu mine. 
Protestez vehement împotriva aluziei că tubul cu care s-a 
comis crima este tubul meu. Acesta este tubul meu. 

Şi, cu un aer triumfător, arătă tubul său. Reporterii scriau. 
„Al doilea tub de suflat în sala tribunaluluf. 

Procurorul se purtă sever cu domnul Clancy. I se spuse că se 
afla acolo ca să ajute justiţia, nu să respingă nişte acuzaţii cu 
totul imaginare. Apoi fu întrebat despre întâmplările de pe 
„Prometheus”, dar cu foarte mici rezultate. Domnul Clancy, 
cum explică el pierzându-se în amănunte total inutile, fusese 
prea tracasat de excentricităţile serviciilor de pe trenurile 
străine şi de dificultăţile ultimelor douăzeci şi patru de ore, ca 
să fi observat ceea ce se petrecea în jurul lui. Întregul avion 
putea să tragă cu săgeți veninoase, fără ca domnul Clancy să fi 
observat câtuşi de puţin. 

Domnişoara Jane Grey, coafeză, nu cree nici o agitaţie 
printre ziarişti. 

Urmară cei doi francezi. 

Domnul Armand Dupont declară ca era în drum spre Londra, 
unde urma să ţină o conferinţă în faţa Societăţii Regale de 
Ştiinţe Asiatice. El şi fiul său fuseseră foarte ocupați cu o 
discuţie cu caracter tehnic şi observară foarte puţin din ceea 
ce se petrecea în jurul lor. Nu o văzuseră pe defunctă până ce 
atenţia nu le fusese atrasă de valul de agitaţie cauzat de 
descoperirea morţii ei. 

— O cunoaşteţi pe această madame Morisot sau madame 
Giselle din vedere? 

— Nu, domnule, n-am mai văzut-o niciodată. 

— Dar era o persoană bine cunoscută în Paris, nu-i aşa? 

Bătrânul domn Dupont ridică din umeri. 

— Nu pentru mine. În orice caz, în ultimul timp, n-am prea 
stat în Paris. 

— V-aţi întors de curând din Orient, aşa am înţeles? 

— Aşa este domnule — din Persia. 


— Dumneavoastră şi fiul dumneavoastră aţi călătorit mult în 
ţinuturi pierdute de lume? 

— Pardon? 

— Aţi călătorit în ţinuturi sălbatice? 

— Asta e. 

— Aţi întâlnit vreodată vreo rasă care foloseşte venin de 
şarpe ca otravă de săgeți? 

Întrebarea aceasta fu nevoie să fie tradusă, şi când domnul 
Dupont o înţelese, scutură puternic din cap. 

— Niciodată... Niciodată nu am dat de un lucru ca ăsta. 

Îi urmă fiul său. Mărturia lui fu o repetare a celor spuse de 
tatăl său. Nu observase nimic. Se gândise că era posibil ca 
decedata să fi fost înţepată de o viespe, pentru că el însuşi 
fusese deranjat de una şi trebuise în final să o omoare. 

Cei doi Dupont erau ultimii martori. 

Procurorul îşi drese glasul şi se adresă juriului: 

Acesta, spuse el, era fără doar şi poate cel mai uimitor şi 
incredibil caz care se dezbătuse vreodată în sala de tribunal. O 
femeie fusese omorâtă — se putea exclude orice posibilitate de 
sinucidere sau accident — în plin aer, într-un spaţiu mic, 
închis. Nu se punea problema ca o persoană din afară să fi 
comis crima. Criminalul sau criminala trebuia să fie unul din 
martorii pe care îi auziseră în această dimineaţă. Era singurul 
fapt evident şi trebuia să se ţină cont de el, oricăt de 
înspăimântător şi de incredibil ar fi fost. Una din persoanele 
prezente minţise cu neruşinare. 

Maniera în care fusese comisă crima era de o îndrăzneală de 
neegalat. În văzul a zece martori — sau doisprezece, ţinând 
cont de stevarzi — criminalul dusese la gură un tub de suflat şi 
trimisese prin aer săgeata fatală, fără ca cineva să-l fi 
observat. Părea de-a dreptul de necrezut, dar stătea mărturie 
tubul de suflat, săgeata găsită pe podea, semnul de pe gâtul 
decedatei şi examenul medical care arată că, incredibil sau nu, 
se întâmplase. 

În absenţa unei alte mărturii care să incrimineze o anume 
persoană, lui nu-i rămânea decât să adreseze juriului 
rugămintea de a da un verdict de crimă comisă de o persoană 


sau de persoane necunoscute. Toţi cei prezenţi negaseră că o 
cunoscuseră pe defunctă. Urma să fie treaba poliţiei să 
descopere cum şi unde există o legătură. În absenţa vreunui 
motiv al crimei, el nu putea decât să propună verdictul 
antemenţionat. Acum urma ca juriul să dezbată acest verdict. 

Un jurat cu față pătrată şi ochi bănuitori se aplecă în faţă 
respirând greoi. 

— Pot să pun o întrebare, domnule? 

— Desigur. 

— Aţi spus că tubul de suflat a fost găsit sub un scaun? Al 
cui scaun? 

Procurorul îşi consultă însemnările. Sergentul Wilson veni 
lângă el şi îi şopti ceva. 

— Ah, da. Scaunul cu pricina era numărul 9, un scaun 
ocupat de domnul Hercule Poirot. Domnul Poirot, pot spune, 
este un foarte cunoscut şi respectat detectiv particular care... 
Ăă... A colaborat, în câteva rânduri, cu Scotland Yardul. 

Bărbatul cu faţă pătrată îşi mută privirea spre domnul 
Hercule Poirot. Privirea, care era pe departe de a fi 
satisfăcută, se opri îndelung asupra mustăţilor lungi ale 
micului belgian. 

„Străinii”, spuneau ochii bărbatului cu faţă pătrată, „nu poţi 
avea încredere în străini, nici chiar când sunt mână în mână 
cu poliţia”. 

Cu glas tare spuse: 

— Acest domn Poirot a fost cel care a ridicat săgeata, nu-i 
aşa? 

— Da. 

Juriul se retrase. Se întoarse după cinci minte şi primul jurat 
îi înmână procurorului o bucată de hârtie. 

— Ce-i asta? Procurorul se încruntă. Prostii, nu pot accepta 
acest verdict. 

După câteva minute, îi fu remis un verdict amendat: 
„Considerăm că victima şi-a găsit moartea prin otrăvire, 
neexistând dovezi suficiente care să demonstreze cine i-a 
administrat otrava”. 

Capitolul V. 


După anchetă. 

Când Jane părăsi sala tribunalului după pronunţarea 
verdictului, se trezi cu Norman Gale lângă ea. 

Acesta spuse: 

— Mă întreb ce era pe hârtia pe care procurorul nu a vrut s-o 
accepte cu nici un preţ? 

— Cred că pot să-ţi spun eu, se auzi un glas în spatele lui. 

Cei doi se întoarseră şi întâlniră ochii zâmbitori ai lui 
Hercule Poirot. 

— Era un verdict de crimă cu premeditare comis de mine, 
spuse omuleţul. 

— Oh, dar cum... Strigă Jane. 

Poirot dădu fericit din cap. 

— Mais oui. În timp ce ieşeam, am auzit un bărbat 
spunându-i altuia: „Străinul acela mic — rețin vorbele sale, el a 
făcut-o!”. Juraţii au gândit acelaşi lucru. 

Jane oscilă în a-l compătimi sau a râde. Se hotărî asupra 
acesteia din urmă. Poirot râse şi el. 

— Dar, vezi dumneata, spuse el, e clar ca trebuie să mă pun 
pe treabă şi să-mi spăl reputaţia. 

Cu un zâmbet şi o plecăciune se îndepărtă. 

Jane şi Norman priviră în urma lui. 

— Ce individ caraghios, spuse Gale. Îşi zice detectiv. Nu prea 
văd cum ar putea el detecta ceva. Orice criminal l-ar mirosi de 
la o poştă. Şi nici nu văd cum s-ar putea deghiza. 

— N-ai o idee prea învechită despre detectivi? Întrebă Jane. 
Toate chestiile alea cu bărbi false sunt demodate. În zilele 
noastre, detectivii rezolvă cazurile pe cale psihologică, stând 
şi gândind. 

— Mai puţin obositor. 

— Fizic, poate, dar ai nevoie de o minte limpede, detaşată. 

— Înţeleg. Una înfierbântată n-ar scoate-o la capăt. 

Râseră amândoi. 

— Ascultă, spuse Gale. O roşeaţă îi inundară obrajii şi vorbea 
cam precipitat. Te-ar deranja... Vreau să spun... ar fi grozav 
de drăguţ din partea ta... E un pic cam târziu... Dar ce-ai zice 
să iei ceaiul cu mine? Suntem... Tovarăşi de suferinţă... Şi... 


Se opri. Îşi spuse în gând: „Ce-i cu tine, prostule? Nu poţi să 
inviţi o fată la o ceaşcă de ceai fără să te bâlbâi şi să te 
înroşeşti ca un tâmpit? Ce va crede fata despre tine? 

Confuzia lui Gale o ajută pe Jane să-şi recapete în întregime 
siguranţa de sine. 

— Îţi mulţumesc mult, spuse ea. Chiar aş vrea un ceai. 

Găsiră o ceainărie şi o chelnăriţă arogantă, cu o atitudine 
răutăcioasă, le luă comanda cu un aer de parcă ţi-ar fi spus: 
„Să nu daţi vina pe mine dacă o să fiţi dezamăgiţi. Se 
presupune că aici servim ceai, dar eu n-am auzit niciodată de 
el”. 

Ceainăria era aproape goală. Pustietatea ei accentua 
intimitatea celor doi tineri. Jane îşi scoase mănuşile şi se uită 
peste masă la însoţitorul ei. Era atrăgător... cu zâmbetul ăla şi 
cu ochii lui albaştri. Şi era şi drăguţ. 

— Afacerea asta cu crima e o chestiune ciudată. Se aruncă în 
conversaţie Gale. Încă era stăpânit de senzaţia aceea absurdă 
de stinghereală. 

— Ştiu, spuse Jane. Mă cam îngrijorează... Din punctul de 
vedere al slujbei, vreau să spun. Nu ştiu cum vor primi-o. 

— D-da. Nu m-am gândit la asta. 

— Patronilor s-ar putea să nu le placă să aibă ca angajată o 
fată care a fost amestecată într-o crimă. 

— Lumea e ciudată, rosti gânditor Norman Gale. Viaţa e atât 
de... Atât de nedreaptă. Un lucru ca ăsta pentru care n-ai nici 
o vină... Se încruntă. Afurisită treabă! 

— Ei bine, încă nu s-a întâmplat, îi reaminti Jane. N-are rost 
să bombăni împotriva a ceva ce nu s-a întâmplat. În definitiv, 
treaba asta are şi-un alt aspect — s-ar putea să fiu eu persoana 
care a omorât-o! Iar când omori o persoană se spune, de 
obicei, că ai omorât mult mai multe; şi n-ar fi prea confortabil 
să fii coafată de o persoană de genul ăsta. 

— E suficient ca cineva să se uite la tine ca să-şi dea seama 
că n-ai putea omorî pe nimeni, spuse Norman privind-o intens. 

— Eu nu-s atât de sigură în privinţa asta. Mi-ar plăcea uneori 
să-mi omor unele dintre cliente... Dacă aş fi sigură că aş scăpa 
cu bine. E una mai ales... Are un glas de cioară şi strâmbă din 


nas la toate. Câteodată îmi spun că s-o omori n-ar fi o crimă ci 
mai degrabă o faptă bună. Aşa că vezi că am intenţii 
criminale. 

— Oricum, n-ai făcut-o în cazul de faţă. Pot să jur. 

— Iar eu pot să jur că n-ai făcut-o tu. Dar asta nu te va ajuta, 
dacă pacienţii tăi vor crede că eşti vinovat. 

— Pacienţii mei, da... Gale arăta destul de îngândurat. Cred 
că ai dreptate... Nu m-am gândit serios la asta. Un stomatolog 
care poate fi un criminal maniac... Nu, nu-i o perspectivă 
surâzătoare. 

Şi adăugă brusc, impulsiv. 

— Ascultă, nu te deranjează că sunt stomatolog, nu-i aşa? 

— Pe mine? Să mă deranjeze? 

— Vreau să spun că... Ei bine, un dentist are întotdeauna 
ceva... Ceva comic. Nu e o profesiune romantică. Pe când pe 
un doctor toată lumea îl ia în serios. 

— Fruntea sus! Spuse Jane. Un dentist e categoric cu o 
treaptă mai sus decât o coafeză. 

Râseră şi Norman spuse: 

— Simt că vom fi prieteni. Tu nu? 

— Da, şi eu cred. 

— Poate vei vrea să iei masa cu mine într-o seară şi pe urmă 
să mergem la un spectacol? 

— Mulţumesc. 

Urmă o pauză, apoi Gale spuse: 

— Cum ţi-a plăcut la Le Pinet? 

— M-am distrat grozav. 

— Ai mai fost acolo? 

— Nu, vezi tu... 

Jane, înclinată brusc spre confidenţe, îi povesti aventura 
biletului de tombolă. Căzură amândoi de acord asupra 
romantismului şi necesităţii tombolei şi deplânseră atitudinea 
neînţelegătoare a guvernului britanic. 

Conversaţia le fu întreruptă de un tânăr în costum maro, care 
le dădea târcoale de câteva minute, fără ca ei să-l fi observat. 
Acum îşi scoase pălăria şi i se adresă lui Jane cu o anumită 

dezinvoltură. 


— Domnişoara Jane Grey? 

— Da. 

— Reprezint „Weekly Howl”, domnişoară Grey. Mă întreb 
dacă aţi avea ceva împotrivă să ne scrieţi un scurt articol pe 
tema crimei din avion? Punctul de vedere al unuia dintre 
pasageri. 

— Mulţumesc, nu. 

— Ei, haideţi, domnişoară Grey! Vă vom plăti bine. 

— Cât? 

— Cincizeci de lire... Sau, ei bine... Poate ceva mai mult. 
Şaizeci, să spunem. 

— Nu, spuse Jane. Nu cred c-aş şti ce să spun. 

— Nici o problemă, spuse nonşalant tânărul. Nu e nevoie să 
scrieţi cu adevărat dumneavoastră. Unul dintre colegii noştri 
vă va pune câteva întrebări şi va elabora toată treaba în locul 
dumneavoastră. Nu o să aveţi nici cea mai mică bătaie de cap. 

— Oricum, nu, spuse Jane. 

— Ce-aţi zice de o sută de marafeţi? Ascultaţi, chiar vă scot o 
sută, dar îmi daţi şi o fotografie. 

— Nu. Nu-mi place ideea. 

— Aşa că poţi s-o ştergi Norman Gale. Domnişoara Grey nu 
vrea să fii deranjată. 

Tânărul se întoarse cu speranţă spre el. 

— Domnul Gale, nu-i aşa? Ascultaţi aici, domnule Gale, dacă 
domnişoara Grey face nazuri, ce-ar fi să daţi dumneavoastră 
lovitura? Cinci sute de cuvinte. Şi vă vom da tot cât i-am 
oferit şi domnişoarei Grey... Iar ăsta-i un târg bun, să ştiţi, 
pentru că relatarea unei femei despre moartea altei femei e o 
ştire mai valoroasă. Vă ofer o ocazie grozavă. 

— Nu vreau. N-am să scriu un cuvânt pentru dumneata. 

— În afară de plată, va fi şi o bună publicitate. Un om în 
ascensiune profesională... O carieră strălucitoare în faţa 
dumneavoastră... Toţi pacienţii dumneavoastră vor citi 
articolul. 

— Tocmai de asta mă tem cel mai tare, spuse Norman. 

— Ei bine, în ziua de azi, nu obţii nimic fără publicitate. 

— Posibil, dar depinde de genul de publicitate. Sper ca 


măcar câţiva dintre pacienţii mei să nu citească ziarele şi să 
rămână neştiutori în privinţa faptului că am fost amestecat 
într-o crimă. Acum ai răspunsul nostru, al amândurora. Pleci 
de bună voie sau te zvârl afară? 

— Nu aveţi de ce să vă supăraţi, spuse tânărul, complet senin 
în faţa amenințării. Bună seara, şi sunaţi-mă dacă vă 
răzgândiţi. Iată cartea mea de vizită. 

leşi vesel din ceainărie, spunându-şi în gând: „N-a fost prea 
rău. Am luat un interviu decent”. 

Într-adevăr, următoarea ediţie a lui „Weekly Hawl” conţinea 
o coloană importantă despre vederile a doi dintre martorii 
„Misterioasei crime aeriene”. Domnişoara Jane Grey declarase 
că e prea distrusă ca să vorbească despre problemă. Fusese un 
şoc cumplit pentru ea şi nu suporta să se gândească la asta. 
Demnul Norman Gale vorbise pe larg despre ce efect poate 
avea asupra carierei unui om faptul de a fi fost implicat într-o 
crimă, chiar şi nevinovat fiind. Domnul Gale îşi exprimase cu 
umor speranţa că unii dintre clienţii săi citesc numai rubricile 
de modă şi de sport, aşa că s-ar putea să nu se gândească la 
ce-i mai rău când se aşează pe scaunul dentistului. 

După plecarea tânărului, Jane spuse: 

— Mă întreb de ce nu s-a dus la oameni mai importanţi? 

— I-au luat-o înainte cei mai buni ca el, rânji Gale. Sau poate 
a încercat şi a dat greş. 

Rămase un timp încruntat, apoi spuse: 

— Jane... (pot să-ţi spun pe nume... Nu te superi?). Jane... 
Cine crezi că a omorât-o pe această Giselle? 

— N-am nici cea mai mică idee. 

— Te-ai gândit la asta? Te-ai gândit cu adevarat la asta? 

— Nu, nu cred. M-am gândit doar la mine şi mi-am făcut 
griji. Nu m-am întrebat în mod serios cine... cine dintre 
ceilalţi a făcut-o. Până azi, nici nu mi-am dat seama că unul 
dintre ei trebuie s-o fi omorât. 

— Da, procurorul a spus-o foarte pe şleau. Ştiu că eu n-am 
făcut-o şi mai ştiu că nici tu n-ai făcut-o pentru că... Ei bine, 
pentru că te-am urmărit majoritatea timpului. 

— Da, spuse Jane. Ştiu că n-ai fost tu... Din acelaşi motiv. Şi, 


fireşte, că n-am făcut-o eu! Aşa că trebuie să fi fost unul dintre 
ceilalţi; dar cine? N-am nici cea mai mică idee. Tu ai? 

— Nu. 

Norman Gale părea foarte îngândurat, şi totodată uimit de 
vreun gând. Jane continuă: 

— Nu văd cum am putea avea noi vreo idee. Vreau să spun 
că n-am văzut nimic... Cel puţin eu. Tu? 

Gale clătină din cap. 

— Nimic. 

— Tocmai de asta pare atât de ciudat. Tu n-ai avut cum să 
vezi, nu erai cu faţa în direcţia aia. Dar eu eram. Mă uitam 
chiar în lungul intervalului. Vreau să spun că aş fi... 

Jane se opri şi se înroşi. Îşi aminti că ochii îi fuseseră fixaţi 
pe puloverul albastru şi că mintea ei, departe de a fi receptivă 
la ce se întâmplă în jurul ei, era în principal concentrată 
asupra fiinţei care se ascundea sub puloverul albastru. 

Norman Gale gândi: „Mă întreb de ce o fi roşit aşa... E 
minunată... Am să mă însor cu ea... Da, sunt... Dar n-are rost 
să mă gândesc prea departe. Trebuie să găsesc câteva pretexte 
ca s-o văd des. Afacerea asta cu crima e un motiv tot atât de 
bun ca oricare altul... În plus, cred că, într-adevăr, ar fi bine 
să fac ceva... Obraznicul ăla de reporter cu publicitatea lui... „ 

Cu glas tare, spuse: 

— Să ne gândim acum. Cine a omorât-o? Să-i trecem pe toţi 
în revistă. Stevarzii? 

— Nu. 

— De acord. Femeile de peste drum de noi? 

— Nu cred că cineva ca lady Horbury umblă să omoare 
lumea. Iar cealaltă, domnişoara Kerr, e mult prea rasată. Nar 
omori o franţuzoaică bătrână, sunt sigură. 

— Numai un nepopular M. F. H. S-ar putea să ai dreptate, 
Jane. Apoi e mustăciosul, dar se pare că el, conform 
procurorului, este persoana cea mai puţin probabilă, aşa că îl 
ştergem de pe listă. Doctorul? Nici el nu pare prea indicat. 

— Dacă ar fi vrut s-o omoare putea să folosească vreo otravă 
nedetectabilă şi nimeni n-ar fi ştiut vreodată. 

— D-da, spuse neîncrezător Norman. Aceste otrăvuri fără 


gust, fără miros, pe scurt nedepistabile, sunt foarte 
convenabile, dar mă îndoiesc că există cu adevărat. Ce părere 
ai de omuleţul care deţine un tub de suflat? 

— Treaba e cam suspectă. Dar el pare un omuleţ drăguţ, şi 
nu era nevoie să declare că are un tub de suflat, ori el a făcut- 
o. 

— Apoi e Jameson... Nu... Cum îl cheamă... Ryder? 

— Da, s-ar putea să fie el. 

— Şi cei doi francezi? 

— Asta e cel mai probabil. Au ocupat locuri ciudate. Şi 
fireşte, puteau sa aibă vreun motiv pe care noi nu-l 
cunoaştem. Mă gândeam că cel tânăr arăta foarte nefericit şi 
îngrijorat. 

— Şi tu probabil ai fi fost îngrijorată, dacă ai fi comis o 
crimă, spuse întunecat Norman Gale. 

— Totuşi, arăta drăguţ, iar bătrânul era un scump. Sper să 
nu fi fost ei. 

— Se pare că nu prea obţinem nimic. 

— Nu văd cum am putea obţine ceva, fără să ştim o gramadă 
de lucruri despre bătrâna care a fost omorâtă. Ce duşmani 
avea, cine o moşteneşte, şi toate celelalte. 

Norman Gale rosti gânditor: 

— Crezi că e doar o speculație prostească? 

Jane întrebă rece: 

— Nu e? 

— Nu chiar. Gale ezită, apoi continuă încetişor: Am un 
sentiment ciudat... 

Jane se uită întrebătoare la el. 

— O crimă nu îi implică doar pe victimă şi pe cel vinovat. Ea 
îi afectează şi pe cei nevinovaţi. Tu şi cu mine suntem 
nevinovaţi, dar umbra crimei ne-a atins. Nu ştiu cum ne va 
afecta vieţile această umbră. 

Jane era o persoană lucidă şi cu bun simţ, dar se cutremură 
brusc. 

— Nu spune asta! Mă faci să-mi fie frică. 

— Şi mie mi-e puţin frică, recunoscu Gale. 

Capitolul VI. 


Consultări. 

Hercule Poirot se întâlni cu prietenul său, inspectorul Japp. 
Acesta îl întâmpină cu un rânjet. 

— Salut, bătrâne, spuse el. Cât pe ce să te vezi închis într-o 
celulă de-a poliţiei. 

— Mă tem că asta ar fi putut dăuna profesiei mele, răspunse 
cu gravitate Poirot. 

— Ei bine, uneori detectivii se dovedesc a fi criminali... În 
cărţi. 

De ei se apropie un bărbat înalt, cu o faţă inteligentă şi 
melancolică. Japp îl prezentă. 

— Acesta este monsieur Fournier de la Sûreté! A venit să 
colaboreze cu noi în această afacere. 

— Cred că am avut plăcerea să vă întâlnesc, acum câţiva ani, 
monsieur Poirot, spuse Foumier înclinându-se şi dând mâna cu 
Poirot. De asemenea, am auzit multe despre dumneavoastră 
de la monsieur Giraud. 

Un surâs uşor păru să-i înflorească pe buze. Iar Poirot, care 
îşi închipuia cam în ce termeni putuse vorbi despre el Giraud 
(pe care el însuşi obişnuia să-l numească în sens peiorativ 
„omul-ogar”) îşi permise, la rândul său, un zâmbet discret. 

— Aş propune să luăm toţi trei cina în apartamentul meu, 
sugeră Poirot. L-am invitat şi pe maâtre Thibault. Asta, fireşte, 
doar dacă nu aveţi nici o obiecţie privind colaborarea mea. 

— E în regulă, spuse Japp, bătându-l prieteneşte pe spate. În 
afacerea asta eşti la pământ. 

— Vom fi chiar omorâţi, îngână ceremonios francezul. 

— Înţelegeţi, după cum i-am spus, puţin mai înainte 
fermecătoarei domnişoare, sunt nerăbdător să-mi spăl 
reputatia. 

— E sigur că juraţilor nu le-a plăcut înfăţişarea dumitale, 
zise Japp cu un rânjet. E cea mai bună glumă care am auzit-o 
în ultimii zece ani. 

Prin consens, în timpul excelentei mese pe care micul 
belgian le-o oferi prietenilor săi, nu se făcu nici o menţiune cu 
privire la caz. 

— La urma urmei, se poate mânca bine în Anglia, aprecie 


Fournier mânuind delicat o scobitoare. 

— O masă delicioasă, monsieur Poirot, murmură Thibault. 

— Cam franţuzită, dar a dracului de bună, rosti Japp. 

— Întotdeauna masa trebuie să cadă bine la stomac, spuse 
Poirot. Să nu fie grea, ca să nu-ţi paralizeze gândirea. 

— N-aş crede că stomacul meu mi-a creat vreodată 
probleme, spuse Japp. Dar n-am să mă contrazic pe tema asta. 
Ei bine, să trecem la treburile noastre. Ştiu că monsieur 
Thibault are o întâlnire în seara asta, aşa că propun să 
începem prin a-l consulta, mai întâi, pe dumnealui asupra 
oricărui aspect care ne-ar putea fi de folos. 

— La dispoziţia dumneavoastră, domnilor. Fireşte, aici pot 
vorbi mult mai liber decât în sala tribunalului: înainte de 
anchetă, am avut o scurtă discuţie cu inspectorul Japp şi el 
mi-a indicat să adopt o politică rezervată... Doar strictul 
necesar. 

— Foarte drept, spuse Japp. Niciodată nu e bine să te 
grăbeşti. Dar acum să auzim ce ne puteţi spune despre această 
femeie, Giselle. 

— Sincer vorbind, cunosc foarte puţine. O ştiam ca toată 
lumea — ca pe-o persoană publică. Despre viaţa ei particulară 
nu ştiu mai nimic. Probabil, monsieur Fournier vă va putea 
relata mai multe. Ceea ce vă pot spune eu e următorul lucru: 
madame Giselle a fost ceea ce se cheamă, în ţara asta, „un 
caracter”. Era unică. Despre trecutul ei nu deţin informaţii. 
Cred că în tinereţe, era arătoasă. Probabil şi-a pierdut 
frumuseţea din pricina variolei. Era — asta e impresia mea — o 
femeie căreia îi plăcea puterea; şi a avut putere. A fost o 
adevărată femeie de afaceri. Tipul franţuzoaicei încăpăţânate 
care n-a permis sentimentelor să-i afecteze afacerile; în acelaşi 
timp, însă, avea reputaţia unui partener de afaceri deosebit de 
cinstit. 

Privi spre Fournier, aşteptând confirmarea. Acesta dădu din 
cap cu un aer întunecat melancolic. 

— Da, spuse el. Era cinstită... Conform principiilor ei. 

Totuşi, legea ar fi putut-o trage la răspundere dacă s-ar fi ivit 
vreo dovadă, însă asta... Ridică din umeri a neputinţă. Nu poţi 


să ceri prea mult de la oameni. Firea omului e aşa cum e. 

— Adică? La ce vă referiţi? 

— Chantage. 

— Şantaj? Repetă Japp. 

— Da, şantaj de o formă aparte şi specializată. Obiceiul lui 
madame Giselle era de a împrumuta bani doar pe bază de 
chitanţă simplă. Păstra discreţia privind suma împrumutată şi 
modul de plată; dar pot să vă spun că avea propriile-i metode 
de a face să i se plătească. 

Poirot se aplecă interesat. 

— După cum spunea maâtre Thibault azi, clientela lui 
madame Giselle era alcătuită din persoane din înalta societate 
şi profesionişti în domeniu. Aceste clase sunt deosebit de 
vulnerabile la forţa opiniei publice. Madame Giselle avea un 
serviciu secret propriu... Înainte de a acorda un împrumut 
(fireşte, când se punea problema unei sume mari), obişnuia să 
adune cât mai multe informaţii cu putinţă despre clientul cu 
pricina; iar sistemul ei informaţional funcţiona extrem de 
bine. Voi repeta şi eu ce a spus prietenul nostru: conform 
principiilor ei, madame Giselle era foarte cinstită; corectă cu 
cei ce îi erau credincioşi. Sincer vorbind nu şi-a folosit 
niciodată informaţiile pentru a obţine bani de la cineva, decât 
doar dacă acei bani i se cuveneau, adică reprezentau o 
datorie. 

— Vreţi să spuneţi că acele informaţii constituiau forma ei 
de apărare? 

— Exact; iar când ajungea să le folosească era oarbă şi surdă, 
nu ţinea cont de nici un sentiment; şi pot să vă asigur, 
domnilor, sistemul ei mergea! Foarte, foarte rar a trebuit să 
someze un rău-platnic. Un bărbat sau o femeie cu o poziţie 
proeminentă ar fi făcut tot ce era omeneşte posibil pentru a 
evita un scandal public. Cum ziceam, noi îi cunoaşteam 
metodele; în ceea ce priveşte punerea sub acuzare... Ridică 
din umeri. Asta e o problemă mult mai complicată. Natura 
umană e natura umană. 

— Şi, presupunând că rău-platnicul nu plătea, ce se întâmpla 
atunci? Întrebă Poirot. 


— În acest caz, informaţiile pe care le deţinea erau făcute 
publice, sau date persoanei interesante de problema 
respectivă. 

Urmă un moment de tăcere. Apoi, Poirot spuse: 

— Beneficia din punct de vedere financiar de pe urma asta? 

— Nu, răspunse Fournier... Adică, nu direct. 

— Dar indirect? 

— Indirect — asta îi făcea pe ceilalţi să plătească mai mult, 
nu-i aşa? Întrebă Japp. 

— Exact. Avea, cum s-ar spune, efect moral. 

— Efect imoral, l-aş numi eu, spuse Japp. Ei bine, îşi frecă 
gânditor nasul, asta ne dă răspunsul la întrebarea privind 
motivul crimei. Cealaltă e cine urmează s-o moştenească. Se 
adresă lui Thibault. Ne puteţi ajuta cât de cât în problema 
asta? 

— Avea o fată, spuse avocatul. Nu locuia cu mama ei... Am 
impresia chiar că mama sa n-o mai văzuse din fragedă 
copilărie; dar, în urmă cu mulţi ani, madame Giselle şi-a făcut 
testamentul prin care lăsa totul, cu excepţia unei mici donaţii 
pentru servitoarea ei, fiicei sale, Anne Morisot. Din câte ştiu, 
n-a mai făcut alt testament. 

— Şi e mare averea ei? Întrebă Poirot. 

Avocatul ridică din umeri. 

— Opt sau nouă milioane de franci, pe ghicite. 

Poirot fluieră. Japp spuse: 

— Doamne, n-ai fi zis! Staţi să văd, rate de schimb... Asta 
înseamnă... Vai trebuie să fie peste o sută de mii de lire! 
Mamăă! 

— Mademoiselle Anne Morisot va fi o tânără foarte bogată, 
spuse Poirot. 

— Doar că n-a fost în acel avion, spuse Japp, sec. Putea fi 
suspectată că şi-a omorât mama ca să pună mâna pe avere. 
Câţi ani să aibă? 

— Asta n-o pot afirma cu precizie. Îmi închipui că în jur de 
douăzeci şi patru, douăzeci şi cinci de ani. 

— Ei bine, se pare că nu există nimic care să arate că are 
vreo legătură cu crima. Va trebui să ne limităm la povestea cu 


şantajul. Toţi cei din avion neagă că au cunoscut-o. Unul 
dintre ei minte. Va trebui să descoperim care. Ne-ar fi de folos 
dacă ne-am uita prin hârtiile ei, nu-i aşa, Fournier? 

— Prietene, spuse francezul, imediat ce am aflat vestea şi am 
vorbit cu Scotland Yardul la telefon, ne-am dus direct acasă la 
ea. Avea un seif în care îşi ţinea hârtiile. Toate fuseseră arse. 

— Arse? De cine? De ce? 

— Madame Giselle avea o servitoare de încredere, Elise. 
Elise primise instrucţiuni ca, în cazul în care stăpânei ei avea 
să i se întâmple ceva, să deschidă seiful (al cărui cifru îl 
cunoştea) şi să dea foc hârtiilor ce se aflau în el. 

— Ce? Dar e uluitor! Exclamă Japp. 

— Vedeţi, spuse Fournier, madame Giselle avea propriul ei 
cod. Se ţinea de cuvânt în faţa celor care îşi respectau şi ei 
cuvântul faţă de ea. Le promisese clienţilor ei că se va purta 
cinstit. Era neîncrezătoare, însă, în acelaşi timp, era şi o 
femeie de cuvânt. 

Japp clătină din cap, mut de uimire. Cei patru rămaseră 
tăcuţi, reflectând asupra ciudatului caracter al moartei... 

Maâtre Thibault se ridică. 

— Trebuie să vă părăsesc, domnilor. Am o întâlnire. Dacă vă 
mai pot fi de folos cu ceva, îmi cunoaşteţi adresa. 

Dădu ceremonios mâna cu fiecare şi părăsi apartamentul. 

Capitolul VII. 

Probabilităţi. 

După plecarea lui maâtre Thibault, cei trei traseră scaunele 
mai aproape de masă. 

— Şi-acum, spuse Japp, să-ncercăm să-i dăm de capăt. 
Scoase capacul stiloului. În avion erau unsprezece pasageri, 
adică în compartimentul din spate — unsperezece călători şi 
doi stevarzi, în total treispezece oameni. Unul din cei 
doisprezece rămaşi i-a venit de hac bătrânei. 

Unii pasageri erau englezi, alţii francezi. Pe aceştia din urmă 
am să-i dau pe mâna lui Fournier, să se ocupe el de ei. De 
englezi mă ocup eu. Apoi, trebuie făcute cercetări la Paris... 
Asta e tot treaba dumitale, Fournier. 

— Şi nu numai la Paris, observă Fournier. Vara, madame 


Giselle făcea o gramadă de afaceri în staţiunile balneare 
franceze — Deauville, Le Pinet, Wimereux. Se ducea şi în sud, 
la Nisa sau Antibe, cam peste tot. 

— Ăsta-i un punct bun; îmi amintesc că am auzit câteva 
persoane de pe „Prometheus” menţionând Le Pinet. Ei bine, e 
o pistă. Apoi trebuie să ne ocupăm de crima propriu-zisă... 
Adică să vedem cine ar fi putut avea o poziţie propice 
mânuirii tubului de suflat. Făcu o schiţă mare a avionului şi o 
puse în mijlocul mesei. Şi acum, să ne apucăm de treabă. 
Pentru început, să luăm pasagerii şi să analizăm 
probabilitățile şi — chiar mai important — posibilităţile. 

În primul rând, îl putem elimina pe monsieur Poirot, aici de 
faţă. Asta reduce numărul la unsprezece. 

Poirot clătină din cap cu tristeţe. 

— Eşti o fire prea încrezătoare, prietene. N-ar trebui să ai 
încredere în nimeni... Absolut în nimeni. 

— Ei bine, putem să te lăsăm dacă vrei, spuse Japp bine 
dispus. Deci, sunt stevarzii. Din punctul de vedere al 
probabilității, i-aş exclude pe amândoi. E improbabil să fi 
împrumutat bani pe scară mare şi amândoi au referinţe 
excelente: sunt bărbaţi decenţi, sobri. Aş fi foarte surprins, 
dacă vreunul din ei ar fi avut vreo legătură cu afacerea asta. 

Pe de altă parte, din punctul de vedere al posibilităţilor, 
suntem obligaţi să-i includem. Ei au umblat în sus şi-n jos prin 
avion. La un moment dat, s-ar fi putut afla într-o astfel de 
poziţie care să le permită să folosească — din unghiul 
corespunzător, vreau să spun — deşi nu cred că un stevard ar 
trage o sageata otrăvită printr-un tub, într-un avion plin de 
oameni, fără ca cineva să-l observe. Ştiu din experienţă că 
majoritatea oamenilor e oarbă ca liliecii, dar există limite. 
Fireşte, într-un fel, acelaşi lucru e valabil pentru fiecare. A fost 
o nebunie, absolut o nebunie să comiţi o crimă în felul acesta. 
Doar printr-o întâmplare, cum e una la o sută, treaba a reuşit 
să treacă neobservată. Criminalul a avut un noroc drăcesc. Cel 
mai tâmpit mod de a comite o crimă... 

Poirot, care stătea cu ochii plecaţi, fumând în tăcere, 
interveni cu o întrebare. 


— Crezi că a fost un mod prostesc de a comite o crimă, da? 

— Fireşte. Curată nebunie. 

— Şi totuşi... A reuşit. Stăm toţi trei aici, discutăm despre 
ea, dar habar n-avem cine a comis crima! Asta-i un succes! 

— E noroc chiar, îl contrazise Japp. Criminalul ar fi trebuit 
să fie localizat de cinci sau şase ori. 

Poirot clătină din cap cu un aer nemulțumit. 

Fournier îl privi curios. 

— Ce e în mintea dumneavoastră, monsieur Poirot? 

— Mon ami, părerea mea e următoarea: o afacere trebuie 
judecată după rezultatele ei. Aceasta a reuşit. Asta-i punctul 
meu de vedere. 

— Şi totuşi, pare aproape un miracol, spuse gânditor 
francezul. 

— Miracol sau nu, asta e! Rosti Japp. Avem probele 
medicale, arma; dacă cineva mi-ar fi prezis, acum o 
săptămână, că am să investighez o crimă în care o femeie a 
fost omorâtă cu o săgeată otrăvită cu venin de şarpe... Ei bine, 
i-aş fi râs în nas! E o insultă... Crima asta e o insultă! 

Oftă adânc. Poirot zâmbi. 

— E o crimă comisă, poate, de o persoană cu un simţ al 
umorului pervertit, spuse gânditor Founier. Într-o crimă e 
foarte important să se ţină cont de psihologia criminalului. 

La auzul cuvântului psihologie, Japp pufni uşor; nu-i plăcea 
cuvântul, şi nici nu avea încredere în el. 

— Ăsta e genul de chestii care îi plac domnului Poirot, spuse 
el. 

— Mă interesează ce ziceţi amândoi. 

— Presupun că nu te îndoieşti că crima a fost comisă în felul 
acesta? Întrebă bănuitor Japp. Îţi cunosc mintea întortocheată. 

— Nu, nu prietene. Asupra acestui aspect n-am nici un 
dubiu. Moartea a fost provocată de spinul otrăvit pe care eu 
însumi l-am ridicat de pe podea... Asta-i absolut sigur. Totuşi, 
acest caz are anumite puncte... 

Se opri, clătinând din cap cu uimire. 

Japp continuă: 

— Ei bine, întorcându-ne la oile noastre, nu-i putem absolvi 


total pe cei doi stevarzi, însă, personal, cred că niciunul nu are 
vreo legătură cu povestea asta. Eşti de acord monsieur Poirot? 

— Oh, îţi aminteşti ce am spus. Eu n-aş absolvi pe nimeni. 

— 'Ţine-o p-a dumitale. Şi-acum, pasagerii. Să începem de 
lângă bucătărie şi toalete. Locul numărul 16. Lovi cu creionul 
pe schiţă. Aici stătea coafeza, Jane Grey. A avut un bilet de 
tombolă, a câştigat, şi a plecat la Le Pinet. Asta înseamnă că e 
o jucătoare. S-ar putea să fi fost la strâmtoare şi să fi 
împrumutat de la bătrână... Deşi pare improbabil atât să fi 
împrumutat o sumă mare, cât şi ca Giselle s-o fi avut cu ceva 
„la mână”. Pentru ce căutăm, pare plevuşcă. Şi nu cred ca 
unei coafeze să i se fi ivit ocazia de a intra în posesia 
veninului. Nu se foloseşte ca fixativ sau ca cremă de faţă... 
Într-un fel, folosirea veninului a fost o greşeală; asta restrânge 
mult aria căutărilor. Probabil doar doi oameni dintr-o sută 
deţin cunoştinţe despre otrava asta şi cum se procură. 

— Ceea ce face ca măcar un lucru să fie foarte limpede, 
spuse Poirot. 

Fournier îi aruncă o privire întrebătoare. Japp era absorbit 
de propriile sale idei. 

— Eu văd treaba în felul următor, spuse el. Criminalul 
trebuie să intre în una din aceste două categorii: fie e un om 
care a hoinărit prin lume în ţinuturi sălbatice, un om care 
cunoaşte câte ceva despre şerpi şi despre cele mai veninoase 
specii, precum şi despre obiceiurile triburilor indigene care 
folosesc venin ca să-şi înlăture inamicii — asta-i categoria 
numărul 1. 

— Şi cealaltă? 

— Linia ştiinţifică. Cercetarea. Veninul ăsta de spurcătură 
este o chestiune cu care se fac experienţe în laboratoarele de 
primă clasă. Am avut o discuţie cu Winterspoon. Veninul de 
şarpe — veninul de cobra, mai exact — e folosit în medicină 
câteodată. Se foloseşte cu destul succes în tratarea epilepsiei. 
S-au intreprins o grămadă de cercetări pe tema muşcăturii de 
şarpe. 

— Interesant şi sugestiv, spuse Fournier. 

— Da, dar să continuăm. Fata asta, Grey, nu se potriveşte 


nici uneia din categorii. Atât motivul crimei, cât şi procurarea 
veninului par improbabile. Posibilitatea mânuirii tubului de 
suflat e foarte îndoielnică... Aproape inexistentă. Priviţi! 

Cei trei se aplecară asupra schiţei. 

— Aici e 16, spuse Japp. Iar aici e 2, locul lui Giselle, între 
ele, mulți oameni şi multe locuri. Dacă fata nu s-a mişcat de 
pe scaun - şi toţi susţin că nu s-a mişcat — i-ar fi fost practic 
imposibil să sufle săgeata în aşa fel încât să pătrundă în 
gândul bătrânei. Cred ca putem frumuşel s-o scoatem din 
cauză. 

Şi-acum, locul opus, 12. Ăsta a fost al dentistului, Norman 
Gale. Aproape acelaşi lucru, e valabil şi pentru el. Plevuşcă. 
Nu cred să fi avut nici cea mai mică ocazie să-şi procure venin 
de şarpe. 

— Nu-i o injecție pe care s-o facă, în mod regulat, 
stomatologii, îngână blând Poirot. Ar fi un caz de omor, nu de 
vindecare. 

— Dentistul are şi-aşa destul de furcă cu pacienţii, spuse 
rânjind Japp. Totuşi, cred că s-ar fi putut învârti în cercuri, 
unde capeţi acces la oarecare afaceri ciudate cu otrăvuri. 
Putea să aibă ca prieten un om de ştiinţă. Însă în ceea ce 
priveşte posibilitatea, iese din cursă. Într-adevăr, şi-a părăsit 
locul, dar doar ca să meargă la toaletă, care e în direcţia 
opusă. Întorcându-se la locul său, nu avea cum să ajungă mai 
departe de intervalul de aici, ori, din poziţia asta, să fi tras şi 
să fi nimerit drept în gâtul bătrânei e ca şi cum ar fi tras după 
colţ. Deci, îl scoatem şi pe el din cauză. 

— De acord, spuse Founier. Să mergem mai departe. 

— Acum să traversăm intervalul 17. 

— Iniţial, ăsta a fost locul meu, spuse Poirot. I l-am cedat 
uneia dintre doamne, deoarece vroia să stea lângă prietena ei. 

— Onorabila Venetia Kerr. E un peşte mare. Ar fi putut 
împrumuta de la Giselle. Nu pare a avea vreun secret grav la 
viaţa ei... Dar, probabil, a sărit peste cal odată. Va trebui să 
ne ocupăm puţin de ea. Poziţia e posibilă. Dacă Giselle şi-a 
întors capul să se uite puţin pe fereastră, Venetia ar fi tras (sau 
să spunem sufla?) în diagonală, spre spatele avionului. Totuşi 


i-ar fi fost cam peste mână. Pentru asta ar fi fost nevoită să se 
ridice în picioare. E genul de femeie care, toamna, merge la 
vânătoare. Nu ştiu dacă trasul cu puşca îţi ajută să mânuieşti 
bine un tub de suflat. Oricum, presupun că-i tot o problemă de 
ochi — ochi şi antrenament; o fi având prieteni — bărbaţi — care 
au încins mari partide de vânătoare în ţinuturi salbatice. Pe 
calea asta să intre în posesia vreunei substanţe ciudate a 
băştinaşilor. Totuşi, ce anapoda sună! Nare sens. 

— Într-adevăr, pare foarte puţin probabil, spuse Fournier. 
Mademoiselle Kerr... Am văzut-o azi la anchetă... Scutură din 
cap. Pur şi simplu nu poţi s-o asociezi unei crime. 

— Locul 13, spuse Japp. Lady Horbury. Parc-ar fi puţin oaia 
neagră. Cunosc ceva despre ea, pe care am să vi-l povestesc la 
momentul potrivit. Nu m-ar mira să aibă câteva secrete de 
ascuns. 

— Întâmplător, ştiu că doamna în cauză a pierdut serios la 
masa de bacara la Le Pinet, spuse Fournier. 

— Un punct bun pentru dumneata. Da, e genul de porumbiţă 
care să se fi încurcat cu Giselle. 

— Absolut de acord. 

— Foarte bine... Până aici e bine. Dar cum a făcut-o? Nici ea 
nu şi-a părăsit scaunul. Ar fi trebuit să se suie cu genunchii pe 
scaun, să se aplece peste spetează... În văzul a zece oameni. 
Oh, la dracu, să mergem mai departe! 

— 9 şi 10, anunţă Fornier cu degetul pe plan. 

— Monsieur Hercule Poirot şi doctorul Bryant, spuse Japp. 
Ce are de spus monsieur Poirot în apărarea sa? 

Poirot clătină cu tristeţe din cap. 

— Mon estomac, rosti el patetic. Vai, de ce creierul trebuie 
să fie sclavul stomacului? 

— Nici eu nu mă simt bine în avion, îl aprobă Fournier. 

Închise ochii şi dădu din cap explicit. 

— Şi acum, doctorul Bryant. Ce-i cu doctorul Bryant? Mare 
rechin în Harley Street. Nu prea e genul care să se ducă la o 
franţuzoaică să împrumute bani, dar nu poţi să ştii niciodată. 
Şi-apoi, e făcut pentru viaţă! Aici intervine teoria mea 
ştiinţifică. Un om ca Bryant, în vârful piramidei, e la toartă cu 


cercetătorii din domeniul medicinei, sau dacă nu la toartă, 
măcar în contact cu ei. Putea foarte uşor să ia un flacon 
pentru probe cu venin de şarpe din vreun laborator ultrautilat. 

— Lucrurile astea se ţin sub control, obiectă Poirot. Nu e ca 
şi cum ai arunca o cutie de conserve în luncă. 

— Chiar dacă se ţin sub control, un om deştept poate să 
subtilizeze ceva; mai ales un om ca doctorul Bryant, pe care 
nu l-ar bănui nimeni. 

— Da, tot ce se poate, aprobă Fournier. 

— Singura problemă e de ce a atras atenţia asupra afacerii? 
De ce nu a spus că femeia a murit de infarct... Moarte 
naturală? 

Poirot tuşi. Ceilalţi doi îl priviră întrebător. 

— Îmi închipui că asta a fost prima lui... Impresie, s-o 
numim? În definitiv, semăna foarte bine a moarte naturală, 
posibil ca rezultat a înţepăturii de viespe nu uitaţi, a fost o 
viespe... 

— Nici n-am putea s-o uităm, ţinti Japp. Ai grijă dumneata 
să ne pomeneşti întruna de ea. 

— Oricum, continuă Poirot, s-a întâmplat ca eu să observ 
spinul fatal pe podea şi să-l ridic. O dată găsit, totul indică o 
crimă. 

— Spinul urma să fie recuperat cumva. 

Poirot scutură din cap. 

— Exista o singură şansă ca criminalul să fi putut ridica 
spinul neobservat. 

— Bryant? 

— Bryant sau altul. 

— Hm... Cam riscant. 

Fournier nu fu de acord. 

— Aşa gândeşti acum pentru că ştii că a fost o crimă. Dar 
când o femeie moare subit de atac de cord, iar unui bărbat îi 
cade batista şi se apleacă să şi-o ridice, cine observă gestul sau 
meditează asupra lui? 

— Asta-i drept, aprobă Japp. Ei bine, Bryant e clar pe lista 
suspecţilor. Îşi putea întoarce capul după colţul scaunului şi 
sufla prin tub în diagonală. Dar de ce nu l-a văzut nimeni?! 


Dar n-am s-o iau iar de la capăt. Oricine a fost, n-a fost văzut! 

— Iar pentru ăsta trebuie să existe un motiv, îmi închipui, 
opină Fournier. Un motiv care, din cât am auzit, va fi pe 
placul lui monsieur Poirot. Mă refer la un motiv psihologic. 

— Continuă, prietene, spuse Poirot. E interesant ce spui. 

Fournier continuă: 

— Să presupunem că te afli într-un tren care trece pe lângă o 
casă în flăcări. Ochii tuturor se vor aţinti îndată pe fereastră. 

Toţi vor avea atenţia concentrată asupra unui anumit punct. 
Într-un astfel de moment, un om ar putea scoate cuțitul şi 
înjunghia un alt om, fără ca cineva să-l vadă. 

— Aşa e, spuse Poirot. Îmi amintesc de un caz de care m-am 
ocupat... Un caz de otrăvire, în care s-a ivit exact aceeaşi 
problemă. A existat un moment psihologic. Dacă descoperim 
că a existat un astfel de moment în timpul călătoriei pe 
„Prometheus”... 

— S-ar cuveni să-l descoperim, interogându-i pe stevarzi şi 
pe pasageri, spuse Japp. 

— Adevărat. Dar, dacă a existat un asemenea moment 
psihologic, logica ne spune că a fost cauzat de criminal, care 
trebuie să fi fost în stare să producă efectul deosebit care a 
provocat acel moment. 

— Perfect, perfect, spuse francezul. 

— Ei bine, îl vom nota ca pe un punct de întrebat, spuse 
Japp. Ajung acum la locul numărul 8 — Daniel Michael Clancy. 

Japp rosti numele cu o oarecare savoare. 

— După părerea mea, el e cel mai probabil suspect pe care îl 
avem. Ce poate fi mai uşor pentru un scriitor de romane 
polițiste decât să fie interesat de otrăvuri puternice, în speţă 
de veninuri, şi să-l determine pe un cercetător naiv să-l lase să 
se uite la un asemenea venin? Nu uitaţi că el a trecut pe lângă 
locul lui Giselle — singurul pasager care a făcut-o. 

— Te asigur, prietene, că n-am uitat aspectul acesta, spuse 
Poirot. 

Japp continuă: 

— Putea folosi tubul de foarte aproape, fără să aibă nevoie 
de vreun „moment psihologic”, cum îl numiţi. Şi a avut şanse 


mari s-o facă. Reţineţi, ştie cam totul despre tuburile de sulfat, 
chiar el a spus-o. 

— Ceea ce te pune pe gânduri. 

— Pură şmecherie, continuă Japp. Cât despre tubul pe care l- 
a arătat azi, cine poate fi sigur că e acelaşi cu cel cumpărat 
acum doi ani? Mie îmi cam miroase toată treaba asta. Nu cred 
că-i un lucru sănătos să-ţi storci mintea invetând crime, toată 
ziua, şi să citeşti, din scoarţă-n scoarță, tot ce s-a scris despre 
cazurile care s-au petrecut. Treburile astea ajung să te 
obsedeze, să-ţi vină idei. 

— Un scriitor are nevoie de idei, spuse Poirot. 

Japp reveni la schiţă. 

— Numărul 4 era Ryder - locul chiar din faţa moartei. Nu 
cred să fie el. Dar nu-l putem exclude. Şi el s-a dus la toaletă. 
Putea să fi avut o poziţie favorabilă din care să tragă, când a 
revenit la locul său; doar că, în cazul ăsta, ar fi trebuit să se 
oprească chiar lângă arheologi. Aceştia l-ar fi observat... N- 
avea cum să le scape. 

Poirot clătină din cap gânditor. 

— Probabil dumneata n-ai avut de-a face cu mulţi arheologi, 
spuse el. Dacă aceştia doi purtau o discuţie cu adevărat 
pasionantă pe o temă dată... eh bien, prietene, concentrarea 
asupra subiectului i-ar fi făcut orbi şi surzi la tot ce era în 
jurul lor. Ei trăiau în anii 5000 î. C. Anno Domini 1935 nu 
exista pentru ei. 

Japp îl privi sceptic. 

— Ei bine, să trecem la ei. Ce ne poţi spune despre cei doi 
Dupont, Fournier? 

— Monsieur Armand Dupont este unul dintre cei mai distinşi 
arheologi din Franţa. 

— Asta nu ne prea ajută. Poziţia lor în avion e foarte bună, 
după părerea mea... Peste interval, uşor mai în faţă decât 
locul ocupat de Giselle. Şi presupun că au bătut lumea în lung 
şi-n lat, săpând şi dând la iveală tot felul de lucruri, aşa că 
sunt obişnuiţi cu ţinuturile sălbatice; puteau foarte uşor să-şi 
procure venin de şarpe. 

— Da, e probabil, admise Fournier. 


— Dar nu crezi că e şi probabil? 

Fournier dădu din cap cu îndoială. 

— Monsieur Dupont trăieşte pentru munca lui. E un 
entuziast. La început, a fost negustor de antichităţi. A lăsat 
baltă o afacere înfloritoare ca să se dedice arheologiei. Atât el 
cât şi fiul său sunt devotați trup şi suflet profesiei lor. Mi se 
pare improbabil — de când cu afacerea Stavisky nu mai 
folosesc cuvântul imposibil — deci, imposibil să fie amestecați 
în povestea asta. 

— Perfect, spuse Japp. 

Luă foaia de hârtie pe care îşi însemnase ceva şi îşi drese 
glasul: 

— Deci, stăm în felul următor: Jane Grey. Probabilitate 
slabă. Posibilitate — practic nulă. Gale: Probabilitate — slabă. 
Posibilitate — din nou, nulă. Domnişoara Kerr: Foarte 
improbabil. Posibilitate — îndoielnică. Lady Horbury: 
Probabilitate — mare. Posibilitate — practic nulă. Monsieur 
Poirot — aproape sigur criminalul; singurul om de la bord care 
ar fi putut crea un moment psihologic. 

Japp râse cu poftă de propria-i glumă; Poirot zâmbi 
indulgent, iar Fournier un pic cu îndoială. Apoi, detectivul 
reluă. 

— Bryant. Probabilitate şi posibilitate — foarte mari. Clancy. 
Motiv îndoielnic; probabilitate şi posibilitate — Foarte mari. 
Clancy. Motiv îndoielnic; probabilitate şi posibilitate — chiar 
foarte mari. Ryder. Probabilitate — incertă; posibilitate — foarte 
slabă. Cei doi Dupont. Privitor la motiv, probabilitate slabă; în 
privinţa obţinerii veninului, probabilitate mare. Posibilitate — 
mare. 

Cred că e un rezultat bunicel, deocamdată. Va trebui să 
punem o grămadă de întrebări de rutină. Mai întâi, am să-i iau 
pe Clancy şi Bryant... Să aflu cu ce s-au ocupat... Dacă au fost 
strâmtoraţi cu banii cândva în trecut... Dacă, în ultimul timp, 
au părut îngrijoraţi şi neliniştiţi... Care le-au fost mişcările în 
ultimul an... Tot soiul de chestii de felul ăsta. Voi face acelaşi 
lucru şi cu Ryder. Dar nu trebuie să-i neglijăm total pe ceilalţi. 
Am să-l pun pe Wilson să adulmece primprejur. Monsieur 


Fournier se va ocupa de cei doi Dupont. 

Omul de la Sûreté dădu din cap. 

— N-aveţi nici o grijă, se va face. La noapte mă întorc la 
Paris. S-ar putea să mai aflăm câte ceva de la Elise, servitoarea 
lui Giselle. De asemenea, am să verific cu mare grijă mişcările 
bătrânei. Ar fi bine de aflat unde a fost în vara asta. Ştiu că s-a 
deplasat, de câteva ori, la le Pinet. Am putea obţine informaţii 
cu privire la contactele ei cu persoanele de naţionalitate 
engleză implicate în acest caz. Da, e multă treabă. 

Se uitară amândoi la Poirot care stătea pierdut în gânduri. 

— Ne vei ajuta cât de cât, monsieur Poirot? Întrebă Japp. 

Poirot se ridică. 

— Da, mi-ar plăcea să-l însoțesc pe monsieur Fournier la 
Paris. 

— Enchant6, spuse francezul. 

— Mă întreb ce coci, rosti Japp, uitându-se curios la Poirot. 
Tot timpul ăsta ai fost extrem de tăcut. Una din micile 
dumitale idei, aşa-i? 

— Câteva, câteva; dar e foarte dificil. 

— Să le auzim. 

— Lucrul care mă frământă este locul unde a fost găsit tubul. 

— Normal! Era cât pe ce s-o încurci. 

Poirot clătină din cap. 

— Nu la asta mă refeream. Nu mă frământă că a fost împins 
sub scaunul meu... ci că a fost ascuns sub un scaun. 

— Nu văd nimic extraordinar în asta, spuse Japp. Oricine ar 
fi comis crima, trebuia să scape de tub. Nu putea risca să-l ţină 
la el. 

— Evidemment. Dar poate ai observat, prietene, când 
cercetat avionul, că, deşi hublourile nu se pot deschide, în 
fiecare există un ventilator — un cerc cu găurele în geam care 
se poate închide sau deschide ca un evantai, rotind o plăcuţă 
de sticlă. Găurelele au o circumferință destul de mare pentru a 
permite trecerea tubului. Ce putea fi mai simplu decât să 
scape, în felul acesta, de tub? Ar fi căzut undeva jos, şi foarte 
slabe speranţe să fi fost găsit vreodată. 

— Se poate găsi o explicaţie. Criminalul se temea să nu fie 


văzut. Dacă împingea tubul prin ventilator, se putea ca cineva 
să-l observe. 

— Înţeleg, spuse Poirot. Nu s-a temut când a dus tubul la 
gură şi a suflat săgeata, însă s-a temut să nu fie depistat 
încercând să împingă tubul prin hublou! 

— Sună absurd, recunosc, spuse Japp; dar, asta e! A ascuns 
tubul în spatele pernei unui scaun. Din asta nu putem scoate 
nimic. 

Poirot nu răspunse şi Fournier îl întrebă curios: 

— Aveţi vreo idee legată de asta? 

— Mai degrabă, o speculație. 

Cu degete absente, îndreptă o călimară nefolosită pe care 
mâna neliniştită a lui Japp o mutase din locul său. Apoi, 
înălțând capul spuse: 

— Apropo, ai lista amănunţită a bagajelor şi lucrurilor 
pasagerilor, pe care te-am rugat să mi-o faci? 

Capitolul VIII. 

Lista 

— Sunt om de cuvânt, spuse Japp. 

Rânji şi îşi duse mâna la buzunar de unde scoase o gramadă 
de hârtii bătute la maşină. 

— Uite-o. Ai totul... În cele mai mici detalii! Şi, recunosc, e 
aici un lucru destul de ciudat. Am să-ţi vorbesc despre el după 
ce termini de citit materialul. 

Poirot întinse foaia pe masă şi începu să citească. Fournier se 
ridică şi veni să citească peste umărul lui. 

James Ryder. 

Buzunare — Batistă de pânză cu monograma J. Portofel din 
piele de porc — şapte bancnote de 1 liră, trei cărţi de vizită. 
Scrisoare de la un partener George Ebermann, spunând: 
„Împrumutul a fost negociat cu succes... Altfel eram în aer”. 
Scrisoare semnată Maudie, fixând o întâlnire la Trocadero, 
seara următoare (hârtie ieftină, scris de analfabet). Tabacheră 
de argint. Chibrituri. Stilou. Legătură de chei. Chei yale. 
Mărunţiş în monede franţuzeşti şi englezeşti. 

Servietă — O gramadă de hârtii de afaceri privitoare la 
ciment. Un exemplar din „Bootless Cup” (interzis în ţara asta). 


O cutie cu pastile cu efect rapid împotriva răcelii. Doctorul 
Bryant. 

Buzunare — Două batiste de pânză, portofel conținând 20 lire 
şi 500 franci. Mărunţiş franțuzesc şi englezesc. Agendă. 
Tabacheră. Brichetă. Stilou. Chei yale. Mănunchi de chei. 
Flaut în cutie. 

Cărţi — „Memoriile lui Benvenuto Cellini” şi „Les Maux de 
l'Oreille”. Norman Gale. 

Buzunare -— Batistă de mătase, portofelul conţinând 1 liră şi 
600 franci. Mărunţiş. Cărţi de vizită de la două firme franceze 
producătoare de instrumente dentale. Cutie de chibrituri 
Bryant & May, goală. Brichetă de argint. Pipă de măceş. Pungă 
de cauciuc pentru tutun. Chei yale. 

Servietă — Haină albă de pânză. Două oglinjoare dentale. 
Rulouri de vată dentală. „La vie parisienne”, „The Strand 
Magazine”, „The Autocar”. Armand Dupont. 

Buzunare - Portofel conţinând 10 lire şi 1000 franci. 
Ochelari în etui. Mărunţiş în monedă franceză. Batistă de 
bumbac. Pachet de ţigări, cutie de chibrituri. Cărţi de vizită. 
Scobitoare. 

Servietă — Manuscrisul discursului pentru Societatea Regală 
de Ştiinţe Asiatice. Două publicaţii germane de arheologie. 
Două foi cu schiţe de oale rudimentare. Tuburi scobite 
ornamentate (s-a spus că sunt pipe kurde originale). Tăviţă 
artizanală de pai. Nouă fotografii neînrămate — toate cu 
obiecte de olărit. Jean Dupont. 

Buzunare - Portofel cu 5 lire şi 300 franci. Tabacheră. 
Portţigaret (fildeş). Brichetă. Stilou. Două creioane. Carneţel 
plin cu însemnări. Scrisoare în engleză de la L. Marriner, 
conţinând invitaţia la prânz la un restaurant în apropiere de 
Tottenham Court Road. Mărunţiş franțuzesc. 

Daniel Clancy. 

Buzunare — Batistă (pătată de cerneală). Stilou (care curge). 
Portofel conţinând 4 lire şi 100 franci. Trei tăieturi din ziare 
tratând crime recente (una prin otrăvire cu arsenic şi două 
prin împuşcare). Două scrisori de la agenţi imobiliari cu 
detalii privind case de ţară. Agendă. Patru creioane. Briceag. 


Trei recipise şi patru note de plată neonorate. Scrisoare de la 
„Gordon” cu antet S. S. Minotaur. Careu de cuvinte încrucişate 
decupat din „Times”, rezolvat pe jumătate. Carnet conţinând 
idei de subiecte de cărţi. Mărunţiş în monedă italiană, 
franceză, elveţiană şi engleză. Chitanţă de hotel, Neapole. 
Mănunchi mare de chei. 

Buzunarul fulgarinului — manuscrisul „Crimă pe Vezuviu”. 
Ghidul Bradshaw al continentului. Minge de golf. Pereche de 
ciorapi. Periuţă de dinţi. Chitanţă de hotel, Paris. 

Domnişoara Kerr. 

Poşetă — Ruj de buze. Două țigarete (unul de fildeş, altul de 
jad). Pudrieră. Tabacheră. Cutie de chibrituri. Batistă. 2 lire. 
Mărunţiş. O jumătate de carte de credit. Chei. 

Trusă de toaletă — Din piele şagrinată. Sticle, perii, pieptăn, 
etc. Trusă de unghii. Trusă de baie conţinând periuţă de dinţi, 
burete, pastă de dinţi, săpun. Două perechi de foarfeci. Cinci 
scrisori de la familie şi prieteni din Anglia. Două romane 
„Tauchnitz”. Fotografi cu doi prepelicari. 

Revistele „Vogue” şi „Good Housekeeping”. 

Domnişoara Grey. 

Poşetă - Farduri, ruj, pudrieră. Chei yale şi cheie de 
geamantan. Creion. Tabacheră. Portţigaret. Cutie de 
chibrituri. Două batiste. Recipisă de hotel, Le Pinet. Mic ghid 
de conversaţie în limba franceză. Portofel, 100 franci, 10 
şilingi. Mărunţiş. Un jeton de cazinou valorând 5 franci. 

Buzunarul hainei de călătorie — Şase ilustrate cu Parisul, 
două batiste şi o eşarfă de mătase. Scrisoare semnată 
„Gladys”. Flacon cu aspirine. 

Lady Horbury. 

Poşetă - Două rujuri, fard, pudrieră. Batistă. Trei bancnote 
franţuzeşti de o mie. 6 lire. Mărunţiş (franțuzesc). Un inel cu 
diamant. Cinci timbre franţuzeşti. Două portţigarete. Brichetă 
în etui. 

Trusă de toaletă — Trusă completă de machiaj. Trusă 
sofisticată de manechiură (aur). Sticluţă cu eticheta (în 
cerneală) Praf boric. 

În timp ce Poirot ajunsese la capătul listei, Japp îşi puse 


degetul pe ultimul cuvânt. 

— Isteţ omul nostru, spuse el. S-a gândit că nu se prea 
potriveşte cu restul. Praf boric, pe dracu! Pudra albă 
dinăuntru era cocaină. 

Ochii lui Poirot se lărgiră un pic. Dădu încetişor din cap... 

— Poate nu prea are legătură cu cazul nostru, continuă Japp, 
dar să nu-mi spuneţi că o femeie care a deprins viciul cocainei 
are înalte precepte morale. Cred că Excelenţa sa nar fi stat pe 
gânduri să obţină ceea ce dorea, în ciuda poveştilor despre 
neajutorarea feminină şi aşa mai departe. Totuşi, mă îndoiesc 
să fi ţinut-o nervii să ducă la bun sfârşit o treabă ca asta; şi, 
cinstit, nu văd cum ar fi fost posibil s-o facă. Toată povestea 
asta pare o aiureală. 

Poirot reciti foile bătute la maşină, apoi le lăsă pe masă cu 
un oftat. 

— Lista asta pare să indice, cu claritate, persoana care a 
comis crima. Şi totuşi, nu înţeleg nici de ce, nici cum. 

Japp îl privi 

— Ai pretenţia că, citind inventarul ăsta, ţi-ai făcut o idee 
despre cine e criminalul? 

— Aşa cred. 

Japp apucă hârtiile şi le parcurse din nou, dându-i-le, pe 
parcurs ce le termina, lui Fournier. Apoi le trânti pe masă şi se 
uită lung la Poirot. 

— Îţi baţi joc de mine, monsieur Poirot? 

— Nu, nu. Quelle idée! 

— Dumneata ce spui, Fournier? 

Francezul clatină din cap. 

— Poate sunt prost, spuse el, dar nu văd cum lista asta ne-ar 
ajuta să avansăm. 

— Nu prin ea însăşi, spuse Poirot. Dar luată în corelaţie cu 
anumite aspecte ale cazului, nu? Ei bine, s-ar putea să 
greşesc... Să greşesc foarte tare. 

— Să-ţi auzim teoria, spuse Poirot. Oricum, e interesant de 
aflat. 

Poirot scutură din cap. 

— Nu, cum spuneai, e o teorie... Doar o teorie. Speram să 


găsesc pe lista asta un anumit obiect. Eh bien, l-am găsit. E 
acolo; însă pare să indice o direcţie greşită. Indiciul e corect, 
persoana nu. Asta înseamnă că e mult de muncă şi, sincer să 
fiu, multe lucruri îmi sunt încă neclare. Nu văd calea pe care 
s-o apuc; doar anumite fapte par a se impune şi a se aranja 
într-un tipar semnificativ. Nu credeţi că e aşa? Nu, văd că nu. 
Să lucrăm, atunci, fiecare după ideile lui. N-am nici o 
siguranţă, doar o anumită bănuială... 

— Cred că baţi câmpii, spuse Japp şi se ridică. Ei bine, 
pentru azi e de ajuns. Eu voi lucra la Londra, dumneata 
Fournier, te întorci la Paris... Şi cum rămâne cu al nostru 
monsieur Poirot? 

— Eu încă doresc să-l însoțesc la Paris pe monsieur 
Fournier... Mai mult ca niciodată. 

— Mai mult ca niciodată? Mi-ar plăcea să ştiu ce gărgăuni îţi 
umblă prin cap. 

— Gărgăuni? Ce n'est pas joli, ca! 

Fournier dădu ceremonios mâna cu el. 

— Îţi doresc o seară bună şi mii de mulțumiri pentru 
minunata dumitale ospitalitate. Atunci, ne întâlnim mâine 
dimineaţă la Croydon? 

— Exact. A demain. 

— Să sperăm că n-o să ne omoare nimeni en route, spuse 
Fournier. 

Cei doi detectivi plecară. 

Poirot rămase un timp visător. Apoi se ridică, înlătură orice 
urmă de dezordine, goli scrumierele şi îndreptă scaunele. 

Se duse spre o masă laterală şi luă un exemplar din „Sketch”. 
Dădu foile până găsi ce căuta. 

Articolul era intitulat „Doi iubitori ai soarelui, Contesa de 
Horbury şi domnul Raymond Barraclough la Le Pinet”. 

Poirot se uită la cele două siluete surâzătoare în costume de 
baie, ţinându-se la braţ... 

„Mă întreb dacă s-ar putea face ceva pe linia asta... Da, s-ar 
putea”. 

Capitolul IX. 

Elise Grandier. 


Dimineaţa următoare vremea a fost atât de bună încât chiar 
Hercule Poirot a trebuit să admită că stomacul său nu-i dădea 
de furcă. 

De data asta călătoreau cu zborul de 8:45. În compartiment, 
pe lângă Fournier şi Poirot, mai erau şapte sau opt călători, şi 
Fournier profită de ocazie ca să facă unele experienţe. Scoase 
din buzunar o bucată mică de bambus, şi, de trei ori, de-a 
lungul călătoriei, o duse la buze ţinând-o într-o anumită 
direcţie. O dată o făcu aplecându-se peste colţul scaunului, o 
dată întorcându-şi uşor capul într-o parte, şi o dată când se 
întorcea de la toaletă; de fiecare dată, prinse privirea vreunui 
pasager ţintuindu-l cu ochii miraţi. La ultima încercare, chiar 
toţi ochii din avion păreau să se fixeze asupra lui. 

Fournier se lăsă descurajat pe scaunul său, aproape deloc 
înveselit de amuzamentul făţiş al lui Poirot. 

— Te amuzi, prietene? Dar trebuie să recunoaşteţi că este 
necesar să faci experienţe. 

— Evidemment! Îţi admir sincer scrupulozitatea. Nimic nu e 
ca experimentul vizual. Ai jucat rolul criminalului mânuind 
tubul de suflat. 

Rezultatul e foarte limpede. Te-a văzut toată lumea! 

— Nu toată lumea. 

— Într-un fel, nu. De fiecare dată, a existat cineva care nu te- 
a văzut; dar, pentru o crimă reuşită, asta nu-i de ajuns. 
Trebuie să fii extrem de sigur că nimeni nu te va observa. 

— Ceea ce e imposibil în condiţiile date, spuse Fournier. 
Susţin, deci, teoria mea că trebuie să fi fost condiţii 
excepţionale — momentul psihologic! Trebuie să fi existat un 
moment psihologic în care ochii tuturor erau aţintiţi în altă 
parte. 

— Asupra acestui punct prietenul nostru Japp are de gând să 
facă cercetări amănunțite. 

— Nu eşti de acord cu mine, monsieur Poirot? 

Poirot ezită o clipă, apoi spuse încetişor; 

— Sunt de acord că a fost... Că trebuie să fi fost un motiv 
psihologic pentru ca nimeni să nu-l fi văzut pe criminal... Dar 
ideile mele se canalizează într-o direcţie uşor diferită de a 


dumitale. Simt că, în cazul de faţă, doar evenimentele vizuale 
pot fi insuficiente. Închide ochii, prietene, în loc să-i deschizi 
larg. Foloseşte-ţi ochii creierului, nu ai trupului. Lasă-ţi să 
funcţioneze micuţele celule cenuşii ale minţii... Va fi sarcina 
lor să-ţi arate ce s-a întâmplat de fapt. 

Fournier îl privi curios. 

— Nu te înţeleg, monsieur Poirot. 

— Pentru că dumneata te iei după ce ai văzut. Nimic nu 
poate fi atât de înşelător ca observarea. 

Fournier clătină din nou din cap şi îşi ridică braţele. 

— Mă predau. Nu-ţi pot prinde raţionamentul. 

— Prietenul nostru Giraud te-ar sfătui să nu dai importanţă 
divagaţiilor mele. „Cască ochii şi acţionează”, ar spune el. „Să 
stai cuminte în fotoliu şi să gândeşti, asta e metoda unui 
bătrân căruia i-a apus vremea”. Însă eu spun că un ogar tânăr 
e adesea atât de grăbit s-o ia pe urma vânatului încât trece de 
el, depăşindu-l... Cade pradă uşor diversiunii. Gata, ţi-am dat 
un indiciu preţios... 

Şi, lăsându-se pe spate, Poirot închise ochii, poate să 
gândească, dar cert e că, peste cinci minute, dormea dus. 

Ajungând la Paris, se duseră direct în Rue Joliette, numărul 
3. 

Rue Joliette era pe malul sudic al Senei. Numărul 3 nu se 
distingea cu nimic de celelalte case. Îi primi un bătrân care îl 
salută pe Fournier cu un aer acru. 

— Aşadar, avem iar poliția! Numai necazuri. Casa asta va 
avea un renume prost. 

Se retrase bombănind în apartamentul său. 

— Ne ducem la biroul lui Giselle, spuse Fournier. E la primul 
etaj. 

Scoase din buzunar o cheie, explicând că poliția franceză 
încuiase şi sigilase uşa până la aflarea rezultatului anchetei 
engleze. 

— Mă tem că aici nu se află nimic care ne-ar putea ajuta, 
spuse Fournier. 

Scoase sigiliul, descuie uşa şi intrară. Biroul lui madame 
Giselle era o încăpere mică, îmbâcsită. Într-un colţ se afla un 


seif demodat, iar în rest, un birou şi câteva scaune tapisate. 
Una dintre ferestre era murdară şi, foarte probabil, nu fusese 
niciodată deschisă. 

Fournier ridică din umeri, în timp ce se uita în jur. 

— Vezi? Nimic. Absolut nimic. 

Poirot trecu în spatele biroului. Se aşeză pe un scaun şi se 
uită spre Fournier. Îşi trecu uşor mâna pe suprafaţa tăbliei, 
apoi pe partea de dedesubt. 

— Aici e o sonerie, spuse el. 

— Da, sună jos, la portar. 

— Ah, o precauţie înţeleaptă. Clenţii doamnei puteau fi 
uneori tulburenţi. 

Trase câteva sertare. Conţineau articole de papetărie, un 
calendar, tocuri şi creioane, dar nici o hârtie sau ceva de 
natură personală. 

Poirot doar îşi aruncă privirea în treacăt. 

— N-am să te jignesc, prietene, printr-o cercetare atentă. 
Sunt sigur că, dacă ar fi fost ceva de găsit, l-ai fi găsit. Se uită 
spre seif. Nu-i un model prea eficient, nu-i aşa? 

— Cam depăşit, recunoscu Fournier. 

— Era gol? 

— Da. Afurisita de servitoare distrusese totul. 

— Ah, da, servitoarea. Servitoarea de încredere. Trebuie s-o 
vedem. Cum spuneai, camera asta nu ne oferă nimic. Asta e 
semnificativ, nu-i aşa? 

— Ce înţelegi prin semnificativ, monsieur Poirot? 

— Vreau să spun că această cameră e cu totul impersonală... 
Găsesc că e interesant. 

— Nu prea era o femeie sentimentală, comentă sec Fournier. 

Poirot se ridică. 

— Hai să vedem servitoarea... Această servitoare de mare 
încredere. 

Elise Grandier era o femeie de etate medie, scundă, solidă, 
cu obraji sănătoşi şi ochi ageri care alergau când spre 
Fournier, când spre Poirot. 

— Ia loc, mademoiselle Grandier, spuse Fournier. 

— Mulţumesc, monsieur. 


Se aşeză cuminte. 

— Monsieur Poirot şi cu mine ne-am întors azi de la Londra. 
Ancheta... Mai precis interogatoriile privind moartea lui 
madame Giselle au avut loc ieri. Nu există absolut nici un 
dubiu. Doamna a fost otrăvită. 

Franţuzoaica scutură din cap cu gravitate. 

— E groaznic ce spuneţi. Doamna otrăvită? Cine s-ar fi 
gândit vreodată la una ca asta? 

— Poate aici ne-ai putea ajuta, mademoiselle. 

— Desigur, fireşte că voi face tot ce pot ca să ajut poliţia, dar 
nu ştiu nimic — absolut nimic. 

— Ştii că doamna avea duşmani? Întrebă tăios Fournier. 

— Nu-i adevărat. De ce să fi avut doamna duşmani? 

— Ei, hai, mademoiselle Giselle, rosti sec Fournier. 
Profesiunea de cămătar implică anumite neplăceri. 

— E drept că, uneori, clienţii doamnei nu erau foarte 
rezonabili, acceptă Elise. 

— Făceau scene, aşa-i? O amenințau? 

Servitoarea clătină din cap. 

— Nu, nu, aici greşiţi. Nu ei amenințau. Se milogeau... Se 
văitau... Spuneau că nu puteau plăti — toate astea, da. În 
glasul ei se distingea un viu dispreţ. 

— Uneori, poate, nu puteau plăti, mademoiselle, spuse 
Poirot. 

Elise Grandier ridică din umeri. 

— Posibil. Asta e treaba lor! De obicei, până la urmă, 
plăteau. 

În glas i se citea o anumită satisfacţie. 

— Madame Giselle era o femeie dură, spuse Fournier. 

— Aşa şi trebuia. 

— N-ai nici o milă pentru victime? 

— Victime... Victime... Elise vorbea iritată. Dumneavoastră 
nu înţelegeţi. E nevoie să te înglodezi în datorii, să trăieşti 
peste mijloacele tale, să te afunzi în datorii şi să te împrumuţi, 
iar apoi să te aştepţi să rămâi şi cu banii? Asta nu e rezonabil! 
Doamna era întotdeauna cinstită şi dreaptă, împrumuta... Şi 
aştepta să i se plătească înapoi. Asta-i ceva cinstit. Ea personal 


nu avea nici o datorie. Întotdeauna achita onorabil tot ce 
datora. Niciodată, niciodată nu s-a întâmplat să rămână vreo 
notă de plată neonorată. Şi n-aveţi dreptate când spuneţi că 
doamna era dură! Doamna avea suflet bun. Le-a dat „Micilor 
surori ale săracilor” când au venit. A oferit bani instituţiilor de 
caritate. Când nevasta lui Georges, portarul, a fost bolnavă, 
doamna i-a ajutat cu bani să se ducă la un spital la ţară. 

Se opri, aprinsă la faţă şi furioasă. 

Repetă: 

— Dumneavoastră nu înţelegeţi. Nu, n-o înţelegeţi deloc pe 
doamna. 

Fournier aşteptă ca indignarea să i se potolească, apoi spuse: 

— Ai făcut afirmaţia că clienţii ei, de obicei, plăteau până la 
urmă. Cunoşti ce mijloace folosea ca să-i constrângă? 

Femeia ridică din umeri. 

— Nu ştiu nimic, monsieur... Absolut nimic. 

— Ştiai destul ca să-i arzi hârtiile. 

— l-am urmat instrucţiunile. Mi-a spus că, dacă vreodată 
avea să aibă un accident, sau dacă o să se îmbolnăvească şi o 
să moară undeva departe de casă, eu să-i distrug hârtiile de 
afaceri. 

— Hârtiile din seiful de jos? Întrebă Poirot. 

— Aşa e. Hârtiile ei de afaceri. 

— Şi erau în seiful de jos? 

Insistenţa lui o făcu pe Elise să roşească. 

— Am îndeplinit instrucţiunile doamnei, spuse ea. 

— Ştiu asta, rosti Poirot zâmbind. Dar hârtiile nu erau în 
seif. Aşa e? 

Seiful acela era mult prea depăşit... L-ar fi deschis până şi un 
amator. 

Hârtiile erau ţinute altundeva... Poate în dormitorul 
doamnei? 

Elise se gândi o clipă, apoi răspunse. 

— Da, aşa e. Doamna le spunea, întotdeauna, clienţilor ei că 
păstra hârtiile în seif, dar, în realitate, seiful era o gogoriţă, 
totul se afla în dormitorul doamnei. 

— Vrei să ne arăţi unde? 


Elise se ridică şi cei doi o urmară. Dormitorul reprezenta o 
încăpere de dimensiuni mari, dar era atât de încărcat cu 
mobilă greoaie, sculptată, că abia te puteai mişca prin el. Într- 
un colţ, se afla un cufăr mare, de modă veche. Elise ridică 
capacul şi scoase o rochie demodată cu o jupă de mătase. Pe 
partea din interior a rochiei se găsea un buzunar adânc. 

— Aici erau hârtiile doamnei, monsieur, păstrate întrun plic 
mare, sigilat. 

— Nu mi-ai spus nimic despre asta, rosti tăios Fournier. Când 
te-am întrebat acum trei zile, nu mi-ai spus nimic. 

— Vă cer scuze. M-aţi întrebat de hârtiile care trebuiau să fie 
în seif. V-am spus că le-am ars. Era adevărat. Unde anume 
erau păstrate hârtiile, nu părea important. 

— Adevărat, spuse Fournier. Înţelegi, mademoiselle, că acele 
hârtii nu trebuiau arse? 

— Am executat ordinele doamnei, rosti Elise înțepată. 

— Ştiu, ai făcut ce-ai crezut că e mai bine, spuse liniştitor 
Fournier. Acum vreau să mă asculţi cu atenţie. Doamna a fost 
omorâtă. E posibil să fi fost omorâtă de o persoană sau 
persoane despre care deţinea date compromiţătoare. Aceste 
date se găseau în hârtiile pe care le-ai ars. Am să-ţi pun o 
întrebare la care să-mi răspunzi numai după ce te-ai gândit 
bine. E posibil — ba, după părerea mea, chiar probabil şi foarte 
de înţeles — să te fi uitat prin acele hârtii, înainte de a le 
arunca în foc. Dacă e aşa, nimeni nu te va condamna că ai 
făcut-o. Din contră, orice informaţie pe care ai obținut-o poate 
fi extrem de importantă pentru poliţie şi poate ajuta la 
aducerea criminalului în faţa justiţiei. De aceea, 
mademoiselle, nu-ţi fie teamă să răspunzi cinstit. Te-ai uitat 
pe hârtii, înainte de a le arde? 

Elise respira din greu. Se aplecă şi rosti cu tărie: 

— Nu, monsieur. Nu m-am uitat la nimic. N-am citit nimic. 
Am ars plicul fără să-l desigilez. 

Capitolul X. 

Cărţulia neagră. 

Fournier o privi lung, apoi, convins că femeia spune adevărul 
se întoarse cu un gest descurajat. 


— Păcat, spuse el... Ai procedat cinstit, mademoiselle, dar e 
păcat. 

— N-am avut încotro, monsieur. Îmi pare rău. 

Fournier se aşeză şi scoase din buzunar un carnet. 

— Când te-am chestionat prima dată, mi-ai spus că nu 
cunoşti numele clienţilor stăpânei dumitale. Totuşi, puţin mai 
înainte, ai vorbit de milogeală şi rugăminţi de îndurare. Prin 
urmare, ştii câte ceva despre clienţii lui madame Giselle. 

— Să vă explic. Doamna n-a menţionat niciodată vreun 
nume. N-a discutat niciodată afacerile ei. Totuşi, eşti om, nu-i 
aşa? Exclami... Comentezi. Doamna îmi vorbea, uneori, ca şi 
cum ar fi vorbit cu ea însăşi. 

Poirot se aplecă. 

— Dacă ne-ai putea da un exemplu... Propuse el. 

— Staţi să văd... Ah, da... Să zicem că vine o scrisoare. 
Doamna o deschide. Râde scurt, sec. Spune: „Te milogeşti şi 
scheauni, frumoasa mea doamnă. Oricum, trebuie să plăteşti”. 
Sau: „Ce proşti! Ce proştii să-şi închipuie că le-aş împrumuta 
sume mari fără să mă asigur cum trebuie! A cunoaşte, 
înseamnă siguranţă, Elise. Cunoaşterea e putere”. Aşa ceva îmi 
zicea. 

— Ai văzut, vreodată, pe vreun client care venea acasă? 

— Nu, monsieur... Nu prea aveam cum. Se duceau doar la 
primul etaj, înțelegeţi, şi, foarte adesea, veneau după lăsarea 
întunericului. 

— Înainte de călătoria în Anglia, madame Giselle a fost în 
Paris? 

— S-a întors la Paris doar în după-amiaza precedentă. 

— Unde fusese? 

— A fost plecată, două săptămâni, la Deauville, Le Pinet, 
Paris-Plage şi Wimereux -— obişnuitul ei tur din septembrie. 

— Acum, gândeşte-te, a spus ceva... Ceva care ne-ar putea fi 
cât de cât de folos? 

Elise se gândi câteva clipe. 

— Nu, nu-mi amintesc nimic. Doamna era bine dispusă. 
Spunea că afacerile îi merg strună şi turul a fost profitabil. 
Apoi mi-a ordonat să sun la „Universal Airlines” şi să-i rezerv 


un loc pentru Anglia, pentru dimineaţa următoare. Zborul de 
dimineaţă era complet rezervat, dar a obţinut un loc la cel de 
la ora 12. 

— A spus de ce se duce în Anglia? Era vreo urgenţă? 

— Oh, nu. Doamna călătorea foarte des în Anglia. De obicei 
îmi spunea cu o zi înainte. 

— A venit, în seara aceea, vreun client la ea? 

— Cred că da, monsieur, dar nu sunt sigură. S-ar putea să 
ştie Georges. Doamna nu mi-a spus nimic. 

Fournier scoase din buzunar mai multe fotografii. 

— Recunoşti pe cineva? 

Elise se uită la ele pe rând, apoi clătină din cap. 

— Nu, monsieur. 

— Atunci trebuie să încercăm la Georges. 

— Da. Din păcate, Georges nu are vederea prea bună. 

Fournier se ridică. 

— Ei bine, noi plecăm... Adică numai dacă eşti sigură că n-ai 
omis nimic — absolut nimic — să ne spui. 

— Eu? Ce-aş fi putut omite? 

Elise părea nenorocită. 

— Atunci, s-a înţeles. Vino, monsieur Poirot. Scuză-mă, cauţi 
ceva? 

Într-adevăr, Poirot se învârtea prin cameră căutând parcă 
ceva. 

— Aşa e, spuse Poirot, caut ceva ce nu văd. 

— Ce anume? 

— Fotografii. Fotografii ale rudelor doamnei Giselle... Ale 
familiei ei. 

Elise clătină din cap. 

— Doamna nu avea familie. Era singură pe lume. 

— Avea o fiică, spuse apăsat Poirot. 

— Da, aşa e. Avea o fiică. 

Elise oftă. 

— Dar nu există nici o fotografie a fiicei? Insistă Poirot. 

— Oh, monsieur nu înţelege. E drept că doamna a avut o 
fiică, dar asta a fost demult. Credinţa mea e că doamna nu şi-a 
mai văzut fata din faşă. 


— De ce? Întrebă tăios Fournier. 

— Nu ştiu. Era pe vremea când doamna era tânără. Poate a 
fost măritată, poate nu. Am auzit că, pe atunci, arăta foarte 
drăguţ... Drăguţă şi săracă. Personal, nu cred că a fost 
maritată. E neîndoielnic că s-au făcut nişte aranjamente cu 
copilul. Cât despre doamna, ea a avut variolă... Cât pe ce să 
moară. Când s-a făcut bine, frumuseţea i se dusese. Trecuseră, 
şi nebuniile, şi poveştile de dragoste. Doamna a devenit 
femeie de afaceri. 

— Dar şi-a lăsat banii fetei, nu? 

— Foarte adevărat. Cui să-ţi laşi banii dacă nu celui care e 
carne din carnea ta? Sângele apă nu se face; iar doamna nu 
avea nici un prieten. Întotdeauna a fost singură. Pasiunea ei 
erau banii... Să facă bani cât mai mulţi. Cheltuia foarte puţin. 
Nu-i plăcea luxul. 

— Ai primit o donaţie de la ea. Ştiai? 

— Desigur, am fost informată. Doamna a fost întotdeauna 
bună cu mine. În fiecare an îmi dădea o sumă frumuşică, pe 
lângă salariu. Îi sunt foarte recunoscătoare. 

— Ei bine, spuse Fournier, noi plecăm. În drum, trebuie să 
schimbăm o vorbă cu bătrânul Georges. 

— Permite-mi să mai întârzii o clipă, prietene, spuse Poirot. 

— Cum doreşti. 

Fournier plecă. 

Poirot se mai învârti un timp prin cameră, apoi se aşeză pe 
un scaun şi o fixă pe Elise. 

Sub privirea lui scrutătoare, franţuzoaica deveni uşor 
neliniştită. 

— Monsieur mai doreşte să ştie ceva? 

— Mademoiselle Grandier, ştii cine a omorât-o pe stăpâna 
dumitale? 

— Nu. Jur în faţa lui Dumnezeu. 

Vorbea foarte repede. Poirot o cercetă cu privirea, apoi 
coborî ochii. 

— Bien, spuse el. Te cred. Dar a cunoaşte e un lucru, a bănui 
e alt lucru. Ai vreo idee — doar o idee - cine ar fi putut s-o 
facă? 


— N-am nici o idee. Am spus deja poliţistului. 

— Lui puteai să-i spui un lucru, iar mie alt lucru. 

— De ce spuneţi asta? De ce aş face una ca asta? 

— Pentru că una e să dai informaţii poliţiei, şi alta e să i le 
dai unei persoane particulare. 

— Da, recunoscu Elise. Aşa e. 

Pe faţa ei apăru o expresie nehotărâtă. Părea că se gândeşte. 
Urmărind-o îndeaproape, Poirot continuă: 

— Vrei să-ţi spun ceva, mademoiselle Grandier? Meseria mea 
mă face să nu cred nimic din ce se vorbeşte, nimic ce nu e 
dovedit. Eu nu suspectez, mai întâi, persoana asta şi, pe urmă, 
pe cealaltă. Eu suspectez pe oricine. Oricine are legătură cu o 
crimă, pentru mine e un prezumtiv criminal, până i se 
dovedeşte nevinovăția. 

Elise se repezi mânioasă: 

— Vreţi să spuneţi că mă suspectaţi... pe mine... De a o fi 
omorât pe doamna? Asta-i prea de tot! E o răutate incredibilă. 

Pieptul ei mare urca şi cobora tumultuos. 

— Nu, Elise. Nu te bănuiesc că ai omorât-o pe doamna. Cel 
care a omorât-o a călătorit cu ea în avion. Nu de mâna ta a 
murit. Dar dumneata puteai să-i fii complice... Să fi strecurat 
cuiva detalii referitoare la călătoria ei. 

— Nu. Jur că nu! 

Poirot o privi un timp în tăcere. Apoi dădu din cap. 

— Te cred. Totuşi, ascunzi ceva. Oh, da! Ascultă, îţi voi 
spune ceva. În orice caz de natură criminală, se întâmplă 
acelaşi fenomen. Toată lumea ascunde câte ceva. Uneori — cel 
mai adesea — ceva cu totul inofensiv, poate chiar fără nici o 
legătură cu crima. Dar, întotdeauna există ceva. Aşa e şi cu 
dumneata. Oh, nu nega! Eu sunt Hercule Poirot şi eu ştiu. 
Când prietenul meu, monsieur Fournier, te-a întrebat dacă n- 
ai omis nimic să ne spui, ai fost încurcată. Ai răspuns evaziv. 
Chiar şi acum, când ţi-am sugerat să-mi destăinui mie ceea ce 
n-ai vrut să spui poliţiei, ai căzut pe gânduri. Deci, există 
ceva. Vreau să aflu ce e acest ceva. 

— Nu e nimic important. 

— Poate că nu. Oricum, nu vrei să-mi spui? Reţine, eu nu 


sunt de la poliţie. 

— Asta-i drept, recunoscu Elise. Ezită, apoi continuă: 
Monsieur, sunt în dilemă. Nu ştiu cum ar fi vrut doamna să 
fac. 

— Se zice că două minţi judecă mai bine decât una singură. 
Nu vrei să te consulţi cu mine? Să examinăm împreună 
problema? 

Elise părea îndoită. Poirot zâmbi. 

— Eşti un bun câine de pază, Elise. Înţeleg că se pune 
problema de loialitate fşță de stăpâna dumitale moartă. 

— Aşa e, monsieur. Doamna avea încredere în mine. De când 
am intrat în serviciu la ea, i-am îndeplinit, cu stricteţe, 
instrucţiunile. 

— Îi erai recunoscătoare, nu-i aşa, pentru vreun mare 
serviciu pe care ţi-l făcuse? 

— Da, e adevărat. Nu mă deranjează s-o recunosc. Fusesem 
înşelată, monsieur, iar economiile mele furate... Şi mai există 
şi un copil. Doamna a fost bună cu mine. A aranjat ca fetiţa să 
fie crescută la o fermă de nişte oameni foarte buni şi cinstiţi. 
Atunci a menţionat că şi ea era mamă. 

— Ţi-a spus vârsta copilului, sau ceva despre el? 

— Nu, vorbea despre o parte a vieţii ei care se terminase 
definitiv. Era mai bine aşa, spunea ea. Fetiţa avea să fie bine 
îngrijită şi dată la şcoală să-şi facă o meserie. De asemenea, la 
moartea mamei ei, avea s-o moştenească. 

— N-a mai vorbit, după aceea, despre acest copil sau despre 
tatăl lui? 

— Nu, monsieur, dar am o idee... 

— Vorbeşte, Elise! 

— E doar o idee, mă înţelegeţi. 

— Perfect. 

— Ideea mea e că tatăl fetiţei era englez. 

— Ce anume ţi-a lăsat impresia asta? 

— Nimic clar. Doar amărăciunea din glasul doamnei, când 
vorbea de englezi. Şi mai cred că, în problemele ei de afaceri, 
îi făcea plăcere ori de câte ori avea un englez la mână. E doar 
o impresie... 


— Da, dar poate fi valoroasă... Şi copilul dumitale? 

— A murit, monsieur... A murit acum cinci ani. 

— Ah... Îmi pare rău. 

Urmă o pauză. 

— Iar acum, mademoiselle Elise, ce e acel ceva pe care n-ai 
vrut să-l menţionezi? 

Elise se ridică şi părăsi camera. Se întoarse, după câteva 
minute, cu o cărticică neagră, ponosită. 

— Aceasta era cărțulia doamnei. O lua peste tot cu ea. Cu o 
seară înainte de a pleca în Anglia a căutat-o, dar n-a găsit-o. 
După plecarea ei, am găsit-o eu. Căzuse după căpătâiul 
patului. Am pus-o bine să i-o dau doamnei, când se întoarce. 
Cum am auzit de moartea doamnei, am ars hârtiile, dar 
cărţulia asta n-am ars-o. Nu exista nici o instrucţiune în 
privinţa asta. 

— Când ai auzit de moartea doamnei? 

Elise ezită. 

— Ai auzit de la poliţie, nu-i aşa? Au venit aici şi au cercetat 
camerele doamnei. Au găsit seiful gol şi le-ai spus că arseseşi 
hârtiile, dar, de fapt, nu le-ai ars decât după aceea. 

— E adevărat, monsieur, recunoscu Elise. În timp ce ei se 
uitau în seif, am mutat hârtiile din cufăr. Da, le-am spus că le 
arsesem. În definitiv, era aproape adevărat. Înţelegeţi situaţia 
mea? Nu veţi informa poliţia? Aş putea avea probleme mari. 

— Cred că ai acţionat cu cele mai bune intenţii. Totuşi, e 
păcat... Mare păcat. Dar n-are rost să regretăm ce-a fost şi nu 
văd de ce ar fi nevoie să-i comunic bunului Fournier ora 
exactă la care ai ars hârtiile. Şi acum, dă-mi să văd dacă e 
ceva în cărțulia asta care să ne ajute. 

— Nu cred, monsieur. Da, e agenda personală a doamnei, 
dar conţine doar numere. Fără celelalte documente şi dosare, 
toate înregistrările astea n-au nici un înţeles. 

Ezitând, îi întinse cartea lui Poirot. Poirot o luă şi dădu 
paginile. Erau înregistrări trecute cu un scris înclinat. Păreau 
toate de acelaşi gen. Un număr urmat de câteva detalii, 
precum: 

CX256. Soţie de colonel. Stat Siria. Fonduri regiment. 


GF342. Deputat francez. Legătură Stavisky. 

Să fi fost douăzeci de înregistrări în total, de acelaşi tip. La 
sfârşitul cărțuliei, erau înscrise date şi locuri, precum: 

Le Pinet, Luni. Cazinou, 10:30. Savoy Hotel, ora 5. A. B. C. 
Fleet Street, ora 11:00. 

Niciuna nu era completă în sine şi părea, mai degrabă, să fie 
scrise pentru a-i ajuta memoriei lui Giselle. 

— Nu înseamnă nimic, monsieur, sau aşa mi se pare mie. 
Pentru doamna aveau înţeles, nu şi pentru un cititor de rând. 

Poirot închise cartea şi o băgă în buzunar. 

— Poate fi valoroasă, mademoiselle. Ai făcut bine că mi-ai 
dat-o. Doamna nu ţi-a cerut niciodată să arzi cartea asta, nu? 
Deci, conştiinţa dumitale poate să doarmă liniştită. 

— Aşa e, spuse Elise, luminându-se la faţă. 

— Prin urmare, neavând nici o instrucţiune, datoria dumitale 
este s-o predai poliţiei. Voi aranja problema cu monsieur 
Fournier astfel încât să n-ai neplăceri că n-ai făcut-o mai 
devreme. 

— Sunteţi foarte amabil. 

Poirot se ridică. 

— Mă duc după colegul meu. Încă o întrebare. Când i-ai 
rezervat locul doamnei, ai sunat la aeroport sau te-ai dus la 
birourile companiei „Universal Airlines”? 

— Am sunat la compania „Universal Airlines”. 

— Care e în Boulevard des Capucines, nu? 

— Aşa e, monsieur. Boulevard des Capucines 254. Poirot 
scrise numărul în carneţelul său şi, dând prieteneşte din cap, 
părăsi camera. 

Capitolul XI. 

Americanul. 

Fournier era adâncit în conversaţie cu bătrânul Georges. 
Detectivul părea înfierbântat şi mânios. 

— Aşa e poliţia, bombănea bătrânul cu glasul său răguşit. 
Pune mereu şi mereu aceeaşi întrebare. Ce speră? Ca mai 
devreme sau mai târziu să renunţi să mai spui adevărul şi să 
începi să le îndrugi minciuni? Fireşte, minciuni care să le 
convină domnilor poliţişti! 


— Eu nu-ţi cer minciuni, ci adevărul. 

— Foarte bine, ce v-am spus e adevărul. Da, cu o seară 
înainte ca doamna să plece în Anglia a venit la ea o femeie. 
Mi-aţi aratat fotografiile alea, m-aţi întrebat dacă o recunosc 
printre ele pe femeia aia. V-am repetat tot timpul — n-am 
vedere bună, era întuneric, nu m-am uitat de aproape. Nici 
dacă aş fi văzut-o la față pe doamna aceea, probabil, n-aş mai 
recunoaşte-o. Gata! V-am spus-o de o sută de ori! 

— Şi nu-ţi aminteşti măcar dacă era înaltă sau scundă, 
blondă sau brunetă, tânără sau bătrână? Asta-i cam greu de 
crezut. 

Fournier vorbea cu un sarcasm iritat. 

— Atunci nu credeţi! Ce-mi pasă? Ca să vezi ce lucru plăcut 
— să ai de-a face cu poliţia! Mi-e ruşine. Dacă doamna n-ar fi 
fost omorâtă sus, în avion probabil, aţi fi pretins ca eu, 
Georges, am otravit-o. Aşa e poliţia! 

Poirot preîntâmpină un gest mânios din partea lui Fournier, 
strecurându-şi cu tact braţul pe după cel al prietenului său. 

— Vino, mon vieux, spuse el. Ne cheamă stomacul. Îţi 
prescriu o masă simplă, dar bună. Să spunem, omlette aux 
champignons, sole ă la Normande, brânză de Port Salut, şi vin 
roşu. Ce vin, mai precis? 

Fournier se uită la ceas. 

— Adevărat, e unu. Vorbind cu animalul ăsta... Se uită la 
Georges. 

Poirot îi zâmbi încurajator bătrânului. 

— Am înţeles, spuse el. Doamna fără nume nu era nici 
scundă, nici blondă, nici brunetă, nici grasă, nici slabă, dar cel 
puţin un lucru ai putea să ne spui: Era şic? 

— Şic? Întrebă Georges, cumva, derutat. 

— Răspund eu, spuse Poirot. Era şic. Şi am o mică idee, 
prietene, că ar fi arătat bine în costumele baie. 

Georges îl privi lung. 

— Costum de baie? Ce-i chestia asta cu costumul de baie? 

— O mică idee de-a mea. O femeie încântătoare arată şi mai 
încântătoare în costum de baie. Nu eşti de acord? Uite aici. 

Îi trecu bătrânului pagina ruptă din „Sketeh”. 


Urmă un moment de pauză. Bătrânul tresări uşor. 

— Ăştia doi arată destul de bine, spuse bătrânul înapoind 
foaia. E aproape cam acelaşi lucru cu a nu avea nimic pe tine. 

— Ah! Spuse Poirot. Asta pentru că, în zilele noastre, am 
descoperit efectul benefic al soarelui asupra pielii. E ceva 
foarte convenabil. 

Georges binevoi să chicotească răguşit şi se îndepărtă, în 
timp ce Fournier şi Poirot ieşeau în strada însorită. 

În timpul mesei propuse de Poirot, micul belgian scoase mica 
agendă neagră. 

Fournier era foarte emoţionat, deşi clar supărat pe Elise. 
Poirot combătu acest punct. 

— E natural... Foarte natural. Poliţia? E un cuvânt care 
întotdeauna înspăimântă pe cei din clasa asta. Le sugerează 
cine ştie ce. Aşa e peste tot... În toate ţările. 

— De data asta, ai marcat dumneata, spuse Fournier. Un 
detectiv particular culege informaţii mai mult de la martori 
decât poţi obţine pe cale oficială. Totuşi, există şi cealaltă 
faţetă a medaliei. Noi avem resurse oficiale... Un întreg sistem 
bine organizat la dispoziţie. 

— Aşa că să lucrăm, în mod amical, spuse Poirot zâmbind. 
Omleta asta e delicioasă. 

În intervalul dintre omletă şi sole, Fournier răsfoi cărţulia. 
Apoi însemnă ceva în carneţelul lui şi se uită la Poirot. 

— Ai citit-o? Da? 

— Nu. Doar m-am uitat pe ea. Îmi dai voie? 

Luă agenda din mâna lui Fournier. 

Când le fu adusă brânza, Poirot lăsă cartea pe masă şi ochii 
celor doi bărbaţi se întâlniră. 

— Există anumite înregistrări, începu Fournier. 

— Cinci, spuse Poirot. 

— De acord - cinci. 

Citi din carneţelul său: 

CL 52. Soţie de pair englezoaică. Soţ. 

RT 362. Doctor. Harley Street. 

MR 24. Antichităţi imitate. 

XVB 724. Englez. Delapidare. 


GF 45. Atentat criminal. Englez. 

— Excelent, prietene, spuse Poirot. Minţile noastre se 
potrivesc de minune. Din toate înregistrările din cărțulia asta, 
doar acestea cinci par să poată avea, în vreun fel, legătură cu 
persoanele din avion. Să le luăm pe rând. 

— Soţie de pair englezoaică. Soţ, spuse Fournier. Asta poate 
fi valabil pentru lady Horbury. Am înţeles că e o jucătoare 
înrăită. E cât se poate de posibil să fi împrumutat bani de la 
Giselle. De regulă, clienţii lui Giselle erau de soiul ăsta. 
Cuvântul soţ poate avea două înţelesuri. Fie că Giselle se 
aştepta ca soţul să plătească datoriile soţiei, fie o avea cu ceva 
la mână pe lady Horbury, ceva cu care o ameninţa c-o va 
dezvălui soţului. 

— Precis. Oricare din aceste două alternative poate fi 
valabilă: Personal înclin spre cea de-a doua, mai ales că aş fi 
gata să pariez că femeia care a vizitat-o pe Giselle, cu o seară 
înainte de crimă, a fost lady Horbury. 

— Deci, asta crezi, nu-i aşa? 

— Da, şi îmi închipui că şi dumneata crezi la fel. În purtarea 
portarului nostru e o notă de cavalerism. Insistenţa lui de a 
nu-şi aminti nimic pare destul de semnificativă. Lady Horbury 
e o femeie extrem de drăguță. Mai mult, i-am observat 
tresărirea — oh, foarte slabă — când i-am arătat fotografia ei în 
costum de baie din „Sketch”. 

Da, lady Horbury e cea care a vizitat-o pe Giselle. 

— Aşadar a urmărit-o de la Le Pinet la Paris, spuse încetişor 
Fournier. Pare că şi cum era foarte disperată. 

— Da, îmi închipui că s-ar putea să fie adevarat. 

Fournier îl privi curios. 

— Dar nu corespunde cu ideile dumitale, nu? 

— Cum îţi spuneam, prietene, sunt convins că deţin cluul 
corect care indică o persoană greşită... Bâjbâi în întuneric. 
Indiciul meu nu poate fi greşit, şi totuşi... 

— N-ai vrea să mi-l spui? 

— Nu, pentru că aş putea să mă înşel... Să mă înşel total. Iar 
în cazul acesta, te-aş putea conduce şi pe dumneata pe o pistă 
greşită. Nu, să lucrăm fiecare conform ideilor noastre. Să 


continuăm cu selecţia făcută. 

— RT 362. Doctor. Harley Street, citi Fournier. 

— Un posibil indiciu pentru doctorul Bryant. Nu prea avem 
nimic după care să ne ghidăm, dar nu trebuie neglijată pista 
asta. 

— Fireşte, va fi treaba inspectorului Japp. 

— Şi a mea, spuse Poirot. Şi eu sunt implicat în afaceri. 

— MR 24. Antichităţi imitate, citi Fournier. Foarte vag, dar 
se poate aplica celor doi Dupont, deşi nu prea cred. Monsieur 
Dupont e un arheolog de reputaţie mondială şi are un caracter 
integru. 

— Să continuăm. 

— XVB 724 e foarte ambiguu. Englez. Delapidare. 

— Nu ne prea ajută, recunoscu Poirot. Cine delapidează? Un 
solicitant? Un funcţionar de bancă? Oricine într-o funcţie de 
încredere la o firmă comercială. Greu un scriitor, un 
stomatolog sau un doctor. Singurul reprezentant al comerţului 
e domnul James Ryder. Se poate să fi delapidat, să fi 
împrumutat bani de la Giselle ca să acopere fraude. Cât despre 
ultima înregistrare — GF 45. Atentat criminal. Englez. 

— Aste ne oferă o arie foarte largă. Oricum, indiferent de sex 
sau profesie poate fi GF 45. De fapt, doar cei doi Dupont se 
autoexclud datorită naţionalităţii lor. 

Chemă chelnerul şi ceru nota de plată. 

— Şi-acum unde mergem, prietene? Întrebă el. 

— La Sûreté! S-ar putea să am nişte veşti. 

— Bun. Te voi însoţi. După aceea, am de făcut o mică 
investigaţie la care, poate, ai vrea să mă ajuţi. 

La Sûreté, Poirot se reîntâlni cu şeful forțelor polițienești, pe 
care îl cunoscuse cu câţiva ani mai înainte. Monsieur Gilles fu 
foarte amabil şi politicos. 

— Sunt încântat să aud ca vă ocupati de cazul ăsta, monsieur 
Poirot? 

— Necazul e că s-a întâmplat, chiar sub nasul meu. E o 
insultă, nu credeţi? Hercule Poirot doarme, în timp ce se 
comite o crimă! 

Domnul Gilles clătină cu tact din cap. 


— Maşinăriile astea! Când e vreme rea nu-s deloc comode. 
Personal m-am simţit rău de câteva ori. 

— S-ar zice că o armată te calcă pe stomac! Spuse Poirot. 
Dar cât de mult influenţează aparatul digestiv delicatele 
circumvoluţiuni ale creierului! Când mă apucă mal de mer, 
eu, Hercule Poirot, devin o făptură fără creier, fără ordine, 
fără metodă... Un simplu reprezentat al rasei umane, undeva 
sub nivelul mediu de inteligenţă! E deplorabil, dar aşa e! Şi 
vorbind despre asta, ce face bunul meu prieten Giraud? 

Ignorând cu prudenţă semnificaţia cuvintelor „despre asta”, 
domnul Gilles răspunse că Giraud continua să avanseze în 
carieră. 

— E extrem de zelos. Are o energie inepuizabilă. 

— Întotdeauna a fost aşa, spuse Poirot. Alerga de colo-colo. 
Se târa peste tot. Era în toate locurile în acelaşi timp. Nu se 
oprea, măcar o clipă, să răsufle şi să reflecteze5. 

— Ah, monsieur Poirot, asta-i mica dumneavoastră fobie. Un 
om ca Fournier e mai pe placul dumneavoastră. El aparţine 
noii şcoli, e cu totul de partea psihologiei. Pare să vă placă. 

— Îmi place, îmi place. 

— Cunoaşte bine engleza. De asta l-am trimis la Croydon să 
ajute la rezolvarea acestui caz. E un caz foarte interesant, 
monsieur Poirot. Madame Giselle a fost una din figurile bine 
cunoscute ale Parisului. Şi cât de extraordinar a murit! De o 
săgeată otrăvită, trasă printr-un tub de suflat, într-un avion! 
Vă întreb, e posibil să se întâmple aşa ceva?! 

— Exact! Strigă Poirot. Exact. Aţi pus degetul pe rană... Ah, 
iată-l pe bunul nostru Fournier. Văd că are noutăţi. 

Chipul melancolic al lui Fournier părea foarte emoţionat. 

— Într-adevăr. Un negustor grec de antichităţi, Zeropoulos, a 
raportat vânzarea unui tub de suflat şi săgeți, cu trei zile 
înainte de crimă. Aş propune să-l interogăm pe acest om. 

— Negreşit, spuse Gilles. Te însoţeşte şi monsieur Poirot? 

— Dacă nu aveţi nimic împotrivă, spuse Poirot. E foarte 
interesant. 

Magazinul domnului Zeropoulos se afla pe Rue St. Honor€. 
Era pe punctul de a deveni un magazin de antichităţi de prima 


clasă. Avea multă marfă de piele şi ceramică persană. Existau 
câteva bronzuri din Luristan, o mulţime de bijuterii de mâna a 
doua din India, rafturi cu mătăsuri şi broderii din multe ţări şi 
o grămadă de mărgele fără valoare şi obiecte ieftine egiptene. 
Era genul de magazin în care puteai cheltui un milion de 
franci pe unul ce făcea doar cincizeci de centime. Era 
frecventat mai ales de turişti americani şi de cunoscători în 
materie. 

Domnul Zeropoulos era un ins scund, solid, cu ochi negri, 
strălucitori. Vorbea mult şi cu înflorituri. 

— Domnii erau de la poliţie? Încântat să-i cunoască. Poate 
vor să intre în biroul lui? Da, vânduse un tub de suflat şi 
săgeți — o curiozitate sud-americană — „înţelegeţi, domnilor, 
eu vând câte puţin din toate! Au specialităţile mele. 
Specialitatea mea e Persia. Monsieur Dupont, stimatul 
monsieur Dupont poate garanta pentru mine. El personal vine 
mereu să-mi vadă colecţia... Să-mi cerceteze noile achiziţii... 
Să-şi spună părerea asupra originalității unor piese 
îndoielnice. Ce om! Atât de învăţat! Ce ochi! Ce simţ! Dar mă 
abat de la discuţie. Am colecţia mea - colecţia mea valoroasă 
pe care toţi cunoscătorii o ştiu — şi am, de asemenea... Ei bine, 
domnilor, s-o spun pe şleau, fleacuri! Fleacuri străine, se 
înțelege, câte puţin din fiecare — din Pacificul de Sud, India, 
Japonia, din Borneo. Nu contează! De regulă, pentru astfel de 
lucruri n-am un preţ fix. Dacă cineva e interesat de un anumit 
lucru, estimez şi cer un preţ şi, fireşte, mă tocmesc, iar, în 
final, obţin doar jumătate. Chiar şi atunci, recunosc, profitul e 
bun! De obicei, astfel de articole le cumpăr de la marinari pe 
un preţ de nimic. 

Domnul Zeropolus îşi trase răsuflarea şi continuă fericit, 
încântat de el însuşi, de importanţa şi locvacitatea sa. 

— Acest tub cu săgeți îl aveam de mult timp — de doi ani, 
poate. Era pe tava de acolo, lângă un lanţ de aramă şi o 
perucă roşie indiană, şi câţiva idoli de lemn şi nişte mărgele 
de jad. Nimeni nu l-a remarcat, nimeni nu l-a băgat în seamă 
până a venit americanul şi m-a întrebat ce e asta. 

— American? Întrebă repede Fournier. 


— Da, da, american... American sadea. Nici măcar soiul cel 
mai bun de american... Genul care nu cunoaşte nimic despre 
nimic, ci vrea doar o curiozitate ca s-o ducă acasă. Unul din 
cei care-i îmbogăţesc pe vânzătorii egipteni de mărgele, 
cumpărând cei mai reuşiţi scarabei fabricaţi în Ceho-Slovacia. 
Ei bine, l-am cântărit repede, i-am vorbit despre obiceiurile 
anumitor triburi, despre otrăvurile mortale pe care le folosesc. 
I-am explicat că un lucru ca ăsta neobişnuit foarte rar ajunge 
pe piaţă. M-a întrebat preţul şi i l-am spus. E preţul meu 
pentru americani, nu chiar atât de mare ca cele dinainte (Vai, 
au avut o depresiune pe-acolo). Au aşteptat să se căsătorească, 
dar mi-a plătit direct cât i-am cerut. Eram stupefiat. Păcat, 
puteam să-i cer mai mult! I-am dat tubul de suflat şi săgețile 
într-un pachet şi a plecat. Se terminase. Dar, după aceea, când 
am citit în ziar despre crima asta uimitoare, m-am gândit... 
Da, m-am gândit mult şi am luat legătura cu poliţia. 

— Vă suntem foarte îndatoraţi, domnule Zeropoulos, spuse 
politicos Fournier. Credeţi că aţi putea identifica acel tub şi o 
săgeată? În clipa de faţă, sunt la Londra, înţelegeţi, dar vi se 
poate da ocazia să le identificaţi. 

— Tubul era cam atât de lung, domnul Zeropoulos indică o 
lungime pe tejghea, şi atât de gros... Vedeţi, ca tocul meu. De 
culoare deschisă. Erau patru săgeți — spini cu vârful lung, uşor 
pătaţi la vârf, cu un mic ghemotoc de mătase roşie. 

— Mătase roşie? Întrebă apăsat Fournier. 

— Da, domnule. Ca cireaşa... Oarecum decolorată. 

— E ciudat, spuse Fournier. Sunteţi sigur că nu era mătase 
galben cu negru? 

— Galben cu negru? Nu, domnule. 

Fournier se uită la Poirot. Pe chipul omuleţului se lăfăia un 
ciudat zâmbet satisfăcut. 

Fournier se întrebă de ce. Din cauză că Zeropoulos minţea, 
sau dintr-un alt motiv? 

Fournier rosti cu îndoială: 

— S-ar putea ca acest tub şi săgețile să nu aibă nici o 
legătură cu cazul nostru. Totuşi, există o şansă la o mie. Aş 
vrea o descriere cât mai amănunţită a acelui american. 


Zeropoulos îşi întinse braţele. 

— Era chiar american. Vorbea pe nas. Nu ştia franţuzeşte. 
Mesteca gumă. Avea ochelari cu rame de bagă. Era înalt şi 
cred că nu prea bătrân. 

— Blond sau brunet? 

— N-aş putea spune. Avea pălărie. 

— L-aţi recunoaşte dacă l-aţi revedea? 

— Nu ştiu. Aţâţi americani trec pe aici. Nu se remarca prin 
nimic în mod special. 

Fournier îi arătă fotografiile dar fără rezultat. Niciunul din 
ei, credea domnul Zeropoulos, nu era omul. 

— Probabil o pistă greşită, spuse Fournier, în timp ce 
părăseau magazinul. 

— Da, e posibil, aprobă Poirot, dar nu cred. Etichetele cu 
prețurile erau de aceeaşi formă şi există câteva puncte 
interesante legate de povestea şi de remarcile domnului 
Zeropoulos. Şi acum, pentru că am fost pe o pistă falsă, 
îndatorează-mă, prietene, şi vino cu mine pe alta. 

— Încotro? 

— În Boulevard des Capucines. 

— Să vedem, adică la...? 

— Birourile companiei „Universal Airlines”. 

— Fireşte. Dar noi am făcut deja cercetări acolo. Nu ne-au 
putut spune nimic interesant. 

Poirot îl bătu cu blândeţe pe umăr. 

— Ah, dar vezi, răspunsul depinde de întrebare. N-aţi ştiut ce 
să întrebaţi. 

— Şi dumneata? 

— Ei bine, am o mică idee. 

Nu mai vru să spună nimic şi în curând ajunseră în 
Boulevard des Capucines. 

Biroul companiei „Universal Airlines” era foarte mic. 
Înăuntru se aflau un bărbat brunet cu o ţinută corectă, care 
stătea în spatele unui ghişeu bine lustruit, şi un băiat în jur de 
cinsprezece ani aşezat la o maşină de scris. 

La propunerea lui Poirot băiatul fu expediat în colţul cel mai 
îndepărtat. 


— Ceea ce am de spus e foarte confidenţial, explică el. 

Jules Perrot, căci acesta era numele cu care se recomandase 
funcţionarul, după ce Fournier îi arătase legitimaţia, păru 
plăcut impresionat. 

— Da, domnilor? 

— E în legătură cu omorârea lui madame Giselle. 

— Ah, da, înțeleg. Cred că am răspuns deja la câteva 
întrebări pe tema asta. 

— Sigur, sigur. Dar e nevoie să avem faptele foarte exact. Şi 
acum, când şi-a primit locul madame Giselle? 

— Cred că lucru ăsta a fost deja stabilit. Şi-a rezervat locul 
prin telefon pe data de 17. 

— Era pentru zborul de a doua zi, de la ora 12? 

— Da monsieur. 

— Dar eu am înţeles de la servitoarea ei că doamna a 
rezervat un loc pentru zborul de la 8:45 a.m. 

— Nu, nu... Cel puţin aşa s-a întâmplat să fie. Servitoarea 
doamnei a cerut pentru zborul de la 8:45, dar toate locurile 
erau deja rezervate, aşa că i-am dat unul pentru zborul de la 
12. 

— Ah, înţeleg, înţeleg. 

— Da, monsieur. 

— Înţeleg... Totuşi, e curios... Foarte curios. 

Funcţionarul îl privi întrebător. 

— Un prieten de-al meu a trebuit să plece de urgenţă în 
Anglia, a luat avionul de la 8:45 din dimineaţa aceea, iar 
acesta era jumătate gol. 

Perrot răsfoi nişte hârtii. Îşi suflă nasul. 

— S-ar putea ca prietenul dumneavoastră să fi încurcat ziua. 
O fi fost cu o zi mai înainte, sau cu una după... 

— Deloc. A fost chiar în ziua crimei. Pentru că prietenul meu 
spunea că, dacă-ar fi pierdut avionul, cum aproape că era s-o 
facă, ar fi fost unul din pasagerii de pe „Prometheus”. 

— Ah, într-adevăr. Da, foarte curios. Fireşte, uneori lumea 
nu ajunge la timp şi atunci, natural, există locuri libere... Iar 
câteodată există şi greşeli. Trebuie să iau legătura cu Le 
Bourget; nu întotdeauna sunt atenți... 


Privirea pe jumătate întrebătoare a lui Poirot părea să-l 
tulbure pe Jules Perrot. Se opri. Pe frunte îi apăru o mică 
broboană de transpiraţie. 

— Două explicaţii foarte posibile, spuse Poirot, totuşi am 
impresia că niciuna nu e cea adevărată. Nu credeţi c-ar fi bine 
să lămurim definitiv problema? 

— Nu vă înţeleg. 

— Ei hai, hai, mă înţelegeţi perfect. Acesta e un caz de crimă 
— de crimă, monsieur Perrot. Reţineţi, vă rog. Dacă ne tăinuiţi 
o informaţie, s-ar putea să aveţi probleme serioase... Chiar 
foarte serioase. Poliţia nu glumeşte cu aşa ceva. Obstrucţionaţi 
justiţia. 

Jules Perrot îl privi lung. Gura i se deschise. Mâinile îi 
tremurau. 

— Haideţi, rosti Poirot pe un ton autoritar. Vrem informaţii 
exacte. Cu cât aţi fost plătit şi cine v-a plătit? 

— N-am vrut să fac nici un rău... Habar n-aveam... Nici prin 
cap nu mi-a trecut... 

— Cât şi cine? 

— Ci-cinci mii de franci. Nu-l mai văzusem pe bărbatul ăla. 
Eu... Asta mă va distruge... 

— Te va distruge dacă nu vorbeşti. Acum ştim ce-a fost mai 
rău. Spune-ne ce s-a întâmplat exact. 

Cu transpiraţia curgându-i pe frunte, Jules Perrot începu să 
vorbească repede, în mici salturi. 

— N-am vrut să fac rău... pe onoarea mea! A venit un bărbat 
şi a spus că pleacă în Anglia a doua zi. Vroia să negocieze un 
împrumut de la... De la madame Giselle, dar vroia ca 
întâlnirea lor să nu fie premeditată. Zicea că aşa avea mai 
multe şanse. A pretins că ştie că şi ea mergea a doua zi în 
Anglia. Tot ce trebuia să fac era să-i spun că zborul de la 8:45 
era ocupat şi să-i dau locul numărul 2 de pe „Prometheus”. 
Jur, domnilor, n-am văzut nimic rău în asta. Care ar fi fost 
diferenţa?... 

— Aşa m-am întrebat. Aşa sunt americanii, fac afaceri pe căi 
necondiţionale. 

— Americanii? Întrebă repede Fournier. 


— Da, domnul acela era american. 

— Descrie-ni-l. 

— Era înalt, cu umerii încovoiaţi, păr cărunt, ochelari cu 
ramă de bagă şi o bărbuţă de tap. 

— El şi-a rezervat un loc? 

— Da, monsieur locul numărul 1... Alături... Alături de cel 
pe care urma să i-l păstrez lui madame Giselle. 

— Pe ce nume? 

— Silas... Silas Harper. 

— N-a călătorit nimeni cu acest nume şi nimeni n-a ocupat 
locul numărul 1. 

Poirot scutură blând din cap. 

— Am văzut din ziare că nu exista nimeni cu numele ăsta. 
De aceea m-am gândit că nu e nevoie să menţionez problema. 
Din moment ce omul acela n-a fost în avion... 

Fournier îi aruncă o privire rece. 

— Dumneata ai tăinuit o informaţie prețioasă, spuse el. Asta 
e o problemă foarte serioasă. 

El şi Poirot părăsiră biroul, lăsându-l pe Perrot privind în 
urma lor cu o faţă înspăimântată. 

Pe trotuar, Fournier îşi scoase pălăria şi se înclină. 

— Felicitări, monsieur Poirot. Cum ţi-a venit ideea asta? 

— Două propoziţii separate. Una din dimineaţa asta, când l- 
am auzit pe un bărbat spunând că a călătorit, în dimineaţa 
crimei, într-un avion aproape gol. A doua propoziţie a fost 
rostită de Elise, când a spus că a sunat la „Universal Airlines” 
şi i s-a răspuns că zborul de dimineaţă era complet rezervat. 
Cele două propoziţii se contraziceau. Mi-am amintit că 
stevardul de pe „Prometheus” a declarat că o mai văzuse pe 
madame Giselle pe cursa de dimineaţă — aşa că era limpede că 
avea obiceiul să meargă cu avionul de 8:45... Dar cineva vroia 
ca ea să meargă cu cel de 12... Cineva care călătorea deja cu 
„Prometheus”. De ce a spus funcţionarul că zborul de 
dimineaţă era ocupat? O greşeală, sau o minciună 
intenționată? M-am fixat la asta din urmă... Am avut dreptate. 

— Cu fiecare clipă, cazul devine tot mai uimitor, strigă 
Fournier. La început, se părea că suntem pe urma unei femei. 


Acum e un bărbat. Americanul ăsta... 

Se opri şi se uită la Poirot. 

Acesta dădu blând din cap. 

— Da, prietene, spuse el. E atât de uşor să fii american... 
Aici, la Paris! Un glas nazal... Gumă de mestecat... O 
bărbuţă... Ochelari cu ramă de bagă -— toate atributele unui 
american sadea. 

Scoase din buzunar foaia ruptă din „Sketch”. 

— La ce te uiţi? 

— La o contesă în costum de baie. 

— Crezi că?... Dar nu, ea e mică, încântătoare, fragilă... N-ar 
putea întruchipa rolul unui american înalt, adus de umeri. A 
fost în lumea teatrului, da, dar să joci un rol ca ăsta, nici nu se 
pune în discuţie! Nu, prietene, ideea asta nu ţine. 

— N-am spus niciodată că ţine, spuse Hercule Poirot. 

Şi totuşi se uita cu atenţie la pagina imprimată. 

Capitolul XII. 

La Horbury Chase. 

Lordul Horbury stătea în faţa bufetului şi se servea distrat cu 
rinichi. 

Stephen Horbury avea douăzeci şi şapte de ani, o faţă 
îngustă şi bărbie lungă. Părea exact ce era — tipul de bărbat 
sportiv, de-o inteligenţă comună. Era bun la suflet, uşor 
pedant, foarte loial şi extrem de încăpățânat. 

Îşi luă farfuria încărcată şi se întoarse la masă. La un 
moment dat, deschise un ziar, dar imediat, încruntându-se, îl 
puse deoparte. 

Împinse în lături farfuria pe jumătate plină, bău puţină cafea 
şi se ridică. Rămase indecis o clipă, apoi, dând uşor din cap, 
părăsi sufrageria, traversă holul larg şi urcă la etaj. Bătu la o 
uşă şi aşteptă. Dinăuntru se auzi un glas limpede, înalt: 
„Intră”. 

Lordul Horbury intră. 

Era un splendid dormitor, spaţios, cu ferestrele spre sud. 
Cicely Horbury era în pat, un pat masiv de stejar sculptat, de 
tip Elisabetan. Era foarte frumoasă în neglijeul de şifon roz, cu 
buclele aurii încadrându-i faţa. Pe masa de lângă ea, zăcea o 


tavă cu ceea ce rămăsese din sucul de portocale şi din cafea. 
Cicely deschidea scrisori. Servitoarea ei se învârtea prin 
cameră. 

Orice bărbat confruntat cu atâta frumuseţe ar fi fost scuzat 
pentru respiraţia devenită brusc mai accelerată; dar pe lordul 
Horbury tabloul fermecător al soţiei sale nu-l afectă câtuşi de 
puţin. 

Trecuse timp, trei ani, de când frumuseţea tulburătoare a lui 
Cecily înfierbântase simţurile tânărului. Fusese îndrăgostit 
nebuneşte, cu pasiune, de ea. Acum, totul se sfârşise. Fusese 
nebun. Acum era sănătos. 

Lady Horbury rosti oarecum surprinsă: 

— Ce-i, Stephen? 

El răspunse scurt: 

— As vrea să-ţi vorbesc între patru ochi. 

— Madeleine, lasă astea. leşi! 

Franţuzoaica îngână. Très bien, milady, trase curioasă cu 
ochiul la lordul Horbury, şi părăsi încăperea. 

Lordul Horbury aşteptă până văzu uşa închisă şi apoi rosti: 

— Aş vrea să ştiu, Cicely ce se ascunde în spatele ideii de-a 
veni aici? 

Lady Horbury ridică din frumoşii săi umeri. 

— În definitiv, de ce nu? 

— De ce nu? Mi se pare că există multe motive. 

Soţia sa murmură: 

— Oh, motive... 

— Da, motive. Îţi aminteşti că am căzut de acord că, aşa cum 
stau lucrurile între noi, ar fi foarte bine să renunţăm la farsa 
asta a traiului în comun. Urma să ai casa de la Londra şi o 
alocaţie generoasă... Foarte generoasă. Între anumite limite, 
aveai să-ţi duci propria-ţi viaţă. Ce-i cu revenirea asta bruscă? 

Cicely ridică iar din umeri. 

— M-am gândit că... E mai bine. 

— Presupun ca te referi la bani, nu? 

Lady Horbury spuse: 

— Doamne, cât te urăsc! Eşti cel mai meschin bărbat din 
lume! 


— Meschin? Spui meschin, când din cauza ta şi a 
extravaganţelor tale prosteşti Horbury e ipotecat? 

— Horbury... Horbury... Doar asta te interesează! Cai şi 
vânători şi recolte şi fermieri plicticoşi. Doamne, ce viaţă 
pentru o femeie! 

— Unor femei le place. 

— Da, femei ca Venetia Kerr, care-i pe jumătate iapă. 
Trebuia să te fi însurat cu o femeie ca ea. 

Lordul Horbury se îndreptă spre fereastră. 

— E puţin cam târziu. M-am însurat cu tine. 

— Şi nu poţi să scapi, spuse Cecily. Râse răutăcios, cu un aer 
triumfător. Ţi-ar plăcea să scapi de mine, dar nu poţi. 

— E nevoie să intrăm în toate astea? 

— Prin tine vorbesc Dumnezeu şi vechea şcoală, nu-i aşa? 
Majoritatea prietenilor mei se topesc de râs, când le povestesc 
ce debitezi. 

— N-au decât. Să revenim la subiectul nostru — ce motiv ai 
avut să vii aici? 

Dar soţia lui evită subiectul. Spuse: 

— Ai anunţat în ziare că nu vei fi responsabil de datoriile 
mele. Asta-i o purtare de gentelman? 

— Regret că a trebuit să fac ăsta. Dacă-ţi aminteşti, te-am 
avertizat. Am plătit de două ori. Dar totul are o limită. 
Pasiunea ta nesăţioasă pentru jocurile de noroc... Ei bine, ce 
să mai discutăm! Vreau să ştiu, însă, ce te-a împins să vii la 
Horbury. Ai urât întotdeauna locul ăsta, te-ai plictisit de 
moarte aici. 

Cicely Horbury, rosti înțepată: 

— M-am gândit că e bine... Deocamdată. 

— Mai bine... Deocamdată? Repetă gânditor cuvintele, apoi 
întrebă tăios: Cicely, ai împrumutat de la cămătăreasa aia 
franţuzoiacă? 

— Care? Nu ştiu la ce te referi. 

— Ba ştii foarte bine. Mă refer la femeia care a fost omorâtă 
în avion... Avionul cu care ai venit. Ai împrumutat bani de la 
ea? 

— Nu, fireşte că nu. Ce idee! 


— Ei hai, nu fi prostuţă, Cecily. Dacă femeia aia ţi-a 
împrumutat bani, ar fi mai bine să-mi spui. Adu-ţi aminte că 
afacerea nu s-a terminat încă. Ancheta a stabilit verdictul de 
crimă cu premeditare comisă de o persoană sau persoane 
necunoscute. Poliţia din două ţări se ocupă de caz. E doar o 
problemă de timp ca să descopere adevărul. E sigur că femeia 
trebuie să fi lăsat urme ale afacerilor ei. Dacă există ceva care 
să facă legătura între tine şi ea, ar trebui să fim pregătiţi. Ar 
trebui să cerem sfatul lui Floulkes în problema asta. (Floulkes, 
Floulkes, Wilbraham şi Floulkes erau, de generaţii, avocaţii 
familiei Horbury). 

— N-am depus mărturie în blestematul ăla de tribunal şi am 
spus că n-am auzit niciodată de femeia aia? 

— Nu cred să valoreze prea mult, răspunse sec soţul ei. Dacă 
într-adevăr ai avut de-a face cu această Giselle, fi sigură că 
poliţia va afla. 

Cecily se ridică mânioasă în capul oaselor. 

— Poate crezi că eu am omorât-o... M-am ridicat în picioare 
şi, în plin avion, am suflat cu săgeți înspre ea. Nici că se poate 
nebunie mai mare! 

— Toată treaba pare nebunească, fu de acord Stephen. Dar 
vreau să-ţi dai seama de situaţia ta. 

— Care situaţie? Nu există nici o situaţie. Nu crezi un cuvânt 
din ce spun. E condamnabil. Şi de unde grija asta bruscă 
pentru mine? Nu-ţi pasă câtuşi de ce mi se întâmplă. Nu mă 
poţi suferi. Mă urăşti. Te-ai bucura dacă mâine aş muri. De ce 
te prefaci? 

— Nu exagerezi un pic? În tot cazul, aşa demodat cum mă 
crezi, ţin la numele familiei mele... Un sentiment depăşit pe 
care, probabil, îl dispreţuieşti. Dar, asta e! 

Întorcându-se brusc pe călcâie, părăsi camera. 

O venă i se zbătea la tâmplă. Prin cap, gândurile i se 
succedau rapid. 

Nu pot s-o sufăr? O urăsc? Da, e foarte adevărat. M-aş 
bucura dacă mâine ar muri? Dumnezeule, da! Mă simt ca un 
om ieşit din închisoare. Ce ciudată e viaţa! Când am vazut-o 
prima dată în „Fă-o acum”, ce copilă, ce copil adorabil părea! 


Atât de blondă şi atât de fermecătoare... Tânăr prost! Eram 
nebun după ea, nebun de-a binelea... Părea ce-i mai frumos şi 
mai dulce pe lume şi, în tot acel timp, era ce este şi acum — 
vulgară, vicioasă, dispreţuitoare, cap-sec... Acum nici măcar 
nu-i mai văd frumuseţea. 

Fluieră şi un prepelicar veni în fugă, uitându-se în sus la el 
cu ochi în care se citea adoraţia. 

Spuse, mângâidu-i urechile lungi, clăpăuge: „Buna mea 
Betsy”. 

Gândi: „Ciudat termen de a insulta o femeie, zicându-i căţea. 
O căţea ca tine, Betsy, valorează aproape cât toate femeile 
laolaltă pe care le-am cunoscut”. 

Îndesându-şi pe cap o pălărie veche de pescar, părăsi casa 
însoţită de câine. 

Hoinăreala aceasta fără scop de-a lungul domeniului începu 
treptat să-i calmeze nervii. Mângâie gâtul ogarului său favorit, 
schimbă o vorbă cu grădinarul, apoi se duse la casa 
fermierului şi stătu la taifas cu nevasta acestuia. Mergea de-a 
lungul potecii înguste, cu Betsy pe urmele lui, când o întâlni 
pe Venetia Kerr pe calul său roib. 

Venetia arăta cel mai bine pe cal. Lordul Horbury o privi cu 
admiraţie, simpatie şi un ciudat sentiment de intimitate. 

— Bună, Venetia. 

— Bună, Stephen. 

— Unde-ai fost? Ai ieşit pe iapa ta? 

— Da, merge frumos, nu-i aşa? 

— Grozav. Ai văzut calul meu de doi ani pe care l-am 
cumpărat la târgul din Chattisley? 

Vorbiră un timp despre cai, apoi Stephen spuse: 

— Apropo, Cecily e aici. 

— Aici, la Horbury? 

Era împotriva bunelor maniere ale Veneţiei să-şi arate 
surpriza, dar nu şi-o putu reţine. 

— Da. S-a întors noaptea trecută. 

Între ei se lăsă tăcerea. Apoi, Stephen spuse: 

— Tu ai fost la anchetă, Venetia. Cum... Cum. Ăă. A mers? 

Venetia reflectă o clipă. 


— Ei bine, nimeni nu a spus cine ştie ce, dacă mă înţelegi. 

— Poliţia n-a dat nimic la iveală? 

— Nu. 

— Trebuie să fi fost destul de neplăcut pentru tine. 

— Nu pot spune că m-am distrat, dar nici catastrofal n-a fost. 
Procurorul s-a purtat foarte decent. 

Stephen biciuia absent tufişul. 

— Ascultă, Venetia, vreo idee... Vreau să spun, tu ai vreo 
idee cine a făcut-o? 

Venetia Kerr clătină uşurel din cap. 

— Nu. Se opri o clipă, căutând cum să exprime mai bine şi 
mai cu tact ceea ce vroia să spună. În cele din urmă apelă la 
un râs scurt. Oricum, n-am fost nici eu, nici Cecily. Asta ştiu 
precis. Ea m-ar fi văzut pe mine, iar eu aş fi văzut-o pe ea. 

Râse şi Stephen. 

— Atunci e în regulă, spuse el vesel. 

Vru să pară o glumă, dar ea sesiză nota de uşurare din glasul 
lui. Aşadar, el crezuse... 

Îşi alungă gândurile. 

— Venetia, reveni Stephen, noi ne cunoaştem de mult timp, 
nu-i aşa. 

— Hm, da. Îţi aminteşti orele alea cumplite de dans pe care 
le făceam când eram copii? 

— Cum să nu! Simt că pot vorbi deschis cu tine... 

— Fireşte că poţi. Ezită, apoi continuă calmă: E vorba de 
Cicely, nu? 

— Da. Ascultă, Venetia. Cicely a avut vreo legătură cu 
femeia aceea? 

Venetia răspunse încetişor. 

— Nu ştiu. Eu am fost în sudul Franţei, nu uita. N-am auzit 
încă bârfele din Le Pinet. 

— Tu ce crezi? 

— Ei bine, sincer, nu m-ar surprinde. 

Stephen dădu gânditor din cap. Venetia rosti blând: 

— De ce îţi faci probleme? Voi trăiţi aproape despărțiți, nu-i 
aşa? Afacerea asta e treaba ei, nu a ta. 

— Atâta timp cât e soţia mea, e şi treaba mea. 


— Nu poţi accepta un... Ăă... Divorţ? 

— O afacere zgomotoasă, vrei să spui? Mă îndoiesc că ea ar 
fi de acord. 

— Ai divorța de ea, daca ai avea ocazia? 

— Sigur c-aş divorța, răspunse el întunecat. 

— Presupun că ştie asta, spuse gânditoare Venetia. 

— Da. 

Tăcură amândoi. Venetia gândi: „E imorală ca o pisică. O 
cunosc prea bine. Dar ştie să se ferească”. Cu glas tare, zise: 

— Deci, nu e nimic de făcut? 

Stephen clătină din cap. Apoi spuse: 

— Dacă aş fi liber, Venetia, te-ai căsătorit cu mine? 

Privind fix între urechile calului, Venetia răspunse pe un ton 
care vroia să pară lipsit de emotie: 

— Cred că da. 

Stephen! Întotdeauna îl iubise pe Stephen, chiar de când 
urmau cursurile de dans şi se jucau cu cuburile şi căutau 
cuiburi de păsări. Şi Stephen ţinuse la ea, dar nu într-atât 
încât să-l oprească să se îndrăgostească nebunește, cu 
disperare, de o coristă calculată şi şmecheră ca o pisică... 

Stephen spuse: 

— Am duce o viaţă minunată împreună... 

Prin faţa ochilor lui trecură tablouri încântătoare: partide de 
vânătoare... Ceai şi brioşe... Mirosul pământului reavăn şi al 
frunzelor... Copii... Toate lucrurile pe care Cecily nu putuse să 
le împartă niciodată cu el, pe care niciodată nu i le dăduse. Pe 
ochi i se puse un fel de ceaţă. Apoi o auzi vorbind pe Venetia, 
cu glasul plat, lipsit de emoție: 

— Stephen, dacă ţii la mine... Ce-ai zice să fugim împreună? 
Cecily va trebui atunci să-ţi acorde divorțul. 

O întrerupse cu sălbăticie: 

— Dumnezeule, crezi ca te-aş lăsa să faci una ca asta? 

— Nu mi-ar păsa. 

— Mie, da. 

Vorbea hotărât. 

Venetia gândi: „Asta e! Păcat. E plin de prejudecăţi, dar e un 
scump. Dacă ar fi altfel, nu mi-ar plăcea”. Cu glas tare spuse: 


— Ei bine, Stephen, trebuie să plec. 

Îşi atinse blând calul cu călcâiul. În timp ce se întoarse să-şi 
fluture mâna a rămas bun ochii lor se întâlniră, şi acea privire 
cuprindea toate sentimentele pe care le evitaseră să şi le spună 
prin cuvinte. 

Dând colţul potecii, Veneţiei îi căzu biciuşca. Un bărbat ce 
venea pe cărare o ridică şi i-o înmână cu o plecăciune 
exăgerată. 

„Un străin” gândi ea, în timp ce-i mulțumea. „Faţa lui mi se 
pare cunoscută”. O parte din mintea ei cercetă cunoştinţele pe 
care le făcuse în zilele de vară la Juan Ies Pins, în timp ce 
cealaltă rămăsese ancorată la Stephen. 

Abia când ajunse acasă îşi aminti brusc. 

„Omuleţul care mi-a cedat locul în avion. La anchetă se 
spunea că e detectiv. Şi un alt gând se impuse cu duritate: 
„Dar ce caută aici?” 

Capitolul XIII. 

„La Antoine's” 

În dimineaţa de după anchetă, Jane se prezentă la 
„Antoine's” cu o stare de spirit cam neliniştită. 

Cel care era cunoscut ca domnul Antoine, dar al cărui nume 
adevărat era Andrew Leech, cu pretenţia de a fi de 
naţionalitate străină după mama sa evreică, o întâmpină 
încruntat. 

Pentru Antoine devenise o a doua natură ca, o dată intrat pe 
uşa salonului său de coafură din Brunton Street, să vorbească 
o engleză stricată. 

O gratulă pe Jane cu epitetul „complet imbécile”. Ce-i venise 
să călătorească cu avionul? Ce idee! Escapada ei avea să 
atragă infinite neplăceri asupra stabilimentului său. După ce-şi 
vărsă tot of-ul asupra ei, îi permise să plece. Jane recepţionă 
semnul prietenesc — din ochi al prietenei sale, Gladys. 

Gladys era o blondă eterică cu o ţinută semeaţă şi, în relaţia 
cu clientela, cu un glas istovit, ca venind de departe, în 
particular, avea o voce răguşită şi glumeaţă. 

— Nu fi amărâtă, dragă, îi spuse lui Jane. Bruta bătrână stă 
la pândă să vadă de unde sare pisica. Părerea mea e că n-o să 


sară de unde se aşteaptă el. Fată dragă, îmi vine bătrâna 
diavoliţă, lua-o-ar dracu! Cred că e plină de draci, ca de 
obicei. Sper că nu şi-a adus javra cu ea. 

În momentul următor glasul lui Gladys avea iar nota aceea 
slabă, îndepărtată... 

— Bună dimineaţa, doamnă, nu aţi luat cu dumneavoastră 
dulceaţa de pechinez? Să vă şamponez, ca să puteţi fi gata 
pentru monsieur Henri. 

Jane tocmai intra în cabina alăturată unde o femeie cu părul 
vopsit cu henna se cerceta în oglindă, spunându-i unei 
prietene: 

— Dragă, în dimineaţa asta, faţa mea arată de-a dreptul 
înspăimântător... 

Prietena, care răsfoia plictisită un număr vechi de trei 
săptămâni din „Sketch”, răspunse indiferentă: 

— Crezi, scumpo? Mie mi se pare că e ca de obicei. 

La intrarea lui Jane, prietena plictisită renunţă să mai 
răsfoiască leneş revista şi o supuse pe Jane unei cercetări 
minuţioase. Apoi spuse: 

— Da, dragă. Sunt sigură. 

— Bună dimineaţa, doamnelor, spuse Jane cu volubilitate 
profesională şi cu acea deprindere mecanică ce nu-i cerea 
absolut nici un efort. N-aţi mai venit de mult pe aici, probabil 
aţi fost în străinătate. 

— Antibe, spuse femeia cu părul vopsit privind-o, la rândul 
ei, cu interes. 

— Ce drăguţ, răspunse Jane cu fals entuziasm. Să vedem, 
şamponat şi coafat, sau azi doriţi şi un vopsit? 

Îndreptându-şi pe moment cercetarea, femeia se aplecă şi îşi 
examină atent părul în oglindă. 

— Cred că mai merge o săptămână. Cerule, ce groaznic arăt! 

Prietena spuse: 

— Dar, dragă, la ce te poţi aştepta la ora asta, atât de 
dimineaţă? 

Jane spuse: 

— Mai întâi trebuie să treceţi pe la domnul Georges. 

Femeia îşi reluă privirea cercetătoare. 


— Spuneţi-mi, nu eşti fata care a depus mărturie ieri la 
anchetă... Fata care a fost în avion? 

— Ba da, doamnă. 

— Ce palpitant! Povesteşte-mi totul. 

Jane îşi dădu toată silinţa să-i facă pe plac. 

— Ei bine, doamnă, e adevărat, a fost destul de cumplit... 
Începu să povestească, răspunzând întrebărilor pe măsură ce i 
se puneau. Cum arăta bătrâna? Era adevărat că doi detectivi 
francezi se găseau la bord şi că treaba asta avea legătură cu 
scandalurile din guvernul francez? Lady Horbury fusese în 
avion? Arăta într-adevăr atât de bine precum se auzea? Cine 
credea ea, Jane, că era de fapt criminalul? Se spunea că 
afacerea era muşamalizată din considerente guvernamentale, 
şi aşa mai departe... 

Era doar primul calvar dintr-o serie de multe altele, toate pe 
aceeaşi temă. Toată clientela vroia să fie coafată de „fata care 
a fost în avion”. Fiecare era în măsură să spună prietenelor: 
„Draga mea, e grozav, închipuie-ţi. Fata care mă coafează e 
chiar fata... Da, în locul tău, m-aş duce şi eu acolo... Te 
coafează foarte bine... O chemă Jeanne... E tinerică, subţirică, 
cu nişte ochi mari. Dacă o rogi frumos, o să-ţi povestească 
totul... ,, 

Spre sfârşitul săptămânii, Jane simţea că o lasă nervii. 
Uneori avea impresia că dacă va trebui să-şi mai expună o 
singură dată recitalul, n-o să poată să se abţină să nu tipe, sau 
să-i dea clientei în cap cu uscătorul de păr. 

Oricum, găsi o cale mult mai bună să-şi verse nervii. ÎL 
abordă pe monsieur Antoine şi-i ceru de la obraz o mărire de 
salariu. 

— Tu îmi ceri asta? Ai tupeu, nu glumă, când doar din 
bunătate te mai ţin aici, după ce ai fost implicată într-un caz 
de crimă. Alţii, mai puţin simţitori ca mine, te-ar fi concediat 
imediat. 

— Prostii, răspunse cu sânge rece Jane. Eu sunt atracţia 
salonului ăsta, şi o ştiţi. Dacă vreţi să plec, am să obţin uşor 
un salariu mai bun la „Henri's” sau la „Maison Richet”. 

— Şi cine o să ştie că te-ai dus acolo? Te crezi atât de 


importantă? 

— Am cunoscut câţiva reporteri în timpul anchetei. Unul din 
ei va face publicitatea necesară mutării mele la alt salon. 

Bombănind, dar temându-se că aşa se va întâmpla, monsieur 
Antoine îi satisfacu cererea. Gladys îşi felicită din inimă 
prietena. 

— Bravo, dragă. De data asta Moş Andrew şi-a găsit naşul cu 
tine. Dacă nu ne-am lupta pentru drepturile noastre, nu ştiu 
unde am ajunge. Ai fost ca o stâncă, dragă, şi te admir pentru 
asta. 

— Pot să lupt pentru ceea ce mi se cuvine, spuse Jane, în 
timp ce bărbia-i mică i se ridica bătăios. A trebuit s-o fac toată 
viaţa. 

— Amărâtă viaţă. Dar tine-o tot aşa cu Antoine. Îi placi mai 
mult aşa cum ai fost azi, zău. În viaţă nu-ţi poţi permite să fii 
slab. 

De atunci înainte, povestirea lui Jane, repetată zilnic cu mici 
variaţiuni, deveni ca un rol jucat pe o scenă. 

Cina şi teatrul promise lui Norman Gale se consumaseră la 
timpul potrivit. Fusese una din acele seri încântătoare în care 
orice cuvânt rostit părea să scoată în evidenţă simpatii şi 
gusturi comune. 

Le plăceau câinii şi nu puteau suferi pisicile. Nu înghiţeau 
stridiile şi preferau somonul afumat. Le plăcea Greta Garbo şi 
nu Katharine Hepburn. Nu suportau femeile grase şi admirau 
părul negru, natural. Le repugnau unghiile foarte roşii. Nu 
agreau vorbitul tare, restaurantele zgomotoase şi negrii. 
Preferau autobuzul metroului. 

Părea aproape o minune ca două persoane să aibă atâtea 
puncte de vedere şi gusturi comune. 

Într-o zi, la „Antoine”, deschizând poşeta, lui Jane îi căzu din 
ea o scrisoare de la Norman. În timp ce o ridica uşor 
îmbujorată, Gladys se năpusti cu întrebările. 

— Cine-i prietenul tău, dragă? 

— Nu ştiu la ce te referi, se apără, Jane, roşind şi mai tare. 

— Nu mai spune! Scrisoarea asta sigur nu-i de la unchiul 
mamei tale. Nu m-am născut ieri. Cine e, Jane? 


— E cineva... Un bărbat... pe care l-am cunoscut la Le Pinet. 
E stomatolog. 

— Dentist, repetă Gladys vizibil dezamăgită. Presupun că are 
dinţii foarte albi şi zâmbeşte tot timpul. 

Jane fu nevoită să recunoască adevărul spuselor prietenei 
sale. 

— Are faţa foarte bronzată şi ochi albaştri. 

— Oricine poate să aibă faţa bronzată, replică Gladys. Se 
obţine uşor mergând la plajă, sau cu o soluţie de bronzat de la 
farmacie. Bărbaţii frumoşi sunt uşor bronzaţi. Ochii albaştrii 
sună bine. Dar dentist! Vai, dacă vrea să te sărute, ai să ai 
impresia că o să-ţi spună „Gura puţin mai deschisă, te rog”. 

— Nu fi proastă, Gladys. 

— Nu te înfoia, draga mea. Văd că te-ai aprins rău. Da, 
domnule Henry tocmai veneam... Scârba de Henry. Se crede 
Dumnezeu Atotputernicul, aşa cum împarte ordine în dreapta 
şi-n stânga! 

Scrisoarea conţinea o invitaţie la cină pentru sâmbătă seara. 
Sâmbătă la prânz, după ce-şi primi leafa mărită, Jane se afla 
într-o dispoziţie excelentă. 

„Şi când te gândeşti că eram atât de îngrijorată în privinţa 
celor întâmplate în avion”, îşi spuse ea. „Totul s-a aranjat 
grozav... Viaţa e cu adevărat minunată”. 

Era atât de voioasă încât se decise să-şi permită să fie 
extravagantă luând masa la „Corner House” unde aveau şi 
muzică. 

Se aşeză la o masă de patru persoane, unde se aflau deja o 
femeie în etate şi un tânăr. Femeia tocmai îşi termina prânzul. 
Imediat, ceru nota de plată, ridică un morman de pachete şi 
plecă. 

Ca de obicei, Jane citea, în timp ce mânca. Întorcând pagina, 
îşi ridică privirea şi văzu că tânărul care stătea în faţa ei o 
privea foarte insistent şi, în acelaşi timp, îşi dădu seama că 
faţa lui era vag cunoscută. 

Tocmai când facea această descoperire, tânărul îi prinse 
privirea şi se înclină. 

— Scuză-mă, mademoiselle, nu mă recunoşti? 


Jane îl privi mai atent. Avea o faţă de puşti, atrăgătoare mai 
mult datorită extraordinarei sale mobilități decât a unei 
pretenţii de frumuseţe. 

— N-am fost prezentaţi, e drept, continuă tânărul, decât doar 
dacă numeşti o crimă prezentare, ca şi faptul de a fi depus 
amândoi mărturie la tribunal. 

— Fireşte, spuse Jane. Ce proastă sunt! Mă gândeam că te 
cunosc de undeva. Dumneata eşti... 

— Jean Dupont, spuse tânărul cu o plecăciune amuzantă, 
chiar fermecătoare. 

Prin mintea lui Jane trecu ca un fulger un proverb pe care 
Gladys i-l spusese cândva, fără prea multă delicateţe. 

„Dacă un tip umblă după tine, e sigur că altul ţi-e sortit. Se 
pare că e o lege a Naturii. Uneori, se-ntâmplă să fie al treilea 
sau al patrulea”. 

Jane dusese întotdeauna o viaţă austeră, muncise din greu şi 
nu avusese nici un prieten. Acum se părea că prietenii 
începeau să roiască în jurul ei. În privinţa asta, nu încăpea 
nici o îndoială, chipul lui Jean Dupont exprima mai mult 
decât un interes politicos. Era mulţumit că stătea în faţa lui 
Jane. Era nu numai mulţumit = ci încântat. 

Jane îşi spuse cu o notă uşoară de avertizare: „Totuşi, e 
francez. Va trebui să am grijă cu el, aşa se spune despre 
francezi”. 

— Deci, mai eşti încă în Anglia, rosti ea cu glas tare, dar 
blestemându-se în gând pentru stupiditatea remarcii. 

— Da. Tata a ţinut o conferinţă la Edinburgh şi am mai stat 
la nişte prieteni. Dar acum... Mâine... ne întoarcem în Franţa. 

— Înţeleg. 

— Poliţia n-a arestat încă pe nimeni? Întrebă Jean Dupont. 

— Nu, în ultimele ziare, n-a mai apărut nimic. Probabil au 
renunţat. 

Jean Dupont clătină din cap. 

— Nu, n-au renunţat. Lucrează în tăcere, din umbră. 

— Nu mai spune! Mi se face pielea de găină. 

— Da, nu e un sentiment plăcut să te ştii atât de strâns legat 
de o crimă... În preajma locului unde a fost comisă. lar eu am 


fost mai aproape ca dumneata. Am fost chiar foarte aproape. 
Nu-mi place să mă gândesc la asta... 

— Cine crezi ca a făcut-o? Întrebă Jane. De atunci mă tot 
întreb. 

Jean Dupont ridică din umeri. 

— Nu eu. Era prea urâtă! 

— Să înţeleg că mai degrabă ai omori o femeie frumoasă 
decât una urâtă? 

— Deloc. Dacă o femeie e frumoasă şi ţii la ea, iar ea se 
poartă urât cu tine, devii gelos... Nebun de gelozie. Îţi spui: 
„Doamne, am s-o omor. Va fi o satisfacţie”. 

— Şi e o satisfacţie? 

— Asta n-o ştiu, căci încă n-am încercat. Râse, apoi clătină 
din cap. Dar pe-o bătrână urâtă ca Giselle... Cine s-ar deranja 
s-o omoare? 

— E un punct de vedere, spuse Jane. Se încruntă. Oricum, 
pare destul de cumplit când te gândeşti că poate, odată, a fost 
tânără şi frumoasă. 

— Ştiu. Deveni brusc grav. Marea tragedie a vieţii e că 
femeile îmbătrânesc. 

— Se pare că te preocupă mult femeile şi înfăţişarea lor. 

— E normal. E cel mai interesant subiect posibil. Dumitale ţi 
se pare ciudat pentru că eşti englezoaică. Un englez se 
gândeşte, în primul rând, la munca lui — slujbă, îi spuse el — 
apoi la sport, şi la urmă — mult mai la urmă - la soţia sa. Da, 
da, chiar aşa e. Vai, imaginează-ţi, într-un mic hotel din Siria, 
stătea un englez a cărui soţie s-a îmbolnăvit. El trebuia să fie 
undeva în Irak, la o anumită dată. Eh bien, dacă poţi să crezi, 
şi-a lăsat nevasta aşa cum era şi a plecat să fie la timp „la 
datorie”. Şi amândoi, atât el cât şi soţia lui, au considerat asta 
foarte firesc; au denumit gestul nobil, lipsit de egoism. Însă 
doctorul, care nu era englez, a zis că e barbar. Soţia, o făptură 
umană -— asta ar fi trebuit să fie primul loc; să-ţi faci munca 
constituie ceva mult mai puţin important. 

— Nu ştiu, spuse Jane. Presupun că munca ar trebui să fie pe 
primul loc. 

— Dar de ce? Vezi, şi dumneata gândeşti la fel. Muncind, 


câştigi bani, dar îngrijind o femeie, îi cheltui, aşa că asta din 
urmă e un ideal cu mult mai nobil ca primul. 

Jane râse. 

— Ei bine, cred că aş prefera să fiu considerată de un bărbat 
ca un lux şi o plăcere ca o „primă datorie”. Mi-ar plăcea să 
ştiu că, pentru un bărbat, e o încântare să aibă grijă de mine şi 
că nu o face doar pentru că e de datoria lui să-mi poarte de 
grijă. 

— Nu cred că asta s-ar putea întâmpla cu dumneata, 
mademoiselle. 

În faţa nuanţei aprige din glasul tânărului, Jane roşi uşor. El 
continuă repede: 

— Am mai venit doar o dată în Anglia. Pentru mine a fost 
ceva interesant, în ziua anchetei, să pot studia trei femei 
tinere şi încântătoare, atât de diferite una de alta. 

— Ce-ai gândit despre noi? Întrebă Jane amuzată. 

— Acea lady Horbury... Bah, cunosc bine genul. E foarte... 
Exotică şi foarte, foarte costisitoare. O vezi la masa de 
bacara... Faţa dulce... Expresia încrâncenată şi ştii bine cum 
va arăta peste, să spunem, cinsprezece ani. Ea trăieşte pentru 
senzaţii. Pentru jocul de noroc, poate pentru droguri... Au 
fond, e neinteresantă! 

— Şi domnişoara Kerr? 

— Ah, ea e foarte, foarte englezoaică. E genul căruia orice 
patron de magazin de pe Riviera i-ar da pe credit, or patronii 
ăştia ştiu să discearnă. Hainele ei au o croială foarte bună, 
deşi cam bărbătească. Păşeşte de parcă ar fi stăpâna lumii. Nu, 
nu e încrezută — e doar englezoaică. Ştie din care regiune a 
Angliei vine fiecare. E adevărat. Am auzit în Egipt pe una ca 
ea: „Ce? Cutare e aici. Cutare din Yorkshire? Oh, cutărică din 
Shropshire!”. 

Avea o mimică extrem de expresivă. Jane râse felul în care 
imită tonul cucoanelor. 

— Iar acum - eu, spuse ea. 

— Iar acum, dumneata. Mi-am spus: „Ce drăguţ ar fi să ne 
reîntâlnim într-o zi”. Şi iată-ne stând faţă-n faţă. Uneori, zeii 
aranjează foarte bine lucrurile. 


Jane spuse: 


— Eşti arheolog, nu-i aşa? Faci săpături şi scoţi la suprafaţă 
tot felul de lucruri? 

Jean Dupont îi povesti despre munca sa, iar ea asculta 
atentă. În cele din urmă, Jane oftă uşor. 

— Ai văzut atâtea ţări, ai cunoscut atât de multe! Sună atât 
de fascinant! Iar eu n-am fost nicăieri şi n-am văzut nimic. 

— i-ar plăcea să mergi peste hotare... Să vezi ţinuturi 
sălbatice? Ţine cont, n-ai să poţi fii în permanenţă coafată. 

— Părul meu e ondulat de la natură, spuse Jane râzând. 

Se uită la ceas şi chemă grăbită chelnăriţa cu nota de plată. 

Puțin încurcat, Jean Dupont spuse: 

— Mademoiselle, mă întreb dacă-mi permiţi... Cum ţi-am 
spus mai înainte, mâine mă întorc în Franţa... Vrei să iei masa 
cu mine diseară? 

— Regret, nu pot. lau masa cu cineva. 

— Ah! Îmi pare rău, îmi pare tare rău. Te reîntorci curând la 
Paris? 

— Nu cred. 

— Nici eu nu ştiu dacă mai vin în Anglia! Nu e trist? 

Rămase ţinându-i o clipă mâinile lui Jane în ale sale. 

— Sper din tot sufletul să te revăd, spuse el şi cuvintele 
sunară ca o promisiune. 

Capitolul XIV. 

La Muswell Hill. 

Cam la ora la care Jane ieşea de la „Antoine's”, Norman Gale 
rostea profesional: 

Mâna sa expertă mânia freza. 

— Gata, s-a terminat. Domnişoară Ross? 

Domnişoara Ross veni imediat lângă el, întinzându-i lamela 
de sticlă cu pasta albă. 

Norman Gale obtură caria şi spuse: 

— Să văd, puteţi veni marţea viitoare pentru ceilalţi? 

Pacienta, clătinându-şi gura cu vigoare, izbucni într-un 
torent de explicaţii. Avea să fie plecată... Ce rău îi părea... Că 
trebuia să amâne programarea. Da, îl va anunţa când se va 
întoarce. 


Şi ieşi în trombă din încăpere. 

— Ei bine, gata pentru azi, zise Norman. 

Domnişoara Ross spuse: 

— A sunat lady Higginson şi a spus că trebuie să renunţe la 
programarea de săptămâna viitoare. Nu-şi face alta. Oh, nici 
colonelul Blunt nu poate veni joi. 

Chipul lui Norman Gale se înăspri. 

În fiecare zi era la fel. Lumea suna, contramanda 
programările. Tot felul de scuze - plecaţi din oraş... În 
străinătate... Răciţi. Ocupaţi. 

Nu contau motivele pe care le invocau, adevăratul motiv îl 
zărise în ochii ultimei sale paciente, când întinsese mâna spre 
freză — o panică bruscă... 

Ar fi putut scrie pe hârtie gândurile pacientei. 

„Oh, dragă, fireşte că era în avion, când a fost ucisă femeia 
aia... Mă întreb... Doar ai auzit de oameni, care îşi ies, pe 
neaşteptate, din minţi şi comit crime fără sens. Chiar că nu 
mai eşti sigur. Tipul poate să fie maniac. Arată ca toţi 
oamenii, dar... Cred că întotdeauna am simţit că are o privire 
cam ciudată... , 

— Ei bine, se pare că vom avea o săptămână lejeră, 
domnişoară Ross. 

— Da, au căzut o gramadă de programări. În sfârşit, vă 
puteţi odihni. La începutul verii aţi tras din greu. 

— Nu pare să mai trag din greu şi toamna asta, nu-i aşa? 

Domnişoara Ross nu răspunse. O salvă telefonul. leşi să 
răspundă. 

Norman aruncă câteva instrumente în sterilizator, gândind 
intens. 

„Să văd cum stau, fără ocolişuri. Afacerea asta m-a cam 
terminat din punct de vedere profesional. Ciudat, pe Jane a 
ajutat-o. Lumea se duce buluc la ea, să caşte gura. Când te 
gândeşti, tocmai asta-i ciudat — ar trebui să caşte gura la mine, 
dar nu le place! Scaunul dentistului îţi provoacă un sentiment 
neplăcut... Iar dacă dentistul mai poate fi şi cuprins de 
amoc... 

Ce lucru ciudat e crima! Crezi că a fost o chestie simplă... Şi 


nu e! Atrage după sine o grămadă de lucruri stranii la care nu 
te-ai fi gândit... Să revenim la fapte. Ca dentist se pare că-s 
terminat... Mă întreb ce s-ar întâmpla dacă ar aresta-o pe lady 
Horbury? S-ar întoarce în galop pacienţii la mine? Greu de 
spus. Odată răul instalat... Ei bine, ce mai contează? Puțin îmi 
pasă. Ba îmi pasă, din cauza lui Jane... Jane e adorabilă. O 
vreau. Şi n-o pot avea... Încă... Ce pacoste a dracului!” 

Zâmbi. „Presimt că totul va fi bine... Ea ţine la mine... Va 
aştepta... La dracu, am să mă duc în Canada... Da, asta e... şi 
voi face bani acolo”. 

Râse în sinea lui. 

Domnişoara Ross se întoarse în cameră. 

— Era doamna Lorrie. Îi pare rău... 

— Dar trebuie să plece în Timbuctu, termină Norman. Vive 
les rats! Ar fi mai bine să-ţi cauţi alt post, domnişoară Ross. Se 
pare că asta e o corabie care se scufundă. 

— Oh, domnule Gale, nu m-aş gândi să vă părăsesc... 

— Bună fată. Oricum, nu eşti şobolan. Dar am vorbit serios. 
Dacă nu se întâmplă ceva care să limpezească lucrurile, sunt 
terminat. 

— Trebuie întreprins ceva în privinţa asta! Spuse cu energie 
domnişoara Ross. Poliţia e o ruşine! Nu face nimic. 

Norman râse: 

— Eu cred că face, nici o grijă. 

— Cineva trebuie să se implice. 

— Perfect adevărat. Şi eu m-am gândit să încerc ceva... Deşi 
nu prea ştiu ce... 

— Oh, domnule Gale, v-aş ajuta şi eu. Sunteţi atât de 
deştept! „Pentru fata asta sunt un erou, gândi Norman Gale. 
Ar vrea să mă ajute în munca mea de copoi; dar eu am alt 
partener în vedere”. 

În seara aceleeaşi zile, cină cu Jane. Se prefăcu a fi bine 
dispus, dar Jane era prea isteaţă ca să se lase înşelată. Observă 
clipele lui bruşte de plutire, uşoară încruntare a sprâncenelor, 
dunga amară a gurii. În cele din urmă spuse: 

— Lucrurile merg rău, Norman? 

El îi aruncă o privire iute, apoi se uită în altă parte. 


— Ei bine, nu nemaipomenit. E un sezon slab. 

— Nu face pe prostul! Spuse tăios Jane. 

— Jane! 

— Cum ai auzit. Crezi că nu văd că eşti îngrijorat din cale- 
afară? 

— Nu sunt îngrijorat. Sunt doar supărat. 

— Vrei să spui că lumea se fereşte... 

— Să-şi trateze dentiţia la un posibil ucigaş? Da. 

— Ce nedreptate! 

— O fi. Dar, sincer vorbind, Jane, sunt un dentist bun. Şi nu 
comit crime. 

— Asta-i răutate. Cineva trebuie să facă ceva. 

— Acelaşi lucru mi l-a spus azi-dimineaţă asistenta mea, 
domnişoara Ross. 

— Cum arată? 

— Domnişoara Ross? 

— Da. 

— Oh, nu ştiu. Masivă... Osoasă... Un nas ca un căluţ de 
lemn... Cumplit de competentă. 

— Sună drăguţ. 

Norman o luă ca pe un compliment adus diplomaţiei sale. 
Domnişoara Ross nu era chiar atât de osoasă precum o 
descrisese, avea un cap foarte drăguţ, cu părul roşu, dar gândi 
că nu era deloc indicat să-i spună asta lui Jane, şi nu se înşela. 

— Aş vrea să fac ceva. Dacă aş fi un tip dintr-o carte, aş găsi 
un indiciu, sau aş urmări pe cineva. 

Jane îl trase brusc de mânecă. 

— Uite-l acolo pe domnul Clancy... Ştii, autorul... Stă singur 
lângă perete. L-am putea urmări pe el. 

— Dar o fi ţinta bună? 

— Nu contează ţinta. Presimt că ar putea fi important. 
Spuneai că vrei să urmăreşti pe cineva şi iată că ai pe cine 
urmări. Nu se ştie niciodată. S-ar putea să descoperim ceva. 

Entuziasmul lui Jane era contagios. Norman aprobă imediat 
planul. 

— Cum spui, nu se ştie niciodată, recunoscu el. Cam în ce 
fază e cu cina? Nu pot să-l văd cum trebuie fără să întorc 


capul şi n-aş vrea să mă holbez la el. 

— E cam ca noi, răspunse Jane. Mai bine ne-am grăbi un pic 
şi pe urmă să cerem nota de plată ca să fim gata să plecăm o 
dată cu el. 

Adoptară acest plan. Când, în cele din urmă, domnul Clancy 
se ridică şi ieşi în Dean Street, Norman şi Jane erau pe urmele 
lui, cât se putea de aproape. 

— În cazul în care ia un taxi, explică Jane. 

Dar domnul Clancy nu luă un taxi. Ducând pe braţ un 
pardesiu pe care, din când în când, îl lăsa să atârne pe 
pământ, ţopăia agale pe străzile Londrei. Înaintarea lui era 
oarecum haotică. Uneori o lua înainte în pas vioi, alteori 
încetinea până aproape se oprea. O dată, chiar în momentul în 
care se pregătea să traverseze o stradă, se opri cu adevărat şi 
rămase aşa, cu un picior în aer pe trecerea pentru pietoni, 
exact ca într-un film dat cu încetinitorul. 

Şi direcţia îi era haotică. O dată, se întoarse, de atâtea ori, în 
unghi drept că traversă, de două ori, aceeaşi stradă. 

Jane se însufleţi. 

— Vezi? Îi e teamă să nu fie urmărit. Încearcă să ne scoată 
din scenă. 

— Crezi? 

— Fireşte. Altfel n-ar merge în cerc. 

— Oh! 

Dădură un colţ cam prea repede şi aproape să se ciocnească 
de vânatul lor. Stătea în loc uitându-se la o măcelărie. 
Pravălia respectivă era închisă, dar se părea că atenţia 
domnului Clancy fusese atrasă de ceva de la primul etaj. Spuse 
cu glas tare: 

— Perfect. Chiar aste e. Ce noroc! 

Scoase un carneţel şi scrise cu mare atenţie ceva. Apoi o luă 
din loc, în pas alert, fredonând un cântecel. 

Acum se îndrepta hotărât spre Bloomsbury. La răstimpuri, 
când întorcea capul, cei doi puteau să vadă că buzele i se 
mişcau. 

— E ceva la mijloc, spuse Jane. E scrântit rău. Nu-şi dă 
seama că vorbeşte de unul singur. 


În timp ce aştepta să traverseze lângă un semafor, Norman şi 
Jane veniră mai aproape. 

Era adevărat; domnul Clancy vorbea singur. Chipul său era 
alb şi pătat. Norman şi Jane prinseră câteva vorbe mormăite: 

— De ce nu vorbeşte? De ce? Trebuie să aibă vreun motiv... 

Semaforul indică verde. În timp ce ajunseră pe trotuarul 
celălalt, domnul Clancy spuse: 

— Acum ştiu. Fireşte. De asta trebuie redusă la tăcere! 

Jane îl pişcă cu putere pe Norman. 

Domnul Clancy înainta acum cu pas mare. Pardesiul mătura 
în voie trotuarul. Omuleţul înainta voiniceşte, aparent 
neştiind că e urmărit. 

În final, cu bruscheţe derutantă, se opri în faţa unei case, 
descuie uşa cu o cheie şi intră. 

Norman şi Jane se uitară unul la altul. 

— E casa lui, spuse Norman. Cardington Square 47. Asta e 
adresa pe care a spus-o la anchetă. 

— Ei bine, poate va ieşi din nou mai târziu. Şi, oricum, am 
auzit ceva. Cineva — o femeie — o să fie redusă la tăcere, iar 
altă femeie nu va vorbi. Oh, dragă, sună exact ca în romanele 
polițiste. 

Din întuneric se auzi un glas. 

— Bună seara. 

Stăpânul glasului înaintă. În lumina felinarului, apăru o 
mustață magnifică. 

— Eh bien, spuse Hercule Poirot, e o seară frumoasă pentru 
o urmărire, nu-i aşa? 

Capitolul XV. 

În Bloomsbury. 

Primul care îşi reveni dintre cei doi tineri uluiţi fu Norman 
Gale. 

— Desigur, e monsieur... Monsieur Poirot. Încă încercaţi să 
vă spălaţi reputaţia, monsieur Poirot? 

— Ah, îţi aminteşti mica noastră discuţie? Şi e sărmanul 
domn Clancy, cel pe care îl suspectaţi? 

— Şi dumneavoastră la fel, spuse Jane, altfel n-aţi fi aici. 

El o privi o clipă gânditor. 


— Ai cugetat vreodată asupra unei crime, mademoiselle? Te- 
ai gândit la ea cu detaşare... cu sânge rece şi fără pasiune? 

— Nu cred că m-am gândit la aşa ceva până în ultimul timp. 

Hercule Poirot dădu din cap. 

— Da, acum te gândeşti la ea pentru că te-a afectat direct. 
Dar eu am de-a face cu crima de foarte mulţi ani. Am felul 
meu de a considera lucrurile. Care credeţi că e faptul cel mai 
important de care ţii seama când încerci să rezolvi o crimă? 

— Găsirea criminalului, răspunse Jane. 

Norman Gale spuse: 

— Dreptatea. 

Poirot clătină din cap. 

— Există elemente mai importante decât descoperirea 
criminalului. Şi justiţia e o vorbă frumoasă, dar uneori e greu 
de spus precis ce se înţelege prin ea. După părerea mea, cel 
mai important e să-l absolvi pe cel nevinovat. 

— Oh, natural, spuse Jane. Asta se înţelege de la sine. Dacă 
cineva e acuzat pe nedrept... 

— Nici măcar asta. Poate să nu existe nici o acuzaţie. Dar 
până când o persoană nu se dovedeşte vinovată fără putinţă 
de tăgadă, toate celelalte persoane asociate crimei au de 
suferit. 

Norman Gale rosti cu putere: 

— Cât e de adevărat! 

Jane spuse: 

— Asta o ştim! 

Poirot se uită de la unul la altul. 

— Înţeleg. Aţi descoperit-o deja pe pielea voastră. 

Deveni brusc alert. 

— Am nişte afaceri de care mă ocup. Din moment ce 
urmărisem acelaşi scop, hai să conlucrăm toţi trei. Tocmai 
aveam de gând să-i fac o vizită originalului nostru prieten, 
domnul Clancy. Aş propune ca mademoiselle să mă 
însoţească... În rolul de secretară a mea. Uite, un carnet şi un 
creion ca să le ai la îndemână, să stenografiezi. 

— Nu ştiu să stenografiez, şopti Jane. 

— Fireşte că nu, dar eşti inteligentă... Poţi să faci nişte 


semne în carnet, nu-i aşa? Bun. Cât despre domnul Gale, aş 
propune să ne întâlnim, peste o oră, să spunem. E bine la 
„Monseigneur's”? Bon! Atunci vom compara însemnările. 

Şi cu asta înaintă spre sonerie şi apăsă pe buton. Uşor 
zăpăcită, Jane îl urmă strângând carnetul la piept. 

Gale deschise gura să protesteze, apoi păru să se gândească 
mai bine. 

— Perfect, spuse el. Peste o oră, la „Monseigneurs's”. Uşa le 
fu deschisă de o femeie îmbrăcată toată în negru, cu un aspect 
destul de inabordabil. Poirot întrebă: 

— Domnul Clancy? 

Femeia se trase într-o parte, aşa că Poirot şi Jane intrară. 

— Numele domnului? Întrebă ea. 

— Hercule Poirot. 

Severa femeie îi conduse într-o cameră de la primul etaj. 

— Domnul Air Kule Prott, anunţă ea. 

Poirot înţelese pe dată adevărul spuselor domnului Clancy la 
Croydon, când declarase că nu era un om ordonat. Camera 
mare, care, pe-o parte, în lungime, avea trei ferestre, iar pe 
peretele opus rafturi şi etajere pline cu cărţi, era în stare de 
haos. Peste tot zăceau împrăştiate hârtii, cartoane, banane, 
sticle de bere, cărţi deschise, pernuţe de sofa, un trombon, 
porţelanuri diverse, gravuri şi un uimitor sortiment de stilouri. 

În mijlocul acestei harababuri, domnul Clancy se lupta cu un 
aparat de filmat şi cu un rolfilm. 

— Vai de mine, rosti domnul Clancy dând cu ochii de 
vizitatori. Puse jos aparatul de fotografiat, iar rolfilmul căzu şi 
se desfăşură. Veni spre ei cu mâna întinsă. Sunt încântat să vă 
văd. 

— Sper că vă amintiţi de mine? Rosti Poirot. Aceasta e 
secretara mea, domnişoara Grey. 

— Încântat, domnişoară Grey. Şi scutură mâna, apoi se 
întoarse spre Poirot. Da, fireşte că-mi amintesc de 
dumneavoastră... Cel puţin... Staţi, de unde anume? De la 
„Skull & Crossbones Club”? 

— Am fost tovarăşi de călătorie într-un avion de la Paris, 
într-o împrejurare nefericită. 


— Vai, desigur. La fel şi domnişoara Grey! Numai că nu mi- 
am dat seama că era secretara dumneavoastră. De fapt, aveam 
impresia că lucra într-un salon de cosmetică... Ceva în genul 
ăsta. 

Jane se uită neliniştită la Poirot. 

Acesta păru stăpân pe situaţie. 

— Foarte corect, spuse el. Domnişoara Grey, ca o secretară 
eficientă ce este, trebuie din când în când să efectueze o 
anumită muncă de natură temporară... Înţelegeţi? 

— Desigur, răspunse domnul Clancy. Uitasem. 
Dumneavoastră sunteţi detectiv... Detectiv adevărat. Nu 
Scotland Yard. Faceţi investigaţii particulare. Luaţi loc, vă rog, 
domnişoară Grey. Nu, nu acolo; cred că pe scaunul ăla e suc 
de portocale. Dacă schimb hârtia asta... Oh, vai de mine, am 
răsturnat tot. Nu contează. Dumneavoastră staţi aici, monsieur 
Poirot... E corect, nu?... Poirot? Speteaza nu e chiar ruptă. 
Doar scârţâie puţin când te laşi pe ea. Poate cel mai bine e să 
nu te laşi prea greu. Da, detectiv particular ca Wilbraham Rice 
al meu. Lumea s-a ataşat mult de Wilbraham Rice. Tipul îşi 
roade unghiile şi mănâncă o grămadă de banane. Nu ştiu de 
ce l-am făcut să-şi roadă unghiile... E destul de dezgustător... 
Dar, asta e. Şi-a ros unghiile de la început, iar acum trebuie s- 
o facă în toate cărţile. E atât de monoton. Bananele nu-s prea 
rele; te şi poţi amuza puţin pe seama lor... Criminalii 
alunecând pe-o coajă de banană. Eu însumi mănânc banane... 
Asta m-a inspirat să scriu despre ele. Dar nu-mi rod unghiile. 
Vreţi puţină bere? 

— Mulţumesc, nu. 

Domnul Clancy oftă, se aşeză şi se uită la Poirot. 

— Cred că pot ghici de ce aţi venit aici... Omorârea lui 
Giselle. M-am tot gândit la cazul ăsta. Puteţi spune ce vreţi, 
dar e uimitor... Săgeţi otrăvite şi un tub de suflat în avion! 
Ideea asta am folosit-o eu însumi, atât într-un roman, cât şi 
într-o povestire. Fireşte că a fost o întâmplare şocantă, dar 
trebuie să vă mărturisesc, monsieur Poirot, că m-am 
cutremurat, pur şi simplu m-am cutremurat. 

— Văd foarte bine că, în această crimă, puteaţi fi consultat 


din punct de vedere profesional, domnule Clancy. 

Domnul Clancy se înclină. 

— Exact. Toţi inclusiv poliţia, ar fi trebuit să înțeleagă asta. 
Dar din contră. Nu m-am ales decât cu bănuieli, atât din 
partea inspectorului, cât şi la anchetă. Mi-am divulgat ideile 
ca să ajut justiţia şi n-am obţinut în loc decât bănuielile unor 
capete pătrate! 

— În tot cazul, nu pare să vă fi afectat foarte tare, spuse 
zâmbind Poirot. 

— Ah! Dar, vedeţi dumneavoastră, am metodele mele, 
Watson. Scuzaţi-mă că v-am numit Watson. N-am avut 
intenţia să vă jignesc. Interesant, cum tehnica cu un prieten 
prost a ţinut. Personal, cred că poveştile cu Sherlock Holmes 
sunt depăşite. Argunetele înşelătoare... Toate erorile din 
povestirile alea... Dar, ce spuneam? 

— Spuneaţi că aveţi metodele dumneavoastră. 

— Ah, da. Îl pun pe inspectorul ăsta... Cum îl cheamă, 
Japp?... Da, îl pun în viitoarea mea carte. O să vedeţi ce face 
Wilbraham Rice cu el. 

— Printre banane, cum s-ar spune. 

— Printre banane... Asta-i foarte bună, chicoti domnul 
Clancy. 

— Ca scriitor aveţi un mare avantaj, monsieur, spuse Poirot. 
Vă puteţi descărca prin scris. Arma dumneavoastră împotriva 
duşmanilor e scrisul. 

Domnul Clancy se legănă uşor în scaun. 

— Ştiţi, încep să cred că crima asta o să fie un adevărat 
noroc pentru mine! Am să scriu totul, exact aşa cum s-a 
întâmplat... Doar ca ficţiune, fireşte, şi am să-l intitulez 
„Misterul din avion”. Am să creionez perfect portretele tuturor 
pasagerilor. Ar trebui să se vândă ca pâinea caldă - măcar să-l 
termin la timp. 

— Nu veţi fi învinuit de calomnie, sau aşa ceva? Întrebă 
Jane. 

Domnul Clancy întoarse spre ea o față zâmbitoare. 

— Nu, nu, draga mea doamnă. Dacă l-aş face pe unul din 
pasageri criminal, atunci, desigur, aş fi pasibil să plătesc 


daune. Dar punctul forte al întregii afaceri — o cu totul 
neaşteptată soluţionare e dezvăluită în ultimul capitol. 

Poirot se aplecă repede. 

— Şi care e acea soluţionare? 

Domnul Clancy chicoti din nou. 

— Ingenioasă, spuse el. Ingenioasă şi senzaţională. Deghizată 
în pilot, o fată urcă în avion la Le Bourget şi reuşeşte să se 
strecoare cu succes sub scaunul lui madame Giselle. Are la ea 
un tub cu cel mai nou gaz. Îi dă drumul... Toată lumea e 
inconştientă preţ de trei minute... Ea iese din ascunzătoare... 
Trage săgeata otrăvită, apoi se paraşutează pe uşa din spate. 

Atât Jane cât şi Poirot căscară ochii. 

Jane întrebă: 

— De ce n-a căzut şi ea în nesimţire, ca toţi ceilalţi? 

— Mască, răspunse domnul Clancy. 

— Şi coboară în Canalul Mânecii? 

— Nu e nevoie să fie Canalul... Am să fac să fie pe coasta 
franceză. 

— Şi, oricum, nimeni n-ar putea să se ascundă sub un scaun; 
n-ar avea loc. 

— În avionul meu va fi loc, spuse cu fermitate domnul 
Clancy. 

— Epatant! Exclamă Poirot. Şi motivul doamnei? 

— Încă nu m-am decis, rosti gânditor domnul Clancy. 
Probabil, Giselle la ruinat pe iubitul fetei, care s-a sinucis. 

— Şi cum a făcut ea rost de otravă? 

— Asta-i cu adevărat partea cea mai inteligentă. Fata e 
îmblânzitoare de şerpi. Şi-a extras marfa din pitonul preferat. 

— Mon Dieu! Nu credeţi că e, poate, doar puţin cam prea 
senzaţional? 

— Nu pot scrie nimic prea senzaţional. Mai ales când ai de-a 
face cu săgețile otrăvite ale indienilor sud-americani. Ştiu că a 
fost venin de şarpe; dar principiul e acelaşi. În definitiv, nu 
vreţi ca un roman poliţist să fie ca viaţa însăşi. Uitaţi-vă la 
chestiile din ziare... Plictisitoare ca apa din şanţ. 

— Ei, hai, monsieur vreţi să spuneţi că afacerea asta a 
noastră e plicticoasă ca apa din şanţ? 


— Nu, recunoscu domnul Clancy. Câteodată nu-mi vine să 
cred că s-a întâmplat cu adevărat. 

Poirot îşi trase mai aproape scaunul de cel al gazdei sale şi îi 
deveni confidenţial. 

— Domnule Clancy, sunteţi un om cu cap şi imaginaţie. Cum 
spuneaţi, poliţia v-a tratat cu bănuieli. N-a luat în seamă 
sfaturile dumneavoastră. Dar eu, Hercule Poirot, doresc să vă 
consult. 

Domnul Clancy se înroşi de plăcere. 

— Foarte drăguţ din partea dumneavoastră. 

Era îmbujorat şi mulţumit. 

— Aţi studiat criminalistica. Ideile dumneavoastră vor fi 
valoroase. M-ar interesa mult să ştiu cine, după părerea 
dumneavoastră, a comis crima? 

— Ei bine... Domnul Clancy ezită, apucă mecanic o banană 
şi începu s-o mănânce. Apoi, însufleţirea de pe chip îi pieri şi 
clătină din cap. Vedeţi, monsieur Poirot, ăsta-i cu totul alt 
lucru. Când scrii, îţi alegi cum vrei personajul; dar, în viaţa 
adevărată, e o persoană reală. Nu poţi controla faptele. Mă 
tem că n-aş fi deloc bun ca detectiv. 

Clătină cu tristeţe din cap şi aruncă coaja bananei în cămin. 

— Totuşi, n-ar fi amuzant să analizăm cazul împreună? 
Sugeră Poirot. 

— Oh, asta da. 

— Pentru început, presupunând că ar trebui să faceţi o 
alegere imparţială, la cine v-aţi opri? 

— Ei bine, cred că la unul din francezi. 

— De ce? 

— Păi, femeia era franţuzoiacă. Oricum, pare mai probabil. 
Şi stăteau pe partea opusă, nu departe de ea. Dar zău că nu 
ştiu. 

— Depinde foarte mult de motiv, spuse gânditor Poirot. 

— Desigur... Desigur, presupun că aţi trecut în revistă toate 
motivele foarte ştiinţific. 

— Metodele mele sunt demodate. Eu urmăresc vechea zicală: 
vezi cine profită de pe urma crimei. 

— Asta-i foarte bine, spuse domnul Clancy. Dar găsesc că, 


într-un caz ca acesta, e puţin mai greu. Am auzit că există o 
fiică ce o moşteneşte. Dar, din câte ştim, o mulţime din cei de 
la bord puteau beneficia de pe urma morţii ei... Adică dacă îi 
datorau bani şi nu mai trebuie să-i dea înapoi. 

— Adevărat, spuse Poirot. Şi mă mai gândesc la o soluţie. Să 
presupunem că madame Giselle ştia ceva — despre o tentativă 
de crimă, să zicem? 

— Cu care îl avea la mână pe unul dintre pasageri. 

— Tentativă de crimă? De ce tentativă de crimă? Ce sugestie 
ciudată! 

— Ah! Dar nu ajută la nimic să te gândeşti. Trebuie să ştii. 

— Aveţi dreptate. O observaţie foarte justă. Apoi adăugă: Vă 
rog să mă scuzaţi, dar tubul acela pe care l-aţi cumparat... 

— Lua-l-ar dracu de tub, spuse domnul Clancy. Îmi doresc să 
nu fi pomenit niciodată de el. 

— Aţi spus că l-aţi cumpărat dintr-un magazin de pe Charing 
Cross Road? Vă amintiţi, cumva, cum se numea magazinul? 

— Putea fi „Absolom's” sau „Mitchell & Smith”. Nu ştiu. Dar 
i-am spus deja toate astea împuţitului ăla de inspector. Până 
acum trebuie să fi verificat. 

— Dar eu vă întreb din cu totul alt motiv. Vreau şi eu să-mi 
procur un lucru ca ăsta şi să fac o mică experienţă. 

— Înţeleg. Totuşi, nu ştiu dacă o să găsiţi. Nu ţin seturi. 

— Oricum, pot să încerc. Domnişoară Grey, eşti drăguță să 
scrii cele două nume? 

Jane deschise carnetul şi înşirui rapid o serie de (spera ea) 
semne cu aspect profesional. Apoi, pentru mai multă 
siguranţă, pe spatele foii trecu numele întregi, pentru cazul în 
care i le cerea Poirot. 

— Am abuzat prea mult de timpul dumneavoastră, spuse 
Poirot. Mii de mulţumiri pentru amabilitatea dumnevoastră şi 
scuze pentru deranj. 

— Nici un deranj, nici un deranj. Îmi pare rău că n-aţi luat o 
banană. 

— Sunteţi mult prea amabil. 

— Deloc. De fapt, în seara asta, mă simt destul de fericit. 
Ajunsesem într-un impas cu povestirea pe care o scriu, nu 


găseam un nume potrivit pentru criminal. Vroiam un nume cu 
o anumită savoare. Ei bine, doar printr-un noroc, tocmai l-am 
găsit deasupra unei măcelării. Pargiter. Exact cel pe care îl 
căutam. Are o notă de originalitate. Iar după cinci minute, am 
mai găsit ceva. Întotdeauna în cărţi e aceeaşi chichiţă — de ce 
nu vor fetele să vorbească? Tânărul încearcă s-o facă să 
vorbească, iar ea spune că are gura sigilată. Niciodată nu 
există un motiv real, fireşte, dar trebuie să te gândeşti la ceva 
care să nu fie cu desăvârşire. Din nefericire, de fiecare dată, 
eşti nevoit să găseşti altundeva! 

Îi zâmbi blând lui Jane. 

— Necazuri de autor! 

Trecu pe lângă ea spre un raft cu cărţi. 

— Trebuie să-mi permiteţi să vă dau ceva. 

Se întoarse cu o carte în mână. 

— Indiciul petalei roşii”. Cred că am menţionat la anchetă că 
această carte a mea tratează despre otrăvuri şi săgeți 
băştinaşe. 

— Mii de mulţumiri. Sunteţi prea amabil. 

— Deloc. Se adresă brusc lui Jane: Văd că nu folosiţi 
sistemul de stenografiere Pitman. 

Jane se înroşi ca para. Poirot îi sări în ajutor. 

— Domnişoara Grey e foarte la zi. Foloseşte cel mai recent 
sistem, unul invetat de un cehoslovac. 

— Nu mai spuneţi! Ce loc uimitor trebuie să fie 
Cehoslovacia. Totul pare să provină de acolo — pantofi, sticlă, 
mănuşi, şi acum un sistem de stenografiere. Foarte uimitor. 

Dădu mâna cu amândoi. 

— Aş fi vrut să vă pot fi de mult folos. 

Îl lăsară în camera dezordonată zâmbind visător în urma lor. 

Capitolul XVI. 

Plan de bătaie. 

De la locuinţa Domnului Clancy luară un taxi până la 
„Monseigner”, unde îl găsi pe Norman Gale aşteptându-i. 

Poirot comandă nişte consommé şi pui chaudfroid. 

— Ei bine? Cum a mers? Întrebă Norman Gale. 

— Domnişoara Grey s-a dovedit o super-secretară. 


— Nu cred că m-am descurcat prea bine, s-a uitat în carnetul 
meu, când a trecut pe lângă ruine. Cred că e un foarte bun 
observator. 

— Ah, ai remarcat asta? Bunul nostru domn Clancy nu e 
chiar atât de distrat cum îţi închipui. 

— Chiar vă trebuie acele adrese? Întrebă Jane. 

— Cred că ar putea fi folositoare... Da. 

— Dar dacă poliţia... 

— Ah, poliţia! Eu n-aş pune aceleaşi întrebări pe care le-a 
pus poliţia. De fapt, mă îndoiesc că poliţia a pus vreo 
întrebare. Înţelegi, ei ştiu că tubul găsit în avion a fost 
cumpărat, la Paris, de un american. 

— La Paris? Un american? Dar în avion nu era nici un 
american. 

Poirot îi zâmbi blând. 

— Precis. Avem acum şi un american, doar ca să complice 
lucrurile. Voila tout. 

— Dar a fost cumpărat de un bărbat? Întrebă Norman. 

Poirot îl privi cu o expresie destul de ciudată. 

— Da, a fost cumpărat de un bărbat. 

Norman păru încurcat. 

— Oricum, n-a fost domnul Clancy, spuse Jane. El avea deja 
un tub de suflat. Aşa că n-avea de ce să-şi cumpere altul. 

Poirot dădu din cap. 

— Iată cum trebuie procedat. Să suspectezi pe fiecare pe 
rând şi apoi să-l tai, sau s-o tai, de pe listă. 

— Câţi aţi tăiat până acum de pe listă? Întrebă Jane. 

— Nu atâţi cat aţi putea crede, mademoiselle. Depinde de 
motiv, mă-nţelegi. 

— A fost?... Norman Gale se opri şi apoi adăugă, scuzându- 
se: Nu vreau să mă amestec în secrete oficiale, dar nu există 
nici un document referitor la afacerile acelei femei? 

Poirot scutură din cap. 

— Toate documentele au fost arse. 

— Ce ghinion. 

— Evidemment! Dar se pare că madame Giselle combina 
puţin şantajul cu cămătăria, iar asta deschide o perspectivă 


mai largă. 

Să presupunem, de exemplu, că madame Giselle avea 
cunoştinţă de o infracţiune de natură criminală... Să spunem, 
o tentativă de crimă a cuiva. 

— Există vreun motiv pentru a presupune un astfel de lucru? 

— Vai, da, răspunse încetişor Poirot. Există... Una din 
puţinele probe pe care le avem în cazul ăsta. 

Se uită pe rând la chipurile lor interesante şi oftă uşor. 

— Ei bine, aşa e. Să vorbim de altceva... De pildă, cum a 
afectat tragedia asta vieţile a doi tineri ca voi. 

— Sună cumplit s-o spun, dar mie mi-a priit, recunoscu Jane. 

Relată cum îi crescuse salariul. 

— Cum spuneai, mademoiselle, ţi-a mers bine, dar probabil 
doar pentru prezent. Nici o minune nu ţine la infinit, nu uita. 

Jane râse. 

— Asta-i foarte adevărat. 

— Mă tem că, în cazul meu, nu mai ţine de nouă zile, spuse 
Norman. 

Explică situaţia. Poirot îl ascultă compătimitor. 

— S-ar putea să ai dreptate, zise el gânditor. Senzaţionalul 
moare repede — teama e longevivă. 

— Credeţi c-ar trebui s-o alung? 

— Ai vreun alt plan? 

— Da... Să las baltă totul. Să plec în Canada, sau în altă 
parte şi s-o iau de la capăt. 

— Ar fi păcat, rosti cu tărie Jane. Norman se uită la ea. 

Poirot se ocupă cu tact de puiul său. 

— Eu nu vreau să plec, spuse Norman. 

— Dacă descopăr cine a omorât-o pe madame Giselle, nu va 
trebui să pleci, spuse vesel Poirot. 

— Chiar credeţi că veţi descoperi? Întrebă Jane. Poirot o 
privi cu reproş. 

— Dacă abordezi o problemă cu ordine şi metodă, n-ar 
trebui să fie nici o dificultate în a o rezolva... Absolut niciuna, 
afirmă Poirot cu severitate. 

— Oh, înţeleg, rosti Jane, deşi nu înţelegea. 

— Dar aş rezolva mai repede problema asta dacă aş fi ajutat. 


— Ce fel de ajutor? 

Poirot tăcu un timp. Apoi explică: 

— Ajutat de domnul Gale. Şi poate, mai târziu, şi de 
dumneata. 

— Ce pot să fac? Întrebă Norman. 

— N-o să-ţi placă, îl avertiză el. 

— Despre ce e vorba? Întrebă nerăbdător tânărul. 

Foarte delicat, aşa încât să nu rănească susceptibilitatea 
englezească, Poirot folosi o scobitoare. Apoi spuse: 

— Pe şleau, am nevoie de un şantajist. 

— Un şantajist? Exclamă Norman. 

Se uită la Poirot de parcă nu-şi credea urechilor. 

— Exact. Un şantajist. 

— Dar pentru ce? 

— Parbleu! Pentru a şantaja. 

— Da, dar pe cine? De ce? 

— De ce, e treaba mea. Cât despre pe cine... Se opri o clipă, 
apoi continuă pe un ton calm ca de om de afaceri: 

Iată planul pe care ţi-l voi trasa. Îi vei scrie un bilet — adică 
eu voi scrie un bilet pe care dumneata îl vei copia — contesei 
de Horbury. Vei specifica pe el „Personal”. În bilet îi vei cere o 
întrevedere. Îi vei reaminti că ai călătorit spre Anglia, cu 
avionul, într-o anumită ocazie. Te vei referi, de asemenea, la 
anumite afaceri legate de madame Giselle, care au intrat în 
mâinile dumitale. 

— Şi apoi? 

— Şi apoi ţi se va acorda o întrevedere. Te vei duce şi vei 
spune anumite lucruri (pentru care te voi instrui eu). Vei 
cere... Să văd... Zece mii de lire. 

— Sunteţi nebun! 

— Deloc. Poate excentric, dar nebun, nu. 

— Şi să presupunem că lady Horbury cheamă poliţia? Mă 
duc la închisoare. 

— N-o să cheme poliţia. 

— Asta n-o puteţi şti. 

— Mon cher, practic vorbind, eu ştiu totul. 

— Oricum, nu-mi place. 


— Nu vei lua cele zece mii de lire — dacă asta îţi linişteşte 
conştiinţa, spuse Poirot făcând cu ochiul. 

— Da, dar ascultați, monsieur Poirot, asta-i o schemă 
riscantă, care mă poate ruina pe viaţă. 

— Ta-ta-ta - doamna nu se va duce la poliţie, de asta te 
asigur. 

— l-ar putea spuse soţului ei. 

— N-o să-i spună soţului ei. 

— Nu-mi place. 

— Îţi place să-ţi pierzi pacienţii şi să-ţi ruinezi cariera? 

— Nu, dar... 

Poirot îi zâmbi cu blândeţe. 

— Îţi repugnă, nu-i aşa. E foarte normal. De asemenea, ai un 
spirit cavaleresc. Însă te asigur că lady Horbury nu merită 
aceste frumoase sentimente. 

— În tot cazul, nu poate fi criminala. 

— De ce? 

— De ce? Pentru că am fi văzut-o. Jane şi cu mine stăteam 
chiar peste drum de ea. 

— Ai prea multe idei preconcepute. Eu doresc să clasific 
lucrurile. Dar pentru asta, trebuie să ştiu. 

— Nu-mi place ideea de a şantaja o femeie. 

— Ah, mon Dieu, ce putere are un cuvânt! Nu va fi nici un 
şantaj. Vei produce doar un anumit efect. După aceea, când 
terenul e pregătit, intru în scenă eu. 

Norman spuse: 

— Dacă mă trimiteţi la închisoare... 

— Nu, nu, nu. Sunt foarte cunoscut la Scotland Yard. Dacă se 
întâmplă ceva, voi lua totul asupra mea. Dar nu se va 
întâmpla nimic. 

Norman acceptă cu un oftat. 

— Perfect, am s-o fac. Dar nu-mi place deloc. 

— Bun. Iată ce vei scrie. Ia un creion. Începu să-i dicteze rar. 

— Voila... Mai târziu, am să te instruiesc ce să-i spui. 
Mademoiselle, mergi vreodată la teatru? 

— Da, destul de des. 

— Bun. Ai văzut, de pildă, piesa „Down Under”? 


— Da, cam acum o lună. E destul de bună. 

— O piesă americană, nu-i aşa? 

— Da. 

— Îţi aminteşti rolul lui Harry, jucat de domnul Raymond 
Barraclough? 

— Da. A jucat foarte bine. 

— ÎI consideri atrăgător? Da? 

— Extrem de atrăgător. 

— Ah, il est sex appeal? 

— Categoric, spuse râzând Jane. 

— Doar atât... Sau e şi un actor bun? 

— Oh, cred că şi joacă bine. 

— Trebuie să mă duc acum la el, spuse Poirot. Jane îl privi 
lung, uimită. 

Ce omuleţ ciudat... Sărea de la un subiect la altul, ca pasărea 
din creangă în creangă! De parcă i-ar fi citit gândurile, Poirot 
zâmbi. 

— Nu eşti de acord cu metodele mele, mademoiselle? 

— Cam săriţi de le una la alta. 

— Nu chiar. Îmi urmez ideile logic, cu ordine şi metode. Nu 
trebuie să te repezi să tragi concluzii, ci să mergi prin 
eliminare. 

— Eliminare? Asta faceţi? Jane se gândi o clipă. Înţeleg. L-aţi 
eliminat pe domnul Clancy... 

— Poate, spuse Poirot. 

— Şi ne-aţi eliminat pe noi; iar acum, o s-o eliminaţi, poate 
pe lady Horbury. Oh! 

Se opri, fulgerată de un gând. 

— Ce e, mademoiselle? 

— Aţi pomenit de o tentativă de crimă. A fost un test? 

— Eşti foarte perspicace, mademoiselle. Da, a fost o, parte a 
cursului pe care îl urmez. Am menţionat tentativă de crimă şi 
l-am urmărit pe domnul Clancy, pe dumneata, pe domnul 
Gale... Şi la niciunul n-am văzut nici un semn... Şi, dă-mi voie 
să-ţi spun, în privinţa asta, n-aş putea fi înşelat. Un criminal 
este pregătit să facă faţă la tot ce el se aşteaptă. Dar 
înregistrarea aceea din cărţulia neagră nu avea cum să vă fie 


cunoscută nici unuia dintre voi. Aşa că, înţelegi, sunt 
satisfăcut. 

— Ce gen de trişor îngrozitor sunteţi, monsieur Poirot, zise 
Jane ridicându-se. N-am să ştiu niciodată de ce spuneţi 
anumite lucruri. 

— E foarte simplu. Pentru că vreau să descopăr alte lucruri. 

— Presupun că aveţi căi foarte ingenioase de a afla ce vă 
interesează. 

— Nu există decât o cale, cu adevărat simplă. 

— Care? 

— Să laşi oamenii să vorbească. 

Jane râse. 

— Şi dacă ei nu vor? 

— Tuturor le place să vorbească despre ei înşişi. 

— Asta aşa e, admise Jane. 

— Astfel fac mulţi şarlatani avere. Şi încurajează pe pacienţi 
să vină, să stea jos şi să vorbească ce le trece prin cap. Cum au 
căzut din cărucior când aveau doi ani, cum mama lor mânca o 
pară şi şi-a pătat rochia portocalie, cum la un an şi jumătate 
îşi trăgeau tatăl de barbă; şi, pe urmă, le spune că, de acum, 
nu vor mai suferi de insomnie şi le ia două guinee; iar ei 
pleacă fericiţi... Şi poate chiar adorm. 

— Ce caraghios, spuse Jane. 

— Nu, nu e atât de caraghios pe cât crezi. Totul se bazează 
pe o necesitate fundamentală a naturii umane — nevoia de a 
vorbi, de a te elibera. Dumitale mademoiselle, nu-ţi place să 
insişti asupra amintirilor din copilărie... Să vorbeşti despre 
mama sau tatăl dumitale? 

— Asta nu se aplică în cazul meu. Am crescut într-un 
orfelinat. 

— Ah, asta-i altceva. Nu-i o treabă veselă. 

— Nu am vrut să spun că eram genul de orfani, scoşi la 
plimbare în pelerine şi bonete roşii. Nu, a fost chiar amuzant. 

— În Anglia? 

— Nu, în Irlanda... Aproape de Dublin. 

— Aşadar, eşti irlandeză. De asta ai părul negru şi ochii 
albaştri-verzi şi arată... 


— De parcă ar fi făcuţi cu degetul... Încheie Norman amuzat. 

— Comment? Cum adică? 

— E o zicală despre ochii irlandezi — că ar fi făcuţi cu 
degetul... 

— Zău? Dar nu e elegant, dar expresiv. Se înclină; efectul e 
foarte reuşit. 

Jane se ridică. 

— O să-mi suciţi capul monsieur Poirot. Noapte bună şi 
mulţumiri pentru masă. Va trebui să-mi găsiţi un altul, dacă 
Norman o să intre la închisoare pentru şantaj. 

Norman se încruntă, când îşi reaminti. 

Poirot le ură noapte bună celor doi tineri. 

Ajuns acasă, descuie un sertar şi scoase o listă cu unsprezece 
nume. În dreptul a patru din ele făcu un semn uşor. Apoi dădu 
gânditor din cap. 

„Cred că ştiu”, murmură el. Dar trebuie să fiu sigur. Il faut 
continuer! 

Capitolul XVII. 

În Wandsworth. 

Domnul Henry Mitchell tocmai se aşeza la cină, constând din 
cârnaţi cu pireu, când primi o vizită. 

Cumva, spre surprinderea stevardului, vizitatorul era una şi 
aceeaşi persoană cu domnul mustăcios, care fusese unul din 
pasagerii cursei fatale. 

Poirot fu amabil, extrem de agreabil. Insistă ca domnul 
Mitchell să-şi continue cina, îi făcu un compliment grațios 
doamnei Mitchell, care se uită la el cu gura căscată. 

Acceptă un scaun, remarcă faptul că era foarte cald pentru 
perioada aceea a anului, apoi se îndreptă uşurel spre scopul 
vizitei sale. 

— Mă tem că Scotland Yardul nu prea face progrese în cazul 
acesta, spuse el. 

Mitchell clătină din cap. 

— E o afacere uluitoare, domnule... Uluitoare. Nu văd cum 
ar putea progresa. Vai, dacă niciunul din cei din avion n-a 
văzut nimic, după aceea e foarte greu pentru oricine să mai 
afle ceva. 


— Într-adevăr, e cum spui. 

— Henry a fost groaznic de îngrijorat, interveni soţia lui. Nu 
putea nici să doarmă. 

Stevardul explică: 

— Îmi stătea pe creier, domnule, ceva de groază. Compania 
s-a purtat foarte corect. Trebuie să spun că, la început, mi-a 
fost teamă că o să-mi pierd slujba... 

— Nu puteau să-ţi facă asta, Henry. Ar fi fost o nedreptate 
strigătoare la cer. 

Soţia lui era foarte indignată. Era o femeie dolofană, foarte 
brunetă, cu ochi negri, scăpărători. 

— Lucrurile nu sunt întotdeauna drepte, Ruth. Totuşi, a ieşit 
mai bine decât mă aşteptam. Am fost absolvit de orice vină. 
Dar treaba m-a afectat, mă înţelegeţi. S-a întâmplat în tura 
mea. 

— Îţi înţeleg sentimentele, spuse compătimitor Poirot. Dar te 
asigur că eşti mult prea sensibil. Nimic din ce s-a întâmplat n- 
a fost din vina dumitale. 

— Aşa i-am spus şi eu, domnule, preciză doamna Mitchell. 

Mitchell clătină din cap. 

— Trebuia să fi observat că doamna murise mai devreme. 
Dacă aş fi încercat s-o trezesc, când am venit, prima dată, cu 
notele de plată... 

— N-ar fi fost mare diferenţă. Se crede că moartea a fost 
instantanee. 

— Îşi face atâtea probleme, interveni doamna Mitchell. I-am 
spus să nu-şi mai bată capul atâta. Cine ştie ce motive au 
străinii ăştia să se omoare între ei; iar dacă ar fi după părerea 
mea, consider că e o farsă murdară că au făcut-o într-un avion 
englezesc. 

Îşi încheie fraza cu un pufnit indignat şi patriotic. 

Mitchell clătină din cap într-un fel mirat. 

— Ca să spun aşa, treaba asta mă apasă. De câte ori sunt de 
serviciu, sunt vigilent. Dar domnul acela de la Scotland Yord 
m-a întrebat, de zece ori, dacă nu s-a întâmplat nimic ieşit din 
comun. M-a făcut să mă simt ca şi cum trebuie să fi uitat 
ceva... Şi totuşi ştiu că n-am uitat. A fost un voiaj total lipsit 


de evenimente de orice fel până... Până când s-a întâmplat 
asta. 

— Tuburi şi săgeți... Păgâne, aşa le numesc eu, zise doamna 
Mitchell. 

— Aveţi dreptate, rosti Poirot adresându-i-se cu un aer 
flatant, ca şi cum ar fi fost plăcut surprins de remarca ei. Nu 
aşa se comite o crimă englezească. 

— Aveţi dreptate, domnule. 

— Ştiţi, doamnă Mitchell, aproape că pot să ghicesc din ce 
parte a Angliei sunteţi. 

— Din Dorset, domnule. Nu departe de Bridport. Acolo m-am 
născut. 

— Exact, spuse Poirot. Ce loc minunat! 

— Aşa-i. Londra nu se compară cu Dorset. Neamul meu s-a 
stabilit acum două sute de ani în Dorset... Şi am Dorset-ul în 
sânge, cum se spune. 

— Da, într-adevăr. Se întoarse iar spre stevard. Aş vrea să te 
întreb un lucru, Mitchell. 

Fruntea bărbatului se încreţi. 

— V-am spus tot ce ştiu, domnule, zău. 

— Da, da, e o problemă foarte stresantă. Mă întrebam doar, 
dacă ceva de pe masă — masa lui madame Giselle, vreau să 
spun -— a fost deranjat? 

— Vreţi să spuneţi când... Când am găsit-o? 

— Da. Lingurile şi furculiţele... Solniţa... Ceva în genul ăsta. 

Bărbatul clătină din cap. 

— Pe masă nu era nimic de genul ăsta. Totul fusese adunat, 
în afara ceştilor de cafea. Personal, n-am observat nimic. Nici 
n-aş fi putut. Eram prea tulburat. Dar poliţia ar trebui să ştie, 
domnule, a cercetat de-a fir-a-păr avionul. 

— Ei bine, nu contează, spuse Poirot. Trebuie să schimb 
câteva vorbe şi cu colegul dumitale — Davis. 

— Acum e în tură pe zborul de dimineaţă, de la 8:45. 

— L-a tulburat mult afacerea asta? 

— Păi, domnule, aţi văzut că e abia un tinerel. După părerea 
mea, toată treaba aproape că l-a distrat. Senzaţionalul în sine, 
şi apoi lumea, care îi oferea de băut vrând să audă totul 


despre ce s-a întâmplat. 

— Poate are şi o prietenă? Întrebă Poirot. Nu încape 
îndoială, că legătura lui cu crima trebuie să i se fi părut foarte 
palpitantă tinerei doamne. 

— O curtează pe fata bătrânului Johnson de la „Crown & 
Feathers”, spuse doamna Mitchell. Dar ea e o fată cu bun simţ 
şi cu capul pe umeri. N-ar fi de acord să fie amestecată într-o 
crimă. 

— Un punct de vedere foarte sănătos, spuse Poirot, 
ridicându-se. Ei bine, mulţumesc, domnule Mitchell — şi 
dumneavoastră, doamnă Mitchell — şi te rog, prietene, nu lăsa 
greutatea asta să-ţi apese pe suflet. 

După plecarea lui, Mitchell spuse: 

— Capetele pătrate din juriu credeau că el a făcut-o. Dar, 
după parerea mea e în serviciul secret. 

— După mine, în spatele afacerii ăştia sunt bolşevicii, spuse 
doamna Mitchell. 

Poirot spusese că va sta, odată, de vorbă şi cu celălalt stevard 
Davis, dar doar după câteva ore, intra în barul „Crown & 
Feathers”. 

Îi puse lui Davis aceeaşi întrebare pe care i-o adresase lui 
Mitchell. 

— Nimic deranjat... Nu, domnule. Vreţi să spuneţi, 
răsturnat? Ceva în genul ăsta? 

— Mă refeream la... Ei bine, să spunem că lipsea ceva de pe 
masă sau ceva care, de obicei, nu se afla acolo... 

Davis răspunse încetişor... 

— A fost ceva... L-am observat, când am făcut curat, după ce 
poliţia cercetase avionul..., dar nu cred că e genul de lucru la 
care vă referiţi. Doar că moarta avea două linguriţe pe 
farfurioara de cafea. Se mai întmplă, când servim în grabă. 
Am ţinut minte asta pentru că există o superstiție: se spune că 
două linguriţe pe o farfurioară înseamnă nuntă. 

— Lipsea vreo linguriţă de pe farfurioara cuiva? 

— Nu, domnule, nu din cât am văzut. Eu sau Mitchell 
trebuie să fi încurcat lucrurile... Aşa se întâmplă când eşti 
grăbit. Nu mai departe de săptămâna trecută, am pus două 


rânduri de tacâmuri de peşte. În mare, e mai bine decât să te 
întrerupi;, să alergi să aduci un cuţit ce lipseşte, sau ce-ai uitat. 

Poirot mai puse o întrebare... Una cam comică. 

— Ce crezi despre fetele din Franţa, Davis? 

— Englezoaicele sunt destul de bune pentru mine, domnule. 

Şi-i făcu cu ochiul unei tinere blonde, plinuţe, din spatele 
barului. 

Capitolul XVIII. 

Pe Queen Victoria Street. 

Domnul James Ryder fu destul de surprins când i se aduse o 
carte de vizită pe care era înscris numele lui Hercule Poirot. 

Numele îi era cunoscut, dar, pe moment, nu-şi putea aminti 
de unde. Apoi îşi spuse: „Oh, tipul ăla!” şi-i ceru 
funcţionarului să-l introducă pe vizitator. 

Domnul Hercule Poirot arăta foarte şic. Într-o mână ţinea un 
baston, iar la butonieră avea o floare. 

— Sper să mă scuzaţi că vă deranjez, spuse Poirot. E vorba 
de afacerea aceea cu moartea lui madame Giselle. 

— Da? Ei bine, despre ce-i vorba? Nu vreţi să luaţi loc? 
Doriţi o ţigară? 

— Mulţumesc, nu. Eu fumez numai ţigările mele. Poate veţi 
accepta una? 

Ryder se uită la ţigările subţiri ale lui Poirot cu un ochi 
destul de neîncrezător. 

— Dacă nu vă deranjează, am să fumez din ale mele. S-ar 
putea să înghit din greşeală una de-a dumneavoastră. 

Râse din inimă. 

— A fost pe aici, acum câteva zile, inspectorul, spuse domnul 
Rayder, în timp ce-şi aprindea bricheta. Oamenii ăştia sunt 
nişte băgăcioşi, nu-şi văd de treburile lor. 

— Presupun că trebuie să obţină informaţii, răspunse 
moderat Poirot. 

— Dar nu trebuie să fie atât de agresiv. Un om are 
sentimentele lui... Şi o reputaţie de apărat. 

— Sunteţi, probabil, puţin cam sensibil. 

— Sunt într-o situaţie delicată. Am stat chiar în faţa ei... Ei 
bine, cred că treaba asta pare cam suspectă. Nu eu mi-am ales 


locul. Dacă aş fi ştiut că femeia aia avea să fie omorâtă, nu m- 
aş fi suit deloc în avion. Totuşi, poate m-aş fi suit. 

Păru să cadă pe gânduri. 

— Am avut o mulţime de necazuri. Am fost însemnat. S-au 
insinuat tot felul de chestii. Şi de ce eu, mă întreb? De ce nu 
se duc să-l ia la întrebări pe acel doctor Hubbard... Bryant, 
vreau să spun? Doctorii sunt oameni care deţin tot soiul de 
otrăvuri puternice ce nu se pot detecta. Eu de unde să fi 
obţinut venin de şarpe? Vă întreb pe dumneavoastră! 

— Dar aţi avut numai necazuri de pe urma afacerii ăsteia? 

— Oh, nu, mai există şi cealaltă faţă a medaliei. Nu mă 
deranjează să vă spun că am curăţat ziarele de o sumă 
frumuşică. Declaraţia unui martor... Deşi era mai mult 
imaginaţia reporterului decât ce văzusem eu cu ochii mei. 

— E interesant cum poate afecta o crimă vieţile unor oameni 
care simt complet pe dinafară. Dumneavoastră, de exemplu.. 
Aţi făcut, pe neaşteptate, bani nesperaţi... Probabil foarte 
bineveniţi în momentul de faţă. 

— Banii sunt întotdeauna bineveniţi, spuse domnul Ryder. 

Se uită pătrunzător la Poirot. 

— Uneori, ai o nevoie imperativă de ei. Din acest motiv 
oamenii fac falsuri... Înregistrări frauduloase... Flutură din 
mână. Se ivesc tot felul de complicaţii. 

— Ei, să nu devenim prea sumbri, spuse domnul Ryder. 

— Adevărat. De ce să vedem partea rea a lucrurilor? Banii 
ăştia au fost cu noroc pentru dumneavoastră... Din moment ce 
n-ati reuşit să obţineţi un credit la Paris 

— De unde dracu ştiţi asta? Întrebă mânios domnul Ryder. 

Hercule Poirot zâmbi. 

— În orice caz, e adevărat. 

— E foarte adevărat, dar nu vreau să se vorbească despre 
asta. 

— Sunt discreţia personificată, vă asigur. 

— E ciudat ce sumă mică poate aduce câteodată un om la 
disperare, mormăi domnul Ryder. O sumă mică de bani 
gheaţă care să-l ajute să treacă criza... lar dacă nu deţine acea 
sumă insignifiantă, la dracu cu creditul lui! Da, e al naibii de 


ciudat. Banii sunt ciudaţi. Creditu-i ciudat. Viaţa e ciudată! 

— Foarte adevărat. 

— Apropo, de ce aţi venit? 

— E un pic delicat. Mi-a ajuns la ureche — profesia mea, 
înţelegeţi — că în ciuda dezminţirilor dumneavoastră, aţi avut 
de-a face cu madame Giselle. 

— Cine spune asta? E o minciună! N-am văzut-o niciodată pe 
femeia asta. 

— Vai, asta-i o treabă foarte curioasă! 

— Curioasă! E calomnie! 

Poirot îl privi gânditor. 

— Ah, spuse el. Trebuie să verific problema. 

— Ce vreţi să spuneţi? Unde vreţi să ajungeţi? 

Poirot clătină din cap. 

— Nu vă enervaţi; trebuie să fie... O greşeală. 

— Sigur că e. lată-mă şi încurcat cu o cămătăreasă! 
Doamnele din înalta societate cu datorii la jocurile de noroc — 
asta-i marfa. 

Poirot se ridică. 

— Îmi cer scuze c-am fost greşit informat. Se opri în uşă. 
Apropo, doar din curiozitate, de ce l-aţi numit pe doctorul 
Bryant doctorul Hubbard? 

— Al naibii să fiu dacă ştiu. Staţi să văd... Oh, da, cred că 
din cauza flautului. Ştiţi, cântecul de leagăn: Câinele, mamei 
Hubbard. Dar când ea se întorcea, el din flaut cânta. Ce ciudat 
mai încurci numele! 

— Ah, da, flautul... Ştiţi, lucrurile astea mă interesează sub 
aspect psihologic. 

Domnul Ryder pufni la auzul cuvântului psihologic, avea 
rezonanţa a ceea ce numea el „tam-tam-ul” afacerii cu 
psihanaliza. 

Îl privi bănuitor pe Poirot. 

Capitolul XIX. 

Intră şi iese din scenă domnul Robinson. 

Contesa de Horbury stătea în faţa mesei de toaletă din 
dormitoâul său din Grasyenor Square 315. Perii de aur şi cutii, 
borcănele cu cremă de faţă, cutii de pudră... Tot felul de 


nimicuri luxoase o înconjurau. Dar în mijlocul acestui lux, 
Cicely Horbury stătea cu buzele uscate, iar de sub fard îi 
răzbăteau pete stacojii. Citi pentru a patra oară scrisoarea: 

Contesei de Horbury. 

Dragă doamnă, Referitor la madame Giselle, decedată. 

Sunt deţinătorul anumitor documente care au fost în posesia 
domnei decedate. Dacă dumneavoastră sau domnul Raymond 
Barraclough sunteţi interesaţi de această problemă, aş fi 
încântat să vă fac o vizită pentru a discuta afacerea. 

Sau poate preferaţi să mă adresez soţului dumneavoastră în 
problema respectivă? 

Al dumneavoastră sincer. 

John Robinson. 

Ce stupid, să citeşti acelaşi lucru iar şi iar... 

Ca şi cum cuvintele şi-ar putea schimba înţelesul. 

Ridică plicul — două plicuri, primul cu „Personal” pe el, al 
doilea cu „Particular şi foarte confidenţial.” „Particular şi 
foarte confidenţial...” 

Bestia... Bestia... 

Şi mincinoasa aia bătrână franţuzoaică ce jurase că aranjase 
totul astfel încât clienţii ei să fie protejaţi, în cazul în care ar 
muri pe neaşteptate... 

Lua-o-ar dracu!... Viaţa e un iad — iad... 

— Oh, Doamne, nervii mei! Gândi Cicely. Nu e drept. Nu e 
drept... 

Mâna tremurătoare se întinse după o sticluţă cu dop aurit. 

— Asta o să mă întărească, o să mă facă să mă adun... 

Duse sticluţa la nas. 

Gata! Acum putea gândi! Ce să facă? Să-l primească pe tip, 
fireşte. Deşi, de unde ar putea ciuguli nişte bani?... Poate o 
mână norocoasă în localul ăla din Carlos Street... 

Dar avea timp destul să se gândească la asta. Mai întâi să-l 
întâlnească pe tip... Să vadă ce ştie. 

Se îndreptă spre birou şi scrise cu scrisul ei mare, neformat: 

Contesa de Horbury îi transmite complimente domnului 
John Robinson şi doreşte să-l primească mâine dimineaţă la 
ora unsprezece... 


— Cum arăt? Întrebă Norman. 

Roşi uşor sub privirea uimită a lui Poirot. 

— Asta ne lipsea! Spuse Hercule Poirot. Ce comedie joci 
dumneata aici? 

Norman Gale se înroşi şi mai tare. Bolborosi: 

— Spuneaţi că ar fi bună o uşoară deghizare. 

Poirot oftă, apoi îl luă pe tânăr de braţ şi-l duse la oglindă. 

— Uită-te la dumneata, spuse el. Asta-i tot ce-ţi cer — să te 
uiţi la dumneata! Cine te crezi — un clovn care face copiii să 
râdă? De acord, n-ai barbă albă; nu, e neagră — culoarea 
ticăloşilor. Dar ce barbă — o barbă strigătoare la cer! Ieftină, 
prietene, şi cum nu se poate mai prost lipită. Şi-apoi, 
sprâncenele. Ai o adevarată manie pentru păr fals? Lipiciul 
miroase de la o poştă. Şi dacă crezi că cineva n-o să-şi dea 
seama că ai o bucată de plastilină lipită pe un dinte, te înşeli. 

Prietene, nu e menirea dumitale să joci un astfel de rol... 
Categoric nu. 

— Într-o vreme, am jucat mult într-un teatru de amatori, 
spuse înţelept Norman Gale. 

— Nu prea îmi vine să cred. În tot cazul, bănuiesc că nu te- 
au lăsat să-ţi concretizezi ideile despre machiaj. Chiar şi la 
luminile rampei înfăţişarea dumitale ar fi total 
neconvingătoare. În Grosvenor Square, la lumina zilei... 

Poirot ridică elocvent din umeri. 

— Nu mon ami, spuse el. Dumneata eşti şantajist, nu 
comedian. Vreau ca Excelenţa sa să se teamă de dumneata, nu 
să moară de râs când te vede. Observ că te-am rănit cu 
vorbele mele. Regret, dar, în momentul de faţă, doar adevărul 
ne poate ajuta. Ţine asta şi asta... Îi îndesă în mâini diferite 
borcănele. Du-te în baie şi să vedem cum se termină ceea ce se 
numeşte în ţara asta „fooltommery”? 

Norman Gale se supuse. Când apăru după un sfert de oră, 
faţa sa era de un roşu aprins. Poirot îl privi şi dădu din cap a 
aprobare. 

— Très bien. Farsa s-a terminat. Începe treaba serioasă. Îţi 
voi permite să ai o mustață mică. Dar aş vrea, dacă îmi dai 
voie, să ţi-o lipesc eu. Gata... Şi acum vom face cărarea 


altfel... Aşa. Asta-i prea de-ajuns. Acum să văd dacă măcar îţi 
ştii lecţia. Ascultă cu atenţie, apoi dădu din cap. 

— Ei bine. En avant şi succes! 

— Sper din tot sufletul. Probabil am să găsesc un soţ furios şi 
doi politai. 

Poirot îl linişti. 

— Nu-ţi fie teamă. O să meargă de minune. 

— Asta o spuneţi dumneavoastră, mormăi refractar Norman. 

Cu moralul la pământ, porni în misiunea-i dezgustătoare. 

În Grosvenor Square fu introdus într-o încăpere mică de la 
primul etaj. După câteva minute, apăru lady Horbury. 

Norman îşi făcu curaj. În nici un caz, nu trebuia să se vadă 
că e novice în meserie. 

— Domnul Robinson? Întrebă Cicely. 

— La dispoziţia dumneavoastră, răspunse Norman şi se 
înclină. 

„La dracu... Exact ca un servitor, gândi el. Asta-i din cauza 
fricii.” 

— Am primit scrisoarea. 

Norman îşi reveni: „Bătrânul ăla prost zicea că nu ştiu să joc” 
şi zâmbi în gând. 

Cu glas tare rosti destul de insolent: 

— Da, eu sunt. Ei bine, ce părere aveţi, lady Horbury? 

— Nu ştiu la ce te referi. 

— Ei hai, hai. Chiar trebuie să intrăm în detalii? Toată lumea 
ştie ce plăcută e... să-i zicem, o săptămână la mare; dar foarte 
rar le convine soţilor. Cred că ştiţi, lady Horbury, în ce constă 
exact proba pe care o deţin. Minunată femeie, bătrâna Gissell. 
Ştia să-şi conducă afacerile. Dovada de la hotel, etc., e de 
prima clasă. Acum, problema se pune cine o vrea mai mult — 
dumneavoastră sau lordul Horbury? Asta-i întrebarea. 

Ea îl privea tremurând. 

— Eu vând, spuse Norman cu glasul tot mai sigur, pe măsură 
ce-şi intra în rolul domnului Robinson. Cumpăraţi? Asta-i 
întrebarea. 

— Cum ai pus mâna pe... Dovada asta? 

— Zău, lady Horbury, asta-i o chestiune secundară. 


Important e că o am. 

— Nu te cred. Arată-mi-o! 

— Oh, nu. N-am nimic la mine. Nu-s atât de fraier. Dacă 
facem afacerea, problema se schimbă. Vă voi arăta dovada, 
înainte de a-mi da banii. Treabă cinstită! 

— C... Cât? 

— Zece mii de... Lire, nu dolari. 

— Imposibil! N-aş putea pune, în viaţa mea, mâna pe atâţia 
bani. 

— E grozav ce poţi face dacă încerci! Pe bijuterii nu obţii cât 
fac, dar perlele sunt totuşi perle. Ascultaţi, ca să-i fac doamnei 
o favoare, las la opt mii. Asta-i ultimul preţ. Şi vă dau două 
zile să vă gândiţi. 

— Nu pot să fac rost de bani, ţi-am spus. 

Norman oftă şi clătină din cap. 

— Ei bine, poate că lordul Horbury va trebui să afle ce se 
petrece. Cred că nu greşesc când spun că o femeie divorțată 
nu primeşte nici o pensie alimentară... lar domnul 
Barraclough e un actor de viitor, e drept, dar nu câştigă cine 
ştie ce. Asta-i tot ce am avut de spus. Vă dau două zile de 
gândire; şi, reţineţi — sunt hotărât să merg până la capăt. 

Se opri, apoi adăugă: 

— Sunt hotărât, cum era şi Giselle... 

Apoi rapid, fără să-i dea timp nefericitei femei să-i răspundă, 
părăsi camera. 

„Uf!” exclamă Norman, când se văzu în stradă. Îşi şterse 
fruntea. 

„Slavă Domnului că s-a terminat!” 

Nu trecu decât o oră şi lady Horbury primi o carte de vizită. 
„Hercule Poirot”. O lăsă deoparte. 

— Cine-o fi? Nu pot să-l primesc! 

— Spune că se află aici la cererea domnului Raymond 
Barraclough milady. 

— Oh! Se opri. Foarte bine, pofteşte-l înăuntru. 

Valetul ieşi şi apăru iar. 

— Monsieur Hercule Poirot. 

Îmbrăcat elegant ca un dandy, Poirot intră şi se înclină. 


Valetul închise uşa. Cicely făcu un pas înainte. 

— Domnul Barraclough v-a trimis...? 

— Luaţi loc, madame. 

Tonul lui era blând dar autoritar. 

Femeia se aşeză mecanic. El îşi trase un scaun lângă ea. 
Atitudinea lui era părintească şi liniştitoare. 

— Vă rog, madame, să mă priviţi ca pe-un prieten. Am venit 
să vă dau un sfat. Ştiu că sunteţi într-o mare încurcătură. 

Ea îngână slab: 

— Nu ştiu... 

— Ecoutez, madame, nu vă cer să-mi împărtăşiţi secretele 
dumneavoastră. Nu e nevoie, căci le ştiu. Ăsta-i atuul unui 
bun detectiv — să ştie. 

— Detectiv? Ochii femeii se măriră. Îmi amintesc... Eraţi în 
avion. Dumneavoastră... 

— Exact, eu. Şi acum, să trecem la afaceri. Cum vă spuneam, 
nu vă forţez să-mi faceţi confidente. Nu trebuie să începeţi să- 
mi povestiţi nimic. Eu vă voi vorbi. În dimineaţa asta, doar cu 
o oră în urmă, aţi avut un vizitator. Acest vizitator... Brown, 
parcă? 

— Robinson, suflă Cicely. 

— Tot aia e - Brown, Smith, Robinson le foloseşte pe rând. A 
venit să vă şantajeze. E în posesia unor anumite dovezi de... 
S-o numim... Indiscreţie? Aceste dovezi au fost odată în 
păstrarea lui madame Giselle. Acum sunt la el. Vi le oferă în 
schimbul a şapte mii de lire. 

— Opt. 

— Opt, deci. Iar dumneavoastră nu puteţi face rost repede de 
banii ăştia? 

— Nu pot... Pur şi simplu nu pot... Deja sunt datoare. Nu 
ştiu ce să fac... 

— Calmaţi-vă, madame. Am venit să vă ajut. 

Cicely îl privi lung. 

— De unde ştiţi toate astea? 

— Pur şi simplu pentru că eu sunt Hercule Poirot, madame. 
Eh bien, nu aveţi de ce să vă temeţi... Lăsaţi-vă în grija mea... 
Mă ocup eu de acest domn Robinson. 


— Da, răspunse tăios Cicely. Şi dumneavoastră cât îmi veţi 
cere? 

Hercule Poirot se înclină. 

— Eu nu am să cer decât fotografia, cu autograf, a unei 
foarte frumoase femei... 

— Oh, vai! Strigă ea. Nu ştiu ce să fac... Nervii mei... Am să 
înnebunesc! 

— Nu, nu, totul e în regulă. Aveţi încredere în Hercule 
Poirot. Numai că, trebuie să ştiu adevărul... Întregul adevăr... 
Să nu-mi ascundeţi nimic, altfel mâinile mele sunt legate. 

— Şi mă scoateţi din încurcătură? 

— Vă jur solemn că n-o să mai auziţi niciodată de domnul 
Robinson. 

— Perfect. Am să vă spun totul. 

— Bun. Aşadar aţi împrumutat bani de la această femeie 
Giselle? 

Lady Horbury aprobă. 

— Când a fost asta? Vreau să spun, când a început? 

— Acum optsprezece luni. Eram la strâmtoare. 

— Jocuri de noroc? 

— Da. Am avut un ghinion cumplit. 

— Şi v-a împrumutat cât i-aţi cerut? 

— La început nu. Mi-a dat doar o sumă mică. 

— Pe cine aţi trimis la ea? 

— Pe Raymond... Domnul Barraclough mi-a spus că a auzit 
că împrumută bani femeilor din înalta societate. 

— Dar mai târziu v-a dat mai mult? 

— Da... Mi-a dat cât i-am cerut. La vremea aceea, mi s-a 
părut un miracol. 

— Era genul de miracol special al lui madame Giselle, spuse 
Poirot sec. Cred că, înainte de asta, dumneavoastră şi domnul 
Barraclough aţi devenit... Ăă... Prieteni? 

— Da. 

— Dar eraţi foarte îngrijorată că soţul dumneavoastră să nu 
afle? 

Cicely strigă mânioasă: 

— Stephen e un om plin de sine. S-a plictisit de mine. Vrea 


să se însoare cu alta. Ar sări în sus de bucurie la gândul că ar 
putea divorța. 

— Iar dumneavoastră nu vreţi să... Divorţaţi? 

— Nu. Eu... Eu... 

— Vă place poziţia dumneavoastră... Şi, în plus, beneficiaţi 
de un venit foarte important. Aşa e. Les femmes, fireşte să-şi 
poarte de grijă. Ce să continui... S-a ridicat problema 
restituirii banilor? 

— Da, şi... N-am putut să-i restitui. Atunci, bătrâna diavoliţă 
s-a făcut scârboasă. Cunoştea despre mine şi Raymond. A aflat 
când şi unde ne întâlneam, şi tot restul... Nici nu vreau să mă 
mai gândesc! Nu ştiu cum a descoperit. 

— Avea metodele ei, spuse Poirot sec. Şi presupun că v-a 
ameninţat că va trimite toate dovezile astea lordului Horbury? 

— Da, dacă nu plăteam. 

— Şi n-aţi putut plăti? 

— Nu. 

— Astfel că moartea ei a fost providenţială? 

Cicely rosti însufleţită: 

— Mi s-a părut o minune. 

— Ah, chiar aşa... O minune. Dar asta v-a făcut puţin 
nervoasă, nu? 

— Nervoasă? 

— Ei bine, în definitiv, madame, dintre toţi cei din avion, 
dumneavoastră singură aveţi un motiv să-i doriţi moartea. 

— Ştii. A fost groaznic. Eram înnebunită. 

— Mai ales că, cu o seară înainte aţi fost la Paris, la ea, şi aţi 
avut o scenă? 

— Diavoliţa bătrână! N-ar fi cedat cu un milimetru. Cred că, 
de fapt, îi făcea plăcere. Oh, era o adevărată bestie! Am plecat 
ca o zdreanţă. 

— Şi totuşi, la anchetă, aţi spus că n-aţi văzut-o niciodată pe 
femeia aceea. 

— Normal, ce-altceva aş fi putut spune? 

Poirot o privi gânditor. 

— Dumneavoastră, madame n-aţi fi putut spune nimic 
altceva. 


— A fost înspăimântător... Nimic altceva decât... Minciuni... 
Minciuni. Nesuferitul ăla de inspector a tot fost pe aici şi m-a 
bombardat cu întrebări. Dar mă simţeam în siguranţă. Vedeam 
că doar tatona. Nu ştia nimic. 

— Dacă o iei pe ghicite, măcar prefă-te că eşti sigur. 

— Şi atunci, continuă Cicely urmărindu-şi şirul gândurilor, 
n-am putut să nu-mi spun că, dacă era să răsufle ceva, ar fi 
răsuflat imediat. M-am simţit în siguranţă... Până ieri, când 
am primit scrisoarea asta cumplită. 

— În tot acest timp nu v-a fost frică? 

— Fireşte că mi-a fost frică! 

— Dar de ce? De adulter sau de acuzaţia de crimă? 

Obrajii femeii păliră. 

— Crimă... Dar eu n-am... Oh, doar nu credeţi asta! Nu eu 
am omorât-o! Nu eu! 

— Îi doreaţi moartea... 

— Da, dar n-am omorât-o eu... Oh, trebuie să mă credeţi... 
Trebuie! Nu m-am mişcat de pe scaun. Eu... 

Se întrerupse. Frumoşii ei ochi îl fixau implorând. 

Hercule Poirot dădu liniştitor din cap. 

— Vă cred, madame. Vă cred din două motive — primul, din 
cauză că sunteţi femeie şi, al doilea, din cauza... Viespii. 

— Viespe? 

— Exact. Văd că asta nu vă spune nimic. Şi acum, să ne 
întoarcem la problema noastră. Mă voi ocupa eu de acest 
domn Robinson. Vă dau cuvântul meu că n-o să-l mai vedeţi şi 
n-o să mai auziţi niciodată de el. În schimbul serviciilor mele, 
am să vă pun două mici întrebări. Cu o zi înainte de crimă, 
domnul Barraclough era la Paris? 

— Da, am cinat împreună. Dar s-a gândit că era mai bine să 
mă duc singură la femeia aia. 

— Ah, zău? Încă o întrebare: înainte de a vă căsători, numele 
dumneavoastră de scenă era Cicely Bland. Acesta era numele 
dumneavoasră adevărat? 

— Nu, adevăratul meu nume e Martha Jebb. Dar celălalt... 

— Suna mai profesional. Şi unde v-aţi născut? 

— Doncaster. Dar de ce... 


— Pură curiozitate. lertaţi-mă. Iar acum, lady Horbury, îmi 
permiteţi să vă dau un sfat? De ce nu aranjaţi cu soţul 
dumneavoastră un divorţ discret? 

— Şi să-l las să se însoare cu femeia aia? 

— Da. Aveţi o inimă generoasă, madame, şi pe lângă asta, 
veţi fi asigurată... Oh, atât de asigurată... Soţul 
dumneavoastră vă va plăti o pensie. 

— Nu una mare. 

— Eh bien, o dată liberă, vă veţi căsători cu un milionar. 

— În ziua de azi nu mai există niciunul. 

— Să nu credeţi asta, madame. Bărbatul care a avut trei 
milioane, acum poate are două milioane... Dar, eh bien, tot e 
ceva. 

Cicely râse. 

— Sunteţi foarte convingător, monsieur Poirot. Şi chiar 
sunteţi sigur că omul acela cumplit nu mă va mai deranja? 

— Pe cuvântul lui Hercule Poirot, rosti solemn gentlemanul 
acela. 

Capitolul XX. 

Pe Harley Street. 

Inspectorul-detectiv Japp păşea repede pe Harley Street şi se 
opri în faţa unei anumite uşi. 

Întrebă de doctorul Bryant. 

— Aveţi programare, domnule? 

— Nu, doar am să-i scriu câteva cuvinte. 

Pe o carte de vizită scrise: „V-aş rămâne îndatorat dacă mi- 
aţi acorda câteva minute. N-am să vă rețin mult”. 

Băgă cartea de vizită într-un plic pe care i-l dădu valetului. 

Fu condus într-o cameră de aşteptare, în care erau două 
femei şi un bărbat. Japp se aşeză şi luă un număr vechi din 
„Punch”. 

Valetul reapăru şi, traversând camera, şopti discret: 

— Dacă nu vă deranjează să mai aşteptaţi puţin, domnul 
doctor vă va primi; în momentul de faţă, e foarte ocupat. 

Japp acceptă. Nu-l deranja câtuşi de puţin să aştepte — de 
fapt, asta şi intenţiona. Cele două femei începuseră să discute. 
Aveau o părere foarte bună despre priceperea doctorului 


Bryant. Mai veniră şi alţi pacienţi. Era limpede că doctorul 
Bryant o ducea bine cu meseria lui. 

„Face uşor avere, îşi spuse Japp. Asta nu pare să aibă nevoie 
să se împrumute; dar, fireşte, creditul s-ar putea să-i fi fost 
acordat cu mult timp în urmă. Oricum, are o clientelă 
frumuşică; un scandal i-ar împrăştia-o rapid. Ăsta-i rău când 
eşti doctor.” După un sfert de oră, valetul reapăru şi spuse: 

— Acum domnul doctor vă poate primi, domnule. 

Japp fu introdus în cabinetul doctorului Bryant — o încăpere 
din fundul casei cu o fereastră mare. Doctorul stătea la birou. 
Se ridică şi-i strânse mâna detectivului. 

Chipul său cu linii frumoase arăta obosit, dar nu părea 
nicicum tulburat de vizita inspectorului. 

— Ce pot face pentru dumneata, inspectore? Întrebă el 
aşezându-se la loc şi arătându-i lui Japp scaunul din faţa sa. 

— În primul rând, vă cer scuze că v-am deranjat în orele de 
consultaţie, dar n-am să vă rețin mult. 

— E în regulă. Presupun că e în legătură cu crima din avion? 

— Chiar aşa, domnule. Încă mai lucrăm la ea. 

— Aveţi vreun rezultat? 

— N-am înaintat pe cât ne-ar fi plăcut. De fapt, am venit să 
vă pun câteva întrebări despre metoda folosită. Nu-i dau de 
capăt afacerii ăleia cu veninul de şarpe. 

— Nu sunt toxicolog, să ştiţi, spuse zâmbind doctorul Bryant. 
Astfel de lucruri nu intră în sfera mea. Winterspoon e omul 
dumneavoastră. 

— Ah, dar vedeţi dumneavoastră doctore, treaba stă cam 
aşa. Winterspoon e expert... Şi ştiţi cum sunt experţii. Vorbesc 
în aşa fel că omul de rând nu pricepe nimic. Dar, din cât mi- 
am dat seama, afacerea asta are şi un aspect medical. E 
adevărat că uneori veninul de şarpe e injectat epilepticilor? 

— Nici în epilepsie nu-s specialist, răspunse doctorul Bryant. 
Dar cred că veninul de cobră a fost folosit în tratarea 
epilepsiei cu rezultate excelente. Însă, cum spuneam, asta nu-i 
în ograda mea. 

— Ştiu, ştiu. Dar mi-am zis că, fiind în avion, s-ar putea să vă 
intereseze. M-am gândit că aveţi vreo idee care ne-ar fi de 


folos. Nu-mi prea foloseşte la nimic să mă duc la un expert, 
dacă nu ştiu ce să-l întreb. 

Doctorul Bryant zâmbi. 

— Într-un fel ai dreptate, inspectore. Nu cred că există un 
om care să rămână total indiferent la faptul că a fost implicat 
într-o crimă... Recunosc, mă interesează. În felul meu, am 
făcut o grămadă de speculaţii pe marginea acestui caz. 

— Şi ce credeţi, domnule? 

Bryant clătină uşurel din cap. 

— Mă uimeşte... Toată treaba pare aproape... Ireală, dacă 
mă pot exprima aşa. Un mod stupefiant de a comite o crimă. 
Era o şansă la o sută ca criminalul să nu fie văzut. Trebuie să 
fie o persoană care disprețuiește total riscul. 

— Foarte adevărat, domnule. 

— Alegerea otrăvii e tot atât de uluitoare. Cum a fost posibil 
ca un prezumtiv criminal să intre în posesia ei? 

— Pare incredibil, ştiu. Presupun că abia dacă unu la mie din 
oameni a auzit de spurcătură, şi mult mai puţini umblă cu 
acest venin. Dumneavoastră, de exemplu, dumneavoastră 
sunteţi doctor... Dar nu cred că aţi mânuit vreodată substanţa. 

— Categoric, nu există multe ocazii pentru asta. Am un 
prieten care lucrează la cercetarea Tropicelor. Are în laborator 
diferite veninuri de şerpi — de cobră, de pildă — dar n-am auzit 
niciodată de vreo specie de şarpe numită spurcătură. 

— Poate mă ajutaţi... Japp scoase o bucată de hârtie şi i-o 
întinse doctorului. Winterspoon a scris aceste trei nume... Mi- 
a spus că aş putea obţine informaţii de acolo. Cunoaşteţi pe 
vreunul din oamenii ăştia? 

— Îl cunosc cât de cât pe profesorul Kennedy. Pe Heidler îl 
cunosc bine; menţionează-i numele meu şi fi sigur că va face 
totul ca să te ajute. Carmichael e un tip din Edinburgh... Nu-l 
cunosc personal... Dar cred că au făcut treabă foarte bună 
acolo. 

— Mulţumesc, domnule, vă rămân îndatorat. Ei bine, nu vă 
mai rețin. 

Când Japp ieşi în Harley Street, zâmbea foarte mulţumit în 
sinea lui. 


„Totu-i să ai tact, îşi spuse. Tactul e totul. Pe cinstea mea că 
nici n-a bănuit ce căutam. Ei bine, asta e”. 

Capitolul XXI. 

Cele trei cluuri. 

Când Japp se întoarse la Scotland Yord i se spuse că era 
aşteptat de Hercule Poirot. 

Japp îşi salută cu căldură prietenul. 

— Ei bine, monsieur Poirot, ce te-aduce pe-aici? Ceva 
noutăţi? 

— Am venit să te-ntreb pe dumneata ce noutăţi ai, bunul 
meu Japp. 

— Nu-s prea multe, ăsta-i adevărul. Negustorul din Paris a 
identificat tubul de suflat. Fournier de la Paris îmi mănâncă 
sufletul cu „momentul lui psihologic”. I-am întrebat de mi-a 
venit rău pe cei doi stevarzi şi ei o ţin pe-a lor că n-a fost nici 
un moment psihologic. Nu s-a petrecut nimic ieşit din comun 
în timpul călătoriei. 

— S-ar fi putut întâmpla, când erau amândoi în 
compartimentul din faţă. 

— Am interogat şi pasagerii. Nu poate minţii chiar toată 
lumea. 

— În unul din cazurile de care m-am ocupat, minţeau toţi! 

— Dumneata şi cazurile dumitale! Ca să spun adevărul, 
monsieur Poirot, nu-s deloc mulţumit. Cu cât analizez mai 
mult lucrurile, cu atât înțeleg mai puţin. Şeful se uită cam 
chiorâş la mine. Dar ce pot să fac? Noroc că e unul din 
cazurile semi-străine. Noi considerăm că au făcut-o francezii, 
iar cei din Paris susţin că un englez a comis-o şi că e treaba 
noastră. 

— Chiar crezi că au făcut-o francezii? 

— Păi, cinstit, nu. Când mă gândesc, un arheolog e un 
amărăştean. Scormoneşte întruna în pământ şi bate câmpii 
despre ce s-a întâmplat în urmă cu mii de ani... Tare-aş vrea 
să ştiu cum află ei asta? Cine să-i contrazică? Afirmă că un 
şirag prăpădit de mărgele e vechi de cinci mii trei sute 
douăzeci şi doi de ani, şi cine să zică nu? Ei bine, nişte 
mincinoşi — deşi ei se iau în serios — dar inofensivi. Zilele 


trecute, a fost aici un tip care avea un scarabeu tatuat... Arăta 
cumplit, dar era neajutorat ca un sugar. Nu, între noi fie 
vorba, nu cred nici o secundă că arheologii francezi au făcut- 
o. 

— Cine crezi că a făcut-o? 

— Păi... ar fi Clancy, fireşte. E într-o doagă. Umblă de colo- 
colo vorbind de unul singur. Are el ceva pe creier. 

— Ideea unei noi cărți, probabil. 

— S-ar putea şi asta... S-ar putea şi altceva; dar, oricât am 
încercat, n-am putut să dibuiesc motivul. Încă mai cred că CL 
52 din cartea neagră e lady Horbury; dar n-am descoperit 
nimic despre ea. 

Poirot zâmbi în sinea lui. Japp continuă: 

— Stevarzii... Ei bine, n-am găsit nimic care să facă vreo 
legătură între ei şi Giselle. 

— Doctorul, Bryant? 

— Cred că aici am dat de ceva. Zvonuri despre el şi o 
pacientă. Femeie frumoasă... Soţ scârbos... Ia droguri sau aşa 
ceva. Dacă nu-i atent, zboară din tagma medicilor. Asta se 
potriveşte foarte bine cu RT 362, şi n-am nimic împotrivă să-ţi 
spun că am şi o idee de unde şi-ar fi putut procura veninul. 
Totuşi, până acum, toate astea sunt presupuneri — nici un fapt. 
În cazul de faţă, nu-i deloc uşor să obţii fapte. Ryder pare 
cinstit... Declară că s-a dus la Paris să ridice un credit, dar nu 
l-a obţinut... ne furnizează nume şi adrese, toate verificate. 
Am descoperit că firma lui era aproape de faliment, acum 
câteva săptămâni, dar se pare că s-au redresat. Aşadar, după 
cum vezi, toată treaba e o bulibăşeală. 

— Nu-i nici o bulibăşeală — ce cuvânt! 

— Obscuritate, da; bulibăşeala e doar în minţile 
dezordonate. 

— Foloseşte alt cuvânt dacă nu-ţi place. Rezultatul e acelaşi. 
Şi Fournier e buimăcit. Presupun că dumneata ai dibuit totul, 
dar preferi să nu spui. 

— Râzi de mine. N-am dibuit, totul. Am înaintat cu câte un 
pas la momentul potrivit, cu ordine şi metodă, dar mai e mult 
până la capătul drumului. 


— Nu pot să nu mă bucur. Să auzim despre paşii ăştia 
ordonaţi. 

Poirot zâmbi. 

— Am făcut un tabelaş... Ăsta. Scoase din buzunar o hârtie. 
Ideea mea e următoarea: o crimă e o acţiune întreprinsă în 
scopul de a determina un anumit rezultat. 

— Mai spune o dată, rar. 

— Nu e greu. 

— Poate nu, dar dumneata o faci să pară. 

— Nu, nu, e foarte simplu. Să spunem că vrei bani... pe care 
îi primeşti când îţi moare o mătuşă. Bien... Întreprinzi o 
acţiune — adică îţi omori mătuşa -— şi obţii rezultatul: 
moştenirea banilor. 

— Aş vrea să am eu o mătuşă ca asta, oftă Japp. Dă-i înainte, 
cu ideea dumitale. Pricep. Vrei să spui că trebuie să existe un 
motiv. 

— Prefer s-o expun în felul meu. Acţiunea întreprinsă — 
acţiunea fiind crima — şi normal, are nişte rezultate. Studiind 
diferitele rezultate vom obţine răspunsul la problema noastră. 
Rezultatele unei singure acţiuni pot fi foarte diverse. Această 
acţiune particulară afectează o mulţime de oameni diferiţi. Eh 
bien, azi, la trei săptămâni după crimă, studiez rezultatul în 
unsprezece cazuri diferite... 

Despături hârtia. 

Japp se aplecă şi citi cu oarecare interes peste umărul lui 
Poirot: 

Domnişoara Grey. Rezultat — câştig temporar. Salariu mărit. 

Domnul Gale. Rezultat — rău. Pierdere de clientelă. 

Lady Horbury: Rezultat bun, dacă ea e CL52. 

Domnişoara Kerr. Rezultat — rău, din moment ce moartea 
bătrânei Giselle face mai improbabil ca lordul Horbury să 
obţină probe pentru a divorța de soţia sa. 

— Hm! Japp se întrerupse din citit. Aşadar crezi că e lulea 
după Excelenţa sa? Dumneata eşti unul din cei ce ştiu să 
adulmece poveştile de dragoste. 

Poirot zâmbi. Japp se aplecă din nou să citească. 

Domnul Clancy. Rezultat — bun - se aşteaptă să facă bani de 


pe urma unei cărţi ce tratează crima asta. 

Doctorul Bryant. Rezultat — bun dacă e RT 362. 

Domnul Ryder. Rezultat — bun, datorită sumei mici de bani 
cash obţinută de pe urma unor articole despre crimă, şi care a 
ajutat firma într-o perioadă delicată. De asemenea, bun dacă 
Ryder e XVB 724. 

Domnul Dupont. Rezultat — nu-l afectează. 

Domnul Jean Dupont. Rezultat — nu-l afectează. 

Mitchell. Rezultat — nu-l afectează. 

Davis. Rezultat — nu-l afectează. 

Şi crezi că asta ne va ajuta? Întrebă sceptic Japp. 

— Mă ajută să fac o clasificare limpede. În patru cazuri 
domnul Clancy, domnişoara Grey, domnul Ryder şi cred că 
putem spune şi lady Horbury -— rezultatul indică un câştig, în 
cazurile domnului Gale şi domnişoarei Kerr — o pierdere; în 
patru cazuri nu există nici un rezultat (din câte ştiam până 
acum), iar în unul, cel al doctorului Bryant, nu există nici un 
rezultat sau un câştig dinstinct. 

— Deci? 

— Deci trebuie să continuăm cercetările. 

— Cu mici şanse să dăm de ceva, rosti întunecat Japp. 
Adevărul e că suntem în aer, dacă nu găsim ceva la Paris. 
Ceva legat de Giselle. Pun pariu că dumneata ai putut scoate 
mai multe de la servitoarea aia decât a scos Fournier. 

— Mă îndoiesc, prietene. Lucrul cel mai interesant în acest 
caz e personalitatea moartei. O femeie fără prieteni... Fără 
rude... Fără, s-ar putea spune, viață personălă. O femeie, care 
a fost odată tânără, care odată a iubit şi a suferit şi apoi, cu o 
mână fermă, a tras oblonul — toate se sfârşiseră; nici o 
fotografie, nici o amintire, nici un bibelou. Marie Morisot a 
devenit madame Giselle — cămătăreasa. 

— Crezi că există vreun indiciu în trecutul ei? 

— Poate. 

— Ei bine, ne-am putea ocupa de asta! Nu există nici un 
indiciu. 

— Oh, ba, da, prietene, există. 

— Tubul de suflat, fireşte... 


— Nu, nu tubul. 

— Ei bine, să auzim ideile dumitale despre indiciile din cazul 
ăsta. 

Poirot zâmbi! 

— Le voi da nume... ca poveştile domnului Clancy: Indiciul 
viespii. Indiciul din bagajul pasagerului. Indiciul linguiriţei în 
plus. 

— Eşti scrântit, rosti blând Japp şi adăugă. Ce-i cu linguriţa 
în plus? 

— Madame Giselle avea două linguriţe pe farfurioară. 

— Se spune că înseamnă nuntă. 

În cazul de faţă a însemnat înmormântare. 

Capitolul XXII. 

Jane îşi ia o slujbă nouă. 

Când Norman Gale, Jane şi Poirot se întâlniră să cineze seara 
următoare „incidentului cu şantajul”, Norman fu uşurat să 
audă că nu mai era nevoie de serviciile sale ca „domnul 
Robinson”. 

— A murit bunul domn Robinson, spuse Poirot. Ridică 
paharul. Să bem în amintirea lui! 

— Ura! Spuse râzând Norman. 

— Ce s-a întâmplat? Îl întrebă Jane pe Poirot. 

El îi zâmbi. 

— Am aflat ce vroiam. 

— Era în legătură cu Giselle? 

— Da. 

— Asta a reieşit clar din întrevederea mea cu ea, spuse 
Norman. 

— Chiar aşa. Dar eu doream o poveste completă şi 
amănunţită. 

— Şi aţi obținut-o? 

— Am obținut-o. 

ÎL priviră amândoi întrebători, dar Poirot, într-o manieră 
provocatoare, începu să vorbească despre relaţia dintre carieră 
şi viaţă. 

— Nuss chiar atât de mulţi oameni nepotriviţi la locuri 
nepotrivite pe cât s-ar crede. Majoritatea oamenilor, în ciuda 


celor ce afirmă, îşi aleg profesiile pe care şi le doresc. Ai să 
auzi un om care lucrează într-un birou zicând: „Mi-ar plăcea 
să fiu explorator... Să străbat ţinuturi îndepărtate”. Dar vei 
descoperi că-l pasionează să citească romane care tratează 
acest subiect, pe când el personal preferă siguranţa şi 
confortul călduţ al unui birou. 

— După dumneavoastră, dorinţa mea de a călători în 
străinătate nu e adevărată, spuse Jane. Veritabila mea vocaţie 
e să mă ocup de capetele femeilor... Ei bine, nu-i adevărat. 

Poirot îi zâmbi. 

— Încă eşti tânără. E normal să încerci şi asta, şi aia, şi 
ailaltă, dar te vei opri la ceea ce preferi să faci în viaţă. 

— Dar, presupunând că prefer să fiu bogată? 

— Ah, asta-i mai greu! 

— Nu sunt de acord cu dumneavoastră, spuse Gale. Am 
devenit dentist din împâmplare, nu că mi-am ales eu. Unchiul 
meu avea profesia asta. Vroia să mă duc la el, dar eu eram 
nebun după aventură şi să văd lumea. Am refuzat să mă fac 
dentist şi am plecat la o fermă din sudul Africii. Totuşi, n-a 
reuşit prea bine... N-aveam destulă experienţă. A trebuit să 
accept oferta bătrânului, să mă întorc şi să întemeiez o afacere 
cu el. 

— Iar acum te gândeşti să renunţi iar la meserie şi să pleci în 
Canada. Ai complexul dominioanelor! 

— De data asta, sunt nevoit să o fac. 

— Ah, e incredibil cât de des sunt nevoiţi oamenii să facă 
ceea ce le-ar plăcea să facă. 

— Pe mine nu mă obligă nimic să călătoresc, spuse cu jind 
Jane. Eu aş vrea să voiajez. 

— Eh bien, îţi fac o ofertă pe loc. Săptămâna viitoare, mă 
duc la Paris. Dacă vrei, îţi ofer postul de secretară a mea... Şi 
vei primi un salariu bun. 

Jane clătină din cap. 

— Nu pot să renunţ la „Antoine's”. E o slujbă bună. 

— Şi a mea e bună. 

— Da, dar e doar temporară. 

— Îţi voi obţine un alt post de aceeaşi natură. 


— Mulţumesc, dar nu cred că voi risca. 

Poirot se uită la ea şi surâse enigmatic. 

Trei zile mai târziu, era sunat la telefon. 

— Monsieur Poirot, mai e valabilă oferta? Întrebă Jane. 

— Desigur. Luni plec la Paris. 

— Vorbiţi serios? Pot veni şi eu? 

— Da, dar ce s-a întâmplat de te-ai răzgândit? 

— M-am certat cu Antonie. De fapt, mi-am pierdut calmul cu 
o clientă. Era o... o adevărată... Ei bine, nu pot spune la 
telefon. M-am enervat şi, în loc să adopt o atitudine mieroasă, 
i-am spus de la obraz exact ceea ce credeam despre ea. 

— Ah, gândul la marile spaţii deschise. 

— Ce spuneţi? 

— Spun că mintea dumitale era la un anumit subiect. 

— Nu minţii i-am dat frâu liber, ci limbii. Mi-a făcut mare 
plăcere... Avea ochii exact ca ai javrei ei de pechinez... 
Păreau să-i iasă din orbite... Dar nici eu nu m-am lasat, mi-am 
vărsat tot oful! Presupun că va trebui să-mi găsesc cândva o 
altă slujbă... Dar mi-ar plăcea să merg, mai întâi, la Paris. 

— Bun, s-a aranjat. Am să-ţi dau pe drum instrucţiunile. 

Poirot şi noua lui secretară nu călătoriră cu avionul, lucru 
pentru care Jane îi era recunoscătoare în secret. Experienţa 
neplăcută a recentului zbor îi zdruncina nervii. Nu vroia, să-şi 
amintească de silueta prăbuşită în scaunul din spatele 
avionului... 

Pe drumul de la Calais la Paris, Poirot îi împărtăşi lui Jane 
unele din planurile sale. 

— Există câţiva oameni la Paris pe care trebuie să-i văd. E 
avocatul maâtre Thibault. Mai e monsieur Fournier de la 
Sûreté... Un bărbat melancolic, dar inteligent. Şi apoi 
monsieur Dupont pere şi monsieur Dupont fils. Mademoiselle 
Jane, în timp ce eu mă voi ocupa de tata, ţi-l las dumitale pe 
fiu. Eşti fermecătoare, foarte atrăgătoare, aşa că nu se poate 
ca tânărul Dupont să nu te fi reţinut de la anchetă. 

— L-am mai văzut de atunci, spuse Jane, îmbujorându-se 
uşor. 

— Zău? Cum s-a întâmplat? 


Jane, roşindu-se şi mai tare, îi descrise întâlnirea lor de la 
„Corner House”. 

— Excelent... Din ce în ce mai bine! Ah, am avut o idee 
grozavă să te iau cu mine la Paris. Acum, ascultă-mă cu 
atenţie, mademoiselle Jane. Pe cât posibil, nu discuta cu el 
despre afacerea Giselle, dar nu ocolii subiectul dacă el îl 
abordează. Fără s-o spui în cuvinte, lasă-i impresia că lady 
Horbury e bănuită de crimă. Poţi să-i spui că motivul venirii 
mele la Paris e să mă consult cu monsieur Fournier şi să 
întreprind cercetări privind vreo eventuală legătură de afaceri 
între lady Horbury şi madame Giselle. 

— Biata lady Horbury... O faceţi cal de bătaie! 

— Nu e genul pe care să-l admir... Eh bien, să fie şi ea bună 
la ceva, măcar o dată! 

Jane ezită, apoi spuse: 

— Nu-l suspectaţi de crimă pe tânărul Dupont, nu-i aşa? 

— Nu, nu, nu - doresc doar informaţii. Se uită pătrunzător la 
ea. Tânărul ăsta... Ăă... Te atrage? Il est sex appeal? 

Jane râse. 

— Nu, nu l-aş descrie aşa. E foarte simplu, dar e un scump. 

— Deci, aşa l-ai descrie — foarte simplu? 

— E simplu. Cred că din cauză că a dus o viaţă ruptă de 
lume. 

— Adevărat, spuse Poirot. N-a avut de-a face cu dinţii, de 
pildă. N-a fost dezamăgit la vederea unui erou popular 
tremurând de frică pe scaunul stomatologului. 

Jane râse. 

— Nu cred ca Norman să fi avut ca pacient vreun erou 
popular. 

— Ar fi fost o pierdere, din moment ce pleacă în Canada. 

— Acum vorbeşte de Noua Zeelandă. Crede că aş suporta 
mai bine clima. 

— În tot cazul, e patriot. S-a fixat pe dominioanele britanice. 

— Sper că nu va fi nevoie, remarcă Jane, îl fixă pe Poirot cu 
ochi întrebători. 

— Vrei să spui că-ţi pui toată încrederea în papa Poirot? Ah, 
ei bine... Am să fac tot ce pot... Îţi promit. Dar am puternicul 


sentiment că există un personaj care n-a ieşit încă la rampă... 
Un rol care încă nu s-a jucat. 

Scutură din cap, încruntându-se. 

— Există în cazul de faţă un factor necunoscut, 
mademoiselle. Totul indică asta... 

După două zile de la sosirea la Paris, monsieur Hercule 
Poirot şi secretara sa cinau într-un mic resturant, avându-i ca 
invitaţi pe cei doi Dupont, tatăl şi fiul. 

Jane îl găsi pe bătrânul Dupont la fel de încântător ca şi fiul 
său, dar nu prea avu ocazia să vorbească cu el. Poirot îl 
monopolizase dintr-un bun început. Lui Jane nu-i fu greu să se 
întreţină cu Jean, cum nu-i fusese nici la Londra. Îi plăceau şi 
acum, tot ca atunci, figura lui copilăroasă şi atrăgătorul lui fel 
de a fi. Avea un suflet atât de simplu şi prietenos! 

În tot cazul, în timp ce râdea şi vorbea cu el, urechea ei era 
atentă să prindă frânturi din conversaţia bătrânilor. Se întreba 
ce informaţii anume vroia Poirot. Din cât putea auzi, discuţia 
lor nu atinsese nici măcar o dată subiectul crimei. Poirot îşi 
trăgea, cu îndemânare, de limbă companionul pe tema 
trecutului. Interesul lui pentru cercetările arheologice din 
Persia părea adânc şi sincer. Monsieur Dupont îşi savura 
enorm seara. Rar avusese un ascultător atât de inteligent şi 
receptiv. 

Nu se ştie prea bine a cui sugestie a fost ca cei doi tineri să 
meargă la film, dar, după plecarea lor, Poirot îşi trase scaunul 
mai aproape de masă, părând pregătit să se iniţieze şi mai 
mult în cercetarea arheologică. 

— Înţeleg, spuse el. Normal ca în vremurile astea de criză 
financiară, e o mare problemă să aduni suficiente fonduri. 
Acceptaţi şi donaţii particulare? 

Monsieur Dupont râse. 

— Dragul meu prieten, practic, mulţumim în genunchi 
pentru ele! Dar genul nostru aparte de săpături nu atrage 
marea masă a oamenilor. Ei cer rezultate spectaculoase! Mai 
ales aurul — cantităţi mari de aur! E uimitor cât de puţină 
lume se interesează de olăritul antic. Olăritul... Întreaga 
poveste a umanităţii se regăseşte în olărit! Model... 


Compoziţie... 

Domnul Dupont era transportat! Îl sfătui pe Poirot să nu se 
lase indus în eroare de anumite articole dubioase ale lui B..., 
de datările eronate, cu adevărat criminale ale lui L... şi de 
stratificările neştiinţifice ale lui G... 

Poirot îi promise solemn că nu se va lăsa influenţat de 
niciunul din aceste personaje. 

Apoi, spuse: 

— V-ar ajuta o donaţie de, să zicem, cinci sute de lire? 

Monsieur Dupont aproape să cadă peste masă de emoție. 

— Dumneavoastră... Dumneavoastră ne-o oferiţi? Mie? Ca să 
ne ajute la cercetări? Dar e magnific, splendid! E cea mai 
mare donaţie particulară pe care am primit-o. 

Poirot tuşi. 

— Trebuie să recunosc... Există o favoare pe care... 

— Ah, da, un souvenir... Câteva mostre de olărit... 

— Nu, nu, m-aţi înţeles greşit, spuse repede Poirot, înainte 
ca interlocutorul său s-o ia din nou razna. E vorba de secretara 
mea... Fata încântătoare pe care aţi văzut-o în seara asta... V- 
ar putea însoţi în expediţia dumneavoastră? 

O clipă, monsieur. Dupont păru uluit. 

— Ei bine, spuse el trăgându-se de mustață, se poate aranja. 
Trebuie să mă consult cu fiul meu. Urmează să ne însoţească 
şi nepotul meu cu soţia lui. Trebuia să fie ca o expediţie de 
familie. Oricum, am să vorbesc cu Jean. 

— Mademoiselle Grey e pasionată de olărit. Trecutul o 
fascinează. Visul vieţii ei e să participe la excavații. 

— Minunat. 

— Nu-i aşa? Şi acum, vorbiţi-mi despre ceramica de Susa... 

Monsieur Dupont începu un fericit monolog pe tema teoriilor 
lui despre Susa I şi Susa II. 

Când Poirot ajunse la hotel, o găsi pe Jane luându-și la 
revedere de la Jean Dupont în hol. 

În timp ce se îndreptau spre lift, Poirot spuse: 

— Ţi-am obţinut o slujbă foarte interesantă. La primăvară, îi 
vei însoţi pe domnii Dupont în Persia. 

Jane îl privi lung. 


— Sunteţi nebun? 

— Când ţi se face o ofertă, trebuie măcar să te prefaci c-o 
accepti cu plăcere. 

— Categoric n-am să mă duc în Persia. Am să fiu în Muswell 
Hill sau în Noua Zeelandă cu Norman. 

Poirot îi făcu blând cu ochiul. 

— Copilă dragă, mai sunt câteva luni până în martie. Nu te 
costă nimic să te arăţi încântată. Tot aşa, şi eu am vorbit de o 
donaţie... Dar n-am semnat nici un cec! Apropo, mâine 
dimineaţă trebuie să-ţi procur un „îndrumar despre Olăritul 
preistoric în Orientul Apropiat”. Am spus că te interesează 
foarte mult subiectul acesta. 

Jane oftă. 

— Nu-i o sinecură să fii secretara dumneavoastră. Altceva? 

— Da! Şi am mai spus că te pricepi să coşi nasturi şi 
împleteşti de minune ciorapi. 

— Şi va trebui şi cu ăştia să fac mâine o demonstraţie? 

— Poate n-ar fi rău. 

Capitolul XXIII. 

Anne Morisot. 

În dimineaţa următoare, la zece şi jumătate, blândul domn 
Fournier intra în camera de zi a lui Poirot şi-i strângea cu 
căldură mâna micului belgian. 

Atitudinea sa era mai însufleţită ca de obicei. 

— Am ceva să-ţi mărturisesc, rosti el. Cred că am înţeles, în 
sfârşit, ce ai vrut să spui la Londra în legătură cu găsirea 
tubului de suflat. 

— Ah! Chipul lui Poirot se lumină. 

— Da, spuse Fournier luându-și un scaun. M-am gândit mult 
la acele vorbe. Mi-am tot repetat: E imposibil ca crima să fi 
fost comisă aşa cum credem noi. Şi, în cele din urmă... În cele 
din urmă... Am văzut legătura dintre cuvintele mele şi ce ai 
spus dumneata despre găsirea tubului. 

Poirot asculta cu atenţie, fără să-l întrerupă. 

— În ziua aceea, la Londra, ai zis: De ce s-a găsit tubul când 
putea fi foarte uşor aruncat prin ventilator? Şi cred că acum 
am răspunsul: Tubul a fost găsit pentru că criminalul a vrut să 


fie găsit. 

— Bravo! Spuse Poirot. 

— Deci, la asta te-ai referit? Bun, aşa m-am gândit şi eu. Dar 
am mai făcut un pas. M-am întrebat: De ce a vrut criminalul 
ca tubul să fie găsit? Şi la asta am obţinut un răspuns: Pentru 
că tubul nu a fost folosit. 

— Bravo! Bravo! Exact raţionamentul meu. 

— Mi-am spus: Săgeata otrăvită, da, dar nu tubul de suflat. 
Deci, altceva s-a folosit pentru trimiterea săgeţii prin aer... 
Ceva pe care un bărbat sau o femeie l-ar fi putut duce la gură 
cât se poate de firesc, fără să bată la ochi. Şi mi-am amintit de 
lista dumitale cu tot ce aveau pasagerii asupra lor şi în bagaje. 
Două lucruri mi-au atras în mod special atenţia — lady 
Horbury poseda două portţigarete, iar pe masa din faţa celor 
doi Dupont erau mai multe pipe kurde. 

Domnul Foarnier se opri. Se uită la Poirot. Poirot nu vorbi. 

— Ambele lucruri puteau fi duse la gură, în mod natural, 
fără să atragă atenţia... Am dreptate, nu-i aşa? 

Poirot ezită, apoi spuse: 

— Eşti pe calea cea bună, da, dar mergi puţin mai departe; şi 
nu uita viespea. 

— Viespea? Fournier îl privi lung. Nu, aici nu prind ideea. 
Nu văd ce treabă are viespea în afacerea asta. 

— Nu vezi? Dar... 

Se opri căci se auzi telefonul. 

Ridică receptorul. 

— Alo, alo! Ah, bună dimineaţa. Da, chiar eu, Hercule Poirot 
(şi către Fournier: E Thibault.) Da... Da. Foarte bine. Şi 
dumneata? Monsieur Fournier? Da, a ajuns. E aici. 

Acoperind receptorul, îi spuse lui Fournier: 

— A încercat să dea de dumneata la Sûreté. I s-a spus că ai 
plecat spre mine. Mai bine ai vorbi dumneata. Pare agitat. 

Fournier luă receptorul. 

— Alo... Alo. Da, la telefon Fournier... Ce... Ce?... E chiar 
adevărat?... Da, aşa e... Da... Da, sunt sigur că va vrea. Venim 
imediat. 

Puse receptorul în furcă şi se uită la Poirot. 


— E vorba despre fiică. Fiica lui madame Giselle. 

— Cum? 

— Da, a sosit să-şi ceară moştenirea. 

— De unde a sosit? 

— Am înţeles că din America. Thibault a rugat-o să revină la 
unsprezece şi jumătate. Ne propune să mergem la el. 

— Absolut. Plecăm imediat. Am să-i las lui mademoiselle 
Grey un bilet. 

Scrise: 

Au avut loc anumite evenimente care m-au determinat să 
plec. Dacă monsieur Jean Dupont sună sau trece pe aici, fi 
amabilă cu el. Vorbeşte-i despre nasturi şi ciorapi împletiţi, 
dar nu încă despre olăritul preistoric. El te admiră; dar e 
inteligent! 

Au revoir, Hercule Poirot 

— Şi acum, să mergem, prietene, spuse el ridicându-se. Asta 
e ceea ce aşteptam - intrarea în scenă a personajului din 
umbră de a cărui prezenţă am fost tot timpul conştient, în 
curând... S-ar cuveni să înţeleg totul. 

Maâtre Thibault îi primi extrem de afabil. 

După un schimb de complimente, întrebări şi răspunsuri 
politicoase, avocatul începu să vorbească despre 
moştenitoarea lui madame Giselle. 

— Ieri am primit o scrisoare, iar, în dimineaţa asta, tânăra 
doamnă în persoană a venit la mine. 

— Ce vârstă are mademoiselle Morisot — sau, mai de grabă, 
doamna Richards, căci e măritată - are exact douăzeci şi doi 
de ani. 

— A adus documente care să-i certifice identitatea? Întrebă 
Fournier. 

— Categoric, categoric. 

Deschise un dosar. 

— Pentru început, astea sunt. 

Era copia unui certificat de căsătorie dintre George Leman, 
burlac, şi Marie Morisot - amândoi din Quebec. Data din 
1910. De asemenea, un certificat de naştere pe numele Anne 
Morisot Leman, precum şi alte diferite acte şi hârtii. 


— Asta aruncă o anumită lumină asupra vieţii din tinereţe a 
lui madame Giselle. 

Thibault aprobă. 

— Din cât mi-am dat seama, Marie Morisot era dădacă sau 
lenjereasă, când l-a cunoscut pe acest Leman. Cred că a fost 
un soi rău, care a părăsit-o, la scurt timp de la căsătorie, iar ea 
şi-a reluat numele de fată. Copilul a fost primit la „Institut de 
Marie” din Quebec şi a crescut acolo. Marie Morisot sau 
Leman a părăsit după aceea Quebec-ul — probabil cu un bărbat 
— şi a venit în Franţa. Din când în când, trimitea bani, iar, în 
cele din urmă, a transferat o sumă globală de bani cash care 
să-i fie daţi fetei, la împlinirea vârstei de douăzeci şi unu de 
ani. Pe vremea aceea, Marie Morisot sau Leman ducea, fără 
îndoială, o viaţă neregulată şi a considerat că e mai bine să 
rupă orice relaţii personale cu fata. 

— Cum şi-a dat seama fata că e moştenitoarea unei averi? 

— Noi am inserat anunţuri discrete în diferite ziare. Se pare 
că unul din ele a căzut sub ochii directoarei de la „Institut de 
Marie”, iar ea i-a scris sau telegrafiat doamnei Richards, care 
atunci era în Europa, dar pe punctul de a se întoarce în S. U. 
A. 

— Cine e Richards? 

— Cred că e un american sau canadian din Detroit... De 
profesie fabricant de instrumente chirurgicale. 

— Fl nu şi-a însoţit soţia? 

— Nu, a rămas în America. 

— Doamna Richards poate furniza vreo informaţie care să 
explice moartea mamei sale? 

Avocatul clătină din cap. 

— Nu ştie nimic despre ea. De fapt, deşi a auzit-o, o dată, pe 
directoare pronunţând numele de fată al mamei sale, nici 
măcar nu l-a ţinut minte. 

— Se pare că apariţia ei în scenă nu ajută cu nimic la 
rezolvarea crimei, spuse Fournier. Nici nu mă aşteptam, 
trebuie să recunosc. În prezent sunt pe o cu totul altă pistă. 
Cercetările mele au îngustat aria căutărilor, reducându-le la 
trei persoane. 


— Patru, spuse Poirot. 

— Patru, crezi? 

— Nu eu cred, dar teoria pe care mi-ai expus-o exclude 
limitarea la trei persoane. Începu să numere pe degete: Cele 
două portţigarete... Pipele kurde şi un flaut. Nu uita flautul, 
prietene. 

Fournier scoase o exclamaţie, dar, în acel moment, uşa se 
deschise şi un funcţionar în vârstă rosti: 

— Doamna s-a întors. 

— Ah, spuse Thibault. Acum o veţi vedea pe moştenitoare în 
carne şi oase. Poftiţi, madame! Daţi-mi voie să vi-l prezint pe 
monsieur Fournier de la Sûreté, care se ocupă, din partea 
acestei ţări, de cercetările privind moartea mamei 
dumneavoastră. Dumnealui este monsieur Hercule Poirot, al 
cărui nume s-ar putea să vă fie cunoscut şi care are 
amabilitatea să ne ajute - Doamna Richards. Fiica lui Giselle 
era o tânără brunetă şic. Deşi în doliu, era foarte elegantă. 

Dădu mâna cu toţi bărbaţii, pe rând, rostind câteva cuvinte 
de apreciere. 

— În cazul de faţă, mă tem că nu am sentimentele unei fiice. 
Toată viaţa m-am considerat orfană. 

Ca răspuns la întrebările lui Fournier, vorbi cu recunoştinţă 
şi căldură de maica Angelique, directoarea de la „Institut de 
Marie”. 

— A fost întotdeauna extrem de bună cu mine. 

— Când aţi părăsit institututul, madame? 

— La optsprezece ani, domnule. Am început să-mi câştig 
singură existenţa. Un timp am fost manichiuristă. Am lucrat şi 
la un salon de coafură. Pe soţul meu l-am cunoscut la Nisa. 
Atunci tocmai se întorcea în SUA. A revenit, după un timp, cu 
nişte afaceri în Olanda şi ne-am căsătorit la Rotterdam, acum 
o lună. Din pacate, a trebuit să se întoarcă în Canada. Eu am 
fost reţinută de anumite treburi, dar acum sunt pe punctul de 
a pleca după el. Franceza doamnei Richards era fluentă şi 
corectă. Se vedea limpede că era mai mult franţuzoaică decât 
englezoaică. 

— Cum aţi aflat de tragedie? 


— Normal, am citit despre ea în ziare, dar n-am ştiut... 
Adică nu mi-am dat seama că victima era mama mea. Apoi, 
am primit o telegramă aici, în Paris, de la maica Angelique, în 
care îmi dădea adresa domnului Thinault şi-mi reamintea 
numele de fată al mamei mele. 

Fournier dădu din cap gânditor. 

Mai stătură puţin de vorbă, dar părea limpede că doamna 
Richards nu prea le era de ajutor în rezolvarea crimei. Nu ştia 
nimic despre viaţa sau relaţiile de afaceri ale mamei sale. 

Notându-şi numele hotelului la care stătea doamna Richards, 
Fournier şi Poirot îşi luară la revedere de la ea. 

Poirot dădu descurajat din cap. 

— Nu... Nu cred că-i impostoare. Dovezile identităţii ei sunt 
destul de convingătoare... Totuşi, e ciudat... Am sentimentul 
că, fie am mai văzut-o cândva..., fie îmi reaminteşte de 
cineva... 

— Vreo asemănare cu moarta? Tatonă cu îndoială Fournier. 
Categoric nu. 

— Nu, nu e asta... Aş vrea să-mi pot aminti despre ce e 
vorba. Sunt sigur că faţa ei îmi aminteşte de cineva... 

Fournier îl privi curios. 

— Cred că ai fost tot timpul intrigat de fiica necunoscută. 

— Fireşte, răspunse Poirot, cu sprâncenele uşor înălțate. Din 
toate persoanele posibile, care pot sau nu beneficia de pe 
urma morţii lui Giselle, tânăra asta are de câştigat, în mod 
hotărât, şi încă o avere serioasă, nu glumă. 

— E drept... Dar ne duce undeva? 

Poirot rămase tăcut câteva clipe, urmărindu-şi şirul 
gândurilor. În cele din urmă spuse: 

— Prietene... Fata asta primeşte o avere foarte mare. Te miri 
că, încă de la început, ne-am gândit că ar putea fi implicată? 
În avion erau trei femei. Una dintre ele, Venetia Kerr, aparţine 
unei familii vechi, bine cunoscute. Dar celelalte două? Chiar 
de când Elise Grandier a avansat teoria că tatăl copilului lui 
madame Giselle era englez, mi-a intrat în minte că una dintre 
celelalte două femei putea fi această fată. Amândouă aveau 
vârsta potrivită. Lady Horbury era o coristă cu antecedente 


oarecum obscure şi care a profesat sub un nume de scenă. 
Domnişoara Jane Grey, după cum mi-a spus odată, a crescut 
într-un orfelinat. 

— Aha! Deci asta îţi trece prin cap? Amicul nostru Japp ar 
spune că eşti ultra fantezist. 

— E drept că întotdeauna mă acuză că prefer să complic 
lucrurile. 

— Vezi? 

— Dar, de fapt, nu-i adevărat — întotdeauna procedez de-o 
manieră cât se poate de simplă! Şi nu refuz niciodată să accept 
faptele. 

— Dar eşti dezamăgit? Te aşteptai la mai mult de la această 
Anne Morisot? 

Tocmai intrau în hotelul lui Poirot. Un obiect de pe masa de 
la recepţie îi reaminti lui Fournier de ceva pe care-l spusese 
Poirot în dimineaţa aceea. 

— Nu ţi-am mulțumit pentru că mi-ai atras atenţia asupra 
erorii pe care am comis-o, spuse el. Am vorbit de cele două 
portţigarete ale lui lady Horbury şi despre pipele kurde ale 
celor doi Dupont. A fost o greşeală de neiertat din partea mea 
că am uitat de flautul lui Bryant, deşi nu-l suspectez în mod 
serios... 

— Nu? 

— Nu. Nu mi se pare genul de om care... 

Se opri. Omul care vorbea cu funcţionarul de la recepţie şi a 
cărui mână se sprijinea pe cutia flautului, se întoarse. Privirea 
îi căzu pe Poirot şi chipul i se lumină. 

Poirot înaintă... Fournier se retrase discret în umbră, astfel 
ca Bryant să nu-l vadă. 

— Doctorul Bryant, exclamă Poirot înclinându-se. 

— Monsieur Poirot. 

Dădură mâna. Femeia care stătuse lângă Bryant se îndreptă 
spre lift. Poirot aruncă doar o scurtă privire în urma ei. Spuse: 

— Ei bine, monsieur le docteur, pacienţii dumneavoastră 
reuşesc să se descurce o vreme singuri? 

Doctorul Bryant zâmbi — acel zâmbet melancolic şi atrăgător 
pe care celălalt şi-l amintea foarte bine. 


— Acum n-am pacienţi, spuse el. 

Apoi, îndreptându-se spre o măsuţă, întrebă: 

— Un pahar de sherry, monsieur Poirot, sau alt aperitif? 

— Mulţumesc. 

Se aşeazară şi doctoral făcu comanda. Apoi rosti încetişor: 

— Nu, acum nu mai am pacienţi. M-am retras. 

— O decizie bruscă? 

— Nu atât de bruscă. 

Băuturile le fură aduse. Ridicând paharul, doctorul Bryant 
spuse: 

— E o decizie necesară. Prefer să plec de bună voie, înainte 
de a fi dat afară. Continuă cu un glas blând, îndepărtat: în 
viaţă oricui intervine un moment de răscruce, monsieur 
Poirot, când trebuie să ia o hotărâre. Profesia mea m-a 
interesat enorm... E trist... Foarte trist, că mă văd nevoit s-o 
abandonez. Dar există şi alte chemări... Cea de a fi fericit, 
monsieur Poirot. 

Poirot nu răspunse. Aşteptă. 

— Există o doamnă... O pacientă de a mea... O iubesc din 
toată inima. Are un bărbat care îi face viaţa un iad şi care se 
droghează. Dacă aţi fi medic, aţi şti ce înseamnă asta. Ea nu 
are banii ei proprii, aşa că nu-l poate părăsi... 

Un timp, nu m-am putut decide... Dar acum m-am hotărât. 
Plecăm amândoi în Kenya, începem o nouă viaţă. Sper ca 
acum, în sfârşit, să aibă şi ea parte de puţină fericire. A suferit 
atât de mult... 

Tăcu din nou. Apoi adăugă pe un ton mai vioi: 

— V-am spus-o, monsieur Poirot, pentru că, în curând, o va 
şti toată lumea şi e mai bine s-o ştiţi dumneavoastră mai întâi. 

— Înţeleg. După o clipă zise: Vă luaţi şi flautul, văd. 

Doctorul Bryant zâmbi. 

— Flautul ăsta, monsieur Poirot, e, cel mai vechi prieten al 
meu. Când totul în jur se prăbuşeşte... Muzica rămâne. 

Îşi mângâie drăgăstos cutia cu flautul, apoi se ridică. 

Se sculă şi Poirot. 

— Vă doresc numai bine, monsieur le docteur... Şi pentru 
doamna. 


Când Fournier se întoarse la prietenul său, Poirot era la 
recepţie solicitând o comandă telefonică cu Quebecul. 

Capitolul XXIV. 

O unghie ruptă 

— Acum ce mai e? Strigă Fournier. Încă te mai preocupă 
moștenitoarea? Ai o idee fixă, e clar! 

— Deloc, spuse Poirot. Dar în toate trebuie să existe ordine şi 
metodă. Să termini un lucru înainte de a începe altul. 

Se uită în jur. 

— Iat-o pe mademoiselle Jane. Cred că ar trebui să începeţi 
să mâncaţi. Vin şi eu imediat. 

Fournier şi Jane intrară în sufragerie. 

— Ei bine? Întrebă curioasă Jane. Cum arată? 

— E puţin peste înălțimea medie, brunetă, cu un ten mat, 
bărbie proeminentă... 

— Vorbiţi exact ca după un paşaport. Descrierea din 
paşaportul meu e pur şi simplu insultătoare. E compusă din 
normal şi obişnuit. Nas, normal; gură, obişnuită (cum s-ar 
aştepta să descrii o gură?), fruntea, obişnuită; bărbia, 
obişnuită. 

— Dar ochii nu-s obişnuiţi, spuse Fournier. 

— Chiar şi ei sunt cenuşii, care nu-i o culoare grozavă. 

— Cine ţi-a spus că nu-i o culoare grozavă, mademoiselle? 

Jane râse. 

— Stăpâniţi foarte bine engleza. Mai vorbiţi-mi despre Anne 
Morisot. E drăguță? 

— Assez bien, spuse precaut Fournier. Şi nu o cheamă Anne 
Morisot, ci Anne Richards. E măritată. 

— Era şi soţul ei? 

— Nu. 

— De ce? 

— Pentru că e în Canada sau America. 

Îi explică unele din reperele vieţii lui Anne. Tocmai când era 
pe punctul de a-şi încheia povestirea, apăru Poirot. 

Poirot arăta puţin deprimat. 

— Ce-i, mon cher? Întrebă Fournier. 

— Am vorbit cu directoarea... cu maica Angelique. Telefonul 


transatlantic e romantic să ştii. Să vorbeşti atât de lesne cu 
cineva care e aproape de partea celaltă a globului! 

— Şi transmiterea imaginilor. Ştiinţa e cea mai mare poveste 
de dragoste. Dar ce spuneai? 

— Am vorbit cu mere Angelique. A confirmat exact ce ne-a 
spus doamna Richards — aceasta a crescut la „Institut de 
Marie”. A vorbit foarte deschis despre mama care a părăsit 
Quebecul cu un francez ce se ocupa cu negoţul de vinuri. La 
vremea respectivă, s-a simţit uşurată că fata nu va intra sub 
influenţa mamei. Din punctul ei de vedere, Giselle era o 
declasată. Trimitea banii în mod regulat... Dar niciodată nu a 
sugerat o întâlnire. 

— Conversaţia dumitale a fost, de fapt, o repetare a ceea ce 
am auzit în dimineaţa asta. 

— Cu excepţia faptului că a fost mai detailată. Anne Morisot 
a părăsit institutul acum şase ani, a devenit manichiuristă, 
după aceea, a intrat ca servitoare la o doamnă şi, în postura 
asta, a plecat din Quebec şi a venit în Europa. Nu scria, în 
mod regulat, dar maica Angelique primea veşti de la ea cam 
de două ori pe an. Când a citit în ziare o relatare despre 
anchetă, şi-a dat seama că această Marie Morisot era, după 
toate probabilitățile, acea Marie Morisot care trăise în Quebec. 

— Dar despre soţ ce se ştie? Întrebă Fournier. Acum când 
suntem siguri că Giselle a fost măritată, soţul ar putea deveni 
un element, nu? 

— M-am gândit la asta. A fost unul din motivele pentru care 
am telefonat. George Leman, ticălosul de bărbat al lui Giselle, 
a căzut în primele zile ale războiului. 

Se opri, apoi rosti brusc: 

— Ce ziceam puţin mai înainte... Nu ultima remarcă... Cea 
dinainte? Am impresia că, fără să ştiu, am spus ceva 
important. 

Fournier repetă cât putu de bine esenţa celor spuse de Poirot, 
omuleţul dădu nemulţumit din cap. 

— Nu... N-a fost asta. Ei bine, nu contează... 

Se întoarse spre Jane şi o atrase în conversaţie... La sfârşitul 
mesei, propuse să-şi ia cafeaua în hol. 


Jane acceptă şi întinse mâna după mănuşi şi poşetă care se 
aflau pe masă. În timp ce le luă, se cutremură uşor. 

— Ce e, mademoiselle? 

— Oh, nimic, râse Jane. Mi s-a agăţat o unghie. Trebuie s-o 
pilesc. 

Poirot se aşeză din nou foarte brusc. 

— Nom d'un nom d'un nom, spuse el liniştit. 

Ceilalţi doi îl priviră surprinşi. 

— Ce e monsieur Poirot? Strigă Jane. 

— Acum mi-am amintit de ce îmi era familiară faţa lui Anne 
Morisot. Am mai văzut-o... În avion, în ziua crimei. Lady 
Horbury a chemat-o să-i aducă o pilă de unghii. Anne Morisot 
a fost servitoarea lui Lady Horbury. 

Capitolul XXV. 

„Mi-e frică” 

Această bruscă revelaţie avu un efect paralizant asupra celor 
trei persoane care stăteau în jurul mesei. Cazul lua un cu totul 
alt aspect. 

În loc să fie o persoană total străină de tragedie, acum 
apărea că Anne Morisot fusese, de fapt, prezentă pe scena 
crimei. Fiecăruia îi trebuiră câteva minute ca să asimileze 
ideea. Cu ochii închişi, cu chipul contorsionat, Poirot ridică 
mâinile. 

— O clipă... O clipă, imploră el. Trebuie să gândesc, să văd, 
să-mi dau seama cum îmi afectează asta ideile despre caz? Să 
mă întorc în gând... Trebuie să-mi amintesc... Mii de blesteme 
să se abată pe nefericitul meu stomac! Eram preocupat doar 
de senzațiile mele lăuntrice! 

— În momentul respectiv, era în avion, deci, spuse Fournier. 
Înţeleg. Încep să înţeleg. 

— Îmi amintesc, spuse Jane. O fată înaltă, brunetă. Îşi 
închise ochii pe jumătate, într-un efort de memorie. 
Madeleine, Lady Horbury aşa i-a spus. 

— Asta e, Madeleine, zise Poirot. 

— Lady Horbury a timis-o în spatele avionului să-i aducă o 
trusă... O trusă de machiaj roşie. 

— Vreţi să spuneţi că fata asta a trecut chiar pe lângă 


scaunul pe care stătea mama ei? Întrebă Fournier. 

— Exact. 

— Motivul, spuse Fournier şi oftă adânc. Şi ocazia... Da, 
acum le avem pe toate. 

Apoi, cu un gest surprinzător pentru firea sa melancolică, 
bătu cu pumnul în masă. 

— Dar, parbleu! Strigă el. De ce n-a pomenit nimeni de asta 
până acum? De ce n-a fost închisă printre persoanele 
suspecte? 

— Ţi-am spus, prietene, ţi-am spus. Nefericitul meu de 
stomac. 

— Da, asta e de înţeles. Dar celelalte stomacuri n-au fost 
afectate... Ale stevarzilor, ale celorlalți pasageri. 

— Cred că din cauză că asta s-a întâmplat foarte devreme, 
spuse Jane. Avionul abia decolase de pe La Bourget, iar Giselle 
a mai fost în viaţă şi bine-merci, încă o oră, după aceea. Părea 
să fi fost omorâtă mult mai târziu. 

— Asta-i ciudat, murmură Fournier. Să fi fost vreo acţiune 
întârziată a otrăvii? Se întâmplă şi astfel de lucruri... 

Poirot gemu şi-şi luă capul în mâini. 

— Trebuie să gândesc. Trebuie să gândesc... E posibil ca 
toate ideile mele de până acum să fi fost greşite? 

— Mon vieux, se mai întâmplă, îl alină Fournier. Şi mie mi 
se întâmplă. Ţi se petrec şi dumitale. Uneori trebuie să laşi 
mândria la o parte şi să-ţi revizuieşti ideile. 

— Asta-i drept, aprobă Poirot. E posibil ca, tot timpul, să fii 
acordat o prea mare importanţă unui anumit lucru. Mă 
aşteptam să găsesc un indiciu. L-am găsit şi mi-am clădit 
întreaga teorie pe el. Dar dacă am greşit de la început... Dacă 
acel articol era acolo doar printr-un accident... Vai, atunci... 
Da, trebuie să recunosc ca m-am înşelat... M-am înşelat total. 

— Nu poţi să închizi ochii în faţa importanţei acestei 
răsturnări de situaţie, spuse Fournier. Motivul şi ocazia — ce 
vrei mai mult? 

— Nimic. Trebuie să fie cum spui. Acţiunea întârziată a 
otrăvii e cu adevărat extraordinară... Practic vorbind, 
imposibilă. Dacă la mijloc e o otravă, imposibilul devine 


posibil... Te împaci cu neprevăzutul... 

— Trebuie să adoptăm un plan de bătaie, propuse Fournier. 
Cred că, pentru moment, n-ar fi înțelept să deşteptăm 
bănuielile lui Anne Morisot. E complet străină de faptul că ai 
recunoscut-o. Crede că s-a acceptat că e de bună credinţă. 
Cunoaştem hotelul la care stă şi ţinem legătura cu ea prin 
Thibault. Formalităţile legale pot fi întotdeauna întârziate. Am 
stabilit două lucruri — motivul şi ocazia. Ne rămâne de 
demonstrat că Anne Morisot poseda venin de şarpe. Şi 
problema americanului, care a cumpărat tubul de suflat şi l-a 
mituit pe Jules Perrot. S-ar putea, în mod sigur, să fie soţul ei, 
Richards. Nu ne bazăm decât pe spusele ei că el era în 
Canada. 

— Cum spui, soţul... Da, soţul. Ah, aşteaptă — aşteaptă! 

Poirot îşi apăsă tâmplele cu degetele. 

— Totul e greşit, murmură el. Nu-mi folosesc micile celule 
cenuşii cu ordine şi metodă. Nu, mă reped să trag concluzii. 
Cred, poate, ceea ce vreau să cred. Nu, iar e greşit. Dacă ideea 
mea de la început era bună, n-ar fi trebuit să cred... 

Se întrerupse. 

— Poftim? Întrebă Jane. 

Poirot nu răspunse un timp, apoi îşi luă mâinile de la tâmple, 
se îndreptă de spate, aranjă două furculiţe şi solniţa de pe 
masă care îi lezau simţul simetriei. 

— Să raţionăm, spuse el. Anne Morisot e fie vinovată de 
crimă, fie nevinovată. Dacă e nevinovată, de ce a minţit? De 
ce a ascuns faptul că era servitoarea lui lady Horbury? 

— Chiar, de ce? Întări Fournier. 

— Aşadar, spunem că e vinovată pentru că a minţit. Dar 
staţi! Să presupunem că prima mea ipoteză era corectă. Se 
potriveşte această ipoteză cu vinovăția lui Anne Morisot, sau 
cu minciuna ei? Da... Da, s-ar putea... Plecând de la o 
premisă. Dar, în cazul acesta — şi dacă premisa e corectă — 
atunci Anne Morisot n-ar fi trebuit deloc să fie în avion. 

Ceilalţi doi îl priviră politicoşi, dacă nu cu un interes 
prefăcut. 

Fournier gândi: „Acum înţeleg ce vroia să spună englezul ăla, 


Japp. Bătrânului ăsta îi place să se complice. Încearcă să facă 
să pară complicată o afacere care, de fapt, e simplă. Nu poate 
accepta o soluţie directă, fără să pretindă că se potriveşte cu 
ideile lui preconcepute”. 

Jane se gândea: „Nu înţeleg câtuşi de puţin ce vrea să 
spună... De ce n-ar fi putut fi fata în avion? Trebuia să meargă 
oriunde îi ordona lady Horbury... Cred că e într-adevăr cam 
şarlatan...” 

Brusc, Poirot scoase un sâsâit. 

— Fireşte, spuse el. E o posibilitate; şi ar trebui să fie foarte 
simplu de descoperit. 

Se ridică. 

— Acum ce mai e, prietene? Întrebă Fournier. 

— Iarăşi telefonul, răspunse Poirot. 

— Tot peste ocean, în Quebec? 

— De data asta, e doar la Londra. 

— La Scotland York? 

— Nu, la casa lordului Horbury, în Grosvenor Street. Măcar 
de-aş avea noroc s-o găsesc pe lady Horbury acasă. 

— Ai grijă prietene. Dacă Anne Morisot începe să bănuiască 
faptul că facem cercetări în legătură cu ea, s-ar putea să ne 
încurce afacerile. Nu trebuie cu nici un chip s-o punem în 
gardă. 

— Nici o grijă. Voi fi discret. Am să pun doar o mică 
întrebare... O întrebare cât se poate de inofensivă. Zâmbi. 
Dacă vrei, vino cu mine. 

— Nu, nu. 

— Ba da. Insist. 

Cei doi plecară, lăsând-o pe Jane în hol. 

Le luă ceva timp să obţină legătura, dar Poirot avu noroc. 
Lady Horbury lua prânzul acasă. 

— Bun. Vrei să-i spui lui lady Horbury că o sună de la Paris 
Hercule Poirot? Urmă o pauză. Lady Horbury? Nu, nu, totul e 
bine. Vă asigur că totul e în ordine. Nu-i vorba de problema 
aceea. Vreau să-mi răspundeţi la o întrebare. Da... Când 
călătoriţi de la Paris spre Anglia, servitoarea dumneavoastră 
merge de obicei cu avionul, sau cu trenul? Cu trenul... Tot aşa 


şi cu ocazia aceea deosebită?... Înţeleg... Sunteţi sigură? Ah, 
v-a părăsit. Înţeleg. A plecat în mod cu totul neaşteptat. Mais 
oui, lipsă de recunoştinţă strigătoare la cer. Aşa e. Cea mai 
nerecunoscătoare clasă! Da, da, exact. Nu, nu aveţi de ce să vă 
faceţi griji. Au revoir. Mulţumesc. 

Puse receptorul în furcă şi se întoarse spre Fournier cu ochii 
verzi scânteietori. 

— Ascultă, prietene, servitoarea lui lady Horbury călătorea 
de obicei cu trenul şi vaporul. Dar, când a avut loc omorârea 
lui Giselle, lady Horbury hotărâse, în ultimul moment, că era 
mai bine să meargă şi Madeleine cu avionul. Îl luă de braţ pe 
francez. 

— Repede, prietene, spuse. Trebuie să mergem la ea, la 
hotel. Dacă mica mea idee e corectă — şi cred că e — nu avem 
timp de pierdut. 

Fournier îl privi lung. Dar până să pună vreo întrebare, 
Poirot o şi pornise spre uşa turnantă a hotelului. 

Fournier se grăbi după el. 

— Chiar ce v-a apucat? Ce-s toate astea? Ce-i atâta grabă? 

În faţă staţiona un taxi. Poirot sări în el şi dădu adresa 
hotelului lui Anne Morisot. 

Fournier îl urmă. 

— Ce te-a muşcat? De ce goana asta nebună? 

— Pentru că, prietene, dacă, aşa cum spuneam, mica mea 
idee e corectă, Anne Morisot se află într-un pericol de moarte. 

— Chiar crezi? 

Fournier nu-şi putu reţine tonul sceptic. 

— Mi-e frică, spuse Poirot. Frică. Bon Dieu... Cum se târăsc 
taxiurile astea! 

În acel moment taxiul gonea cu patruzeci de mile la oră, 
strecurându-se prin traficul dens, de-o manieră aproape 
miraculoasă, graţie ochiului excelent al şoferului. 

— Se târăşte într-un asemenea ritm că, în orice clipă, putem 
avea un accident, spuse sec Fournier. lar pe mademoiselle 
Grey am lăsat-o proţăpită în hol să ne aştepte, fără să-i 
spunem o vorbă că am plecat. Nu-i deloc politicos din partea 
noastră! 


— Politicos sau nepoliticos, ce mai contează într-o problemă 
de viaţă şi de moarte? 

— Viaţă şi moarte? 

Fournier ridică din umeri. În sinea lui gândi: „Toate bune, 
dar nebunul ăsta încăpățânat poate da peste cap întreaga 
afacere. O dată ce fata va şti că suntem pe urmele ei...” 

Spuse cu un glas persuasiv: 

— Zău, monsieur Poirot, fi rezonabil. Trebuie să avem grijă. 

— Nu înţelegi. Mi-e frică... Frică... 

Taxiul frână cu un scrâşnet de roţi, în faţa hotelului, la care 
stătea Anne Morisot. 

Poirot sări şi aproape se ciocni cu un tânăr ce tocmai ieşea 
din hotel. 

Poirot rămase încremenit, privind după el. 

Fură întrebaţi portarul, hamalii, băieţii de la lift. 

— Alt chip pe care îl cunosc... Dar de unde?... Ah, îmi 
amintesc — e actorul Raymond Barraclough. 

În timp ce se îndreaptau spre intrare, Fournier îl prinse de 
braţ. 

— Monsieur Poirot, am cel mai mare respect, cea mai mare 
admiraţie față de metodele dumitale... Dar simt cu tărie că nu 
trebuie să întreprindem nici o acţiune precipitată. Aici, în 
Franţa, eu sunt responsabil cu acest caz... 

Poirot îl întrerupse: 

— Îţi înţeleg neliniştea; dar să nu te temi de nici o „acţiune 
precipitată” din partea mea. Să întrebăm la recepţie. Dacă 
doamna Richards e aici şi totul e bine... N-am făcut nici un 
rău şi putem discuta împreună acţiunile noastre viitoare. Ai 
vreo obiecţie? 

— Nu, fireşte că nu. 

— Bun. 

Poirot trecu prin uşa batantă şi se îndreptă spre recepţie. 
Fournier îl urmă. 

— Cred că aici, la dumneavoastră, stă o doamnă Richards, 
spuse Poirot. 

— Nu, monsieur. A stat, dar a plecat azi. 

— A plecat? Întrebă Fournier. 


— Da. 

— Când a plecat? 

Recepţionerul se uită la ceas. 

— Acum puţin mai mult de-o jumătate de oră. 

— Plecarea ei a fost neaşteptată? Unde s-a dus? 

Recepţionerul se îmbăţoşă şi refuză să răspundă, dar 
legitimaţia lui Fournier îl făcu să-şi schimbe tonul şi deveni 
foarte dornic să colaboreze. 

— Nu, doamna nu lăsase nici o adresă. Credea că plecarea ei 
era rezultatul unei bruşte schimbări de plan. La început, spuse 
că va sta cam o săptămână. 

Conform portarului, la doamna venise un domn. Apăruse în 
timp ce era plecată, dar o aşteptase să se întoarcă şi luaseră 
prânzul împreună. Cum arăta domnul? Un american... Foarte 
american. Păruse surprinsă să-l vadă. După masă doamna a 
ordonat să-i fie coborâte bagajele şi puse într-un taxi. 

Încotro a luat-o? Spre Gare du Nord... Cel puţin aşa îi 
ordonase taximetristului. Americanul a însoţit-o? Nu, plecase 
singură. 

— Gare de Nord, spuse Fournier. Asta înseamnă Anglia. 
Cursa de la ora două. Dar s-ar putea să fie praf în ochi. 
Trebuie să telefonăm la Boulogne şi, de asemenea, să 
încercăm să dăm de acel taxi. Se părea că temerile lui Poirot i 
se transmiseseră lui Fournier. 

Chipul francezului era neliniştit. 

Rapid şi eficient puse în mişcare maşinăria legii. 

Era ora cinci, când Jane, stând în holul hotelului citind o 
carte, ridică privirea şi-l văzu pe Poirot venind spre ea. 

Deschise gura să repreoşeze, dar cuvintele rămaseră 
nerostite. Ceva pe faţa lui o oprise. 

— Ce e? Întrebă ea. S-a întâmplat ceva? 

Poirot îi luă mâinile în ale sale. 

— Viaţa e uneori groaznică, mademoiselle. 

Tonul lui o făcu să se înspăimânte. 

— Ce e? Repetă ea. 

Poirot rosti încetişor: 

— Când trenul a ajuns la Boulogne, în vagonul de clasa întâi 


s-a găsit o femeie... Moartă. 

Culoarea pieri de pe faţa lui Jane. 

— Anne Morisot? 

— Anne Morisot. În mână avea o sticluţă albastră conţinând 
acid cianhidric. 

— Oh! Sinucidere? 

Poirot nu răspunse imediat. Apoi o făcu cu aerul cuiva care 
îşi alege cu grijă cuvintele. 

— Da, poliţia crede că a fost sinucidere. 

— Dar dumneavoastră? 

Poirot îşi ridică încet mâinile într-un gest expresiv. 

— Ce altceva... Poţi să crezi? 

— De ce s-a sinucis? Din pricina remuşcărilor... Sau de 
teamă să nu fie descoprită? 

Poirot clătină din cap. 

— Viaţa poate fi cumplită, spuse el. Ai nevoie de mult curaj. 

— Să te sinucizi? Da, presupun că aşa e. 

— Şi, de asemenea, să trăieşti îţi trebuie curaj, spuse Poirot. 

Capitolul XXVI. 

După discursul de la cină. 

Ziua următoare, Poirot părăsi Parisul. Jane rămase cu o listă 
de îndatoriri de îndeplinit. Majoritatea nu aveau absolut nici 
un înţeles pentru ea, dar îşi dădea toată silinţa să le execute 
cât mai bine. Îl văzu, de două ori, pe Jean Dupont. Acesta îi 
pomeni de expediţia la care urma să ia parte şi ea, dar Jane 
nu îndrăzni să-l contrazică fără ordin de la Poirot, aşa că se 
fofilă cât putu şi schimbă subiectul. 

După cinci zile, fu rechemată în Anglia, printr-o telegramă. 

Norman o aşteptă la gara Victoria şi discutară ultimele 
evenimente. 

Pe marginea sinuciderii se făcuse foarte puţină publicitate. În 
ziare apăruse o notă în care se spunea că o doamnă din 
Canada, pe nume Richards, se sinucisese în expresul de Paris- 
Bologne, dar asta fusese tot. Nu se menţionase nici o legătură 
cu crima din avion. 

Atât Norman cât şi Jane înclinau să jubileze. Problemele lor, 
sperau ei, luaseră sfârşit. Norman nu era atât de expansiv ca 


Jane. 

— S-ar putea s-o fi suspectat că i-a făcut felul mamei sale, 
dar acum că şi-a luat zilele, probabil, n-or să-şi mai bată capul 
să continue cazul; dar până când nu se dovedeşte public, nu 
văd la ce ne serveşte nouă, amărâţilor. Din punctul de vedere 
al publicului, rămânem tot atât de suspecți ca şi până acum! 

Îi spuse acelaşi lucru şi lui Poirot, cu care se întâlni peste 
câteva zile, în Piccadilly. 

Poirot zâmbi. 

— Eşti la fel ca restul. Gândeşti că sunt un bătrân care nu 
duce nimic la sfârşit! Ascultă, ai să vii diseară să iei masa cu 
mine. l-am invitat pe Japp şi pe prietenul nostru Clancy. Am 
de spus câteva lucruri care ar putea fi interesante. 

Cina se desfăşură într-o atmosferă plăcută. Japp patrona şi 
arăta bine dispus, Norman era interesat, iar micul domn 
Clancy părea aproape tot atât de agitat ca atunci când 
recunoscuse spinul fatal. 

Era clar că Poirot nu încerca să-l impresioneze pe micul 
autor. 

După cină, după ce băură cafelele, Poirot îşi drese glasul, cu 
un aer uşor încurcat, dar nu lipsit de importanţă de sine. 

— Prieteni, începu, domnul Clancy şi-a exprimat interesul 
faţă de ceea ce ar numi el „metodele mele, Watson”. (C'est ca, 
n'est-ce pas?). Aş propune, dacă nu vă va plictisi... Se opri 
semnificativ, iar Norman şi Japp spuseră repede: „Nu, nu” şi 
„Extrem de interesant...” aş propune, deci, să vă fac un mic 
rezumat al metodelor pe care le-am folosit în cazul de faţă. 

Se opri şi îşi consultă nişte însemnări. Japp îi şopti lui 
Norman: 

— Se umflă-n pene, nu-i aşa? Al doilea nume al lui e 
vanitatea. 

Poirot îl privi cu reproş şi rosti: „îhî!” 

Trei chipuri politicos interesate se întoarseră spre el şi Poirot 
îi dădu drumul: 

— Voi începe cu începutul, prieteni. Mă voi întoarce la 
avionul de pasageri „Prometheus” în cursa lui fatală de la 
Paris la Croydon. Am să vă expun ideile mele precise şi 


impresiile din vremea aceea... Arătând, apoi, cum mi s-au 
confirmat sau modificat în lumina evenimentelor ce s-au 
succedat. 

Când, chiar înainte de a ajunge, la Croydon, doctorul Bryant 
a fost abordat de stevard şi l-a însoţit să examineze cadavrul, 
m-am dus şi eu. Aveam senzaţia că s-ar putea — cine ştie? 

— Să fie ceva de domeniul meu. Probabil că am un punct de 
vedere mult prea profesional acolo unde e vorba de moarte. 
După mine, sunt două categorii de decese — cele care sunt 
treaba mea... Şi morţii care nu sunt treaba mea, deşi ultima 
categorie e infinit mai numeroasă, totuşi, ori de câte ori, vin 
în contact cu o moarte mă asemăn unui câine care înalţă capul 
şi adulmecă. 

Doctorul Bryant a confirmat teama stevardului că femeia era 
moartă. În privinţa cauzei morţii, fireşte că nu s-a putut 
exprima fără o examinare amănunţită. În acest punct a fost 
făcută o sugestie — de către monsieur Jean Dupont — că 
moartea ar fi putut fi determinată de înţepătura unei viespi. În 
susținerea acestei ipoteze, a atras atenţia asupra unei viespi pe 
care el personal o strivise puţin mai înainte. 

Era o teorie perfect plauzibilă şi probabil uşor de a fi 
acceptată. Pe gâtul moartei exista un semn - foarte 
asemănător cu o înţepătură - şi dovada că în avion fusese o 
viespe. Dar, în acel moment, am fost destul de inspirat să mă 
uit în jos şi să descoper ceea ce, la început, am crezut că era 
corpul unei alte viespi. În realitate, era un spin, o săgeată 
folosită de băştinaşi, care avea un mic nod de mătase galben 
cu negru. 

În acest punct a apărut domnul Clancy, care a declarat că era 
o săgeată trasă printr-un tub de suflat, după procedeul folosit 
de anumite triburi băştinaşe. Mai târziu, după cum ştiţi, a fost 
descoperit şi tubul respectiv. 

La ora când am ajuns la Croydon, deja câteva idei mi se 
învârteau în minte. O dată ce m-am aflat definitiv la sol, 
creierul a început să-mi lucreze iar la capacitatea obişnuită, în 
felul lui strălucit. 

Poirot îi aruncă o privire şi continuă: 


— Dă-i înainte, monsieur Poirot, rânji Japp. Lasă modestia. 

— Una dintre ele mi se impunea tărie (cum i se întâmplă 
oricui), şi anume îndrăzneala de a comite o crimă în acest 
mod şi uimitorul fapt că nimeni nu a observat! 

Mai erau alte două aspecte care mă interesau: Unul — 
prezenţa convenabilă a viespii; celălalt — descoperirea tubului. 
După cum i-am mărturisit prietenului meu Japp după anchetă, 
de ce naiba criminalul n-a scăpat de el împingându-l prin 
ventilatorul din hublou? Spinul în sine era greu de localizat 
sau identificat, dar un tub de suflat cu o urmă de etichetă pe 
el constituia o cu totul altă problemă. 

Care era soluţia? Categoric, criminalul dorea ca tubul să fie 
găsit. 

Dar, de ce? Un singur răspuns părea logic. Dacă se găseau o 
săgeată otrăvită şi un tub de suflat, concluzia care s-ar fi 
impus, în mod firesc, era că, crima fusese comisă prin suflarea 
unei săgeți otrăvite printr-un tub. Prin urmare, în realitate, 
crima nu fusese înfăptuită în acest fel. 

Pe de altă parte, cum aveau s-o dovedească probele 
medicale, moartea s-a datorat, neîndoielnic, săgeţii otrăvite. 
Am închis ochii şi m-am întrebat: care e cel mai sigur şi mai 
de încredere mod de a introduce o săgeată otrăvită în vena 
jugulară? Şi răspunsul a venit imediat: cu mâna. 

Asta mi-a arătat imediat de ce a fost necesar să fie găsit 
tubul. Tubul impune imediat noţiunea de distanţă. Dacă teoria 
mea era corectă, persoana care a omorât-o pe madame Giselle 
s-a dus direct la masa sa şi s-a aplecat deasupra ei. 

Există o astfel de persoană? Da, două. Cei doi stevarzi. 
Fiecare din ei se putea duce la madame Giselle şi apleca spre 
ea, fără ca nimeni să fi observat ceva neobişnuit. 

Mai era şi altcineva? 

Ei bine, mai era domnul Clancy. El a fost singurul pasager 
din avion care a trecut chiar pe lângă scaunul lui madame 
Giselle... Şi mi-am amintit că tot el a fost primul, care a atras 
atenţia asupra teoriei tubului de suflat. 

Domnul Clancy sări în picioare. 

— Protestez! Stigă el. Protestez! Ăsta e un ultraj! 


— Ia loc, îl invită Poirot. N-am terminat încă. Trebuie să arăt 
toate etapele prin care am ajuns la concluzia mea. 

Avem acum ca suspecți trei persoane — Mitchell, Davis şi 
domnul Clancy. La prima vedere, niciunul nu părea prezumtiv 
criminalul, dar trebuiau făcute multe investigaţii. 

M-am întors cu gândul la viespe. Foarte sugestivă viespea 
aceea. Nimeni n-o observase până când au fost servite 
cafelele. Chestia asta era destul de ciudată. Am construit o 
anumită teorie despre crimă. Criminalul a prezentat lumii 
două soluţii diferite ale tragediei. Conform celei dintâi şi celei 
mai simple, madame Giselle a fost înţepată de o viespe şi a 
murit de pe urma unui atac de cord. Succesul acestei soluţii 
depindea de faptul dacă criminalul recupera spinul. Japp şi cu 
mine am căzut de acord că acest lucru s-ar fi putut petrece 
uşor... Atâta timp cât nu se isca bănuiala unei mâini 
criminale. Asta explică şi înlocuirea mătăsii de culoare roşie 
cu una ce trebuia să semene cu aspectul unei viespi. 

Deci, criminalul nostru se apropie de masa victimei, înfige 
spinul, şi dă drumul viespii! Otrava e atât de puternică încât 
moartea se produce instantaneu. Dacă Giselle ţipa... Probabil 
n-ar fi fost auzită din cauza zgomotului avionului. Dacă, 
totuşi, s-ar fi auzit, ei bine, viespea care bâzâia primprejur 
putea explica strigătul. Biata femeie fusese înţepată de viespe. 

Ăsta era, cum spuneam, planul numărul 1. Dar, să 
presupunem că, aşa cum de fapt s-a şi întâmplat, cineva găsea 
spinul otrăvit înainte ca criminalul să-l fi putut recupera. În 
acest caz, planul eşuează. Teoria morţii naturale e imposibilă. 
În loc să scape de tub prin ventilator, acesta e pus într-un loc 
unde să fie descoperit când avionul e cercetat; şi, de îndată, se 
va considera că tubul de suflat a fost instrumentul crimei. Se 
va impune corespunzătoarea noţiune de distanţă, iar 
bănuielile vor fi focalizate într-o direcţie bine definită şi 
aranjată în prealabil. 

Acum avem teoria mea despre crimă şi trei suspecți, cu vaga 
posibilitate de a fi patru — monsieur Jean Dupont, care 
conturase „teoria morţii de pe urma înţepăturii viespii” şi care 
stătuse peste interval atât de aproape de scaunul lui madame 


Giselle, încât s-ar fi putut, mişca fără să fie observat. Pe de 
altă parte, nu-l credeam cu adevărat în stare să-şi asume un 
astfel de risc. 

M-am concentrat asupra problemei viespii. Dacă criminalul 
adusese viespea în avion şi-i dăduse drumul în momentul 
psihologic... Trebuie să fi avut ceva de natura unei cutiuţe în 
care s-o fi ţinut. 

De aici interesul meu pentru buzunarele şi bagajele 
pasagerilor. 

Şi am descoperit ceva cu totul neaşteptat. Am găsit ce 
căutam... Numai că persoana nu corespundea. Exista o cutie 
de chibrituri Bryant & May, goală, în buzunarul domnului 
Norman Gale. Dar toată lume declarase că domnul Gale nu a 
trecut niciodată spre partea din spate a avionului. Se dusese 
doar până la toaletă şi se întorsese la locul lui. 

Totuşi, deşi pare imposibil, exista o metodă prin care domnul 
Gale ar fi putut comite crima... După cum a dovedit-o 
conţinutul servietei sale. 

— Servieta mea? Întrebă Norman Gale. Părea amuzat şi 
mirat. Vai, nici măcar nu-mi amintesc ce aveam în ea. 

Poirot îi zâmbi prietenos. 

— O clipă. Voi ajunge şi la asta. Vă spun primele mele idei. 

Să continui... Aveam patru persoane care ar fi putut comite 
crima. 

— Din punct de vedere al posibilităţii: cei doi stevarzi, 
Clancy şi Gale. 

Acum m-am uitat la caz din unghiul opus — al motivului... 
Dacă un motiv avea să coincidă cu posibilitatea, ei bine, ştiam 
criminalul! Dar, vai, n-am putut găsi nimic de genul ăsta. 
Prietenul meu Japp m-a acuzat că-mi place să complic 
lucrurile. Din contră, am abordat această problemă a 
motivului cât se poate de simplu. Cine ar fi beneficiat, dacă 
madame Giselle ar fi fost eliminată? Clar, acea fiică 
necunoscută, căci ei îi revenea toată averea. Mai erau, de 
asemenea, anumite persoane, care se aflau în puterea lui 
madame Giselle sau, să spunem, s-ar fi aflat. Dintre pasagerii 
din avion, doar unul avusese sigur legătură cu madame 


Giselle. E vorba de lady Horbury. 

În cazul lui lady Horbury motivul era foarte clar. Fusese 
acasă la Giselle, la Paris, în noaptea precedentă. Era disperată 
şi avea un prieten, un actor tânăr, care ar fi putut foarte uşor 
interpreta rolul americanului ce a cumpărat tubul de suflat... 
Şi l-a mituit pe funcţionarul de la „Universal Airlines”, în aşa 
fel ca madame Giselle să călătorească la ora 12. 

Aveam, cum s-ar spune, o problemă tăiată în două. Nu 
vedeam cum ar fi fost posibil pentru lady Horbury să comită 
crima, şi nici motivul pentru care stevarzii, domnul Clancy, 
sau domnul Gale ar fi făcut-o. 

Întotdeauna am păstrat în minte problema fiicei necunoscute 
a lui madame Giselle, a moştenitoarei. Era vreunul din 
suspecţii mei însurat... Şi dacă da, putea fi una din aceste soţii 
Anne Morisot? Cu tată englez, fata ar fi crezut în Anglia. Pe 
soţia lui Mitchell am eliminat-o curând, ea fiind o veritabilă 
reprezentantă a bătrânului Dorset. Davis curta o fată ai cărei 
părinţi trăiau. Domnul Clancy nu era însurat. Domnul Gale se 
îndrăgostise până peste cap de domnişoara Jane Grey. 

Pot spune că am cercetat antecedentele domnişoarei Grey, cu 
multă atenţie, auzind de la ea, cu totul întâmplător, că 
crescuse într-un orfelinat în apropiere de Dublin. Curând am 
aflat că domnişoara Grey nu era fiica lui madame Giselle. 

Am întocmit un tabel al rezultatelor. Stevarzii nici nu 
câştigaseră, nici nu pierduseră prin moartea lui madame 
Giselle — exceptând faptul că Mitchell arăta puternic marcat 
de şocul suferit. Domnul Clancy avea în plan să scrie o carte 
cu acest subiect, carte care spera el urma să-i aducă mulţi 
bani. Domnul Gale rămânea treptat fără clienţi. Nimic care să- 
mi fie de folos. 

Şi totuşi, la vremea aceea, eram convins că domnul Gale 
trebuia să fie criminalul — exista cutia de chibrituri goală, 
exista conţinutul servietei sale. Aparent pierdea, nu câştiga de 
pe urma morţii lui Giselle. Însă aceste aparenţe puteau fi false. 

M-am hotărât să-i cultiv prietenia. Ştiu din experienţă că 
nimeni, în decursul conversaţiei, nu poate să nu se trădeze, 
mai devreme sau mai târziu... Toţi simt nevoia irezistibilă să 


vorbească despre ei. 

Am încercat să câştig încrederea domnului Gale. M-am 
prefăcut că mă bazez pe el şi chiar i-am solicitat ajutorul. Lam 
convins să participe la un pretins şantaj asupra lui lady 
Horbury. Şi atunci a făcut prima greşeală. 

Îi sugerasem o uşoară deghizare. El a ales să-şi joace rolul, 
deghizat într-un mod caraghios şi imposibil! Toată treaba era 
o farsă. Nimeni n-ar fi putut să-şi interpreteze rolul atât de 
prost, precum îşi propusese el. Atunci, care să fi fost motivul? 
Pentru că conştiinţa propriei vinovăţii îl făcea prevăzător să se 
arate a fi un actor bun. Când, totuşi, am revizuit machiajul lui 
caraghios, talentul său artistic a ieşit la suprafaţă. Şi-a jucat 
perfect rolul şi lady Horbury nu l-a recunoscut. M-am convins 
că s-ar fi putut deghiza în american la Paris şi că, tot aşa, s-ar 
fi pregătit pentru rolul necesar în „Prometheus”. 

— De-acum, mă îngrijora tot mai serios mademoiselle Jane. 
Fie că era mână-n mână cu el, fie complet inocentă, iar, în 
cazul ăsta devenea o victimă. Se putea trezi măritată cu un 
criminal. Pentru a preveni o căsătorie precipitată, am luat-o 
pe mademoiselle Jane la Paris, ca secretară. 

Eram acolo când necunoscuta moştenitoare şi-a făcut apariţia 
pentru a-şi revendica averea. Mă frământa asemănarea ei cu 
cineva pe care nu ştiam de unde să-l iau. În cele din urmă mi- 
am amintit... Dar, prea târziu... 

La început, descoperirea că ea fusese de fapt în avion şi că 
minţise în privinţa asta părea să-mi dea peste cap toate 
teoriile. Aici era persoana vinovată! 

Dar dacă era vinovată, avusese un complice — bărbatul care 
cumpărase tubul de suflat şi îl mituise pe Jules Perrot. 

Cine era acest bărbat? Să fi fost soţul ei? 

Şi... Atunci... Am văzut brusc adevărata soluţie. Adevărată, 
adică, dacă se verifica un anumit punct. 

Pentru ca soluţia mea să fie corectă, Anne Morisot nu trebuia 
să fie în avion. 

Am sunat-o pe lady Horbury şi am obţinut răspunsul. 
Servitoarea Madeleine, a călătorit cu avionul, printr-o toană 
de ultima clipă a stăpânei sale. Se opri. 


Domnul Clancy întrebă: 

— Hm!... Dar... Mă tem că n-am prea înţeles. 

— Când vă veţi opri să mă mai faceţi criminal? Întrebă 
Norman. 

Poirot se răsuci spre el. 

— Niciodată. Dumneta eşti criminalul... Aşteaptă — am să-ţi 
spun totul. Căci, în ultima săptămână, Japp şi cu mine am 
avut mult de lucru... E drept că te-ai făcut stomatolog ca să-i 
fi pe placul unchiului dumitale, John Gale. Ţi-ai luat numele 
lui, când aţi devenit parteneri de afaceri... Dar dumneata eşti 
fiul surorii lui, nu al fratelui. Numele dumitale adevărat e 
Richards. Ca Richards ai cunoscut-o pe Anne Morisot, iarna 
trecută, la Nisa, unde se găsea cu stăpâna ei. Povestea pe care 
ne-a îndrugat-o era adevărată în ceea ce privea copilăria, dar 
ultima parte a fost concepută, cu grijă, de dumneata. Ea ştia 
numele de fată al mamei sale. Giselle se afla la Monte Carlo — 
ţi-a fost arătată şi i s-a menţionat adevăratul nume. Ţi-ai dat 
seama că ai pune mâna pe o mare avere. Firea dumitale de 
jucător înrăit s-a stârnit. De la Anne Morisot ai auzit că lady 
Horbury avea legături cu Giselle. Ţi-ai întocmit planul crimei. 
Giselle urma să fie omorâtă în aşa fel, încât bănuiala să cadă 
pe lady Horbury. Planul dumitale s-a copt şi, în final, a dat 
roade. L-ai mituit pe funcţionarul de la „Universal Airlines” 
astfel ca Giselle să zboare cu acelaşi avion ca lady Horbury. 
Anne Morisot te anunţase că se va întoarce în Anglia cu trenul 
— nu te-ai aşteptat să fie în avion şi asta ţi-a primejduit 
planurile. O dată ce s-ar fi descoperit că fiica lui Giselle, deci 
moștenitoarea ei fusese în avion, bănuielile s-ar fi abătut, în 
mod clar, asupra ei. Ideea dumitale era ca ea să-şi revendice 
moştenirea cu un alibi perfect din moment ce, la ora crimei, 
trebuia să călătorească cu trenul sau vaporul şi apoi te-ai fi 
căsătorit cu ea. 

Fata se îndrăgostise tare de dumneata. Însă doreai numai 
banii, nu şi fata. 

În planurile dumnitale a intervenit şi o altă complicaţie. La 
Le Pinet ai văzut-o pe Jane Grey şi te-ai îndrăgostit nebuneşte. 
Pasiunea pentru ea te-a făcut să joci un joc mult mai 


periculos. 

Intenţionai să ai atât banii, cât şi fata pe care o iubeai. 
Comiteai o crimă de dragul banilor şi nici nu-ţi trecea prin cap 
să nu culegi roadele crimei. Ai speriat-o pe Anne Morisot 
spunându-i că, dacă îşi revendică imediat moştenirea, dându- 
şi, la iveală identitatea, în mod sigur, ar fi fost bănuită de 
crimă. În schimb, ai convins-o să-şi ia o permisie de câteva 
zile şi amândoi aţi plecat la Rotterdam, unde v-aţi căsătorit. 

Cu această ocazie, ai învăţat-o cum să intre în posesia 
banilor. Nu trebuia să spună nimic despre slujba ei ca 
servitoare la o lady şi să arate clar că ea şi soţul său era în 
străinătate la ora comiterii crimei. 

Din nefericire, data plănuită pentru ca Anne Morisot să vină 
la Paris şi să-şi ceară moştenirea a coincis cu sosirea mea când 
eram însoţit de domnişoara Grey. Asta nu se potrivea deloc cu 
calculele dumitale. Ori eu, ori domnişoara Grey puteam să 
recunoaştem în Anne Morisot pe Madeleine, servitoarea lui 
lady Horbury. 

Ai încercat să iei, la timp, legătura cu ea, dar n-ai reuşit. În 
final, ai ajuns personal la Paris şi ai aflat că fusese deja la 
avocat. Când s-a întors, ţi-a spus că mă întâlnise pe mine. 
Lucrurile deveneau periculoase şi te-ai hotărât să acţionezi 
rapid. 

Aveai intenţia ca proaspăta dumitale soţie să nu 
supravieţuiască mult timp după intrarea în posesia averii. 
Imediat după cununie, v-aţi făcut amândoi testamentul, lăsând 
fiecare celuilalt tot ce poseda! O afacere foarte înduioşătoare! 
Intenţionai, îmi imaginez, să urmezi o cale foarte lejeră. Aţi fi 
plecat în Canada... Evident, sub pretextul pierderii clientelei. 
Acolo ţi-ai fi reluat numele de Richards şi soţia dumitale te-ar 
fi însoţit. În tot cazul, nu-mi închipui că ar fi durat mult până 
ca doamna Richards să moară regretabil, lăsându-şi averea 
neconsolatului văduv. Atunci te-ai fi întors în Anglia ca 
Norman Gale, după ce dăduseşi lovitura în Canada cu nişte 
speculaţii norocoase. Însă, acum, ai hotărât că nu e timp de 
pierdut. 

Poirot făcu o pauză, iar Norman Gale îşi dădu capul pe spate 


şi râse. 

— Cunoaşteţi de minune ce intenţionează oamenii să facă! 
Trebuia să vă fi însuşit profesia domnului Clancy! Glasul său 
luă o notă mânioasă. N-am auzit în viaţa mea o astfel de 
înşiruire de prostii. Ceea ce v-aţi imaginat, monsieur Poirot, 
nu prea e dovadă! 

Poirot nu păru descurajat Spuse: 

— Poate nu. Dar, atunci, am nişte dovezi. 

— Zău? Pufni Norman. Poate aveţi dovezi privitoare la cum 
am omorât-o pe bătrâna Giselle, când toată lumea din avion 
ştie perfect că nu m-am apropiat o clipă de ea? 

— Îţi voi povesti exact cum ai comis crima, spuse Poirot. Ce 
zici de conţinutul servietei? Erai în vacanţă. De ce ai luat un 
halat de stomatolog? Asta m-am întrebat. Iar răspunsul este: 
pentru că semăna atât de bine cu o haină de steward... 

Iată ce ai făcut: Când cafeaua a fost servită, iar cei doi 
stevarzi se ocupau de compartimentul din faţă al avionului, te- 
ai dus la toaletă, ţi-ai pus halatul, ţi-ai căptuşit obrajii cu vată, 
ai ieşit, ai luat o linguriţă din bucătărioară, te-ai grăbit în 
lungul intervalului cu pasul de obicei alert al stevardului, spre 
masa lui Giselle. I-ai înfipt spinul în gât, ai dat drumul viespii 
să zboare, te-ai întors în grabă la toaletă, ţi-ai scos halatul şi ai 
revenit liniştit la locul dumitale. Toată treaba a durat doar 
două minute. 

Nimeni nu-l observă, în mod deosebit, pe un stevard. Singura 
persoană care te-ar fi putut recunoaşte era mademoiselle Jane. 
Dar dumneata te pricepi la femei! De îndată ce o femeie 
rămâne singură (mai ales când călătoreşte cu un tânăr foarte 
atrăgător), foloseşte prilejul ca să se uite în oglindă, să se 
pudreze şi să-şi refacă machiajul. 

— Nu zău? Necheză Gale. Teoria e cum nu se poate mai 
interesantă, dar rămâne doar teorie. Altceva? 

— Mai am o mulţime, spuse Poirot. Cum afirmam înainte, în 
cursul unei conversații, omul se trădează... Dumneata ai fost 
destul de imprudent să pomeneşti că, o vreme, ai stat la o 
fermă din Africa de Sud. Ceea ce n-ai spus, dar am aflat eu, e 
că era o fermă de şerpi... O crescătorie de şerpi... 


Pentru prima dată, pe chipul lui Norman Gale apăru teama. 
Încercă să vorbească, dar vorbele îl părăsiseră. 

Poirot continuă: 

— Lucrai sub numele de Richards; o fotografie de-a dumitale 
transmisă acolo a fost recunoscută. Aceeaşi fotografie a fost 
identificată, la Rotterdam, ca aparţinând numitului Richards, 
care s-a căsătorit cu Anne Morisot. 

Norman Gale încercă din nou să vorbească, dar nu reuşi. 
Întreaga sa făptură părea să se schimbe. Tânărul frumos, 
viguros se transforma într-o creatură cu trăsături de şobolan 
cu ochi ce se furişeau, căutând o scăpare şi negăsind niciuna. 

— Graba ţi-a ruinat planul, spuse Poirot. Directoarea de la 
„Institut de Marie” a accelerat lucrurile, scriindu-i lui Anne 
Morisot. Ar fi părut suspect să se ignore acest fapt. Ai lămurit- 
o pe soţia dumitale că, dacă nu ascunde anumite fapte, ori ea 
ori dumneata aţi putea fi suspectaţi de crimă căci, din 
nefericire, amândoi eraţi în avion când a fost omorâtă Giselle. 
Te-ai întâlnit cu ea după aceea şi ai aflat că fusesem prezent la 
întrevedere, aşa că ai precipitat evenimentele. Îţi era teamă să 
nu obţii de la Anne adevărul... Chiar ea însăşi începuse să te 
bănuiască. Ai convins-o să plece de la hotel şi să ia trenul spre 
Anglia. I-ai administrat cu forţa acid cianhidric şi i-ai pus în 
mână sticluța goală. 

— O grămadă de minciuni afurisite... 

— Oh, nu avea contuzii pe gât. 

— Minciuni sfruntate! 

— Ţi-ai lăsat chiar şi amprentele pe sticluţă. 

— Minţi! Purtam... 

— Ah, purtai mănuşi?... Cred, monsieur, că te-ai dat de gol. 

— Lua-te-ar dracu de înfumurat băgăcios! 

Livid de furie, cu chipul de nerecunoscut, Gale sări la Poirot. 
Totuşi, Japp fu mai rapid ca el. Ţinându-l într-o strânsoare de 
oţel, Japp spuse: 

— James Richards, alias Norman Gale, am mandat de 
arestare sub învinuirea de crimă cu premeditare... Te 
avertizez că orice vei spune va fi consemnat şi folosit ca probă 
la proces. 


Un spasm cumplit străbătu corpul tânărului. Părea pe 
punctul de a face colaps. 

Doi bărbaţi în civil aşteptau afară. Norman Gale fu luat. 

Rămas singur cu Poirot, micul domn Clancy scoase un oftat 
de admiraţie. 

— Monsieur Poirot, a fost cea mai palpitantă experienţă din 
viață mea. Aţi fost minunat! 

Poirot zâmbi cu modestie. 

— Nu, nu. Japp merită tot atâtea laude cât şi mine. El a făcut 
minuni, identificându-l pe Gale ca fiind Richards. Poliţia 
canadiană îl căuta pe Richards. O fată cu care era încurcat se 
presupune că se sinucisese, dar faptele ulterioare au indicat că 
era vorba de-o crimă. 

— Groaznic, murmură domnul Clancy. 

— Un criminal. Şi, asemena multor criminali cu trecere la 
femei. 

Domnul Clancy tuşi. 

— Sărmana fată, Jane Grey. 

Poirot dădu cu tristeţe din cap. 

— Da, cum i-am spus, viaţa poate fi cumplită. Dar ea are 
curaj. Va trece peste asta. 

Cu o mână absentă aranjă un teanc de ziare ilustrate, pe care 
Norman Gale îl deranjase în saltul lui sălbatic. 

Ceva îi reţinu atenţia — instantaneu al Veneţiei Kerr „vorbind 
cu lordul Horbury şi un prieten” la o cursă de cai. 

I-l întinse domnului Clancy. 

— Vezi asta? În decurs de un an ai să întâlneşti următorul 
anunţ: „În curând va avea loc căsătoria lordului Horbury cu 
onorabila Veneţia Kerr”. Şi ştii cine a aranjat această 
căsătorie? Hercule Poirot! Şi am mai aranjat un mariaj. 

— Lady Horbury cu domnul Barraclough? 

— Ah, nu, problema asta nu mă interesează. Se aplecă. Nu... 
Mă refer la căsătoria dintre monsieur Jean Dupont şi 
domnişoara Jane Grey. Vei vedea. 

Trecuse o lună când Jane veni la Poirot. 

— Ar trebui să vă urăsc, monsieur Poirot. 

Era palidă iar sub ochi îi apăru cearcăne negre. 


Poirot rosti blând: 

— Urăşte-mă puţin dacă vrei. Dar cred că dumneata eşti una 
dintre aceia care preferă să privească adevărul în faţă decât să 
trăiască într-un paradis fals; şi poate n-ai fi trăit prea mult în 
el. Să scapi de femei e un viciu care se accentuează cu timpul. 

— Era extrem de atrăgător, spuse Jane şi adăugă: n-am să 
mă mai îndrăgostesc niciodată. 

— Normal, spuse Poirot. Capitolul ăsta al vieţii e încheiat 
pentru dumneata. 

Jane dădu din cap. 

— Însă va trebui să muncesc... Să găsesc ceva interesant în 
care să mă pierd şi să uit de toate. 

Poirot se uită în tavan. 

— Te-aş sfătui să te duci în Persia cu familia Dupont. E o 
muncă interesantă, dacă-ţi place. 

— Dar... Dar... Credeam că e doar un camuflaj din partea 
dumneavoastră. 

Poirot clătină din cap. 

— Dimpotrivă. A început să mă intereseze atât de mult 
arheologia şi olăritul preistoric, încât am trimis cecul cu 
donația promisă. Azi-dimineaţă am auzit că eşti aşteptată să te 
alături expediției. Te pricepi cât de cât la desen? 

— Da, la şcoală am fost foarte bună la desen. 

— Excelent. Cred că-ţi va plăcea expediţia. 

— Chiar vor să merg cu ei? 

— Contează pe dumneata. 

— Ar fi grozav să plec în lumea mare... 

Obrajii i se colorară uşor. Îl privi bănuitoare. 

— Monsieur Poirot... Nu sunteţi... N-o faceţi din 
amabilitate? 

— Amabilitate? Poirot păru şocat de această idee. Te asigur, 
mademoiselle că, ori de câte ori e vorba de bani sunt strict un 
om de afaceri... 

Arăta atât de ofensat încât Jane se grăbi să-şi ceară scuze. 

Cred c-ar fi mai bine să mă duc la nişte muzee şi să mă uit la 
ceva vase preistorice, spuse ea. 

— E o idee foarte bună. 


În prag, Jane se opri, apoi veni înapoi. 

— Poate nu sunteţi amabil în cazul expediției, dar aţi fost 
foarte amabil... cu mine. 

Depuse o sărutare pe creştetul capului lui şi ieşi. 

— Ga, c'est très gentil! Spuse Hercule Poirot. 


SFÂRŞIT 


